
Uvodna misel 


Invazivni tokovi globalizacije, fiskalne krize, globalna decentralizacija brez 
spoštovanja načela koneksitete ter kriza države blaginje so elementi negotove 
prihodnosti za lokalne skupnosti. Slednje so ujete med vedno večje povpraševanje 
uporabnikov oziroma občanov po kvalitetnih javnih storitvah ter regulativo države, 
ki (lahko) duši kreativni razvoj in tekmovanje na globalnem trgu lokalnih skupnosti. 
Lokalne skupnosti tako že dlje časa opozarjajo na potrebe po (bolj) jasni razmejitvi 
pristojnosti med lokalno in nacionalno ravnjo, zagotavljanju finančnih resursov za 
izvajanje javnih storitev in na določitev odgovornosti za posamezne storitve oziroma 
njihovo (ne)izvajanje. Potreba po ureditvi razmerja med državo in njenimi ožjimi 
deli je tako velika da se okoli te točke strinjata tudi sicer nasprotujoče si struje. 
Konzervativci vidijo decentralizacijo kot radikalno prestrukturiranje odnosa med 
državo in civilno družbo. V tem smislu je decentralizacija glavni instrument za 
razmah kapitalizma in za operacionalizacijo neoliberalnega odmika od socialne 
države. Decentralizacija tako nastopi kot faza modernizacije države, s katero se 
zmanjšujejo produkcijske in redistributivne funkcije države in se prenašajo v 
pristojnost civilne družbe in trga. V tem kontekstu ima moderna država glavno 
nalogo, da na političnih, ekonomskih in lokalnih ravneh vzpodbuja kapitalizem in 
participacijo državljanov — uporabnikov. Najbrž ne preseneča, da konzervativna 
struja razume decentralizacijo in privatizacijo kot simbiotska pojma, pri čemer je 
privatizacija skrajna oblika prve. Nasprotniki neoliberalizma izpostavljajo 
alternativni pogled na decentralizacijo in jo vidijo bolj v okviru demokratičnega 
državljanstva in socialne redistribucije. Menijo, da decentralizirane občinske 
strukture lahko zaustavijo apatijo občanov, izboljšajo učinkovitost javnih storitev in 
okrepijo civilno družbo. 


Vendar se za lokalne skupnosti v prihodnosti (čeprav bi lahko govorili tudi že o 
sedanjosti) odkriva nova dimenzija, ki jim nalaga odgovornost za dobrobit svojih 
prebivalcev tako da tekmujejo za vedno redkejše resurse na globalnem trgu lokalnih 
skupnosti. Izziv, pred katerim je lokalna skupnost, je, da se oblikuje kot fleksibilen 
sistem, ki lahko absorbira šoke ter se hitro in učinkovito prilagodi novim razvojnim 
priložnostim. To pomeni, da mora ustanoviti informacijski, planski, 
implementacijski in kontrolni sistem, ki omogoča, da nadzoruje spreminjajoče se 
okolje ter se konstruktivno odziva na spreminjajoče se priložnosti in grožnje. 
Številni avtorji opozarjajo, da je strateško tržno načrtovanje za lokalne skupnosti 
težje kot za podjetja. Podjetja imajo jasno začrtane pristojnosti in odgovornosti, 
hierarhijo, jasen obračun dobička ali izgube, s katerimi merijo letni napredek. Po 
drugi strani so lokalne skupnosti nenehna bojišča, kjer posamezne interesne skupine 
skušajo uveljaviti svoje interese in strategije. 

j [N 

Izhajajoč iz opisanih okoliščin se vodi diskurz o prihodnosti lokalne samouprave v 
Sloveniji tako med praktiki kot strokovnjaki. Zbornik Lokalna demokracija IV ima v 
tem kontekstu zgovoren podnaslov Aktualni problemi Slovenske lokalne 
samouprave saj s tem prepoznava da problemi obstajajo. Da je uporabljena množina 
(problemi in ne zgolj en problem) ni naključje. Sistem slovenske lokalne 
samouprave vključuje namreč kar nekaj elementov, ki bi bili potrebni revizije in 
korekture ponekod pa tudi radikalnega posega v trenutno delovanje. Prispevki 
ugotavljajo institucionalno rigidnost države ter (morda tudi posledično) upravljalsko 
nesposobnost občin, kar rezultira kot problematika pristojnosti občin. V ospredje se 
postavlja načelo avtonomije lokalne samouprave, ki jo varuje pred posegi države in 
ji zagotavlja finančno samostojnost, načelo subsidiarnosti, ki spodbuja porazdelitev 
pristojnosti v korist širših in ožjih lokalnih skupnosti in prebivalcev, ter 
regionalizacijo, slonečo na prenosu pomembnega dela politične in ekonomske moči 
z države na pokrajine in naprej na občine. Dodatno je potrebno nasloviti tudi lokalni 
finančni sistem ter s tem povezano pomembnost alokacijskih in redistributivnih 
mehanizmov za samostojno, delujočo in kompetitivno lokalno skupnost. Zaradi 
izredne pomembnosti prave finančne avtonomije (ki jo slovenske občine ne uživajo) 
brez nje pravzaprav sploh ne moremo govoriti o dejanski lokalni samoupravi. 
Razprava o večnem vprašanju velikosti občin nam razkriva da je obstoječe stanje 
možno korigirati tako z regionalizacijo kot z subdecentralizacijo, čeprav se v enem 
od prispevkov celo zavrne v javnosti pogosto prisotni domnevi, da so slovenske 
občine majhne in da jih je potrebno — če ne gre drugače, normativno — združevati v 
večje ter da so takšne majhne občine šibke in da je razvoj na občinski ravni zaradi 
tega relativno počasen. Nadgradnja suhoparnih teritorialnih argumentov je torej 
nujna pri prihodnji identifikaciji rešitev za akutno problematiko slovenske lokalne 
samouprave. 


Ohromljena lokalna raven, podvržena institucionalni rigidnosti, zamaskirani 
centralizaciji ter splošni neugodni politični klimi nujno potrebuje nove vzvode za 
izhod iz krize. Pri tem ne govorim o globalni ekonomski (pa tudi druzbeno-politiéni) 
krizi, temveč o krizi lokalne samouprave. Reševanje krize lokalne samouprave ni 
nepovezano z reševanjem globalne ekonomske krize. Uspešne in konkurenčne 
lokalne skupnosti, ki ne bremenijo državnega proračuna, privabljajo vlagatelje 
(domače in tuje), krepijo lokalno demokracijo in participacijo so gradnik postkrizne 
države. Torej reševanje krize lokalne samouprave moramo gledati kot ključ za 
reševanje globalne krize in ne obratno, kot del te krize same. 


dr. Irena Bačlija 

Nekateri aktualni problemi slovenske lokalne 
samouprave 


VLADIMIR PREBILIC & MIRO HACEK 


Povzetek Ustava Republike Slovenije zagotavlja lokalno samoupravo, ki jo 
prebivalci uresničujejo v občinah in drugih samoupravnih lokalnih 
skupnostih. Občine so temeljne enote lokalne samouprave, vendar se vse od 
svojega nastanka sredi 90. let prejšnjega stoletja soočajo z nekaterimi 
temeljnimi problemi, povezanimi z neustreznim uresničevanjem načel 
subsidiarnosti in koneksitete v smislu kot ga vsebuje leta 1996 ratificirana 
Evropska listina o lokalni samoupravi. Dodatno delo večjemu številu 
(pre)majhnih občin otežujeta normativna preobremenjenost in njihova 
upravljavska (ne)sposobnost, s katero se po ugotovitvah empirične raziskave, 
ki jo bosta avtorja predstavila v prispevku, soočajo zlasti v občinah, ki imajo 
manj kot 5000 prebivalcev. Avtorja bosta v prispevku analizirala tudi po 
njunem mnenju neustrezno definiran krog pristojnosti slovenskih občin, ki so 
trenutno pristojne zgolj za lokalne zadeve, ki se tičejo zgolj in samo 
prebivalcev občine, kar v mnogih postopkih močno otežuje učinkovito in 
uspešno upravljanje občine. 


Ključne besede: + lokalna samouprava + načelo subsidiarnosti + načelo 
koneksitete = pristojnosti občin + Slovenija 


NASLOVI AVTORJEV: dr. Vladimir Prebilič, izredni profesor, Univerza v Ljubljani, Fakulteta za 
družbene vede, Kardeljeva ploščad 5, 1000 Ljubljana, Slovenija,  epošta: 

Some Recent Problems of Slovenian Local Self- 
Government 


VLADIMIR PREBILIČ & MIRO HAČEK 


Abstract The Slovenian constitution guarantees local self-government to 
all inhabitants and local self-government can be executed in municipalities 
and other local communities. Although municipalities are foundational 
units of local self-government, they experience some very basic problems 
since the re-establishment in the middle of 1990s; those problems are 
closely connected with inadeguate exercise of subsidiarity and connection 
principles from in 1996 ratified European charter of local self-government. 
Slovenia has larger number of undersized municipalities that report 
problems with normative overload and their administrative incapacity. 
According to the findings of empirical study presented in the paper, the 
latter is often the case in municipalities smaller than 5000 inhabitants. The 
authors are also analysing inadeguately defined scope of municipal 
jurisdiction; Slovenian municipalities are currently responsible for local 
affairs that affect only municipal inhabitants, and that narrow scope of 
jurisdiction is in many cases causing problems in managing the 
municipality, especially in cases of smaller municipalities. 


Keywords: » local self-government principle of subsidiarity + principle of 
connection + competences of municipalities + Slovenia 

1 Uresničevanje načel subsidiarnosti in koneksitete 


Ustava Republike Slovenije iz leta 1991 je zagotovila lokalno samoupravo vsem 
prebivalcem Republike Slovenije, s čimer se je le-ta pridružila sodobnim državam v 
Evropi in zunaj nje, ki priznavajo neposredno in posredno pravico državljanov, da 
sodelujejo pri upravljanju lokalnih zadev javnega značaja. Lokalne skupnosti so 
eden glavnih stebrov vsake demokratične države, pravica državljanov (občanov), da 
sodelujejo pri upravljanju javnih lokalnih zadev pa eno temeljnih demokratičnih 
načel. V Evropi ima lokalna samouprava večstoletno tradicijo. Modeli lokalne 
samouprave se v posameznih državah medsebojno razlikujejo, zlasti po obsegu 
avtonomije, krogu pristojnosti in odnosu do regionalnih in državnih oblasti; tovrstno 
različnost spoštuje tudi Evropska listina lokalne samouprave, ki jo je leta 1996' 
ratificirala tudi Slovenija," s čimer je listina postala del slovenskega pravnega reda. 
V večini držav, ki so listino doslej ratificirale, velja tudi definicija lokalne 
samouprave iz listine, ki pravi, da je »lokalna samouprava pravica in sposobnost 
lokalnih oblasti, da v mejah zakona in pod lastno odgovornostjo opravljajo bistveni 
del javnih zadev v korist lokalnega prebivalstva« (Zakon o ratifikaciji Evropske 
listine lokalne samouprave 1996). 


Listina temelji na dveh temeljnih načelih, s katerima omejuje državno oblast. Prvo je 
načelo subsidiarnosti, katerega cilj je decentralizacija javnih zadev oziroma 
pristojnosti na najprimernejšo raven oblasti. Načelo subsidiarnosti, ki ima sicer tudi 
filozofski in pravni pomen, v institucionalnem in upravno-organizacijskem pogledu 
pomeni stalen razmislek o razdelitvi pristojnosti glede urejanja in odločanja o javnih 
zadevah in sredstvih za njihovo uresničevanje. V žarišču pozornosti je državljan, 
opremljen s sodobnimi pravicami, svoboščinami in novimi potrebami (Vlaj 2005: 
26). Načelo subsidiarnosti išče nenehno ravnovesje med svobodo posameznika in 
različnimi oblastmi," pomeni pa tudi, da država in mednarodne institucije, predvsem 
EU, upoštevajo vlogo in položaj lokalnih in regionalnih oblasti v posamezni državi." 
Načelo subsidiarnosti zahteva od države stalni premislek o razdelitvi pristojnosti 
med različne nivoje oblasti glede upravljanja in odločanja o javnih zadevah in 
sredstvih za njihovo uresničevanje. Subnacionalne ravni oblasti bi naj v skladu z 
njim dobile pristojnosti na tistimi javnimi zadevami, ki ne morejo biti boljše in 
učinkovitejše uresničevane na vertikalno višjih ravneh oblasti in ki so jih hkrati 
sposobne opravljati. Načelo subsidiarnosti se vsebinsko veže na drugo temeljno 
načelo Evropske listine lokalne samouprave, tj. načelo koneksitete. To deluje kot 
nekakšna varovalka, saj lokalne skupnosti varuje pred delegacijo novih nalog, če 


' Zakon o ratifikaciji evropske listine lokalne samouprave (MELLS), Uradni list RS, 57/1996. 
? Listina je sicer v Sloveniji začela veljati 1. marca 1997. 

3 Council of Europe, Definition and limits of the principle of subsidiarity, Local and regional 
authorities in Europe, 55, Council of Europe Press, 1994. 

4 Vmesno poročilo št. PE 204-739 z dne 20. aprila 1993 z naslovom "Lokalne oblasti v 
politični in institucionalni zgradbi Evropske unije: načelo subsidiarnosti in Odbor regij." 

zanje istočasno niso zagotovljena tudi primerna finančna sredstva. Menimo, da obe 
načeli v slovenski ureditvi lokalne samouprave nista ustrezno implementirani in se v 
zakonodaji ne upoštevata v zadostni meri, čeprav je ratificiran mednarodni 
dokument (Evropska lista lokalne samouprave) v pravni hierarhiji nad slovenskimi 
zakoni. V nadaljevanju bomo zato analizirali po našem mnenju neustrezno 
zastavljen krog pristojnosti slovenskih občin, kar se pogosto — in z empiričnimi 
raziskavami, ki jih bomo predstavili, tudi dokazljivo — kaže v upravljavski 
nesposobnosti slovenskih občin, kar še zlasti velja za množico majhnih občin. 


2 Pristojnosti in naloge občin 


Pristojnosti občin so ustavna kategorija, saj jih ureja že Ustava RS (2006) v svojem 
140. členu, ko pravi, da v pristojnost občin spadajo lokalne zadeve, ki jih občina 
lahko ureja samostojno in ki zadevajo samo prebivalce občine. Država lahko z 
zakonom prenese na občine opravljanje posameznih nalog iz državne pristojnosti, če 
za to zagotovi tudi potrebna sredstva. Sodobne občine so tesno vpete v državni 
sistem, saj najpogosteje opravljajo tiste javne naloge, ki jim jih določa in nanje 
prenaša država. Šmidovnik je iz nemškega modela lokalne samouprave povzel 
skupini nalog, ki so značilne tudi za slovenski prostor. V prvi skupini so tiste naloge, 
ki jih država določi občini kot njene (občinske) naloge, v drugi skupini pa so naloge, 
ki jih država prenese na občino iz državnih pristojnosti (prenesene naloge). Če 
sledimo tej kategorizaciji, pridemo do naslednje delitve nalog, ki jih opravljajo 
sodobne občine: 

- zadeve lokalnega pomena: gre za naloge, ki so po svojem pomenu izvirno 
občinske in si jih občine s svojimi akti določajo same v okvirih ustavne 
avtonomije. Obseg zadev lokalnega pomena se lahko v času spreminja, a 
velja, da v to kategorijo spadajo zadeve skupnega pomena za življenje in 
delo prebivalcev ter razvoj gospodarstva. 

- lokalne zadeve, ki jih občinam določi država s svojimi zakoni: praviloma se 
to zgodi s področnimi zakoni o posameznih dejavnostih; določene naloge 
pa lahko občine izvajajo v lastni pristojnosti kot svoje naloge. 

- prenesene naloge državne uprave, ki jih država s svojimi zakoni prenaša v 
izvajanje občinam: država mora za te prenesene naloge zagotoviti tudi 
ustrezna finančna sredstva v skladu z načelom koneksitete, hkrati pa 
državni organi nadzorujejo občinske organe pri opravljanju teh nalog 
(Šmidovnik 1995: 73). 


Prvi dve vrsti nalog predstavljata lastne naloge občine, vendar so le prvo navedene 
lokalne zadeve dejansko izvirne občinske naloge, ki si jih občina določa sama in le 
za njih uživa ustavnopravno varstvo, medtem ko drugo navedene lokalne zadeve 
občini določi država in nanje občine praviloma nimajo neposrednega vpliva. Obe 
vrsti nalog opravljajo občine povsem samostojno, država opravlja le nadzor 
zakonitosti. Pri prenesenih nalogah državne uprave pa lahko država poleg nadzora 

zakonitosti opravlja še nadzor strokovnosti in primernosti odločitev občinskih 
organov. Mogoče je pogojno reči: če gre pri lastnem delovnem področju v prvi vrsti 
za pravico občine, pa gre pri prenesenem delovnem področju v prvi vrsti za dolžnost 
občine (Grafenauer 2000: 35). 

Občina je nastala iz potreb prebivalstva po organiziranem reševanju skupnih težav v 
določeni lokalni skupnosti. Ta vzrok, ki je sprožil nastanek občine, še danes močno 
definira področja delovanja in nalog občine. Medtem ko država v pretežni meri še 
vedno deluje oblastno, je pri občini poudarek na skrbi za osnovne javne potrebe. 
Izvirne naloge občine lahko razvrstimo po petih glavnih funkcijah: 

- servisna funkcija se izraža v odgovornosti za izvajanje lokalnih javnih služb 
(npr. na področju zdravstva, šolstva in socialnega varstva); 

- funkcija gospodarjenja z lokalno infrastrukturo ali lokalnim javnim dobrim; 

-  pospeševalna (razvojna) funkcija se kaže v občinskem usmerjanju razvoja 
na svojem območju (npr. gospodarskih dejavnosti, kot sta obrt in turizem; 
negospodarskih dejavnosti, kot so kultura, varstvo okolja in gradnja 
neprofitnih in socialnih stanovanj); 

- funkcija prostorskega urejanja, s katero se vpliva na razvoj — svojimi akti 
občina določa namembnost svojega prostora in po njem razmešča 
dejavnosti (npr. območja, namenjena poselitvi, gospodarski dejavnosti, 
kmetijstvu); 

- preko regulativne funkcije se občina kaže kot oblast in na prisilen način 
ureja pravna razmerja na svojem območju (Grafenauer 2000: 175). 


Poleg izvirnih nalog so občine dolžne opravljati tudi prenesene naloge. Le-te so 
rezultat procesa dekoncentracije funkcij državne uprave, do katerega pride zaradi 
različnih vzrokov. Država prenaša del svojih pristojnosti na subnacionalne oblasti, 
kadar ocenjuje, a) da je mogoče na ta način učinkoviteje uresničevati posamezne 
zadeve, b) v večji meri upoštevati specifičnosti nekega območja, in c) približati 
upravo prebivalcem (Ribičič et al 1999: 264). Za delovanje občin pa je pomemben 
tudi obseg prenesenih nalog. Čim večji je, tem manj imajo lokalni organi resursov za 
uresničevanje lokalnih zadev, po drugi strani pa se tako tudi omejuje samostojnost 
občin, saj država pri prenesenih nalogah poleg nadzora zakonitosti opravlja tudi 
nadzor primernosti in strokovnosti dela občinskih organov (Grafenauer 2000: 45). 


Na tem mestu je potrebno opozoriti tudi na interes države, ki je tudi v ozadju 
pravkar omenjene dekoncentracije funkcij državne uprave in v premnogih primerih 
žal ni v sozvočju in pričakovanjih lokalne skupnosti. Z drugimi besedami, ali je 
nacionalni interes vsota lokalnih interesov oziroma na katerih točkah prihaja do 
sklepanja kompromisa med državno in lokalno ravnjo. Na to vprašanje pravzaprav 
nihče ne išče odgovora, saj obe stanovski občinski organizaciji (Zveza občin 
Slovenije in Skupnost občin Slovenije) ne spodbujata neposrednega dialoga med 
državno in lokalno ravnjo ter iskanja kohabitacije na področju prenosa nalog tako v 
kvalitativnem kot kvantitativnem pogledu. Prav gotovo je na vsaj v določenem 
pogledu na ta izhodišča navezati tudi razpravo o legitimnosti enostranskega 

odločanja državne ravni v razmerju do lokalnih skupnosti ter posledično 
zmanjševanju legitimnost prve. Zato ni nenavadno, da statistike beležijo močan 
porast števila nestrankarskih predstavnikov v strukturah lokalnih oblasti, ki ga lahko 
Že imenujemo departitizacija lokalne samouprave na Slovenskem. Takšno razmerje 
pa pomeni še konceptualno soočenje dveh marsikdaj nekompatibilnih sistemov — 
medtem ko prvi nacionalne interese postavlja v različne ideološke koncepte, kar je 
temeljna značilnost sleherne politične stranke, velja za drugega ideološka 
neobremenjenost in izrazito racionalno-funkcionalno reševanje problemov in situ. 
Ena ključnih sprememb pravnega okvira na področju pristojnosti občin se je zgodila 
sredi leta 2006 s spremembo 140. člena slovenske ustave. Prejšnji 140. člen Ustave 
RS se je glasil: »V pristojnost občine spadajo lokalne zadeve, ki jih občina lahko 
ureja samostojno in ki zadevajo samo prebivalce občine. Po predhodnem soglasju 
občine ali širše samoupravne lokalne skupnosti lahko država z zakonom prenese na 
občino ali širšo samoupravno lokalno skupnost opravljanje posameznih nalog iz 
državne pristojnosti, če za to zagotovi tudi sredstva. V zadevah, ki jih je na organe 
lokalne skupnosti prenesla država, opravljajo državni organi tudi nadzor nad 
primernostjo in strokovnostjo njihovega dela.«. Z ustavnim zakonom o spremembah 
121., 138. in 143. člena URS (2006) je prišlo do spremembe drugega odstavka, ki se 
sedaj glasi: »Država lahko z zakonom prenese na občine opravljanje posameznih 
nalog iz državne pristojnosti, če za to zagotovi tudi potrebna sredstva."« 


Z novo določbo se je ukinilo »predhodno soglasje«, ki je bilo glavna ovira, da v 
Sloveniji ni prišlo do prenosa posameznih nalog iz državne v občinsko pristojnost. 
Stara formulacija predhodnega soglasja je pomenila, da bi moral Državni zbor RS za 
vsak zakon, v katerem bi želel določiti kakšno pristojnost za občino, dobiti prej 
soglasje od vseh občin in se z njimi pogajati za ustrezna sredstva, s katerimi naj bi 
izvajale prenesene naloge (Šmidovnik 1995: 162). Te določbe so onemogočale vsak 
prenos državnih nalog na občine, in sicer zaradi nejasnosti samega postopka prenosa 
in nevarnosti kaosa v upravi, če bi soglasje za prenos posameznih pristojnosti dale le 
nekatere občine, druge pa ne (Šmidovnik 1999: 195). V bistvu se je to staro določbo 
o prenosu posameznih nalog iz državne pristojnosti razumelo po eni strani kot 
ureditev, ki državi onemogoča posege v avtonomno sfero lokalne skupnosti, po 
drugi strani pa je predstavljala nepremostljivo oviro za prenos državnih funkcij na 


> Prav to pa je dandanes, ko sredstev primanjkuje, postalo aktualno vprašanje, na kar opozarja 
tudi predlog prenosa pristojnosti nadzora nad gradnjo enostavnih objektov na občine, kot so si 
ga zamislili avtorji Zakona o gradbeni inšpekciji. Po mnenju Skupnosti občin Slovenije (SOS) 
želi država s tako ureditvijo na občine prenesti 60 odstotkov trenutnega dela gradbenih 
inšpektorjev, ne da bi bila zato zagotovljena finančna sredstva.Z drugimi besedami bi to 
pomenilo obravnavo okoli 12.000 primerov na leto, kar je nedvomno dodatna obremenitev za 
lokalne skuponsti (Petančič 2011: 4). Čeprav je takšen korak smiseln, saj je implementacija 
lokalnih prostorskih aktov in poznavanje dejanskih prostorskih razmer nedvomno na strani 
občin. 

občine. Slednje se je pokazalo tudi v praksi, saj slovenske občine niso dobile v svoj 
delokrog nobenih prenesenih nalog iz državne pristojnosti (Haček 2003: 220). 


Na področju funkcionalnega elementa slovenske lokalne samouprave je za 
razumevanje problematike ključen prvi odstavek 140. člena Ustave RS, saj je 
določeno delovno področje občin »izredno ozko in prejudicira majhne, malo 
pomembne in od države ostro ločene občine« (Šmidovnik 1995: 161). Tudi Haček 
(2003: 220) meni, da so pristojnosti v 140. členu zastavljene preozko, saj se »mora 
lokalna samouprava ukvarjati z vsemi lokalnimi zadevami, torej tudi s takšnimi, ki 
ne zadevajo le njenih prebivalcev«. Nekateri strokovnjaki (npr. Haček 2001: 245) 
menijo, da bi takšna ustavna ureditev, ki bi občinam poverila vse ali vsaj osnovne 
javne zadeve lokalnega pomena, omogočila, da bi občine primerno razširile svoje 
pristojnosti in tako utrdile položaj suverenih lokalnih samoupravnih enot. Takšna 
ureditev bi bila tudi v duhu Evropske listine lokalne samouprave in bi nedvomno 
ustrezneje odražala spoštovanje načela subsidiarnosti. Vlaj ugotavlja, da gre v 
slovenski ureditvi za dokaj omejevalno ustavno opredelitev delovnega področja 
samoupravnih lokalnih skupnosti in da je, kar se tega tiče, ZLS nekoliko boljši, 
področni zakoni pa so pomanjkljivi (Vlaj 2004: 53). 


Ocenjuje se, da imajo slovenske občine med 300 in 400 nalog in pristojnosti, ki so 
določene v več kot 130 predpisih (Lavtar 2005: 140). Izvirne naloge slovenskih 
občin določa 21. člen Zakona o lokalni samoupravi, v največji meri pa so naloge in 
pristojnosti občin določene v obsežni in razdrobljeni področni zakonodaji. Za 
zagotovitev kar največje preglednosti pri Inštitutu za lokalno samoupravo in javna 
naročila Maribor vodijo katalog pristojnosti slovenskih občin, ki je prosto dostopen 
tudi na medmrežju. 


Preglednica 1: Področni zakoni, ki urejajo delovanje lokalne samouprave v 
Sloveniji 


Število zakonov, ki urejajo navedeno področje 
Državna ureditev 31 
Pravosodje 5 
Upravno pravo 15 
Civilno pravo 5 
Kazensko pravo 5 
Gospodarsko pravna ureditev 9 
Javne finance 10 
Gospodarske dejavnosti 23 
Negospodarske dejavnosti 39 
Delovno pravo, zdravstveno in socialno varstvo 12 
SKUPAJ 154 


Vir: Lex Localis, dostopno na www.lex-localis.info (avgust 2011). 

Iz preglednice 1 sledi, da je največ zakonov, ki zavezujejo slovenske občine na 
področju negospodarskih dejavnosti in državne ureditve. Trend obremenitve občin je 
z vidika občin negativen, saj je od leta 2007 naprej število področnih zakonov, ki 
določajo pristojnosti slovenskih občin, naraslo za 20 (Lužar 2007: 28). Vlaj je tako 
že leta 2004 ugotavljal, da imajo občine največ nalog in pristojnosti pri varstvu 
okolja in gospodarskih javnih službah (preskrba z vodo, ravnanje s komunalnimi 
odpadki, vzdrževanje cest, javnih poti, zelenih površin, čiščenje komunalnih in 
odpadnih voda, javna snaga in čiščenje javnih površin ipd.). 


2.1 Državni nadzor nad delovanjem občin 


Današnja lokalna samouprava ima v širokem smislu za posledico zaupanje 
upravljanja lokalnih zadev predstavniškim telesom občin, ki neposredno skrbijo za 
te zadeve, imajo funkcijo, ki jo opravljajo z lastno odgovornostjo. Načela lokalne 
samouprave temeljijo na treh temeljnih idejah: lokalne oblasti lahko imajo lastno 
upravno strukturo, so opremljene z lastnimi pooblastili in svobodno upravljajo lastne 
zadeve, kar izključuje podrejenost drugim telesom in uporabo metod, povezanih z 
načelom hierarhije. Sistemi nadzora nad dejavnostjo občin obstajajo zato, da 
preprečujejo preseganje okvirov in zagotavljajo ravnovesje med javnimi interesi, 
interesi lokalne skupnosti in individualnimi pravicami, za katere si prizadevajo 
avtorji ustave in zakonov. Nadzor, ki presega te cilje in gre čez to, kar je razumno za 
dosego teh ciljev, mora biti pregledan in odpravljen (Vlaj, 1998: 302). 


Slovenski sistem lokalne samouprave ne pozna upravnega nadzora v zadevah v 
izvirni pristojnosti občin. V primeru izvajanja izvirnih nalog občin je ustavno 
določeno (144. člen), da opravljajo državni organi le nadzor nad zakonitostjo dela 
organov lokalnih skupnosti. Nadzorstvo nad zakonitostjo aktov občin v zadevah iz 
njihove pristojnosti izvršujejo ministrstva. Nadzor nad zakonitostjo dela občinskih 
organov pomeni, da ima nadzorni organ pravico opozoriti občinski organ, da akt, ki 
ga je občina sprejela, ni v skladu z zakonom. Nadzorni organ mora občinskemu 
organu predlagati ustrezno rešitev, in če občinski organ nezakonitega akta ne 
popravi ali odpravi, mora nadzorni organ predlagati vladi, da pred ustavnih 
sodiščem zahteva začetek postopka za oceno skladnosti spornega akta z ustavo ali 
zakonom. Nadzorni organ nima pooblastila za razveljavitev ali spremembo odločitve 
občinskega organa, to je mogoče le v sodnem postopku. Če občina ne izvaja nalog iz 
izvirne pristojnosti v skladu z zakonom ali drugim predpisom, jo pristojno 
ministrstvo opozori in ji predlaga izpolnitev naloge. V kolikor občina kljub temu v 
določenem roku naloge ne izvrši in bi zaradi tega utegnile nastati škodljive posledice 
za ljudi, premoženje in okolje, mora ministrstvo posamezno nalogo iz pristojnosti 
občine neposredno opraviti samo, in sicer na stroške občine. Državni nadzor nad 
opravljanjem izvirnih nalog je pomanjkljiv, saj država nima učinkovitega sredstva 
proti nezakonitemu ravnanju in samovolji organov lokalnih skupnosti, saj lahko 
izvaja nadzor le nad akti lokalnih skupnosti, ne pa tudi nad organi samimi. V 

Zakonu o lokalni samoupravi (2007: 90b. člen) je sicer predviden tudi ukrep 
razpustitve občinskega sveta, vendar le v primeru nesprejetega proračuna" v letu, za 
katero ni bil sprejet proračun, če tudi za prihodnje leto ne sprejme v skladu z 
zakonom predloženega in pripravljenega proračuna, ki bi začel veljati ob začetku 
leta ali če se v posameznem koledarskem letu po najmanj trikratnem sklicu sploh ne 
sestane na sklepčni seji. O razpustitvi občinskega sveta oziroma razrešitvi župana' 
odloča Državni zbor RS na predlog vlade. 


Preden izda sklep o razpustitvi občinskega sveta oziroma razrešitvi župana, mora 
Državni zbor RS opozoriti občinski svet oziroma župana na njegovo nezakonito 
ravnanje ter mu predlagati, kako naj v primernem roku te nezakonitosti odpravi. Če 
občinski svet oziroma župan ravna v skladu z opozorilom, Državni zbor RS 
postopek o razpustitvi oziroma razrešitvi s sklepom ustavi. Državni zbor RS razpusti 
občinski svet oziroma razreši župana, če ugotovi, da razlogi niso odpravljeni, da so 
bili uporabljeni vsi milejši zakoniti ukrepi in je predčasna razpustitev občinskega 
sveta oziroma razrešitev župana v danem primeru primeren in nujen ukrep za 
zagotovitev lokalne samouprave v občini." Ce je občinski svet razpuščen, opravlja 
nujne naloge iz njegove pristojnosti v času do izvolitve novega občinskega sveta 
župan. Župan mora svoje odločitve predložiti v potrditev novoizvoljenemu 
občinskemu svetu takoj, ko se ta sestane na prvi seji. Če je razrešen župan, opravlja 
nujne naloge iz njegove pristojnosti do izvolitve novega župana podžupan oziroma 
član občinskega sveta, ki je v skladu s tem zakonom določen za začasno opravljanje 
funkcije župana, če je ta predčasno razrešen. 


Glede nadzora nad zakonitostjo delovanja občinskih organov v primerih, ko ti 
izvršujejo naloge iz državne pristojnosti, ki so jim z zakonom prenesene v izvajanje, 
ministrstva odločajo o pritožbah zoper odločbe, ki jih občinski organi izdajajo na 
prvi stopnji, nadzorujejo primernost in strokovnost dela občinskih organov ter imajo 
druge, z zakonom določene pristojnosti za zagotovitev pravilnega in nemotenega 
izvajanja državnih pristojnosti (upravni nadzor). K navedenim področjem nadzora je 
potrebno dodati še finančni nadzor. Nadzorstvena pravica države v prenesenem 
delokrogu je precej široka. Posega na področja organizacije uprave, izpolnjevanja 
zasedbe delovnega mesta v upravi, načina opravljanja nalog iz državne pristojnosti 


$ Kar pa se v praksi kljub temu, da nekatere občine niso imele sprejetih proračunov tudi več 
let zapored (najbolj znan je primer občine Velika Polana v mandatnem obdobju 1998-2002), 
še ni nikoli zgodilo. 

7 Tudi župana lahko Državni zbor RS predčasno razreši, če ne izvršuje odločb ustavnega 
sodišča ali pravnomočnih odločb sodišča, pristojnega za upravne spore, ki mu nalagajo z 
ustavo in zakonom skladno ravnanje. 

8 Občinski svet oziroma župan lahko sicer v 30 dneh po prejemu vloži zahtevo za presojo 
ustavnosti sklepa državnega zbora iz prejšnjega odstavka. Če zahteva ni vložena v roku 
oziroma, če ji ni ugodeno, je občinski svet razpuščen oziroma župan razrešen z dnem objave 
odločitve državnega zbora oziroma ustavnega sodišča (Zakon o lokalni samoupravi, 2007: 
90c. člen). 

in drugo. Zakon o upravi pa ne dovoljuje le ugotavljanja kršitev in njihovo odpravo, 
ampak državni upravi omogoča tudi neposredno poseganje v občinsko upravo, zato 
ne moremo govoriti o posebni avtonomiji občine, ko gre za prenesene zadeve. 


Država izvaja nad občinami tudi proračunski nadzor z namenom, da bi se s 
proračunskimi sredstvi razpolagalo učinkovito in na zakonit način. Proračunski 
nadzor je del finančnega nadzora, ki predstavlja najstarejšo obliko nadzora v upravi. 
Proračunski nadzor se deli na nadzor učinkovitosti trošenja proračunskih sredstev in 
na nadzor zakonitosti v formalnem in materialnem smislu glede razpolaganja z 
javnimi sredstvi. Finančni nadzor nad poslovanjem občin pa ne obstaja samo na 
državni ravni, ampak ga opravljajo tudi nadzorni odbori občin na lokalnem nivoju". 
Nadzor nad zakonitostjo in smotrnostjo uporabe proračunskih sredstev opravlja tudi 
kontrole celotne javne porabe. Računsko sodišče preverja poslovanje samoupravnih 
lokalnih skupnosti ter pravnih oseb, ki jih le-ta ustanovi ali je njihov lastnik. 
Najemanje posojil nadzira Ministrstvo za finance, ki izvaja tudi nadzor nad vsemi 
sredstvi, ki jih je država dolžna zagotoviti občini; zlasti je pomemben nadzor v 
okviru prenesenega delokroga, kjer Ministrstvo za finance nadzoruje materialno, 
finančno in računovodsko poslovanje uporabnikov ter zakonitost in namenskost 
porabe proračunskih sredstev!" 


? Nadzorni odbori predstavljajo najvišje organe nadzora javne porabe v občini in so v 
določenem pogledu vmesni člen, saj ob ugotavljanju morebitnih nepravilnosti pri poslovanju 
občin o tem obvešča pristojno ministrstvo in računsko sodišče. Vez se prepoznava tudi v 
relaciji izdelave poročila nadzornega odbora, katerega obvezne sestavine določi minister 
pristojen za lokalno samoupravo, v soglasju z ministrom, pristojnim za finance (Zakon o 
lokalni samoupravi, 2007: 32. in 32.a člen). Ker gre za nepoklicno opravljanje nalog 
nadzornika in ker gre tudi pri samem imenovanju tako članov kot predsednika nadzornega 
odbora velikokrat za politično vprašanje in manj za primernost kandidatov, ki bi lahko 
opravljali svoje delo v skladu s pričakovanji zakonodajalca, so nepravilnosti, ki bi jih ugotovil 
nadzorni odbor in jih tudi v primeru neupoštevanja prijavil ustreznim organom na državni 
ravni, težje in le redko izsledljive ter dokazane. 

10 Posebno poglavje predstavlja zadolževanje občin, ki ga urejajo 10. 10. a in 10. b člen 
zakona o Zakona o financiranju občin (UL RS št.123/2006, 101/2007 —Odl. US, 57/2008, 
94/2010, 36/2011). V teh členih so jasno določena merila zadolževanja in neposrednega 
nadzora države z obveznim izdajanjem mnenj ministra pristojnega za finance ter izključno 
namensko zadolževanostjo. Pa vendar obstajajo izjemne razlike med posameznimi občinami v 
stopnji zadolženosti, med katerimi obstajajo tudi takšne, ki se zadolžujejo brez soglasja 
države ali pa se zadolžujejo kljub jasnim negativnim mnenjem ministrstva za finance. 
Nekatere med njimi so imele dolgo časa tudi blokirane račune, kot je primer občine Štore v 
letu 2007. Med njimi je tudi občina Gornji Petrovci, ki sicer pripravlja sanacijski program, a 
ima še vedno blokiran račun. Računsko sodišče je sicer izdalo več negativnih mnenj 
poslovanjem slovenskih občin, vendar neposrednih (morebitnih tudi kazenskih) sankcij 
odgovorne osebe, kar so po zakonu županje in župani, ni nosil nihče (Poročilo o stanju 
zadolženosti občin in pravnih oseb javnega sektorja na dan 31. 12. 2010). 

3 Upravljavska (ne)sposobnost občin 


Lokalna samouprava je del javnega sektorja, katerega delovanje velja, zlasti v času 
sedanje globalne ekonomske krize, za kronično neučinkovito iz več razlogov: (1) 
posledice ekonomskih, socialnih, političnih in drugih kompleksnih odnosov, v katere 
posega lokalna oblast (občinski svet, župan) s svojimi politikami, ki so lahko 
mnogostranske in nepredvidljive, kar otežuje oblikovanje politik, ki bi ustrezale 
vsem situacijam in prizadetim subjektom; (2) omejen nadzor »vladajočih« nad 
procesi, ki jih želijo uravnavati; (3) oblikovalci zakonodaje (občinskih aktov in 
podzakonskih predpisov) imajo omejen nadzor nad njenim izvajanjem, saj je župan 
politično avtonomen subjekt, ki ni neposredno odgovoren občinskemu svetu in 
vladajoči koaliciji v njem; in (4) delovanje nekaterih političnih predstavnikov je 
izven javnega interesa in zgolj v interesu ožjih skupin in lobijev (Osborne in 
Gaebler, 1992; Svara, 1993). 


Ravno zaradi vtisa o neučinkovitosti in posledic globalne ekonomske krize se danes 
povsod po svetu od javnega sektorja zahteva smotrnejša poraba javnih financ ter 
zmanjševanje izdatkov, po drugi strani pa se javna uprava srečuje z zahtevami po 
večji učinkovitosti, hitrejšem delovanju in zagotavljanju kakovostnejših storitev, ki 
so občanu bližje. Občinska uprava bi morala v okviru procesa posodabljanja 
uresničevati številne cilje, predvsem pa dosegati boljšo in učinkovitejšo 
organiziranost dela, ekonomično porabo finančnih sredstev (intenzivnost pri 
njihovem pridobivanju), motivirati svoje zaposlene, se usmeriti k občanu, razvijati 
princip konkurence med izvajalci javnih storitev, dosegati boljšo kakovost dela, 
uspešnost in strokovnost uprave, izboljšanje javnosti in preglednosti dela, 
informatizacijo upravnih opravil, učinkovito skupno reševanje zadev širših 
razsežnosti, učinkovito sodelovanje z ožjimi deli občin in izgradnja čimbolj 
pozitivne podobe občine. Posameznik prihaja v razmerje z občinsko oblastjo tudi kot 
uporabnik storitev občinske uprave. Mnenje občanov o državni in tudi o občinski 
upravi je pretežno negativno. Med uporabniki storitev se vse bolj pojavljajo zahteve 
po kakovostnih, hitrih in strokovnih storitvah. Zato je nujno da tudi občinska uprava 
posluje v skladu s pričakovanji občanov, v skladu s spoznanji in tehnikami 
sodobnega menedžmenta, in ne zaprto ter samozadostno, temveč odprto, hitro in 
učinkovito, v skladu s standardi v negospodarskem sektorju''. Vse več držav 
namenja v zadnjih nekaj letih posebno pozornost kakovosti v javni upravi (Norton, 
2002). To se dokazuje tudi s tekmovanji in podeljevanjem spričeval kot tudi 
uglednih državnih in mednarodnih priznanj za kakovost. S tem seveda tudi 
spodbujajo prizadevanja za pozitivne spremembe v državnih in občinskih upravah: 


!! Pomembno tem dejstvom ob bok pa je potrebno postaviti tudi nerazumevanje in slabo (če 
sploh) ločevanje med strukturami občinskega in državnega uradništva, še posebej, kadar gre 
za delitev prostorov med upravnimi enotami in občinsko upravo. To v nekaterih primerih vodi 
v vznemirjenje strank, ki ne razumejo jasnih razmejitev pristojnosti in generira dodatno 
napetost pri poslovanju predstavniki javne uprave na sploh. 

za izboljšanje kakovosti storitev, odnosa do strank, povečanja zadovoljstva 
uporabnikov in zaposlenih, zmanjšanja stroškov storitev. Pomemben korak na poti k 
poslovni odličnosti v javni upravi je predvsem samokritično spoznanje, kako nujno 
jo je posodobiti, spremeniti, jo približati uporabnikom njenih storitev, jo poceniti in 
narediti prilagodljivo, hitro, kakovostno, prijazno in zelo strokovno (Prašnikar, 
2000: 240)". 


Glede na to, da je organiziranost lokalne skupnosti določena z zakonom, prav tako 
njeni organi, njihove naloge, pristojnosti in odgovornosti, »manevrskega prostora« 
brez zakonskih sprememb za spremembe v statičnem delu organiziranosti ni ravno 
veliko. Zato so vse slovenske občine bolj ali manj (odvisno od velikosti), 
organizirane po istem modelu, z enakimi nazivi oddelkov in delovnih mest v upravi. 
Ne glede na to pa je možno opustiti, vsaj pri operativnem delu, v upravi 
zakoreninjeno birokratsko oziroma linijsko organizacijsko strukturo. Občinska 
uprava ima po reformi vse manj »birokratskih« upravnih nalog in vse več nalog 
storitvenega podjetja. Temu primerno je potrebno vpeljati sodobnejše metode 
organiziranja, kot so projektne skupine in podobno. Občinsko upravo je moč 
organizirati v skladu s sodobnimi organizacijskimi teorijami, ki upoštevajo vedno 
večje število organizacijskih spremenljivk, zlasti tistih, ki so povezane s človeškim 
dejavnikom v organizacijah. Veliko možnosti za spreminjanje organiziranosti 
občinske uprave je v dinamičnem delu organiziranosti'". V okviru teh možnosti 
lahko upravljalsko sposobnost lokalnih uprav merimo z različnimi indikatorji, ki so 
vezani na različne aspekte delovnega procesa, na kadrovsko-organizacijski vidik, na 
uvajanje načel v občinsko upravo in na sodelovanje z ostalimi institucijami." 


12 Verjetno bi bilo nujno potrebno v prihodnje okrepiti strokovno izobraževalno delo 
predvsem na področju lokalne samouprave oziroma zaposlenih v občinskih upravah, saj se 
velikokrat kaže strokovna podhranjenost pri vsakdanjem delu s strankami, kar v marsičem 
zmanjšuje tako samo učinkovitost dela uprave kot odnos občank in občanov do predstavnikov 
uprave. 

13 Vendar so za organiziranje in reformiranje občinskih uprav zelo stroge omejitve, ki jih 
lahko razdelimo v dve kategoriji: prvo predstavlja politični konsenz, medtem ko druga 
združuje zakonske omejitve, izhajajoč iz pravnih norm delovanja, zaposlovanja in 
organiziranja dela javnih uslužbencev. Če je na področju druge kategorije povsem jasno, 
kakšne so te omejitve, velja omeniti nekaj specifičnosti pri prvi kategoriji, kjer je potrebno za 
kakršno koli reformiranje struktur v občinski upravi (gre za oblikovanje temeljnih 
organizacijskih struktur, kamor prištevamo oblikovanje oddelkov) potrebno politično soglasje 
na občinskem svetu. Prav to pa lahko temeljito spremeni namen županj in županov pri 
izvajanju prenekaterih temeljnih reform v občinskih upravah. 

'4 Z namenom prikaza trenutne upravljavske sposobnosti in zmogljivosti slovenskih občinskih 
uprav uporabljamo nekatere rezultate raziskave »Upravljavska sposobnost in koalicijsko 
povezovanje v slovenskih občinah«, ki je bila izvedena na Fakulteti za družbene vede (2007), 
ki sta jih v svojem prispevku za revijo Lex Localis temeljito analizirala Haček in Bačlija 
(2009). V okviru raziskave je bilo anketiranih 118 direktorjev občinskih uprav, na vsa 
vprašanja pa je odgovorilo 108 direktorjev občinskih uprav. 


LOKALNA DEMOKRACIJA IV: AKTUALNI PROBLEMI SLOVENSKE LOKALNE DEMOKRACIJE 15 
V. Prebilič & M. Haček: Nekateri aktualni problemi slovenske lokalne samouprave 


Že v izhodišču prispevka smo postavili tezo o problematičnosti povezave 
upravljavske sposobnosti slovenskih občin z njihovo velikostjo. Glede na precejšnjo 
pestrost slovenskih občin v smislu njihove velikosti je izvajanje nalog, ki so bolj ali 
manj enake, za majhne občine izredno zahtevno, večjim pa ne dopušča kreativnega 
oblikovanja lokalnega okolja. Glede na to, da je v občinskih upravah povprečno 
zaposlenih 24 uslužbencev, v dobri polovici občin pa je manj kot deset zaposlenih 
(Haček in Bačlija, 2009: 318), je jasno, da nekatere občine precej težje zagotavljajo 
izvajanje upravnih nalog. Omenjena avtorja v analizi nesporno ugotavljata, da sta 
velikost občine in upravljalska sposobnost občinske uprave povezani. Da bi to 
povezanost prikazala, sta najprej ocenila, kakšno upravljalsko sposobnost ima 
posamezna občinska uprava. Stopnjo upravljavske sposobnosti sta določila s 
pomočjo indeksa upravljavske sposobnosti. Indeks upravljavske sposobnosti (IUS) 
je sestavljen iz šestih indikatorjev. Prvi indikator vsebuje informacijo, ali število 
redno zaposlenih v občinski upravi zadošča za izvajanje vseh nalog občinske 
uprave; drugi indikator meri, ali se v okviru občinske uprave izvaja nadzor 
kakovosti; tretji indikator meri, ali občinska uprava pri organizaciji uporablja 
informacijsko-organizacijske sisteme; četrti indikator meri, ali občinska uprava za 
komuniciranje z občani uporablja e-pošto; peti indikator meri, ali občina sodeluje z 
okoliškimi občinami; šesti indikator pa meri, ali občinska uprava nudi pomoč pri 
izvajanju del drugim občinam. Občinska uprava, kjer sta avtorja zabeležila pozitiven 
odgovor pri do dveh indikatorjih, ima nizko upravljalsko sposobnost; uprava z tremi 
ali štirimi pozitivnimi odgovori ima srednjo upravljalsko sposobnost; občinska 
uprava s petimi ali šestimi pozitivnimi odgovori pa ima visoko upravljalsko 
sposobnost. Avtorja ugotavljata, da ima več kot polovica (55,6%) analiziranih občin 
srednjo stopnjo upravljavske sposobnosti, skoraj tretjina (31,5%) pa nizko stopnjo 
upravljavske sposobnosti; le 13% občin ima visoko stopnjo upravljavske 
sposobnosti (Haček in Bačlija, 2009: 341) 


Tabela 2: Velikost občine in upravljavska sposobnost (v %) 


Stopnja upravljavske sposobnosti 

Velikost občine (št. Nizka Srednja Visoka Skupaj 
prebivalcev) 

do 2000 50% 43,8% 6,3% 100% 
2001 — 5000 39,3% 57,1% 3,6% 100% 
5001 — 10000 22,6% 58% 19,4% 100% 
10001 — 20000 26,3% 57,9% 15,8% 100% 
nad 20000 21,4% 57,1% 21,4% 100% 


Vir: Raziskava »Upravljavska sposobnost in koalicijsko povezovanje v slovenskih občinah« 
(Fakulteta za družbene vede, 2007). N = 108. 


Iz tabele 2 izhaja, da imajo majhne občine (občine do 5000 prebivalcev) praviloma 
srednjo in nižjo stopnjo upravljavske sposobnosti, večje (z več kot 5000 prebivalci) 
pa srednjo do visoko stopnjo upravljavske sposobnosti. Mejo, ko se relativno nizka 
upravljavska sposobnost prevesi v srednjo do visoko, je mogoče precej jasno zaznati 


16 LOCAL DEMOCRACY IV: RECENT PROBLEMS OF SLOVENIAN LOCAL SELF-GOVERNMENT 
V. Prebilič & M. Haček: Some Recent Problems of Slovenian Local Self-Government 


pri občinah, ki imajo nad 5000 prebivalcev. Zlasti problematične so s tega vidika 
zelo majhne občine (do 2000 prebivalcev), kjer jih kar 93,8% beleži nizko ali sredno 
stopnjo upravljalske sposobnosti. 


4 Sklep 


Postreformno obdobje, v katerem se nahajamo, je obremenjeno z opravljeno 
privatizacijo gospodarstva, vzpostavljanjem demokratičnega političnega sistema in 
zlasti procesi oblikovanja sodobnega državnopravnega aparata skupaj z reformo 
lokalne samouprave. Tudi v lokalnih skupnostih se občutijo različne tranzicijske 
težave in sistemske nedorečenosti, pri čemer lahko storimo veliko že s tem, da se jih 
samokritično zavedamo in upravni sistem organiziramo tako, da težave z nenehnim 
posodabljanjem uprave in predvsem usposabljanjem kadrov kontinuirano odpravlja. 
Težav pri delovanju občin in občinskih uprav je še vedno precej, saj sredi 90. letih 
vzpostavljen sistem lokalne samouprave nikoli ni bil do konca izgrajen, prav tako pa 
nikoli niso bile v popolnosti uresničene zaveze, sprejete z ratifikacijo Evropske liste 
lokalne samouprave. Na področju funkcionalnega elementa slovenske lokalne 
samouprave je za razumevanje problematike ključen prvi odstavek 140. člena 
Ustave RS, saj je določeno delovno področje občin zastavljeno preozko, saj se 
»mora lokalna samouprava ukvarjati z vsemi lokalnimi zadevami, torej tudi s 
takšnimi, ki ne zadevajo le njenih prebivalcev« (Haček 2003: 220). Nekateri 
strokovnjaki menijo, da bi ustavna ureditev, ki bi občinam poverila vse ali vsaj 
osnovne javne zadeve lokalnega pomena, omogočila, da bi občine primerno razširile 
svoje pristojnosti in tako utrdile položaj suverenih lokalnih samoupravnih enot. 
Takšna ureditev bi bila tudi v duhu Evropske listine lokalne samouprave in bi 
nedvomno ustrezneje odražala spoštovanje načela subsidiarnosti. Na podlagi zbranih 
in predstavljenih podatkov lahko tudi sklenemo, da relativno omejena upravljalska 
sposobnost manjših občin pritrjuje kritikom drobljenja slovenskih občin. Manjše kot 
so občine, manjša je verjetnost, da bodo njihove občinske uprave sposobne 
nemotenega delovanja, ki bi omogočalo zadovoljevanje potreb občanov in izvajanje 
lokalnih javnih politik. Morda ni naključje, da je 5000 prebivalcev določena 
zakonska meja za ustanovitev nove občine. Tem dejstvom ob bok je potrebno tudi 
podčrtati strokovno in finančno sposobnost oblikovanja, pripravljanja, prijavljanja in 
realizacijo posameznih projektov. EU in v tem smislu tudi država je vse bolj 
naklonjena izvajanju tistih operacij, ki presegajo meje sicer manjših občin, hkrati pa 
so z vidika pripravljanja dokumentacije in zagotavljanje praviloma nujnega deleža 
sofinanciranja, skrajno zahtevni. Zato se v vsakdanjem življenju občine s tem 
fenomenom spopadajo bodisi preko outsourcinga inženiringa že v času priprave 
projektov (kar sicer draži sam projekt ter hkrati predstavlja erozijo nadzora in 
vpogleda lokalne skupnosti) bodisi se odločajo za povezovanje z drugimi občinami 
pri tvorjenju občinskih konzorcijev (kar pa otežuje koordinacijo izvajanja aktivnosti 
in projektno entropijo). 

Vendar politična sedajnost česa podobnega ne zagotavlja, saj bi bilo pred nadaljnjim 
urejanjem razmerij med državo in občino potrebno vsaj fragmentalno določiti 
razmerje med novo ravnjo upravljanja — pokrajinami. Koliko in predvsem katera 
pooblastila bi bilo potrebno prenesti na raven pokrajin in v kakšni organizacijski 
stukturi bi se nato nahajale občine, so vprašanja, na katere v celoti še ne vemo 
odgovorov. Če k temu prištejemo še nedorečenosti na področju financiranja ter 
upoštevamo razmišljanje zmanjševanja sredstev za lokalno samoupravo tudi v 
prihodnje, bistvenega napredka pri po mnenju avtorjev nujne nadaljnje 
osamosvojitve lokalnih skupnosti, ni pričakovati. Zato bo vsaj v bližnji prihodnosti 
Republika Slovenija najverjetneje ostala unitarna država z dokaj nejasnimi 
opredelitvami pristojnosti lokalnih skupnosti, za kar je vsaj deloma iskati razloge 
tudi v nepripravljenosti političnih elit za omejitev njihovih moči na lokalni ravni ter 
kroničnemu nezaupanju in tudi podcenjevanju tako sposobnosti in pripravljenosti 
zaposlenih v občinskih upravah ter vseh občinskih funkcionarjev. 

1 Aktualnost participacije državljanov na lokalni ravni 


Lokalna samouprava in politika sta postali središče demokratičnega političnega 
razvoja. Dva glavna razloga za to sta: druga demokratična revolucija, utemeljena na 
participaciji, in vzpostavitev globalnega gospodarstva, ki opredeljuje lokalne pogoje 
miru in blaginje. Prvi razlog zahteva lokalno samoodločbo namesto usmerjanja od 
zgoraj (top-down), drugi osvobaja lokalno raven od centralne (državne) oblasti z 
zagotavljanjem alternativ za vire in podporo: novi viri so druge države in 
mednarodne agencije. Vprašanje lokalne demokracije je postalo kritično v novih 
demokracijah, kjer so nacionalne (državne) institucije vzpostavljene na šibki tradiciji 
lokalne avtonomije. Demokratične institucije morajo imeti lokalno utemeljitev, če 
nočejo biti samo nasprotna moč ali oblast, to je centralna uprava. Demokracija mora 
biti utemeljena na institucijah, ki so ljudem odgovorne na različne načine. Dokazana 
politična oblika demokracije je njena lokalna različica. Lokalna demokracija ima 
pozitivno konotacijo v tem smislu, da zagotavlja državljanom neposrednejši stik, 
udeležbo in nadzor nad institucijami in dogodki v njihovem življenjskem okolju 
oziroma predstavlja okvir razvoja ustavne demokracije. Izhodišče najdemo v 
Evropski listini o lokalni samoupravi, ki poudarja, da so lokalne oblasti eden od 
glavnih izvorov katere koli demokratične ureditve, da je pomembno demokratično 
načelo, ki velja v vseh državah, pravica državljanov, da sodelujejo pri vodenju 
javnih zadev, na tem pa temelji prepričanje, da se ta pravica najbolj neposredno 
uresničuje na lokalni ravni, da obstoj lokalnih oblasti s stvarno odgovornostjo lahko 
zagotavlja upravo, ki bo učinkovita in odprta ter blizu državljanom. Iz tega izhaja, 
da je test demokracije, ali lahko lokalne politične sile izražajo politične interese 
neodvisno od višjih ravni, in to tako pri oblikovanju kot pri implementaciji politik. 
To je možno ob predpostavki lokalno izvoljenih uradnikov in delitvi oblasti. Drugi 
kritični test demokracije je lokalna avtonomija (finančna in pravna). In tretji test 
demokracije je participacija državljanov na lokalni ravni v različnih oblikah, od 
klasičnih političnih do novih, ki krepijo civilno družbo. 


V odločanju na lokalni ravni je predstavniška demokracija temelj političnega 
sistema in prevladujoča oblika demokracije. Sama participacija državljanov se 
prvenstveno nanaša na njihovo pravico, da izvoli ljudi, ki potem sprejemajo 
politične odločitve tudi zanje in jim omogočajo politično delovanje in odločanje. 
Državljani lahko vsaj poskušajo vplivati na odločitve, zlasti tiste, ki se nanašajo 
nanje. Odločitve, ki jih sprejemajo izvoljeni politiki, bi morale predstavljati voljo 
državljanov, lokalna oblast pa omogočati državljanom storitve in dobrine, ki jih ti 
potrebujejo. Skratka, državljani pričakujejo tako demokratične oblike kot tudi 
učinkovitost od lokalne oblasti. Vprašanje je torej, kako povezati profesionalne 
občinske uradnike, lokalne politike in aktivno vključiti državljane, to je, kako najti 
prostor za ljudi, ki živijo v občini. Predstavniška demokracija v tem primeru ni več 
dovolj in nove oblike neposredne udeležbe so nujne kot dopolnilo, različnost in 
včasih tudi kot nadomestilo. Te nove oblike neposredne udeležbe državljanov so še 
zlasti upravičene zato, prvič, ker državljani niso prav v veliki meri zainteresirani za 

politično participacijo, drugič, ker so izvoljeni politiki oddaljeni in odtujeni od 
državljanov, in tretjič, ker tako postaja kredibilnost predstavniškega sistema vse 
šibkejša. S povečano neposredno participacijo državljanov se poizkuša izboljšati 
legitimnost predstavniškega sistema in skozi to tudi okrepiti lokalna avtonomija. Zdi 
se, da ti cilji odražajo idejo pluralistične demokracije, to je interakcijo med tistimi, 
ki so dejavni v lokalni upravi, skupinami, ki imajo moč, organizacijami in 
državljani. 


Učinkovitost, avtonomija in lokalna participacija so ideali, vendar zelo pomembni 
ideali, brez katerih bi bili cilji in sama legitimnost institucij lokalne samouprave 
lahko sporni. Skupaj, čeprav včasih tudi v nasprotju, sestavljajo ideološki temelj 
lokalne samouprave. Vrednote tudi niso vedno v skladu s politično stvarnostjo. 
Vsekakor obstajajo dvomi o obsegu stvarne participacije v lokalni samoupravi v 
številnih primerih, kot tudi v prepričanje o takšni učinkovitosti, kot jo predpostavlja 
idealni model. Ugotovimo lahko tudi, da je obseg stvarno avtonomnega delovanja v 
sodobni državi omejen. Kljub temu pa ne gre zavreči vrednote svobode, aktivne 
politične participacije in učinkovitega nudenja storitev in uslug kot temeljev lokalne 
samouprave, ker bi to pomenilo zavračanje same legitimnosti te institucije (Jones in 
Stewart 1983). Avtonomija ne pomeni samo zagotavljanja svobode pred poseganjem 
centralne oblasti, pač pa tudi zagotavljanje sredstev za uresničevanje interesov 
lokalnih skupnosti in okvir za udejanjanje drugih vrednot. Demokratični ideal v 
lokalni samoupravi predpostavlja aktivno udeležbo državljanov v lokalnih zadevah 
kot cilj in kot sredstvo za krepitev demokracije v družbi kot celoti. Na lokalni ravni 
izvoljeni organi oblasti pa so tudi učinkovitejši ponudniki javnih storitev in način za 
preseganje razkoraka med potrebami in zahtevami v lokalni skupnosti, čeprav je v 
stvarnosti prav ta ideal težko uresničljiv. Učinkovitost (service value) je v praksi 
povezana z večjim obsegom lokalnih skupnosti, medtem ko je demokracija 
(participation value) prisotna v večji meri v manjših enotah. Avtonomija kot 
vrednota je povezana z obema idealoma; enako težo učinkovitosti in participacije je 
sicer teoretično lahko zagovarjati, v praksi pa sta obe prisotni skoraj vedno različno 
oziroma neuravnoteženo. 


Demokracija je torej eden od tradicionalnih presežkov, s katerim se pogosto istoveti 
lokalna samouprava. Lokalna raven je tista, ki zagotavlja posebno okolje za 
participacijo državljanov, pri čemer se uresničujejo tako notranji kot zunanji cilji. Z 
notranjega vidika lokalna demokracija oblikuje priložnosti za vpliv na odločanje, 
oziroma odločitve, ki se dotikajo vsakodnevnega življenja državljanov in imajo 
neposreden in viden učinek nanje (Beetham 1996: 36—40). Tako substancialno kot 
simbolično so lokalne politične institucije dostopnejše in omogočajo lažje 
angažiranje v njih (Sharpe 1970). Zunanja funkcija lokalne demokracije po Millu 
(1948: 278-290) zagotavlja politično vajeništvo za participacijo nasploh in učenje za 
politično službo na višji ravni (Pilet et al. 2005: 620). Participativne zmožnosti 
lokalne ravni so povezane z zaznavo občutka poistovetenja, torej solidarnosti z 

lokalno skupnostjo. Demokratična prenova lokalne samouprave pa opozarja tudi na 
zmožnosti preseganja razkoraka med državljani in politiki, vladajočimi in vladanimi; 
večja in boljša participacija pri sprejemanju odločitev in policy izbirah postaja 
običajno pričakovanje. 


2 Različni koncepti lokalne demokracije 


Demokracijo razumemo najprej kot idejo, ki pospešuje in razvija skupno dobro v 
okoliščinah, ko ne obstaja močan predhodni sporazum o tem, kaj to skupno dobro je, 
kaj vsebuje in kako naj se doseže, s tem, da ne sme biti vsiljeno družbi s silo ali z 
manipulacijo, pač pa je podvrženo javni presoji (Barber 1984). Demokracija je tako 
povezana z vprašanjem, kaj je »dobro« za člane politične skupnosti, in lokalna 
demokracija predpostavlja, da ima lokalna oblast, tako kot višje oblasti, proces 
kolektivnega samoodločanja kot svoj normativni credo. Po mnenju Sharpa (1970: 
166) je tako pomembnejša od romantičnega pojma »svoboda« in poudarja 
koordinativno vlogo in sodelovanje v okviru lokalne skupnosti s koherentnim 
prilagajanjem javnih služb in njihovim povezovanjem z lokalnim znanjem v 
participativnem okolju. Lokalna demokracija je tako v bistvu koordinativna in 
kooperativna demokracija. S konceptualnega in političnega vidika je v tem okviru 
mogoče najti različne modele (vrste) lokalne demokracije. Z mednarodne 
primerjalne perspektive Naschold (1996: 298—300) predlaga razlikovanje naslednjih 
štirih vrst lokalne demokracije: predstavniško, industrijsko, uporabniško in 
neposredno. Te Stiri oblike lokalne demokracije so povezane z različnimi 
dimenzijami participacije, ki v skladu z empiričnimi ugotovitvami služijo kot 
vodilna načela v sedanjih reformah lokalne samouprave. Stoker (1991: 261—268) je 
predlagal širši pogled, ki zajema znano razlikovanje med hierarhijo, trgom in 
omrežjem, predstavljajo pa vodilna načela za institucionalno preobrazbo. Če 
poskušamo obe tipologiji povezati, dobimo naslednje štiri (vrste) kategorije: 
predstavniško, uporabniško, omrežno in participativno demokracijo. Vse te oblike 
lokalne demokracije niso medsebojno izključujoče in nezdružljive. To so tudi načini 
legitimiziranja oblasti, ki so včasih res predstavljeni na absolutni način, vendar se 
nikoli ne pojavljajo v izključujoči obliki. 


Predstavniška demokracija je tradicionalno obravnavana kot bistvo nacionalne in 
lokalne demokracije; lokalna oblast dobi legitimnost za odločanje preko volitev. 
Vendar pa se tudi na lokalni ravni vzpostavljajo alternative tradicionalnim metodam 
predstavništva, kot na primer: posamezniki (voditelji) postajajo pomembnejši v 
primerjavi s strankami kot organizacijami interesne artikulacije in povezovanja 
preferenc, prav tako neposredno izvoljeni predstavniki; ponekod pa se v polni meri 
uveljavlja parlamentarizacija lokalnega političnega življenja z dualizmom med 
oblastjo in opozicijo; tretji pristop je decentralizacija predstavništva in 
vzpostavljanje krajevnih svetov (pod-enot), ki sprejemajo prave odločitve. Če sta 
prva dva pristopa povezana s profesionalizacijo lokalne politike, pa tretji temelji na 
»laičnem principu«. Personalizacija parlamentarizacije in decentralizacija nista 

medsebojni izključujoči in se lahko pojavita tudi druga ob drugi, prav tako pa se tudi 
kot posamična oblika pojavljata v številnih različicah. 


Uporabniška demokracija priporoča marketizacijo političnih odnosov, da bi 
spodbudila tekmovanje v okviru javnega sektorja in dosegla zadovoljstvo 
uporabnikov. Marketizacija vzpostavlja trg kot osrednji mehanizem za preseganje 
nestrinjanja z merjenjem (ne evalviranjem) individualnih preferenc in okrepitvijo 
moči potrošnikov ter s tem privatizacijo odločanja o tem, katere dobrine naj bi se 
proizvajale. Načelo učinkovitosti v širšem smislu služi kot normativno izhodišče za 
skupno dobro. Dobro vladanje je tu pogosto označitev za zahteve po privatizaciji, 
minimalni državi in novem javnem menedžmentu. Uporabniška demokracija 
predstavlja način interesnega posredovanja in odgovornosti lokalnih funkcionarjev 
hkrati z uveljavljanjem vrednot zasebnega sektorja, potrošnika in tekmovanja v 
javnem sektorju. 


Omrežna demokracija pomeni, da je reševanje problema z vzpostavljanjem 
organizacijskih omrežij v središču oblikovanja politik. Glavni problem ni 
učinkovitost, pač pa proces funkcionalne diferenciacije družbe, ko organizacije 
dobijo (pre)veliko avtonomijo v njihovem funkcionalnem okviru. Kompleksnost in 
soodvisnost sta ključni besedi, lokalnih problemov ni mogoče rešiti (samo) z 
institucijami ali s tržnimi mehanizmi, pač pa z vključitvijo in ukrepi vseh tistih 
organizacij, ki nadzorujejo nujne vire, torej tudi z javno-zasebnim partnerstvom, 
strateškimi koalicijami in inovativnimi omrežji. Fritz Sharpf je to poimenoval 
»pogajalska demokracija« (Sharpf 1993). Omrežna demokracija v povezavi z 
lokalno demokracijo tradicionalno označuje predvsem urbano vladanje v smislu 
oblikovanja koalicij javnega in zasebnega sektorja, pogosto podjetniških 
zastopnikov. 


Participativna demokracija, to je »svobodno javno rezoniranje med enakimi« (Cohen 
in Sabel 1997: 320), je popularna že od šestdesetih in sedemdesetih let, sedaj pa se 
je obnovila še v deliberativni obliki (Parkinson 2003). Participativna demokracija je 
zasnovana na zahtevi, da oblikovanje, artikulacija in razvoj skupnega dobra ne more 
biti delegirano, pač pa izhaja iz komunikativne interakcije aktivnih državljanov 
(Barber 1984; Fishkin 1991; Paterman 1970). Aktivni državljan je tisti, ki najboljše 
pozna skupno (splošno) dobro, zato mu je treba samo dati možnost, da se vključi v 
javno deliberacijo. Nekatere oblike predstavništva so nujno zlo ali funkcionalni 
imperativ, toda participacija državljanov mora biti zagotovljena za oblikovanje 
skupnega dobra. Vse oblike (koncepti) lokalne demokracije so pravzaprav samo 
različne interpretacije, normativne ideje demokracije, razmerje med učinkovitostjo 
in participacijo državljanov pa je še vedno živo v razpravah o reformah na lokalni 
ravni. 

3 Lokalna demokracija z vidika politične participacije 
3.1  Normativne in empirične utemeljitve lokalne demokracije 


Spremembe v razvoju lokalne samouprave so pomembne zlasti zaradi potencialnega 
prispevka subnacionalnih oblik politike k demokratičnemu življenju. Temeljna ideja 
sega daleč nazaj h klasičnemu upravičenju lokalne samouprave, ki ga je podal Mill 
(1948) — lokalna demokracija ponuja državljanom možnosti za uresničevanje 
njihove svobode in za izražanje njihove lokalne identitete na način, ki je drugačen 
od višjih ravni oblasti, hkrati pa se z višjimi ravnmi oblasti dopolnjuje. Ideja je da so 
lokalne politične institucije bližje državljanom kot nacionalne (državne) oblasti 
(vlade). Izvoljena lokalna oblast daje prednost različnosti, saj zagotavlja ponudbo 
javnih dobrin, ki odražajo preference tistih, ki živijo na področju lokalne 
jurisdikcije, in zagotavlja višjim nivojem oblasti izražanje pluralizma teritorialnih in 
funkcionalnih interesov. To sicer ne pomeni, da lokalna oblast avtomatično izraža in 
uresničuje takšne vrednote, čeprav ima za to vse možnosti. 
' Prav tako ni nujno, da so posledice ohranjanja teh vrednot vedno bolj v ospredju, 
kajti številni strokovnjaki dvomijo, da lahko lokalna oblast stvarno udejanji načela, 
kakršna je svoboda". 


Splošno prepričanje in zaupanje v vrednote in lastnosti demokracije na lokalni ravni 
je težko ovreči. Kot poudarja Phillips (1996), je upravičenje takšne demokracije 
zmes instrumentalnih razlogov ter sprejemanja dinamičnih in razvojnih vrednot 
demokratične participacije v lokalni politiki. Demokratični procesi so zaščita pred 
tiranijo in zagotavljajo, da so različni interesi prisotni in predstavljeni v lokalnem 
odločanju. Hkrati pa zdrava lokalna demokracija razvija tudi demokratično kulturo 
med državljani, s tem, da zagotavlja tako podlago za usposabljanje, kot tudi za 
demokratično participacijo v politični skupnosti. Te utemeljitve lokalne demokracije 
so tako globoko zakoreninjene v politični kulturi sodobnih demokratičnih držav, da 
so postale samoumevne in so redko problematizirane; številne reforme za izboljšanje 
demokracije na lokalni ravni imajo tako pod njihovo krinko zelo malo opraviti z 
instrumentalnimi ali z razvojnimi značilnostmi lokalne demokracije." 


Normativne utemeljitve (Stoker 1996) vključujejo zlasti pluralistične utemeljitve, da 
institucije lokalne demokracije zagotavljajo razpršitev moči (oblasti) v družbi (Hill 
1974), nadalje utemeljitve o raznolikosti in različnosti, o lokalni odzivnosti itd. Vse 
te utemeljitve so prisotne tudi v Evropski listini o lokalni samoupravi, ki zagovarja, 


' Nacionalizirani politični sistemi niso spodbujali in razvijali polnega izražanja lokalne 
demokratične prakse; en vidik tega problema je bil v tem, da so zaprte institucije lokalne 
politike dovoljevale vladavino majhnih elit, ki so uporabljale hierarhično organizirane lokalne 
politične stranke in legitimnost birokracije za zaščito in svobodo izvajanja političnih izbir. 

? Glej Sharpe (1970). 

3 Navkljub drugačnim trditvam konservativnih vlad je neoliberalna politika številna javno- 
politična področja podrejala centralizaciji in ne nasprotno. 

da se mora odloéanje o javnih zadevah, kjer koli je mozno, izvrSevati s strani tiste 
oblasti, ki je najbližja državljanom. Novejša obnova zanimanja za vlogo lokalne 
demokracije je osredotočena na omogočanje in spodbujanje politične participacije 
kot dela širše demokratične politične skupnosti (Stoker 1996), pa tudi participativne 
demokracije. Tisti, ki poudarjajo lokalno demokracijo, zatrjujejo, da je lokalna 
oblast bližja državljanom in da se bolj neposredno ukvarja z njihovimi problemi; 
lokalna oblast je dostopnejša in lažje se je vključiti v njeno delovanje (Pratchett 
1999; Stoker 2004). Te utemeljitve so empirične po svojem izvoru, zlasti tam, kjer 
se vzpostavljajo in zagovarjajo participativne oblike demokracije (v nasprotju s 
predstavniškimi). Empirična evidenca lahko te normativne utemeljitve močno 
podpira, po drugi strani pa obstaja tudi razkorak med opisano retoriko in stvarnostjo 
upadanja demokratične prakse kot evidenčne značilnosti politične kulture poznega 
20. stoletja (Pratchett in Wilson 1996: 231).* 


3.2  Participacije na lokalni ravni in participativna demokracija 


Splošna opredelitev pojma participacije je, da gre za dejavnosti, kjer je posameznik 
z drugimi udeležen ali sodeluje v nekaterih družbenih procesih ali skupnih 
prizadevanjih (Brezovšek 1995: 202). Pojem politična participacija pa pomeni 
udeležbo v procesu izbire političnih voditeljev ter oblikovanje javnih politik. 
Politično participacijo je moč opredeliti kot prostovoljno osebno sodelovanje v 
političnih zadevah. Sartori (1987) tako participacijo opredeljuje kot zavestno, hoteno 
osebno sodelovanje in ne zgolj kot bolj ali manj hoteno, naključno ali 
neprostovoljno udeleževanje (političnih) aktivnosti. Po njegovem mnenju je 
intenzivnost participacije obratno sorazmerna s številom sodelujočih oseb — več oseb 
kot participira, manjši je delež posameznika v skupini. Za uvajanje politične 
participacije je torej zelo primerna prav raven lokalne samouprave oziroma njenih 
demokratičnih institucij. Vendar pa razni teoretiki (od Rousseauja, Milla do 
Patemanove) participacije niso zagovarjali zato, ker bi večji obseg participacije 
nujno vodil k boljšim odločitvam, ampak zaradi samega vrednotenja pomembnosti 
vključevanja ljudi, kakovosti njihovega življenja in medsebojnih odnosov pri 
sprejemanju političnih odločitev. 


Lokalna skupnost ima tako sposobnost, da omogoča in spodbuja politično 
participacijo, ki daleč presega zgolj volilno participacijo. Lokalna demokracija s tem 
bolj temelji na preferencah posameznikov za udeležbo pri odločanju v lokalnih 
institucijah demokracije, kot pa v nacionalnih (državnih) institucijah demokracije. 
Po drugi strani pa je nadaljevanje tega utemeljevanja povezano z možnostjo vpliva, 
ki ga ima lokalna politična participacija pri učinkovitosti in uspešnosti demokracije 


4 Študija politične participacije v Veliki Britaniji je pokazala (Perry et al. 1992: 268), da je na 
primer več kot 44 % vseh zadev, ki so jih navajali kot primarne, mogoče povezati z lokalno 
samoupravo, 15 % s centralno oblastjo in 11 % z drugimi ravnmi ali institucijami. Tudi 
zaupanje v lokalno oblast je bilo višje kot zaupanje v centralno oblast. 

na višji ravni. Lokalna demokracija je tudi temelj demokratične družbe nasploh. 
Prispeva h kulturi demokracije povsod v družbi in ne samo k razdelitvi politične 
moči (oblasti). Je več kot zgolj možnost posameznikov, da vplivajo na tiste 
odločitve, ki zadevajo njihovo neposredno družbeno in gospodarsko okolje. Brez 
različnih oblik lokalne demokracije bi bile možnosti za razvoj demokratičnih 
vrednot in veščin, uporabnih tudi na širših institucionalnih ravneh, znatno omejene. 
Skratka, lokalna demokracija zagotavlja temelje in pogoje za razvoj močnih 
nacionalnih demokratičnih institucij in praks. 

Brez dinamične participativne demokracije na lokalni ravni se tudi predstavniška 
demokracija tako na lokalni kot širši ravni ne bi mogla uspešno razvijati. Kot 
ugotavlja Held (1996: 269), »lahko neposredna participacija in kontrola nad 
neposrednimi, bližnjimi lokalnimi zadevami ... zelo stvarno razvija in izboljšuje 
načela participativne demokracije«. Lokalna demokracija tako izgrajuje in krepi 
pojmovanje participativnega državljanstva, kajti to je prvenstveno prizorišče, kjer 
večina ljudi prakticira politiko. Ponovno odkritje lokalne politike v 
internacionaliziranem in evropeiziranem okviru ima tako posledice tudi za postopke 
in upravičenje institucij predstavniške demokracije. V preteklosti so legitimne oblike 
politične participacije postavljale v osrednjo vlogo izvoljene predstavnike, ki so bili 
organizirani v tekmovalne skupine političnih strank; sedaj druge, nove oblike 
participacije, delegiranje politične avtoritete mikroagencijam ter zagotavljanje moči 
prej marginalnim skupinam vzpostavljajo alternativne mehanizme političnega 
odločanja. To je izziv za lokalne predstavnike, da poiščejo poti in načine za 
prilagajanje novim oblikam političnega delovanja, ne pa, da ponavljajo vzorce iz 
preteklosti. 


3.3 Aktivno državljanstvo 


Participativna demokracija ne ukine predstavniške demokracije, javnost pripusti v 
odločevalski prostor, ji ga pa ne odstopi v celoti. Znotraj modela predstavniške 
demokracije je vloga javnosti torej zožena na potrjevanje ali nasprotovanje že 
oblikovanim in sprejetim odločitvam. Glavne omejitve predstavniškega sistema so v 
njegovi posredniški in diskontinuitetni naravi. Participativna demokracija je 
neposredna demokracija v smislu, da so vsi državljani aktivno udeleženi pri 
sprejemanju vseh pomembnih odločitev; njena moč je v tem, da poveže 
posameznike v skupino preko njihove aktivne vloge pri sprejemanju vseh vrst 
odločitev. Held (1996) participativno demokracijo utemeljuje na stališču, da je 
enako pravico do samorazvoja mogoče doseči samo v »participativni družbi«. To je 
tista družba, ki pozna pomembnost politične učinkovitosti, neguje skrb za kolektivne 
probleme in prispeva k oblikovanju dobro obveščenih državljanov, ki so se zmožni 
trajno zanimati za proces vladanja. 


Participativna demokracija je morda najlažje uresničljiva prav na ravni lokalne 
skupnosti, ker gre za odločanje o zadevah, ki ljudi najbolj neposredno zadevajo, za 
sodelovanje pa je zainteresirano manjše število predstavnikov javnosti kot na 

državni ravni. Državljani vedno večji pomen pripisujejo tudi vprašanjem, ki se 
nanašajo na kakovost življenja in želijo sodelovati pri odločanju o stvareh, ki v to 
kakovost posegajo (OECD 2001: 19). Predpogoj delovanja participativne 
demokracije je odprt informacijski sistem, ki zagotavlja spremljanje na informacijah 
temelječih odločitev. Z vidika vključenosti državljanov v oblikovanje in sprejemanje 
javnih politik tudi na lokalni ravni je to lahko informiranje (enosmerni odnos), 
posvetovanje (dvosmerni odnos) ali aktivna participacija, ki temelji na partnerstvu 
med državljani in (lokalno) oblastjo in kjer so državljani aktivno vključeni v 
opredeljevanje procesa in vsebin oblikovanja in sprejemanja odločitev (OECD 2001: 
23). Ključni problem je v tem, da je celo na lokalni ravni v kolektivne skupine 
vključen samo majhen del prebivalstva. Nadaljnji korak v tem procesu je torej 
poskus vključevanja nevključenih in oblikovanje ter spodbujanje modela »aktivnega 
državljana«. »V družbi, kjer tradicija in običaji izgubljajo svoj vpliv, gre edina pot 
za vzpostavljanje avtoritete preko demokracije. Novi individualizem sicer nujno ne 
razjeda avtoritete, vendar morajo biti zahteve preoblikovane in postavljene na 
aktivno in participativno podlago« (Giddens 1998: 66). 


Demokratizacija lokalne oblasti mora biti usmerjena k oblikovanju novih 
institucionalnih oblik, ki povezujejo državo (oblast) z mnogo bolj atomizirano in 
fragmentirano družbo in zagotavljajo nove mehanizme socialne kohezije, 
odgovornosti in kontrole nad političnimi odločitvami. Brez takšnega aktivnega 
državljana se lahko zelo hitro zabriše razlika med političnim razumevanjem 
demokracije kot kolektivnega procesa odločanja ter terapevtsko državo 
(demokracijo), ki se ukvarja z individualnimi subjektivnimi perspektivami (Nolan 
1998) oziroma z »demokracijo emocij« (Giddens 1994: 16), v kateri imajo 
prebivalci zgolj občutek večje vključenosti in smisla skupnosti. Pri tem ne gre za 
vključenost v kolektivne politične projekte ali druge oblike družbene angažiranosti, 
pač pa za kolektivno izražanje individualnih občutij. 


4 Prenova lokalne demokracije z vidika razvoja politične participacije 
4.1 Demokratična prenova lokalne oblasti pred in po letu 1990 


V razvoju demokracije so se v številnih ozirih pojavljale podobne težnje tako na 
lokalni kot na centralni ravni. Pojavu množične politike je sledil razvoj države 
blagostanja, ki je povečal funkcionalno obremenitev lokalne oblasti (samouprave). 
To je povzročilo, da se je lokalna demokracija razvijala v smeri predstavniškega 
modela; volitve in sveti so zasedli osrednji položaj. Prevlado predstavniških svetov 
pa so postopoma začela izpodbijati razmišljanja o njihovi empirični veljavnosti 
(razprava o skupnosti moči) in s teoretičnega vidika opozorila na razkorak med 
vladajočimi in vladanimi. Od 60. let dalje zasledimo tako vse bolj razširjene težnje 
po uvedbi participativnih elementov v lokalno demokracijo z okrepitvijo 
državljanskih zahtev in odprav tradicionalnih hierarhičnih odnosov med vladajočimi 

in vladanimi. V tem obdobju so se uveljavila različna posvetovalna telesa (odbori) in 
zaslišanja, vendar pa je prevlada politike ostala: vključenost državljanov v procese 
odločanja je bila omejena na »posvetovanje« in »dajanje nasvetov«, ki jih politiki 
niso nujno upoštevali. 


Zahteve po učinkovitejši in uspešnejši lokalni oblasti so v določeni meri potisnile v 
ozadje demokratično prenovo v 80. in začetek 90. let. S trgom, menedžmentom, 
pogodbeništvom in privatizacijo je državljan postal v najboljšem pomenu potrošnik 
ali klient lokalne oblasti. Namesto upoštevanja državljanskih zahtev in njihovega 
uresničevanja v obstoječem sistemu se je uveljavila nasprotna možnost, to je 
zapostavljanje javnih potreb, ki so bile samo obrobno »politične«. Pri s tem ne 
smemo spregledati, da so obstajale velike razlike med sistemi in skupnostmi glede 
dejanskega uveljavljanja teh načel v praksi. Po drugi strani pa si ne moremo zatiskati 
oči pred takšno klimo, ki je ohranjala odnose vladajočih in vladanih. V 90. letih smo 
bili tako priča nekakšne sinteze večje demokratičnosti in večje učinkovitosti. Na eni 
strani imamo nezadovoljstvo s tradicionalnim načinom participacije (glasovanje na 
volitvah), ki išče nove odgovore, po drugi strani pa vztrajanje na različnih starih 
oblikah (praksah) participacije. Imamo torej mešanico (hibrid) potrošniške 
usmeritve s participativnimi zahtevami. 


90. leta so bila tudi leta zahtev po izboljšanju lokalne demokracije in povečanju 
participacije. Zahteve po spremembah so bile podvržene notranjim in zunanjim 
činiteljem. Z notranjega vidika gre za spremembe narave participacije tako na 
individualni kot na organizacijski ravni. Obseg »kriti¢nih drzavljanov« se je 
povečal, še zlasti v povezavi s postmaterialističnimi vrednotami, pomembnimi za 
njihov razvoj in odločilnimi za politiko: uveljavljajo se neformalne in 
nekonvencionalne oblike (načini) participacije. Zunanji vidik sprememb je povezan 
s premikom lokalne vlade k lokalnemu vladovanju (John 2001: 9-17). Razlogi so v 
internacionalizaciji ekonomije, večjih zahtevah zasebnega sektorja, postbirokratski 
državi itd. Vladovanje na lokalni ravni je postalo bolj zapleteno in razpršeno, 
razvijajo se nove mreže in nove policy iniciative, pojavljajo se vprašanja in problemi 
koordinacije in odgovornosti, posledično tudi legitimnosti demokratičnega sistema 
oziroma zaupanja državljanov do politike. Razkorak vladajočih in vladanih, tako 
značilen za predstavniško demokracijo, je postal še enkrat problematičen. Načini 
vključenosti državljanov in legitimiziranja politik se zato spreminjajo in razvijajo. 


4.2 Vključevanje državljanov v policy izbire: od klienta do proizvajalca 


V mnogih državah so se politične reforme usmerile k preseganju klasične vloge 
državljana kot volivca in poskušale odgovoriti na opisane probleme. Čeprav nekateri 
avtorji vztrajajo na tradicionalnih mehanizmih predstavništva (Vetter in Kersting 
2003: 18-19) pa drugi skušajo povečati inkluzivnost, torej participacijo in 
neposredne elemente v lokalni demokraciji. Izkušnje različnih držav po svetu kažejo 
na naraščajoče zahteve po participaciji državljanov v policy izbirah: ljudje želijo 

imeti neposredno besedo, ne pa posredovano preko izvoljenih predstavnikov ali 
interesnih skupin. Obstoječe oblike posvetovanj zavračajo kot nezadovoljive. 
Participacija je postala pričakovanje, da imajo državljani glas v policy izbirah. 
Participacija je postala privlačna strategija ne samo za izboljšanje politik, pač pa tudi 
za vračanje nezadovoljnih državljanov v politiko. Giddens (2000) to označuje kot 
»eksperimentiranje z demokracijo«, pri tem pa ugotavlja, da mora biti policy proces 
odprt za lokalne skupnosti in prostovoljne skupine. Participacija kot način 
preseganja »demokratičnega deficita« pomeni vzpostavljanje povezanosti vladajočih 
in vladanih ter zadovoljevanje potreb in interesov državljanov. Obnovljeno 
zanimanje za participacijo pa ni izoblikovalo soglasja glede naravne državljanske 
vključenosti v policy procese. 


Obstaja cela vrsta oblik in možnosti za policy participacijo, od neposredne 
demokracije do omejenih posvetovanj, vendar pa v vseh primerih to pomeni 
vključitev državljanov v odločanje, participacija pa predstavlja interaktivni proces 
med oblastjo in državljani, čeprav ne označuje natančno narave ali meja te 
izmenjave. Ne glede na različne pojavne oblike pa lahko napravimo razliko med 
input in output oblikovanjem politik (policy-making), ki na novo opredeljujeta vlogo 
državljanov na različen način. V okviru input oblikovanja politik se spremembe 
nanašajo na vključevanje in povezovanje državljanov na različen in ekstenziven 
način v zgodnje faze političnega odločanja (Denters in Rose 2005: 257). Različice 
obstajajo glede na možnosti, ki jih te prakse dopuščajo za »neposredovano vladavino 
ljudi«, tj. državljanom omogočajo dejansko odločanje o politikah. Nekateri so pri 
tem obdržali posvetovalno zamisel participacije, odločanje pa je v rokah izvoljenih 
politikov, kar seveda ustreza predhodnim prilagoditvam lokalne demokracije. 


Seveda pa so se oblike participacije tudi spremenile, kar je povzročila zlasti 
moderna informacijska in komunikacijska tehnologija z novimi načini informiranja 
državljanov in vključevanja njihovih pogledov v oblikovanje politik (državljanski 
forumi). Drugi so šli še naprej in so odprli politično odločanje državljanom 
(obstoječa lokalna demokracija pozna zlasti interaktivno oblikovanje politik in 
referendum). Izhajajoč iz pojma deliberacije to pomeni, da je lokalna demokracija 
odprt in racionalen dialog med vladajočimi in vladanimi. Interaktivno oblikovanje 
politik povzdigne državljana na isto raven s politiki; enakopravni partnerji sedaj 
soodločajo o ciljih in metodah oblikovanja politik. Čeprav se referendumi močno 
za izražanje pogledov državljanov na posamezne policy tematike in uveljavljeni na 
lokalni ravni (Hamon in Passelecg 2009). 


Drugi vidik sprememb se nanaša na output vidik legitimiranja oblasti. V tem 
primeru je v ospredju vprašanje učinkovitosti in uspešnosti javne službe. Ni 
naključje, da je v tem primeru lokalna demokracija postavljena v bližino 
podjetniškega (menedžerskega) modela. Mnoge reforme javnega sektorja so v 

najširšem smislu povezane z zahtevami po novem javnem menedžmentu, 
participacijo pa presojajo z menedžersko logiko (Christensen in Laegreid 2002: 
280—286). Vprašanje, ki se tu pojavlja ni uspešnost vključevanja državljanov v 
proces odločanja, pač pa ali so državljani zadovoljni s tem, kaj jim je oblastni proces 
prinesel, tj. policy output. Državljani so v tem smislu postali klienti lokalnih služb; 
njihova vloga je tako zožena na vlogo potrošnika lokalne uprave (oblasti) in 
uporabnika policy rezultatov (»novi klientelizem«). Ne glede na različno logiko 
obeh pristopov k participaciji pa lahko rečemo, da se razvijajo novi načini 
vključenosti državljanov, ki so neposrednejši, ad-hoc in ožji po obsegu. 
Problematično za demokracijo (na lokalni ravni in širše) je, če se participacija zoži 
na zaznavo output kvalitete in zapostavi input inkluzivnost. Obe razsežnosti 
participacije nista nujno enostavno povezani. 


5 Oblike aktivne politične participacije na lokalni ravni 


Neko delovanje lahko razumemo kot obliko aktivne politične participacije, če 
predstavlja pravi poizkus pri pomoči in razvijanju interesov skupine ali posameznika 
v javni sferi. Na tej podlagi je mogoče govoriti o izrazni (ekspresivni), policy in 
podporni obliki politične participacije. Razlikovanje med različnimi vrstami 
politične participacije je utemeljeno z dvema razlogoma. Najprej je potrebno vedeti, 
da niso vse oblike politične participacije usmerjene k doseganju istih stvari (ciljev). 
Prav tako pa takšna razvrstitev poskuša celovito zajeti oblike politične participacije 
(na lokalni in državni ravni), kar vključuje tako institucionalizirane kot 
neinstitucionalizirane oblike participacije, ki vsem omogočajo izpostavljenost 
demokratičnim procesom. To zagotavlja uporabnejšo razvrstitev, kot pa zgolj 
ločevanje med »tradicionalnimi« in »netradicionalnimi« oblikami politične 
participacije, pa tudi boljši vpogled v vključenost državljanov v lokalno politiko 
(demokracijo). 


To ne pomeni, da zapostavljamo izbiro neaktivne udeležbe, kot eno od izbir, v 
nasprotju nemožnostjo izbire pri participaciji. Državljani v tem primeru ne 
sodelujejo aktivno, vendar pa se (lahko) udeležujejo srečanj, zbirajo informacije o 
stvareh, poslušajo druge udeležence itd. To je udeležba, vendar pa se razlikuje od 
aktivne participacije, ki prispeva k razvijanju in napredovanju interesov v javni sferi. 
Dejavnosti, ki spadajo v to kategorijo pasivne participacije, so npr. zbiranje 
informacij, vključenost v nevladne organizacije in politične stranke, udeležba na 
srečanjih, sestankih, razpravah in podobno. Nekateri podcenjujejo tovrstno 
participacijo, vendar pa ima pomembno vlogo v demokratični ureditvi; pasivne 
oblike politične participacije namreč zagotavljajo temelj za aktivno participacijo. 
Brez pasivne participacije aktivna participacija ni možna, ali pa je vsaj zelo 
neučinkovita. Očitno je, da pasivna udeležba bolj verjetno omogoča aktivno 
udeležbo, kot je to v primeru apatičnih državljanov. Pa tudi državljani, ki so samo 
malo angažirani v teh procesih, torej predvsem pasivno, niso povsem neobčutljivi za 
demokratične procese in institucije. 

Ne glede na to pa je naše izhodišče, da lahko vsako politično dejavnost, ki prispeva 
k razvijanju in izboljšanju, tj. uresničevanju interesov v lokalni skupnosti, smatramo 
za ustrezno obliko aktivne politične participacije. Te oblike se razlikujejo od 
pasivnih oblik participacije, ki predstavljajo podlago za aktivno politično 
participacijo. Od tu dalje se srečujemo z različnimi vrstami politične aktivnosti. 
Nekatere od teh aktivnosti igrajo podporno in/ali administrativno vlogo pri 
razvijanju in uresničevanju interesov. Te naloge pogosto izgledajo vsakdanje in 
preproste ter podobne drugim administrativnim funkcijam, ki se izvajajo za druge 
nepolitične skupine, kot so odgovori po telefonu, prevzemanje sporočil, tipkanje 
pisem in podobno, seveda pa tudi izvajanje nekaterih novih informacijskih tehnik, 
kot so spletne strani (portali). Vendar pa lahko samo administrativno delovanje, ki 
neposredno prispeva k razvijanju in uresničevanju interesov, smatramo za politično 
participacijo. Administrativno delovanje v tem smislu uvrščamo v podporne oblike 
politične participacije. 


Izrazne oblike politične participacije pa pomenijo angažiranje javnosti pri razvijanju 
in uresničevanju njihovih interesov. Posamezniki enostavno želijo izraziti svoja 
stališča in poglede v javnosti, mogoče celo brez želje, da bi druge prepričali za svoje 
poglede in mnenja. Če pa posamezniki želijo sodelovati v razpravi, da bi druge 
prepričali za svoje interese in stališča, pa to predstavlja udeležbo v deliberativnih in 
državljanskih forumih. To vključuje tudi pisanje pisem v dnevnike, blogi, zbiranje 
peticij in neposredno agitiranje za politične stranke ali nevladne organizacije. 
Deliberativne oblike participacije vplivajo na spreminjanje posameznikovih 
preferenc, družbeno kritičnost, spodbujajo razpravo med državljani in jim 
omogočajo razvijanje sposobnosti za razpravo. Izrazne oblike politične participacije 
predstavljajo ključno metodo pri izpolnjevanju teh nalog. Problematična je 
institucionalizacija in razširjanje izraznih oblik politične participacije. Nekatere 
izrazne oblike politične participacije pa so zagotovljene kot politične pravice v 
demokratični ureditvi (pisanje v časopise, blogi na internetu, politično združevanje, 
podpisovanje peticij itd.). 


Posebno kategorijo politične participacije pa predstavljajo še policy oblike politične 
participacije, ki vključujejo neposredno povezanost državljanov z izvoljenimi 
predstavniki s ciljem po spreminjanju javnih politik ali oblasti same. Primeri policy 
oblik so glasovanje na volitvah, lobiranje, udeležba v mestnih svetih, udeležba v 
neposrednih demokratičnih iniciativah, peticijah, referendumih, odpoklicu itd. 
Razlika med izraznimi in policy oblikami je v tem, da se slednje uresničujejo z 
neposrednim angažiranjem izvoljenih predstavnikov ali demokratičnih institucij s 
ciljem oblikovati zakonodajne ali policy spremembe. Izrazne oblike pa ne vodijo 
nujno k angažiranju izvoljenih predstavnikov. Pogosto sicer obstaja prekrivanje med 
policy in izraznimi oblikami politične participacije, vendar pa sta to različni obliki, 
ker vsebujeta različne poti k državljansko usmerjenemu oblikovanju politik. Na 

izvoljene predstavnike najbrž lažje vplivajo večje skupine ljudi kot pa posamezniki. 
Tako je za posameznika zelo pomembno, da uspe najprej prepričati druge za svoje 
interese in šele potem tudi izvoljene predstavnike oblasti. Zdi pa se, da sta obe obliki 
politične participacije nujni za državljane, če želijo imeti vpliv na oblikovanje 
politik. 


Policy participacijo pa lahko še naprej razvrstimo v različne pristope. Začnemo 
lahko z enim najbolj vplivnim, to je model kontinuuma, ki na participacijo gleda kot 
na različne stopnje v procesu razvoja k neposredni demokraciji. Arnsteinova (1969, 
1971) je tako ponudila z vidika državljanskega aktivizma razvrstitev interakcij med 
skupnostjo in oblastjo, ki jo ponazarja »lestev participacije«, pri čemer najnižjo 
stopnjo predstavlja manipulacija in najvišjo državljanska kontrola. Stopnje 
državljanske participacije segajo od ne-participacije preko omejene udeležbe do 
različnih stopenj državljanske moči. Te stopnje so manipulacija, terapija, 
informiranje, posvetovanje, sproščanje, partnerstvo, delegirana moč in državljanska 
kontrola. Metafora lestve je prispevala k opozorilu, da obstajajo pomembne stopnje 
oziroma stopnjevanje državljanske participacije, na kar so mnogi pozabili. Nekaj 
podobnega bi našli pri Patemanovi (1970: 105), ki razlikuje psevdo, delno in polno 
participacijo. Participacija je pomembna šele, ko pomeni dejanski vpliv državljanov 
in prenos moči nanje. Participacija predstavlja torej celo lestvico različnih možnosti. 


Model kontinuuma predpostavlja torej vrsto različnih možnosti (izbir), ki jih imajo 
na razpolago odločevalci, vendar pa so te možnosti omejene s policy problemi v 
bližini. Thomas (1990/1993) je zato poskušal to preseči s povezovanjem 
participacije s policy problemi. Če so policy problemi različni po značaju, potem 
morajo biti tudi oblike participacije različne in ločene. V tem primeru značaj policy 
problema opredeljuje možno obliko participacije. Odločevalci morajo razvrstiti 
policy probleme s ciljem, da ugotovijo ustrezne participativne pristope. Thomas 
(1990: 437) je izoblikoval modele petih možnih pristopov k odločanju: avtonomno 
menedžersko odločanje, modificirano avtonomno menedžersko odločanje, 
segmentirano javno posvetovanje (s vplivom na odločitve), enotno javno 
posvetovanje, javno odločanje (skupne odločitve). Vsak pristop spodbuja uporabo 
posebnih participativnih oblik, od iskanja informacij do skupnega odločanja med 
uradniki in izvoljenimi predstavniki ter zainteresirano javnostjo. Participacija ni 
absolutna vrednota, je samo ustrezen odgovor na posebne okoliščine. Koherentnost 
modela je zagotovljena s povezovanjem med policy problemi, participativno 
strategijo in dostopnimi sredstvi, kot so stiki, srečanja, ankete, pogajanja itd. 


Logika participacije kot kontinuuma izbir je vplivala tako na teoretike demokracije 
kot tudi na razlagalce in opisovalce prakse oblikovanja politik. Shand in Arnberg 
(1996: 21) sta tako presegla policy probleme ter predlagala kontinuum participacije 
pri zagotavljanju javnih storitev, ki sega od minimalne vključenosti do nadzora 
skupnosti preko referenduma. Participacijo obravnavata ne kot gibanje k cilju, pač 
pa kot vrsto izbir za javne uradnike, oblike participacije pa so povezane s cilji vlade 

(oblasti). Njun kontinuum menedžerskih tehnik zajema pet načinov klientove 
vključenosti v oblastne programe: informiranje, posvetovanje, partnerstvo, 
delegiranje in nadzor. Vsi ti načini so razvrščeni glede na stopnjo nadzora odločitev 
in njihovega prenosa s strani uradnikov in izvoljenih predstavnikov na javnost. Ta 
razvrstitev izpostavlja standardne tehnike, ki jih uporabljajo države OECD ta 
spodbujanje policy participacije. Takšen pristop je deskriptiven in nima neke enotne 
metodologije za policy participacijo, pa tudi na skupne teoretične podlage. 


6 Sklepne misli 


Nedvomno se večina avtorjev strinja, da je demokracija pomembna in da ima 
lokalna demokracija številne pozitivne lastnosti: 


Demokracija je pomembna kot varnostna mreža naproti tiraniji ali korupciji. 
Možnosti za politično participacijo so prav tako pomembne, ker prispevajo k 
zmanjšanju neenakosti pri razdelitvi moči ter spodbujajo odgovornost in odzivnost 
na individualne in lokalne potrebe. Lokalna samouprava in demokracija sta še 
posebej privlačni, ker vključujeta decentralizacijo oblasti ter priložnost za uporabo 
lokalnega znanja pri zadovoljevanju lokalnih potreb. Predvsem pa lahko lokalna 
demokracija utemeljuje svojo upravičenost na tem, da predstavlja najbolj dostopen 
prostor za politično participacijo. Lokalna politika je tista, kjer se ljudje počutijo 
najbolj pristojni in so tudi najbolj neposredno angažirani (Stoker 1996: 188). 


Lokalne samouprave prav zato ne smemo videti in ohranjevati zgolj kot institucijo, 
ki zagotavlja javne dobrine in storitve, pri tem pa spregledati politiko, to je razvoj in 
izražanje glasu in postavljanje skupnih ciljev. Vrh antipolitične vizije lokalne 
samouprave je poveličevanje trga kot najboljšega načina za pooblaščanje ljudi pri 
oblikovanju njihovih preferenc. To spremlja tudi naraščanje menedžerskega sloga 
razmišljanja, ki poudarja zlasti učenje vodenja javnih služb na podlagi izkušenj iz 
zasebnega sektorja. Namesto državljanov so v teh primerih v ospredju uporabniki, 
potrošniki in klienti. Takšno razmišljanje uteleša »tehnokratsko« zamisel odločanja, 
ki državljane razoblašča. Razširjanje »instrumentalne racionalnosti« v moderni 
družbi je imelo (ima) globoke protidemokratične posledice in postavlja ovire za 
participacijo državljanov v obliki birokratizacije oblasti, profesionalne in 
menedžerske oblasti (moči) in strokovnosti. »Komunikativna racionalnost« 
zagotavlja alternativno podlago za institucionalni okvir, ki spodbuja učinkovito 
participacijo državljanov. 


Lokalna samouprava je sicer ustrezno sredstvo za zagotavljanje kakovostnih 
storitev, vendar pa je mnogo več kot zgolj zagotavljanje javnih služb. To, kar je 
sporno v tem antipolitičnem razmišljanju, je prepričanje, da so takšni postopki sami 
po sebi zadosten porok za izvajanje zahtevnih nalog vladanja in upravljanja. Iz tega 
izhaja tudi, da katera koli veljavna teorija lokalne samouprave ne more biti zgrajena 

na teoriji menedžmenta, pač pa na politični teoriji, zato je treba ponuditi širšo vizijo 
političnih vrlin v okviru javnega (političnega) življenja na ravni lokalne skupnosti in 
zagotoviti kakovost življenja in kakovost vladanja ter upravljanja v njej. 

Pri tem je lokalna politična skupnost tudi prostor za demokratično reševanje 
konfliktov med različnimi pogledi in vrednotami; lokalna demokracija torej 
vključuje kolektivno odločanje in je sredstvo za povezovanje delovanja državljanov 
ter pomoč pri ukvarjanju z nepričakovanimi spremembami pri doseganju skupnih 
ciljev (koordinaciji). Vloga lokalne demokracije je torej večja od zgolj lokalne 
samouprave. Lokalna demokracija — tako v predstavniški kot v participativni obliki 
— je prav tako bistvena značilnost širše demokratične politične skupnosti. V okviru 
izvoljene lokalne oblasti predstavniki (svetniki) razvijajo in prakticirajo 
demokratične veščine in so izpostavljeni odgovornosti državljanom. Odgovornost in 
odzivnost lokalnih predstavnikov je hkrati dopolnjena in izzvana z velikimi 
možnostmi politične participacije državljanov, ki jih nudijo lokalne institucije. Na 
lokalni ravni so odnosi med predstavniško demokracijo in širšo participacijo 
državljanov najbolj smotrni. Lokalno demokracijo moramo torej obravnavati kot 
temeljno razsežnost širše participativne demokracije, kar ima pomembne posledice 
oziroma vpliv na razumevanje in veljavo lokalne avtonomije. Še korak naprej gresta 
deliberativna in asociativna demokracija; predvsem prva ureja nekaj mehanizmov, ki 
so še zlasti uporabni na ravni lokalne skupnosti (mediacija, forum, državljanske 
porote in konference za doseganje soglasja). 


Politična participacija je bistvena za demokracijo in njeno učinkovito delovanje. 
Politična participacija obsega vsa (konvencionalna in nekonvencionalna) dejanja 
državljanov, s katerimi želijo ti vplivati na oblast, vlado in njene politike. Politično 
participacijo lahko proučujemo z vidika predpostavke, kot so demografske 
značilnosti, ki vplivajo na predstavništvo v demokratični politiki, karakteristike 
socialnega kapitala ali drugi elementi državljanske (politične) kulture. Prav tako pa 
seveda tudi, čeprav v veliko manjši meri, posledice politične participacije, kjer ni 
dober niti presežek, še manj pa pomanjkanje participacije, ki zmanjšuje 
demokratično legitimnost. Ta problem legitimnosti je neposredno povezan s 
»koristmi«, ki jih imajo državljani od politične participacije. Vsekakor gre za vsaj tri 
vrste koristi, to pa so: l. zavezanost: participacija omogoča državljanom večje 
zaupanje v demokratični sistem; 2. emocionalno zadovoljstvo: participacija 
spodbuja večje javno zadovoljstvo z demokracijo; 3. kognitivno spoznanje: 
participacija omogoča državljanom boljše razumeti mehanizme demokracije in 
zavedanje igralcev, ki so vključeni v demokratične procese. 


Državljanska participacija je temeljna komponenta lokalne demokracije; lokalna 
demokracija se vse bolj razvija v smeri neposredne in participativne oblike. V tem 
okviru prihajajo v ospredje odnosi med vladajočimi in vladanimi, kar smo opredelili 
kot »interaktivno odločanje«. Takšen način odločanja pridobiva na pomenu, ker 
državljani zaznavajo velik prepad med njimi in politiki. Koncept politične 
participacije je kot način reševanja tega problema zelo širok in s številnimi pristopi, 

pri čemer pa opisano kategorizacijo štejemo kot izboljšanje tradicionalne in/ali 
netradicionalne oziroma konvencionalne in/ali nekonvencionalne participativne 
dihotomije. Policy participacija je mehanizem, ki so ga razvili politiki in uradniki, 
da bi se v procesu odločanja slišali tudi glasovi državljanov (vladanih). Participacija 
odpira probleme in v obravnavi so legitimni novi glasovi v argumentaciji. Policy 
participacijo pa lahko razumemo kot kontinuiteto, pa tudi kot diskontinuiteto 
različnih tehnik, izbranih glede na problem, kraj in čas obravnave. Vsaka oblika 
participacije — posvetovanje, partnerstvo, izbira potrošnika, nadzor itd. — pa ima 
svojo racionalnost in značilno vrsto policy instrumentov. 

1 Uvod 


V razpravi o lokalni samoupravi v Republiki Sloveniji (RS) sta ves čas prisotni dve 
nasprotni struji, centralistična in regionalistična oziroma decentralistična. Najbolj 
sporna točka je bil t. i. regionalizem.' Gre za vprašanje ene ali dveh ravni lokalne 
samouprave v Sloveniji. Od sprejema Ustave RS 1991 se je vlekel spor med dvema 
stališčema. Po enem naj bi bile pokrajine kot ena izmed oblik širših samoupravnih 
lokalnih skupnosti oblika prostovoljnega povezovanja občin." Po drugem pa je 
pokrajina, tako kot občina, lahko le stvaritev države, občine pa lahko ustanovijo le 
različne oblike medsebojnega povezovanja in sodelovanja kot so na primer zveze 
občin. Posledice dveh nasprotujočih se stališč so pripeljale do strokovno nemogoče 
rešitve v 143. členu ustave, na podlagi katerega do pokrajin ni in tudi ni moglo priti 
(glej Šmidovnik 2004). 


Spomnimo naj na nekaj pomembnih mejnikov oz. poskusov za ustanovitev pokrajin: 

- Zakon o lokalni samoupravi 1993 - prvi poskus za uvedbo pokrajin. 
Ohranja prostovoljno odločitev občin za vstop v pokrajino. Ko jo 
ustanovijo, pa je pokrajina osebek sui generis, tako kot občine. 

- Vrsta predlogov za ustanovitev posameznih pokrajin (na primer koroške) - 
drugi poskus. 

- teze za zakon o pokrajinah 1998 - tretji poskus. 

- predlog zakona o pokrajinah 2003 - četrti poskus (vezanost tega predloga 
na ustavne spremembe 2004, do katerih pa ni prišlo. Predlog za ustanovitev 
14 pokrajin pa je bil zavrnjen na referendumih 22. junija 2008 (glej Vlaj 
2008). 


V juliju 2006 je Državni zbor Republike Slovenije sprejel Ustavni zakon o 
spremembah 121., 140. in 143. člena (Ur. l. RS, štev. 68/06). Gre za spremembe 
Ustave RS na področju lokalne samouprave. V 121. členu je bil črtan prvi odstavek, 


' Pri nas se za širšo samoupravno lokalno skupnost pogosto uporablja pojem regije in 
pokrajine. V bistvu gre za njuno izenačenje. Govorimo o regionalizaciji Slovenije in pri tem 
mislimo na vzpostavitev pokrajin kot širših samoupravnih lokalnih skupnosti. Treba je 
razlikovati pojem regionalizacije od pojma regionalizma. Pri regionalizaciji gre za objektivni 
del družbenogospodarskega in institucionalnega razvoja, pri regionalizmu pa za ideologijo, ki 
temelji na zahtevah po posebnih pravicah in ločenih institucijah, ki jih zahteva njihova 
identiteta, ki je utemeljena s kulturnimi ali etničnimi razmerami (Vlaj 2001:50). 

? »Takrat so bile pokrajine v ustavi zapisane tako, da jih je bilo nemogoče ustanoviti. 
Uveljavljeno je bilo načelo, da morajo pokrajine nastajati od spodaj navzgor. Se pravi, da bi 
jih lahko ustanovile le občine. To je seveda nemogoče. To, da iz tega ni moglo nikoli nič 
nastati, je danes popolnoma jasno vsakomur. Zato so bili v naslednjem času napori usmerjeni 
v spremembo ustave, kajti ustanoviti pokrajine na tak način, je bilo brezupno. Predlanskim je 
do spremembe ustave vendarle prišlo in takrat je kazalo tudi na veliko politično soglasje glede 
uvedbe pokrajin; toda pri letošnji konkretizaciji ustave z ustanovitvijo pokrajin, se je spet vse 
ustavilo« (Šmidovnik v Zorko in Poglajen 2008). 

ki je doloéal, da naloge uprave opravljajo neposredno ministrstva; drugi odstavek pa 
se je spremenil tako, da so bolj na splošno opredeljeni subjekti, ki lahko dobijo 
javno pooblastilo za opravljanje nalog državne uprave ter da bi se ta pooblastila 
lahko dajala ne samo neposredno z zakonom, pač pa tudi z drugim aktom na podlagi 
zakona. Besedilo 140. člena se je spremenilo tako, da določa, da država lahko z 
zakonom prenese na občine — brez njihovega predhodnega soglasja — opravljanje 
posameznih nalog z državne pristojnosti, s tem, da jim mora zagotoviti potrebna 
sredstva. Z novim 143. členom pa se določa obvezna ustanovitev pokrajin z 
zakonom kot širših lokalnih skupnosti za opravljanje lokalnih zadev širšega pomena 
in za opravljanje z zakonom določenih zadev regionalnega pomena. Pokrajine naj bi 
kot tretjo kategorijo nalog opravljale tudi obsežen del nalog državne uprave, ki jih 
sedaj opravljajo upravne enote ali posebne (območne) enote državne uprave na 
terenu (Vlaj 2006: 55). Zmagalo je stališče, ki ga je ves čas zastopala tudi stroka, da 
nihče drug kot država ne more zagotoviti pokrajinam, da jim je z ustanovitvijo 
zagotovljeno tudi njihovo funkcioniranje; to pomeni, da jim je zagotovljeno 
teritorialno območje, na katerem delujejo, so jim določene naloge, ki jih lahko 
samostojno opravljajo, zagotovljena sredstva, s katerimi lahko opravljajo te naloge, 
in da so tudi tako organizirane, da lahko opravljajo te naloge (Šmidovnik 2004: 12). 


Razlogi za regionalizacijo (»pokrajinizacijo«) Slovenije so notranji in zunanji. S 
spremembami ustave je omogočeno, da bi se reforma lokalne samouprave dokončala 
tako, kot je bila zamišljena. Vzpostavljena naj bi bila dvoravnska lokalna 
samouprava - z občinami in pokrajinami. S tem bi dobili notranjo upravljalsko 
razčlenitev države, kakor jo imajo v veliki večini evropskih držav. Ta bo prispevala 
k odpravi centralizacije države z neugodnimi upravnimi, političnimi in razvojnimi 
posledicami. Ob (pre)velikem številu občin z majhnimi zmogljivostmi države ni 
mogoče upravljati drugače kot centralistično - z zadrževanjem pristojnosti in 
sredstev v centru države." 


Lokalna samouprava v Sloveniji praktično deluje od januarja 1995 dalje. 
Teritorialno spremenjene občine z novo vsebino in novimi organi so začele delovati 
1. 1. 1995, Refoma lokalne samouprave v RS, ki se nanaša na funkcionalno, 
teritorialno, finančno-materialno, organizacijsko-upravno in pravno sestavino, 
vsebinsko gledano še ni končana v nobeni od teh sestavin. Slovenija je zaenkrat ena 
najbolj centraliziranih držav v Evropi. Lokalna samouprava je vsebinsko in finančno 
pod odločilnim pokroviteljstvom države. Občine več kot 80 % potrebnih sredstev za 


3 Dvonivojska lokalna samouprava je pravilo v državah z razvito lokalno samoupravo. Druga 
raven oziroma širša lokalna skupnost opravlja naloge, ki presegajo zmogljivost manjših občin, 
po drugi strani pa država nanjo prenaša del svojih nalog in s tem krepi policentrični kulturni, 
gospodarski in drugi razvoj posameznih delov države. Stroka je večinsko zavzela stališče, da 
bi brez druge ravni lokalne samouprave Slovenija pomenila eno redkih izjem v državah 
članicah SE. Hkrati pa je tudi jasno, da bi se brez druge ravni lokalne samouprave precej 
povečal centralistični način urejanja lokalnih zadev javnega pomena (Vlaj 2006: 247). 

financiranje obveznih nalog dobijo iz sredstev izravnave in le nekaj nad 20 občin je 
finančno samozadostnih. Občine se jemlje zgolj kot izvrševalke državne politike in 
ne kot samostojne entitete, ki imajo zagotovljen položaj enakopravnih subjektov v 
razmerju do države (glej Mlinar 2008). Novembra 2010 je bil opravljen drugi 
monitoring slovenske lokalne samouprave, ki ga je opravil Kongres lokalnih in 
regionalnih oblasti Evrope (CLRAE). K osnutku poročila smo dali vrsto kritičnih 
pripomb." Te so se nanašale na državni centralizem, razdrobitev Slovenije na preveč 
in premajhnih občin, neskladje nekaterih slovenskih rešitev z MELLS (na primer 
položaj župana), neuresničevanje priporočil CLRAE slovenskim oblastem po 
opravljenem prvem monitoringu v letu 2001," zaplete v zvezi s pokrajinami, in 
drugo (The Congress of Local and Regional Authorities 2011). 


Z uvedbo in ustanovitvijo pokrajin se bo tudi v naši ureditvi odprla pot za proces 
decentralizacije in uveljavljanje načela subsidiarnosti, ki ju obstoječa odsotnost 
vmesne ravni ne dopušča. Načelo subsidiarnosti je ključno načelo za razumevanje 
vloge lokalne samouprave v sodobnih demokracijah. Gre za temeljno filozofsko 
načelo sodobne lokalne samouprave, način razmišljanja in temeljno merilo 
kritičnega presojanja lokalne samouprave v posamezni državi. To načelo ni 
povezano samo z vertikalno delitvijo oblasti oziroma javnih zadev na lokalne, 
regionalne in državne oblasti, temveč tudi z vprašanji varovanja avtonomije in 
svobode posameznika, velikosti lokalnih skupnosti, njihovega financiranja, 
organizacije in delovanja lokalnega upravnega aparata, regionalizacije, in drugo. 
Subsidiarnost je dinamičen koncept. Načelo subsidiarnosti je treba interpretirati v 
skladu s spremembami, ki se dogajajo v družbi, institucionalnih strukturah držav 
članic Sveta Evrope, mednarodnem okolju in tehnologiji (Vlaj 2006). 


Pokrajina bo postala nosilec razvoja v prostoru, v katerem danes ni institucionalnega 
nosilca, razen tega pa tudi izvajalec neobhodnih dejavnosti, ki jih danes v tem 
prostoru nihče ne opravlja, ali pa jih opravljajo občine s številnimi — zlasti 
finančnimi težavami (Šmidovnik 2004: 16). Pokrajine v Sloveniji dejansko 
obstajajo. Subjektivni občutek prebivalcev o pripadnosti določeni pokrajini 
nedvomno obstoji. Imamo naravne (geografske, podnebne idr.) regije, regije na 
podlagi ustvarjenega prostora (glede na hišno, stavbno vrsto idr.), regije glede na 
prebivalstvo (etnološka, narečna območja idr.). Nekateri strokovnjaki dajejo pri 
snovanju členitev Slovenije prednost enim, drugi pa drugim vidikom. V našem 
kontekstu mislimo na regijo (pokrajino) kot drugo raven lokalne samouprave 


+ Primer: The Congress of Local and Regional Authorities, Monitoring Committee, Local and 
Regional Democracy in Slovenia, CG/MON (20) 4. Strasbourg, April 2011. 

$ Primer: Congress of Local and Regional Authorities of Europe, Situation of local and 
regional democracy in Slovenia, Explanatory Memorandum, Recommendation 89 (2001) on 
the situation of local and regional democracy in Slovenia, 8" Session, Strasbourg, 29.—31. maj 
2001. 

oziroma širšo samoupravno lokalno skupnost, torej enoto lokalne samouprave in ne 
zvezno enoto. 


1.1 Pokrajinizacija Slovenije in kriza lokalne samouprave 


V Sloveniji je lokalna samouprava v globoki krizi (glej Vlaj 2011a in 2011b). 
Slovenska lokalna samouprava nasploh zaostaja za evropskimi načeli (na primer 
dvanajst načel dobrega upravljanja lokalnih skupnosti) in standardi na področju 
lokalne in regionalne demokracije oziroma samouprave. Decentralizacija kot proces 
uresničevanja načela subsidiarnosti je moderna težnja v evropskih in izvenevropskih 
državah. Pri nas pa se ta proces še ni začel. Teritorialna struktura še ni dokončana, 
ker nimamo pokrajin. Slovenska lokalna samouprava se, kljub drugačnim (dobrim) 
formulacijam v koalicijskem sporazumu," zdaj postavlja na drugi tir ali sploh v 
ozadje. Napačno je, da je lokalna samouprava postala pritiklina regionalne politike. 
Če pogledamo teritorialne in vsebinske vidike naše lokalne samouprave, lahko 
ugotovimo, da smo dobili množico občin kot plen posameznih političnih strank. 
Samouprave ni, saj prebivalci sploh nimajo besede pri upravljanju njihovih lokalnih 
skupnosti, so odrinjeni od odločanja ali pa zavedeni (na primer z interpretacijo, da je 
pravica do lokalne samouprave pravica do ustanovitve lastne občine). Marsikje so si 
Župani prigrabili vso oblast, za njimi pa stojijo njihove partijske centrale. Sveti občin 
so večinoma pročelje lokalne samouprave, nadzorni odbori pa pogosto le okrasek 
legitimnosti ravnanj občinskih organov. 
Mlinar (2008: 388-395) opozarja, da gre za: 
— | vse večje siromašenje lokalne samouprave: pravni red slovenske države 

prostorsko in vsebinsko zamejuje vlogo ljudi na ozko lokalne interese. 

V okviru teritorialne organizacije slovenske države imamo bolj opravka 

z »getoizacijo«, nekakšnim izprtjem, kot »z _ glokalizacijo«, tj. 

razširjanjem in bogatitvijo lokalne demokracije; 

- daza širše prostorsko-časovne razsežnosti ni bilo prostora v zamejenih 
okvirih normativnega formalizma, ki je prevladoval v dosedanjih 
razpravah o teritorialno-političnih preureditvah v Sloveniji: v pripravah 


° Tam je zapisano, da »močna lokalna samouprava omogoča najvišjo stopnjo neposrednega 
sodelovanja v procesih odločanja in je pomemben segment družbenega razvoja. Naš cilj je 
lokalna samouprava, ki bo zagotavljala, da se bodo občinske in druge oblike organiziranja 
lokalnih skupnosti potrjevale in uresničevale tako, da bodo k sprejemanju in izvajanju 
odločitev pritegnile čim širši krog prebivalcev, njihove interese, sodelovanje in tudi njihova 
finančna sredstva...Lokalnim skupnostim morajo biti zagotovljeni trajni in stalni finančni 
viri...K oalicijski partnerji se bomo zavzemali, da bodo finančna sredstva za delovanje 
lokalnih skupnosti primarno njihovi lastni viri, šele nato dotacije države ter drugi viri 
financiranja...K oalicijski partnerji se bomo zavzemali za takšno regionalizacijo države, ki naj 
zagotovi mobilizacijo regionalnih in lokalnih virov za družbeni,gospodarski in kulturni 
razvoj...Zato se bom zavzemali za uresničitev ustavnih sprememb, ki omogočajo ustanovitev 
pokrajin, vendar se moramo izogniti napakam in nedoslednostim, ki so se zgodile pri 
ustanavljanju občin..« (Socialni demokrati in drugi 2008: 61-63). 

reforme lokalne samouprave so prevladovala že preživela miselna 
izhodišča (Grafenauer), npr. v zvezi s teorijo države v začetku 20. 
stoletja — država je tista, ki določa, kateri so lahko interesi ožjih 
družbenih skupnosti. Država je tista, ki izraža in zagotavlja enotnost in 
celovitost Slovenije — ne s soudeležbo regij in občin, temveč z njihovim 
podrejanjem ali pa celo njihovim dejanskim nepriznavanjem; 

- takšno medsebojno izključnost je danes mogoče presegati s partnersko 
soudeležbo vseh ravni delovanja: taka državocentričnost slovenske 
politike in pravnega reda je v pravem nasprotju in se že vsakodnevno 
spopada z evropskim načelom subsidiarnosti, ki izhaja »od spodaj«, 
tako da daje prednost lokalnim enotam in »višjim« prepušča le tiste 
naloge, ki jih lahko uspešneje rešujejo kot »nižje« enote; 

-  z»reformo« se je pozornost osredotočila le na tisto, kr je najbolj vidno, 
opazno, tj. na velikost občin — kot da bi že sprememba le-te lahko 
odločilno vplivala k demokratizaciji; kot da je mogoče določiti 
optimalno velikost kar na sploh in kot da gre pri tem prvenstveno ali 
pretežno za (upravno)pravna vprašanja; 

- odsotnost integrativne regionalne vlogein zapiranje manjših enot vase 
(občinam je prepuščeno, ali sploh ustanovijo pokrajino ali ne). Ko 
postaja vse bolj nesprejemljivo vsiljevanje določenega modela z vrha, je 
očitno le dialog tisti, v katerem je mogoče strpno presegati tako 
enostranosti pristopa od zgoraj, kot enostranosti od spodaj; 

- lokalne skupnosti ne morejo uveljavljati svojih edinstvenih možnosti in 
pospešeno reševati svojih problemov, če so normativno obravnavane 
uniformno ali kvečjemu v nekaj taksativno določenih kategorijah: 
uveljavljanje edinstvenih lokalnih identitet terja vse večjo lokalno 
samostojnost in strpnost do različnosti, česar pa slovenski pravni red še 
ne dopušča. 


Veliko je bilo pričakovanj v zvezi s Strateškim svetom za regionalizacijo in 
decentralizacijo Slovenije, ki ga je imenoval predsednik vlade RS. Gre za svet, ki 
naj bi začrtal strateške smernice vlade glede pokrajin." Strateški svet je 


7 Izdelane so bile tudi tri analize vprašanj povezanih z uvedbo pokrajin. (1) »Analiza 
predlagane normativne ureditve z vidika ustavne koncepcije pokrajine«. Izdelali so jo: prof. 
dr. Franc Grad (vodja podprojekta), izr. prof. dr. Stane Vlaj, doc. dr. Saša Zagorc, doc. dr. 
Jure Toplak in izr. prof. dr. Igor Kaučič, Ljubljana, maj 2009. Izvajalec je Inštitut za 
primerjalno pravo pri Pravni fakulteti v Ljubljani. (2) »Analiza konceptov regionalizacije 
Slovenije s predlogom območij pokrajin«. Ekspertna študija, ki so jo pripravili prof. dr. 
Andrej Pogačnik s sodelavci s Katedre za prostorsko planiranje FGG. (3) »Analiza 
predlaganega prenosa nalog v pristojnost pokrajin in predloga financiranja pokrajin«. Analiza 
je delo dr. Boštjana Brezovnika (vodja projekta) in svetovalcev izr. prof. dr. Gorazda Trpina, 
doc. dr. Žana Oplotnika in Milana Železnika, univ. dipl. pravnika. Izvajalec podprojekta je 
Inštitut za lokalno samoupravo in javna naročila Maribor. 

interdisciplinarno telo, tako po izboru strok kot tudi institucij in njihove geografske 
lokacije. Na prvi seji je zavzel stališče, da je s strokovnimi pripravami na uresničitev 
ciljev regionalizacije in decentralizacije treba nadaljevati, kljub ali pa prav zaradi 
težkih gospodarskih razmer. Svet se je sestal štirikrat, nato pa je njegovo delo 
zamrlo, pokrajine pa niso več eden od prioritetnih vladnih projektov. V osnutku 
novega zakona o skladnem regionalnem razvoju pa so sploh izginile iz besedila! 

RS nima izdelane Strategije in doktrine (modela) lokalne in regionalne samouprave 
(demokracije), ki jo želi uresničevati. Na temelju objektivne in kritične analize 
ustrezne zakonodaje in njenega uresničevanja v praksi bi v njej morali jasno 
opredeliti, za kakšno lokalno samoupravo nam gre. Načelo pravne države zahteva, 
da je tudi področje lokalne samouprave urejeno z jasnimi in določnimi pravnimi 
normami, ki bodo omogočile hitrejše in učinkovitejše uveljavljanje sistema lokalne 
samouprave kot bistvenega dela nove ustavne ureditve (Odločba Ustavnega sodišča 
1995). Hipertrofija državnih predpisov, ki urejajo področja, na katerih delujejo 
lokalne skupnosti, onemogoča normalno in zakonito poslovanje občin." Strategija bi 
morala upoštevati tudi evropska načela in standarde, pri njeni izdelavi pa bi moral 
biti zagotovljen multidisciplinarni pristop. 


2 Pokrajina — druga raven lokalne samouprave 
2.1 Pokrajine v Sloveniji 


Temeljni namen ustanovitve pokrajin v Sloveniji je decentralizacija oblastnih 
funkcij in prenos upravljanja pomembnega dela javnih nalog ter javno finančnih 
sredstev z državne na pokrajinsko raven. Navajajo pa se še: decentralizacija 
Slovenije in s tem uresničevanje načela subsidiarnosti kot temeljnega načela za 
ureditev razmerij med državo in poddržavnimi ravnmi oblasti; poudarjena sta 
decentralizacija oblastnih funkcij in prenos upravljanja pomembnega dela javnih 
nalog ter javno finančnih sredstev z državne na pokrajinsko raven. Gre tudi za 
učinkovitejše pridobivanje in rabo sredstev strukturnih skladov EU kakor tudi za 
vključitev pokrajin v evropsko ozemeljsko sodelovanje, ki ga sestavljajo čezmejno, 
transnacionalno in mrežno sodelovanje in ki naj bi spodbujalo večjo integriranost 
ozemlja Unije (Vlaj 2009: 7). 


Skupno poročilo z dne 19.5. 2009 naj bi bilo izdelano na podlagi treh analiz, ki medsebojno 
niso bile usklajene niti niso v njih upoštevane pripombe, ki smo jih nekateri v interesu 
kvalitetne analize posredovali nosilcem teh analiz oziroma podprojektov. Gre za pripombe, ki 
opozarjajo na nujnost poenotenja razumevanja pojmov kot so pokrajina, ustavna koncepcija 
pokrajine, decentralizacija, načelo subsidiarnosti, kohezijska regija in drugih. Pripombe niso 
bile upoštevane, niti ni bilo odgovora nanje! 

8 »V okviru državnega pravnega sistema pa se številni družbeni odnosi, ki se vzpostavljajo v 
lokalni skupnosti, podrobneje pravno urejajo z avtonomnim (samoupravnim) pravom teh 
skupnosti samih« (Igličar 2009: 3). 

Glavni tok decentralizacije države bo po ustanovitvi pokrajin usmerjen na pokrajine. 
Pokrajina je širša samoupravna lokalna skupnost, ki opravlja lokalne zadeve širšega 
pomena in z zakonom določene zadeve regionalnega pomena. Opravljala pa bi tudi 
naloge državne uprave v prostoru med državo in občinami. Pokrajine se ustanovijo 
na območjih, ki jih v enovite zaključene prostorske celote združujejo poselitveni, 
infrastrukturni in naravni sistemi ter na katerih je mogoče zagotoviti enake možnosti 
za skladen regionalni razvoj in izvajanje razvojne politike države (Šmidovnik 2006: 
64). S sistemskega vidika gledano bodo pokrajine kot nova upravnoteritorialna 
struktura prinesle številne spremembe v ostalih delih družbenega sistema — pravnem 
redu oziroma zakonodaji, javnih financah, državni upravi, položaju občin, delovnem 
področju posameznih ministrstev, teritorialnem sodelovanju lokalnih skupnosti, 
mednarodnih razmerjih in povezavah (SE, EU in drugih) ter tudi v položaju 
državljanov (Vlaj 2009). 


Izhodišča za zakonsko ureditev pokrajine so dana že v ustavi, pa tudi v ratificiranih 
mednarodnih sporazumih, kamor spada po svoji vsebini zlasti Evropska listina 
lokalne samouprave. V tem splošnem okviru je treba upoštevati predvsem pravico 
do lokalne samouprave in pravico do sodelovanja pri upravljanju javnih zadev, dalje 
načelo subsidiarnosti in načelo sorazmernosti, pri posameznih segmentih zakonske 
ureditve pa še druga načela, na katerih temelji evropski koncept lokalne 
samouprave. Zakonodajalec mora pri določanju okvirov in podlag lastnega 
delokroga lokalnih skupnosti upoštevati omejitve iz ustave. 


Potreba po pravni regulaciji bistvenih odnosov v lokalni skupnosti izvira iz 
narave teh odnosov, saj se uredijo v lokalni skupnosti eksistenčno pomembni 
pogoji življenja in dela. V krajevno pogojeni obliki združevanja ljudi se s 
pravno institucionalizacijo doseže relativna stabilnost in predvidljivost 
odnosov, ki so potencialno interesno konfliktni. Zato imajo vse moderne 
države opredeljeno lokalno samoupravo v svojih ustavah ter podrobneje 
urejeno v zakonodaji. Ob vseh večjih družbenih spremembah, se spremeni 
tudi zakonska ureditev lokalne samouprave. Država s svojo zakonodajo 
vzpostavlja enoten sistem lokalne samouprave, s čimer jo zavaruje, in to celo 
pred posegi države same. 


Zamisel pokrajine v slovenski ureditvi poudarja njeno samoupravno naravo. 
To pomeni naj bi pokrajina opravljala predvsem naloge širšega lokalnega in 
regionalnega pomena, ki imajo naravo izvirnih pristojnosti, naloge državnega 
pomena pa le podrejeno oziroma kot prenesene pristojnosti. Na pravnem 
področju se zato posledično pojavlja velik obseg avtonomnega — 
samoupravnega prava, ki najprej s splošnimi pravnimi akti ureja odnose v 
pokrajini (statut, odloki), nato pa s posamičnimi in konkretnimi pravnimi akti 
odloča o pravicah in dolžnostih vsakega posameznega prebivalca pokrajine 
(odločbe, sklepi) na področju izvirnih pokrajinskih pristojnosti. 

V okviru drzavnega pravnega sistema pa se Stevilni druzbeni odnosi, ki se 
vzpostavljajo v lokalni skupnosti, podrobneje pravno urejajo z avtonomnim 
(samoupravnim) pravom teh skupnosti samih. Zamisel pokrajine v slovenski 
ureditvi poudarja njeno samoupravno naravo. To pomeni naj bi pokrajina 
opravljala predvsem naloge širšega lokalnega in regionalnega pomena, ki 
imajo naravo izvirnih pristojnosti, naloge državnega pomena pa le podrejeno 
oziroma kot prenesene pristojnosti. Na pravnem področju se zato posledično 
pojavlja velik obseg avtonomnega — samoupravnega prava, ki najprej s 
splošnimi pravnimi akti ureja odnose v pokrajini (statut, odloki), nato pa s 
posamičnimi in konkretnimi pravnimi akti odloča o pravicah in dolžnostih 
vsakega posameznega prebivalca pokrajine (odločbe, sklepi) na področju 
izvirnih pokrajinskih pristojnosti. 


Pokrajinsko pravo se bo torej uvrstilo v kategorijo samoupravnega oziroma 
avtonomnega prava, saj se z njim zmanjšuje monopol države pri določanju 
splošnih pravnih norm. S splošnimi pravnimi akti avtonomnega prava uredijo 
samoupravni subjekti zlasti svojo notranjo organizacijo in medsebojne 
odnose. Pravodajna dejavnost samoupravnih lokalnih skupnosti izvira iz 
nujnosti vnaprejšnjega postavljanja pravil za vedenje in ravnanje ljudi, saj že 
od začetka človeške civilizacije velja spoznanje: kjer je družba, je tudi pravo 
(Igličar 2004: 125). 


Na teh podlagah in izhodiščih je treba urediti položaj pokrajine tako, da bo 
sposobna opravljati svoje naloge kot širša lokalna samoupravna skupnost, ki bo 
zagotavljala pogoje za življenje in delo v lokalnih skupnostih, ki so širše od občine 
in ožje od države. 


2.2  Previdnosti pri pokrajinizaciji 


Ustavne spremembe še ne bodo prinesle optimalno ustanovljenih in delujočih 
pokrajin, so pa podlaga za oblikovanje zakonov,” ki bodo omogočili decentralizacijo 
oblastnih funkcij in prenos upravljanja pomembnega dela javnih zadev z državne na 
pokrajinsko raven. Zakoni o pokrajinah, ustanovitvi in financiranju pokrajin bodo 
preskusni kamen, kako stabilna je velika stopnja političnega soglasja, dosežena ob 
sprejemanju ustavnih sprememb.'" 


? Pripravljeni so : 

- predlog zakona o pokrajinah, Služba Vlade RS za lokalno samoupravo in regionalni razvoj 

(SVLR), Ljubljana, 23. 11. 2009; 

- predlog zakona o financiranju pokrajin, SVLR, 23. 11. 2009; 

- predlog zakona o ustanovitvi pokrajin, SVLR, 23. 11. 2009; 

- predlog zakona o pokrajinskih volitvah, SVLR, 23. 11. 2009; 

- predlog zakona o volilnih enotah za volitve prvih pokrajinskih svetov, SVLR, 23. 11. 2009. 
Tega ni več pri pripravljanju in sprejemanju »pokrajinske« zakonodaje, ki je potrebna, da bi 

do pokrajin res prišli. Zapletlo se je takorekoč pri vseh vprašanjih — glede števila pokrajin, 

Ob uvedbi pokrajin mora biti jasno opredeljeno tudi premoženje, s katerim bodo 
razpolagale pri izvajanju svojih pristojnosti in primeren sistem financiranja njenih 
nalog. Brez natančne evidence premoženja s katerim razpolagajo in brez urejenih 
premoženjsko pravnih razmerij pri upravljanju s tem premoženjem pokrajinski 
organi ne bodo imeli osnove za sprejemanje učinkovitih ukrepov upravljanja s tem 
premoženjem (Milunovič 2004). 


Značilnosti oziroma dodano vrednost v zadnjih letih opravljenih strokovnih 
razprav'' vidim zlasti v: 

e soglasni ugotovitvi, da je načelo subsidiarnosti ključno načelo za 
razumevanje vloge lokalne samouprave v sodobnih demokracijah; gre za 
splošno načelo institucionalne organizacije, ki teži k dajanju prednosti bazi 
pred vrhom, nižjim pred višjimi ravnmi oblasti; 

e jasno utemeljeni zahtevi po uvedbi pokrajin, ki so nujni pogoj za 
decentralizacijo Slovenije in s tem uresničevanje načela subsidiarnosti - 
izgovarjanje, da ekonomska kriza to preprečuje, so strokovno gledano 
nesprejemljivi; 

e ugotovitvi, da je število pokrajin dejansko najpomembnejša odločitev v 
zvezi s pripravo regionalizacije Slovenije - podpora je bila dana ustanovitvi 
šestih pokrajin; 

e zahtevi, da RS sprejme Strategijo nadaljnjega razvoja lokalne samouprave - 
na temelju objektivne in kritične analize ustrezne zakonodaje in njenega 
uresničevanja v praksi; 

e dodatni osvetlitvi vprašanja regionalizacije Slovenije z ekonomskih, 
geografskih (regionalna in urbana geografija), socioloških, ustavnih, 
upravnih in pravnih, razvojnih in evropskih vidikov, povezanosti 
regionalizacije države in prostorskega ter urbanističnega planiranja; 

e poudarjanju pomena mest kot središč gospodarskih, socialnih,tehnoloških, 
kulturnih in drugih inovacij in tistih organizmov, ki v svojem vplivnem 
območju sorazvijajo tudi zaledje; 

e ugotovitvi pomena krepitve dialoga med državo in lokalnimi skupnostmi, 
ki je že sedaj institucionaliziran v obliki Državnega sveta RS kot drugega 
doma slovenskega parlamenta, v večjem delu oblikovanega po 
teritorialnem principu; 

e  soglašanju z ugotovitvijo, da nekatere opredelitve zelo poudarjajo vlogo 
države kot končnega razsodnika pri zadevah lokalne samouprave, kar ni v 
skladu z najnovejšimi mednarodnimi dokumenti s področja lokalne 


njihovih pristojnosti in financiranja, sedežev pokrajinskih organov, poimenovanja pokrajin, 
razmerju do občin in drugih. 

1 Javna predstavitev stališč v DZ glede priprave Strategije razvoja lokalne samouprave v RS 
(2011), posvet o pokrajinah (Državni svet in društvo Občanski forum, 2010), okrogla miza o 
regionalizaciji, ki jo je organiziral IFIMES (2011) idr. 

samouprave in še zlasti ne z načelom subsidiarnosti v njegovem 
filozofskem, pravnem in organizacijskem smislu. Gre za že preživela 
miselna izhodišča v zvezi s teorijo države z začetka 20. stoletja, ki govori o 
dominaciji države ter podrejenosti in odvisnosti ožjih družbenih skupnosti. 
Spregleda se, da je takšno medsebojno izključnost, ki je bila vseskozi 
značilna za državno hierarhične odnose, danes moč presegati s partnersko 
soudeležbo več ravni delovanja. 


2.3 Primeri pokrajinizacije 


»Primerne členitve ozemlja države na regije so temeljne za optimalno prostorsko 
organizacijo materialnih dejavnosti in poselitve ter decentralizacijo delovanja 
države. Številni gospodarski, upravni, geografski in drugi razlogi, vključno s 
članstvom v EU (tudi Evropa regij), kljub manjši velikosti ozemlja utemeljujejo 
potrebo členitve Slovenije« (Plut 2004: 22). Stroka že od leta 2004 dalje stoji na 
večinskem stališču, da gospodarski, socialni, geografski, primerjalni, čezmejni, 
nacionalni, evropski, globalizacijski in še drugi razlogi narekujejo ustanovitev šest 
do največ osem pokrajin (glej sliko 1 in 2). Gre za model velikih pokrajin, ki bi 
imele dovolj človeških in materialnih resursov za opravljanje njihovih (zelo 
obsežnih) nalog, bile močnejši partner v razmerju do države, v čezmejnih povezavah 
in uspešnejše pri pridobivanju sredstev iz skladov EU. Bile bi tudi racionalnejše in 
učinkovitejše kot so lahko majhne pokrajine. Izplen šest do osem pokrajin dobimo, 
če bi morala pokrajina imeti najmanj 100.000 prebivalcev in izpolnjevati še druge 
pogoje — geografska zaokroženost območja, materialni in drugi pogoji za uspešen 
gospodarski, socialni in kulturni razvoj in drugo. 

Slika 1: Delitev Slovenije na šest pokrajin 

Vir: Sluzba Vlade RS za lokalno samoupravo in regionalni razvoj (2009). 


Slika 2: Delitev Slovenije na osem pokrajin 


Vir: Sluzba Vlade RS za lokalno samoupravo in regionalni razvoj (2009). 

Tudi za naše pokrajine velja, da le finančno samostojne in s fiskalno avtonomnostjo 
stimulirane pokrajine lahko dosegajo želene učinke spodbujevalca razvoja v družbi. 
V primeru centralizirane prerazporeditve, ki sloni na izhodiščih dekoncentracije 
javnih funkcij in administrativnem sistemu prerazdelitve fiskalnih virov s strani 
države, brez fiskalne avtonomnosti bodočih pokrajin, o pravih učinkih fiskalne 
decentralizacije ni možno govoriti. Temeljni viri pokrajin naj bi bila lastna sredstva, 
s katerimi lahko pokrajine samostojno razpolagajo. Zatorej naj bi imele pokrajine 
možnost uvajati davke in samostojno določati njihove stopnje. 


3 Regionalizacijski procesi v drugih evropskih državah 


Regionalizacijski procesi!" potekajo povsod po Evropi. Gre za amandmaje k 
ustavam in/ali institucionalnim zakonom, spremembe v lokaciji pooblastil, 
povečanje ali zmanjšanje pomena regionalne samouprave, nove zakonske 
instrumente (na primer eksperimentalna zakonodaja ali mešana zakonodaja, ki gre v 
korist regij), vpliv načel subsidiarnosti in proporcionalnosti, spremembe v vlogi 
regionalnih organov in institucij, spremembe v finančnem sistemu: vpliv reform na 
temeljno strukturo finančnih razmerij — delež davkov, pogoji za pomoči in finančne 
alokacije, finančno izravnavo — med ravnmi oblasti, učinki na regionalne finance, 
vključno proračunska pooblastila in pooblastila za najemanje kreditov, izpolnjevanje 
načela koneksitete, osebje in upravni management, medregionalno sodelovanje, 
participacija v domačih zadevah in zadevah EU (Vlaj 2007: 1). 


Obstajajo skupni izzivi in specifične razmere po posameznih državah. Marsikje v 
Evropi potekajo teritorialne reforme lokalnih skupnosti. Skupna ugotovitev je, da 
morajo biti predvidene reforme teritorialnih mej lokalnih skupnosti zelo premišljene. 
Najprej je treba odgovoriti, ali so sploh potrebne. Če so, je treba opredeliti cilje, kaj 
naj bi dosegli s predvidenimi spremembami. Razlogi morajo biti zelo jasno 
utemeljeni, prav tako, kaj je predlagano, da bi dosegli zastavljene cilje. Upoštevati je 
treba realnost, postaviti jasno vodenje aktivnosti, določiti potrebna sredstva in 
osebje, določiti potrebni čas, čim bolj seznaniti javnost in upoštevati njena 
pričakovanja ter zagotoviti evalvacijo doseženega. Cilji reforme morajo biti jasni 
vsem činiteljem, ki so vanjo vključeni. Temeljni cilj pa je učinkovito upravljanje za 
zagotavljanje kakovostnih storitev za lokalno in regionalno prebivalstvo. 


Regionalizem in krepitev regionalne samouprave sta v središču procesa politične 
demokratizacije ter socialnega in gospodarskega razvoja v večini držav članic SE. 


12 V evropskih državah razumejo pod pojmom regija in regionalizacija razčlenitev države na 
regije ali drugače imenovane teritorialne skupnosti na nivoju iznad lokalnih skupnosti, ki se 
po statistični klasifikaciji Evropske unije označuje z NUTS2 (Nomenclature of Teritorial 
Units for Statistics) in so teritorialna osnova za t.i. regionalno politiko razvoja Evropske unije; 
naše pokrajine pa bi spadale po tej klasifikaciji na nižji nivo NUTS3, enako kot tudi po 
slovenski standardni klasifikaciji teritorialnih enot (SKTE). 

Regionalizacija je povezana z globalnimi, evropskimi in nacionalnimi političnimi 
procesi, ki države silijo v reforme vseh temeljnih sestavin oblasti. Regionalizacija je 
del vseobsežnih političnih procesov v državi in ne izoliran vidik teh reform. 
Upoštevati mora ne le pravne temveč tudi gospodarske, politične in socialne 
dejavnike, kot tudi vidike evropske in mednarodne politike. Ima torej tudi evropsko 
dimenzijo v tem, da se nanaša na ravnovesje med subsidiarnostjo in centralizacijo na 
evropski ravni, in mednarodno dimenzijo v tem, da so regije pripoznane kot enote 
globalizacije." 


Vloga regij in občin v graditvi modernih držav in razvijanju sodelovanja v Evropi v 
zadnjih letih narašča. Regionalne oblasti imajo različen položaj v posameznih 
državah. V Evropi sicer obstaja šest modelov regionalizacije držav: 
- regije s pravico sprejemati primarno zakonodajo, kar jim zagotavlja ustava, 
- regije s pravico sprejemati primarno zakonodajo, ki jim ni zagotovljena z 
ustavo, 
- regije s pravico sprejemati zakonodajo v skladu z načeli in splošnimi 
določbami nacionalne zakonodaje, ki jim jo zagotavlja ustava, 
- regije s pravico sprejemati zakonodajo v skladu z načeli in splošnimi 
določbami nacionalne zakonodaje, ki jim ni zagotovljena z ustavo, 
— regije s pravico odločanja (brez zakonodajnega pooblastila) in s sveti, ki so 
neposredno izvoljeni (naš primer), 
- regije s pravico odločanja (brez zakonodajnega pooblastila) in s sveti, ki jih 
izvolijo lokalne oblasti. 


Tabelal : Nacionalni modeli regionalne samouprave in njihova razvrstitev v šest 
modelov 


Država Regionalne enote Regionalni modeli Komentar 
Belgija 3 regije Zvezna država; model 1 
Bolgarija 28 regij Enotna država; regija je | Regija ni 
decentralizirana državna | samoupravna 
struktura 
Češka 14 regij Enotna država; model 3 Ni hierarhičnega 
Republika razmerja do občin 
Danska 5 regij Enotna država; model 5 Ni hierarhičnega 
razmerja do občin 
Estonija 15 regij Enotna država; regija je | Regija ni 
decentralizirana državna | samoupravna 
struktura 
Finska 19 regij Enotna država; model 6 Ni hierarhičnega 
razmerja do občin 


13 


»Regionalna raven je podvržena isti vrsti pritiskov in gospodarskim, socialnim in 


strukturalnim spremembam kot državna raven: učinkom globalizacije in učinkom evropske 
integracije« (The Congress of Local and Regional Authorities 2006b: 2). 

Država Regionalne enote Regionalni modeli Komentar 
Francija 26 regij (vključno 4 DOM) | Enotna država; model 5 Ni hierarhičnega 
razmerja do občin 
Nemčija 16 dežel Zvezna država; model 1 
Madžarska | Okrožja Enotna država; model 3 
Italija 20 regij, vključno 5 s | Država z zelo široko 
specialnim statusom regionalno 
avtonomijo;model 1 
(regije s specialnim 
statusom) in 3 (ostale 
regije) 
Latvija 26 regij Enotna država; model 6 
Malta 3 regije Enotna država; regija je | Regija ni 
struktura za koordinacijo | samoupravna 
občin 
Poljska 16 regij Enotna država; model 4 Ni hierarhičnega 
razmerja do okrožij 
(powiatov) in občin 
Ruska 89 konstitutivnih enot z | Zvezna država; model 1 
Federacija razlénimi statusi 
Španija 17 Autonomnih Skupnosti | Država s široko 
Z diferenciranimistatusi | regionalno avtonomijo; 
(asimetrična model 2 
regionalizacija) 
Švedska 20 okrožij Enotna država; model 5 | Ni hierarhičnega 
(counties) razmerja do občin 
Švica 26 kantonov Zvezna država; model 1 
Turčija 81 provinc Enotna država; model 5 Ni hierarhičnega 
razmerja do občin 
Združeno 3 "dežele" in "provinca", z | Enotna država z elementi | Ni regionalne 
kraljestvo diferenciranimi statusi široke regionalne | devolucije za za 
Greater London avtonomije; Anglijo. Na 
model 2 (Škotska in | Škotskem, 
Severna Irska), 4 (Wales) | pooblastilza 
and 5 (Greater London) sprejemanje 
primarne 
zakonodaje + 
avtonomni civilni in 
kazenski sodni 
sistem. Na 
Severnem Irskem, 
pooblastilo za 


sprejemanje 

Država Regionalne enote Regionalni modeli Komentar 
primarne 
zakonodaje. V 
Walesu, pooblastilo 
za sprejemanje 
podrejene 
zakonodaje. 1 
metropolitanska 
regija 


Vir: Vlaj 2006: 228. 


Države se same odločajo, kateri model jim ustreza. Nekatere države pa regij sploh 
ne potrebujejo. Devolucija oblasti na regionalne oblasti krepi lokalno samoupravo, 
ogroža pa jo tudi prisotna težnja k centralizaciji. Iz najnovejših dogajanj v Evropi 
lahko ugotovimo, da gre razvoj v smeri učinkovite in demokratične oblasti na vseh 
ravneh. Dokumenti SE in EU morajo spoštovati suverenost, identiteto in svobodo 
držav, da določijo svojo notranjo organizacijo in široko lestvico demokratičnih oblik 
regionalne samouprave (Vlaj 2006: 228). 


Pri obravnavi lokalne in regionalne samouprave tudi ne moremo mimo aktualnih 
poudarkov SE na tem področju ki so: 
e dobro upravljanje (good governance) in krepitev javne etike na lokalni 
ravni; 
e — krepitev neposredne udeležbe državljanov v lokalnem javnem življenju; 
e razmejitev pristojnosti med državo in lokalnimi skupnostmi, v korist 
slednjih; 
e reorganizacija javnih služb v korist sodobnih potreb prebivalcev lokalnih 
skupnosti; 
e regionalizacija v državah, kjer obstajajo razlogi zanjo; 
e dograjevanje pravne podlage lokalne samouprave; 
e krepitev čezmejnega sodelovanja lokalnih skupnosti. 


Evropska unija in Svet Evrope" s svojimi politikami in iz njih izvirajočimi pravnimi 
pravili prav tako vplivata na razvoj regionalizma v njunih državah članicah. Še 
posebej močan je pritisk EU - zlasti na nove članice — z njeno regionalno politiko, 
strukturnimi skladi in ostalimi finančnimi instrumenti. 


Konferenca Evropskih ministrov, pristojnih za lokalno in regionalno samoupravo, ki 
je bila februarja 2005 v Budimpešti, je v sprejeti zaključni deklaraciji poudarila, da 


14 Cilj Kongresa lokalnih in regionalnih skupnosti Sveta Evrope, ki je bil potrjen na tretjem 
vrhu SE v Varšavi l. 2005, je varovati uveljavljati in razvijati lokalno in regionalno 
demokracijo v državah članicah SE« The Congress of Local and Regional Authorities 2006a: 
4. 

je »zagotavljanje dobrega lokalnega in regionalnega upravljanja esencialni cilj, ki bi 
ga morale zasledovati države članice, z namenom odgovoriti na izzive, s katerimi se 
soočajo naše družbe, in iti nasproti legitimnim pričakovanjem naših državljanov« 
(Declaration of the Budapest Ministerial Conference on delivering good local and 
regional governance 2005). 


3.1 Regionalizacija v luči globalne krize 


Od septembra 2008 dalje sta finančna in ekonomska kriza zajeli vse dele družbe, 
vključno gospodinjstva, biznis in javne oblasti na državni in poddržavnih ravneh. 
Kot gospodarski igralec, delodajalec in investitor z zelo pomembno vlogo pri 
zagotavljanju javnih storitev in lokalne solidarnosti, je bil poddržavni javni sektor 
prizadet s krizo na mnogo načinov. Vse te različne vloge morajo biti upoštevane, ko 
se ocenjuje vpliv krize in njene učinke, ki se bodo razlikovali v času in v odvisnosti 
od posamezne države. 


Finančna kriza lahko prizadene poddržavne oblasti na tri načine (Dexia 2008b: 20): 

e z naraščanjem njihovih finančnih obremenitev s posojili z različnimi 
obrestnimi merami; 

e z izpostavljanjem njihovih gotovinskih dotokov in premoženja tržnim 
nihanjem, če so investirale v nezavarovani obliki (primeri Belgije, 
Združenega kraljestva in Nizozemske); 

e s poslabšanjem njihovih finančnih pogojev za nova posojila (višje obrestne 
mere in, v sedanjem času, slaba likvidnost). 


Poddržavne ravni oblasti pa niso enostavno obsojene, da prenašajo posledice krize. 
S svojim aktivnim ravnanjem lahko zmanjšajo te posledice in se tudi aktivno borijo 
proti sami krizi (npr. z investicijami v konjukturno infrastrukturo). Evropska 
komisija se v svojem kriznem načrtu še posebej zavezuje za hitrejša plačila iz 
evropskih skladov. Območja lokalnih skupnosti so zelo različna po obsegu in številu 
prebivalstva. Parametri, ki jih je treba upoštevati pri oblikovanju novih teritorialnih 
skupnosti, pa so: velikost (teritorij, prebivalstvo), funkcije (naloge in pristojnosti), 
avtonomija (razmerja med državnimi oblastmi in lokalno/regionalno samoupravo, 
fiskalna in funkcionalna soodvisnost) in način delovanja (razmerje med javno in 
zasebno produkcijo). Ti parametri so medsebojno odvisni. V skandinavskih državah 
še dodajajo, da so ob finančnih razlogih za reforme, ki naj prinesejo čim zmožnejše 
lokalne in regionalne skupnosti, zelo pomembni tudi demokratični cilji. 


Ratificirana Evropska listina lokalne samouprave in drugi dokumenti SE in EU so za 
ustanavljanje takih lokalnih skupnosti, ki bodo sposobne (zmožne) urejati in 
opravljati pomemben del javnih zadev z lastno odgovornostjo in v korist lokalnega 
prebivalstva. V Evropskih državah si prizadevajo si za velikost lokalnih in 
regionalnih skupnosti, ki bo omogočala potrebne finančne in človeške vire za čim 
kakovostnejše javne storitve za zadovoljevanje sodobnih potreb prebivalcev. Ideja 

minimalne življenjske velikosti lokalnih skupnosti izhaja iz dejstva, da zelo majhne 
skupnosti ne razpolagajo s sredstvi (finančnimi, človeškimi, tehnološkimi idr.), ki so 
potrebna za upravljanje zapletenih javnih služb. Velikost se ujema s točko, s katere 
lokalna skupnost začne kot ekonomsko sposobna zagotavljati javne službe. 
Spremembe na socialni, politični in gospodarski sceni, naraščajoča gibljivost ljudi in 
gospodarskih dejavnosti, imajo za posledico spremembo mej območij, v katerih se 
problemi najučinkoviteje obravnavajo. 


V EU je bilo v začetku leta 2008 okrog 92.600 lokalnih, regionalnih in federalnih 
enot. V zadnjih letih se je proces decentralizacije in reorganizacije občinskih in 
regionalnih ravni nadaljeval v mnogih državah. 


Najnovejši podatki (Dexia 2008a) iz pokažejo, da imajo v državah članicah EU 
naslednje število občin in širših lokalnih skupnosti: 


- Federalne države: 
Avstrija: 2.375 občin, 9 širših upravnih enot (okrajev); Belgija: 589 občin, 10 širših 
lokalnih skupnosti; Nemčija: 12.312 občin, 323 landkreisov. 


- Enotne države: 

Bolgarija: 264 občin; Ciper: 524 občin; Češka Republika: 6.249 občin in 14 regij: 
Danska: 98 občin in 5 regij; Estonia: 227 občin; Finska: 416 občin; Francija: 36.683 
občin in 100 departmajev; Grčija: 1.034 občin in 50 širših lokalnih skupnosti; 
Madžarska: 3 175 občin in 19 širših lokalnih skupnosti (županij); Irska: 114 občin in 
8 regij; Italija: 9 101 občin in 103 province; Latvija: 527 občin in 26 širših lokalnih 
skupnosti; Litva: 60 občin; Luksemburg: 116 občin; Malta: 68 občin; Nizozemska: 
443 občin in 12 širših lokalnih skupnosti; Poljska: 2 478 občin in 314 širših lokalnih 
skupnosti (powiati); Portugalska: 308 občin in dve regiji; Romunija: 3.173 občin in 
42 širših lokalnih skupnosti; Slovaška: 2.891 občin in 8 regij; Slovenija 210 občin: 
Španija: 8.111 občin in 50 širših lokalnih skupnosti; Švedska: 290 občin in 20 
okrožij; Združeno kraljestvo: 434 občin in 35 širših lokalnih skupnosti. 


- V nekaterih državah članicah EU imajo še tretjo raven poddržavne oblasti: 
Belgija 6 enot, Nemčija 16 zveznih dežel, Francija 26 regij, Italija 20 regij, Poljska 
16 vojvodstev, Španija 17 avtonomnih skupnosti in Združeno kraljestvo 3 enote. 


Pravilo in izhodišče je, da imajo članice SE pravico do svoje notranje teritorialne 
strukture in s tem odločanja o delitvi oblasti na različne ravni, obsegu takšne 
prerazporeditve pooblastil in predpogojev za to. Gre torej za notranje državne 
zadeve, ki pa morajo biti urejene z upoštevanjem evropskih načel in standardov 
lokalne in regionalne samouprave." Države članice EU in SE pa kažejo majhno 


5 Vsebuje jih Evropska listina lokalne samouprave (1996), ki velja za vse vrste lokalnih 
skupnosti — temeljne (občine) in širše lokalne skupnosti (regije). 

pripravljenost za sprejem mednarodnih standardov ali priporočil na področju 
regionalne samouprave." 


Pojavila se je vrsta novih, inovativnih in pomembnih sprememb (The Congress of 
Local and Regional Authorities 2006b: 2). Regionalne ravni oblasti se spreminjajo. 
Vse države članice so uresničile, uresničujejo ali načrtujejo regionalne reforme. 
Regionalne ravni oblasti so, tako kot država, podvržene isti vrsti pritiskov 
gospodarskih, socialnih in strukturnih sprememb — posledicam globalizacije in 
evropske integracije. Regionalna raven je danes objekt reform, ki jih inicirajo 
državne oblasti, in subjekt neodvisnih aktivnosti regionalnih oblasti samih. 
Regionalne oblasti naj bi bile idealna raven za izvrševanje mnogih posebej 
pomembnih javnih zadev. 


Regionalna raven je blizu civilnemu in zasebnim sektorjem. Je prava raven za 
načrtovanje, usklajevanje in varovanje pristojnosti. 
Sedanje in prihodnje reforme zasledujejo te cilje: 
- določanje regionalnih meja (teritorialne spremembe); 
- razdelitev pristojnosti in odgovornosti; 
- financiranje regij v skladu s pristojnostmi in zadevami, ki so jim dodeljene; 
- medregionalno sodelovanje; 
- | predstavljanje regij na državnih in evropskih (mednarodnih) ravneh. 


4 Evropska listina regionalne samouprave 


Regionalna samouprava je del demokratičnega upravljanja in zato morajo regionalne 
oblasti imeti minimalne standarde demokratične zgradbe in biti opremljene z 
zakonskimi pristojnostmi in zmožnostjo, znotraj ustavnih in zakonskih okvirov, 
urejati in upravljati del javnih zadev s svojo odgovornostjo in v interesu njihovih 
prebivalcev ter v skladu z načelom subisidiarnosti. Usmeritev Sveta Evrope je, da 
naj imajo regionalne oblasti demokratične organe odločanja ter visoko stopnjo 
avtonomije glede svojih nalog, načinov in sredstev za njihovo uresničevanje in 
potrebna finančna sredstva. Regionalna samouprava je pravica regije, da upravlja v 
svoji lastni pristojnosti in v korist svojega prebivalstva znaten del zadev splošnega 
interesa, še zlasti z namenom, da podpira regionalni trajnostni razvoj. 


SE (tj. Kongres lokalnih in regionalnih oblasti Evrope - CLRAE) že vrsto let 
pripravlja Evropsko listino o regionalni samoupravi, ki naj bi temeljila na Evropski 
listini lokalne samouprave (MELLS) kot temeljnemu multilateralnem pravnem 


!$ Večina regionalizacijskih procesov je bila uspešna, bili pa so tudi neuspehi. Npr. načrt za 
uvedbo izvoljenih regionalnih skupščin v Angliji je bil zavrnjen na referendumu jeseni 2004. 
V Italiji je bil načrt reforme, ki je med drugim vseboval tudi prerazporeditev pooblastil na 
različne ravni oblasti, zavrnjen na referendumu junija 2006. 

dokumentu na tem področju." Osnutek Evropske listine regionalne samouprave 
(The Congress of Local and Regional Authorities 2008),'" ki je komplementarna z 
MELLS, poudarja,” da regionalna demokracija pomaga uravnavati učinke 
globalizacije v državah članicah, še posebej z regionalnimi politikami gospodarskih 
spodbud, socialne varnosti, kulturnega razvoja in varovanja regionalnih identitet. 
Uresničevanje regionalne samouprave je eden od temeljev demokratičnega vladanja, 
kar pomeni, da morajo regionalne oblasti temeljiti na demokratičnih načelih, 
spoštovanju človekovih pravic in na prizadevanju za uresničevanje ciljev miru, 
stabilnosti, blaginje in solidarnosti, temelječih na trajnostnem razvoju.” Regionalne 
oblasti so entitete med centralno in lokalnimi oblastmi. Tako kot za lokalne 
skupnosti velja tudi za regionalne skupnosti, da morajo biti »sposobne, da v mejah 
zakona urejajo in opravljajo bistveni del javnih zadev v okviru svojih nalog in v 
korist lokalnega prebivalstva« (3. člen MELLS). 


Ves čas se sledi izhodišče, da naj dokument o regionalni samoupravi spoštuje 
avtonomijo lokalnih (občinskih) oblasti, nacionalno enotnost, teritorialno integriteto 
in regionalno različnost v državah članicah. Vseboval naj bi temeljne standarde, 
pooblastila, organizacijo, finance, participacijo regij v državnih in evropskih 
zadevah ter medregionalno sodelovanje. Kljub temu, da sta sprejem listine podprla 
Parlamentarna skupščina SE in Odbor regij pri EU, se je priprava tega dokumenta 
zavlekla in zaostrila ob vprašanju, ali naj SE sprejme bolj zavezujočo konvencijo 
(listino) ali manj zavezujoče priporočilo. Nekatere države imajo pridržke oziroma 
pomisleke, da bi sprejeli konvencijo, nekatere pa se še niso odločile. Vse pa 
podpirajo zaključni resoluciji iz Helsinkov in Budimpešte, ki sta se zavzeli za 
nadaljevanje razprave in priprave osnutkov konvencije oziroma priporočila o 
regionalni samoupravi. Najpomembnejši pridržki glede konvencije so na primer: 
glede razmerja med obrambo nacionalne suverenosti in vsebino in obsegom 
regionalne samouprave; slabe izkušnje z regionalizacijo in neučinkovito ter 
negospodarno uporabo pooblastil regionalnih oblasti; strah pred riziki za državno 
integriteto s čezmernim razvojem regionalne samouprave in separatističnimi 
tendencami; obdržati državno enotnost in enakopravnost je najvišja vrednota; 
državne elite in osebje jemljejo izgubo njihovega vpliva kot rezultat naraščajočega 
pomena regionalnih institucij; posamezne države se boje, da bi tak dokument odprl 
pot k tipu regionalnega razvoja, ki mu niso pripravljene slediti idr. 


V Kongres je osnutek Evropske listine regionalne samouprave sprejel že 1 1997. Ta listina pa 
ni dobila zadostne podpore držav članic SE na ministrskih konferencah v Helsinkih (2002), 
Budiimpešti (2005) in Valenciji (2007). 

!8 Obravnavano in sprejeto na zasedanju CLRAE 28.maja 2008. Priporočilu je priložen 
osnutek Evropske listine regionalne demokracije, ki vsebuje preambulo (ta se sklicuje tudi na 
rezultate ministrskih konferenc SE v Helsinkih, Budimpešti in Valenciji) in 52 členov 
(normativni del, ki je razdeljen na štiri dele). 

19 4, točka preambule. 

20 3 člen. 

Najnovejše vesti iz Evropskega odbora za lokalno in regionalno demokracijo (The 
European Committee on Local and Regional Democracy) pa so, da se je vprašanje 
priprave in sprejema listine ali priporočila SE o regionalni samoupravi še zaostrilo, 
saj takšnemu dokumentu SE nasprotujejo velike države kot so Nemčija, Francija in 
Velika Britanija. Ne glede na (politični) razplet te zgodbe lahko zaključimo, da je 
regionalna (demokracija) samouprava nedvomno življenjskega pomena za vsako 
državo, kjer obstajajo pogoji zanjo. Lahko predstavlja obogatitev za demokratične 
družbe, odgovori na nove izzive dobrega demokratičnega upravljanja in, odvisno od 
razmer, odgovori na potrebo, da so javne zadeve čim bolj približane državljanom. 


5 Zaključek 


Regionalizacija Slovenije zaostaja, pri čemer je treba omeniti, da: 

- slovenska lokalna samouprava nasploh zaostaja za evropskimi načeli in 
standardi na področju lokalne in regionalne demokracije oziroma 
samouprave, 

- spremembe ustave iz leta 2006 centralističnih odporov do regionalne 
oziroma pokrajinske samoupravo niso odpravile, 

- zakoni o pokrajinah, ustanovitvi pokrajin, financiranju, pokrajinskih 
volitvah in volilnih enotah za volitve prvih pokrajinskih svetov bodo 
preskusni kamen, kako stabilna je velika stopnja političnega soglasja, 
dosežena ob sprejemanju ustavnih sprememb. 


Razlogov za to, da Slovenija nujno potrebuje dograditev lokalne samouprave z 
uvedbo pokrajin, vsekakor ne manjka. Predvsem gre za notranje razloge, saj bi 
pokrajine lahko bile tista nova struktura, ki bi zapolnila vrzel med državo in 
občinami, omogočila decentralizacijo države in zmanjševala razlike v gospodarski 
razvitosti posameznih njenih delov. Nič manj pa niso pomembni tudi mednarodni 
razlogi, saj bi pokrajine okrepile čezmejno sodelovanje slovenskih lokalnih 
skupnosti, bile uspešnejše pri kandidiranju za sredstva strukturnih skladov Evropske 
unije in izpolnile vrzel v predstavljanju naših regionalnih interesov v Odboru regij 
pri EU in v zbornici regij Kongresa lokalnih in regionalnih skupnosti Evrope. 
Pokrajine kot obvezna druga raven lokalne samouprave bodo zelo pomembne za 
decentralizacijo Slovenije in s tem uresničevanje načela subsidiarnosti kot 
temeljnega načela za ureditev razmerij med državo in poddržavnimi ravnmi oblasti. 
S sistemskega vidika gledano bodo pokrajine kot nova upravnoteritorialna struktura 
prinesle številne spremembe v ostalih delih družbenega sistema — pravnem redu 
oziroma zakonodaji, javnih financah, državni upravi, položaju občin, delovnem 
področju posameznih ministrstev, čezmejnem sodelovanju lokalnih skupnosti, 
mednarodnih razmerjih in povezavah (SE, EU in drugih) ter tudi v položaju 
državljanov. 


Tudi države članice SE se vse bolj zavedajo pomena dobrega upravljanja na 
regionalni ravni, gospodarskega in finančnega upravljanja, regionalnega prispevanja 

k skladnosti državne politike, deljene odgovornosti za uveljavljanje politik EU in 
drugo. To pa zahteva novo razdelitev pristojnosti med ravnmi oblasti na podlagi 
jasnih kriterijev, vzpostavitev učinkovitih regionalnih struktur, zagotovitev 
potrebnih finančnih virov za uresničevanje regionalnih pooblastil in odgovornosti, 
medregionalno sodelovanje in drugo. Pri tem je potreben kompromis med 
evropskimi potrebami ter lokalnimi in regionalnimi tradicijami. Razvoj gre v smeri 
učinkovite in demokratične oblasti na vseh ravneh, pri čemer morata biti vedno v 
ospredju državljan in kakovost njegovega življenja. To pa je mogoče, če med 
različnimi ravnmi oblasti in državljani obstajata stalni dialog in partnerstvo. 
Pokrajine so širše samoupravne lokalne skupnosti, ki naj bi jih ustanovila država z 
zakonom. Težko je napovedati, kdaj naj bi se to zgodilo, še posebej če upoštevamo 
še krizne finančne in gospodarske razmere, opravljeno strokovno delo in dosedanje 
priprave pa ostajajo upoštevanja vredni za vse bodoče snovalce regionalizacije 
Slovenije. 

1 Uvod 


Problema velikosti in obsega pristojnosti lokalnih skupnosti sta ena od temeljnih 
problemov utrjevanja upravno-teritorialne delitve državnega ozemlja in pomenita 
določitev področja lokalne skupnosti, kroga pristojnosti in približnega števila 
prebivalcev, ki bi bil primeren za optimalno opravljanje lokalnih služb. Pri tem se 
seveda izpostavlja zlasti dilema med večjimi in manjšimi lokalnimi skupnostmi, pa 
tudi dilema glede stopnje decentralizacije pristojnosti lokalnih skupnosti (Pavič 
2010: 81). Če izhajamo iz teoretičnih utemeljitev ali iz empiričnih opazovanj 
posameznih evropskih držav, lahko ugotovimo, da večje lokalne skupnosti 
omogočajo radikalnejšo decentralizacijo funkcij teh skupnosti. 


Eden ali drugi odgovor na dilemo glede velikosti lokalnih skupnosti imata svoje 
prednosti in pomanjkljivosti. Pri izpostavljanju temeljnih pomanjkljivosti majhnih 
lokalnih skupnosti se pogosto navaja, da take skupnosti ne morejo kakovostno 
opravljati svojih nalog, ker v njihovih ozkih mejah ni na voljo sposobnega 
strokovnega in političnega kadra niti potrebnih finančnih sredstev za opravljanje 
kakršnihkoli zahtevnejših nalog. V okviru majhnih lokalnih skupnosti tudi ni 
mogoče organizirati in opravljati sodobnih javnih služb. Zato mora država vse 
zahtevnejše projekte opravljati sama ali pa jih naložiti širšim lokalnim skupnostim, 
če te seveda obstajajo. To pa v končni fazi pomeni, da vztrajanje na majhnih 
lokalnih skupnostih krepi centralizem in izpodkopava temelje, na katerih sloni sama 
ideja lokalne samouprave. Prednosti majhnih lokalnih skupnosti velja iskati 
predvsem v samih temeljnih ideje lokalne samouprave. Bližina in dostopnost 
lokalnih javnih služb njihovim neposrednim koristnikom, je predpostavka »ne le 
njenega uspeha«, pač pa tudi »njenega obstoja«, zato velike lokalne skupnosti 
pravzaprav »oddaljujejo javne službe od teh temeljnih odnosov in jih koncentrirajo v 
oddaljenih centrih, ki so lokalni le po imenu« (Pusič et al. 1988: 280). Sama ideja 
lokalne samouprava izhaja iz tega, da obstaja »potreba bližine za vse tisto, kar je 
ljudem za organizirano življenje v prostoru neobhodno potrebno, njihova privrženost 
majhni skupini pa s svojo prisotnostjo nudi posamezniku večjo psihološko varnost« 
(Pusič et al. 1988: 281). Ena ključnih prednosti majhne lokalne skupnosti je torej 
ravno v ohranjanju harmonije lokalne skupnosti in duha, v katerem vsak državljan 
občuti, da ima možnost biti politično učinkovit (Humes in Harloff 1969: 67). 


Tudi proti velikim lokalnim skupnostim se navaja cela vrsta utemeljenih razlogov. 
Velike skupnosti, ki bi nastale z združitvijo manjših lokalnih skupnosti, bi bile 
umetne tvorbe, odrezane od svojih naravnih temeljev. V takih skupnostih bi bile 
nasilno uničene tiste vrednote, ki pomenijo bistvo lokalne samouprave, predvsem 
občutek solidarnosti in pripadnosti prebivalstva. Prednosti velikih lokalnih skupnosti 
so nekoliko bolj očitne. Takšne skupnosti so sposobne opravljati večino sodobnih, 
diferenciranih in specializiranih upravnih nalog, ki so posledica družbenih 
sprememb. Večje lokalne skupnosti imajo več prebivalcev, s tem pa tudi višje 
število zaposlenih, ki s svojim delom doprinesejo ustvarjanju višjih prihodkov, ki 

pomenijo dejanski gospodarski temelj za boljše funkcioniranje lokalnih služb, s tem 
pa omogočajo boljše zadovoljevanje interesov in potreb lokalnega prebivalstva. 


Razlogov za ali proti je torej veliko in rešitev je verjetno v kompromisu med obema 
skrajnostma. Humes in Harloff (1969) na podlagi obsežne empirične študije 
ugotavljata, da morajo biti lokalne skupnosti dovolj velike, da imajo lahko ustrezno 
osebje in druge pogoje; vendar morajo biti tudi dovolj majhne, da lahko ohranijo 
atmosfero skupnosti, v kateri vsak posameznik občuti, da ima možnost uspešno 
vplivati na politiko te skupnosti. Mnogo avtorjev se je ze spraševalo o dejavnikih, ki 
vplivajo na velikost lokalne skupnosti. Ti dejavniki so se nekoč nanašali predvsem 
na obrambna, gospodarska in geografska obeležja lokalnih skupnosti, medtem ko se 
v zadnjem obdobju govori predvsem o političnem in upravnem dejavniku. Perko 
Šeparović in Hrženjak (1982: 6-56) ugotavljata, da velikost lokalne skupnosti 
določa zlasti sedem dejavnikov: a) geografski oz. naravni, b) časovni, c) 
ekonomsko-tehnični, d) politični, d) urbanizacijski, e) sociološki in f) upravni. 
Optimalna velikost občine je po Keatingu (1995: 31) podvržena štirim merilom: 
ekonomski učinkovitosti, demokraciji (participaciji), distribuciji in razvoju. Pusič 
(1988: 262) navaja štiri načela, ki bi jih bilo — v idealnih okoliščinah — potrebno v 
procesu razdelitve državnega teritorija na ožje dele upoštevati. Ta načela so a) 
načelo popolnosti, ki zahteva, da se celoten državni teritorij razdeli na ožje dele in 
da ni »ostankov«, b) načelo enakosti, ki zahteva, da so si vrste lokalnih skupnosti na 
isti stopnji po velikosti čim bolj podobne, c) načelo gospodarsko-finančne 
samozadostnosti, ki zahteva, da so lokalne skupnosti v čim večji meri finančno in 
ekonomsko samozadostne ter d) načelo dostopnosti, ki zahteva, da ima lokalno 
prebivalstvo čim boljši dostop do lokalnih javnih služb in teles. Avtor istočasno 
opozarja tudi na relativnost navedenih kriterijev, saj gre bolj za to, da se medsebojno 
čim bolj optimalno uskladijo, ne pa za maksimizacijo vsakega od njih. Skorajda vse 
evropske države se z problemom optimalne teritorizacije države borijo skozi hkratno 
implementacijo dveh strukturnih rešitev, tj. povezovanja in stopnjevanja lokalnih 
skupnosti. V slednjem primeru se sistem lokalne samouprave strukturira skozi dve 
stopnji (redkeje skozi tri stopnje), kjer višja stopnja prevzema breme opravljanja 
vseh tistih nalog, ki jih nižja stopnja iz kateregakoli razloga že ne more opravljati. 
Povezovanje lokalnih skupnosti pa pomeni opravljanje kompleksnih lokalnih nalog 
skozi različne oblike organizacijskega ali drugačnega povezovanja, skozi 
združevanje lokalnih finančnih sredstev, kadrov, ipd. 


Pri iskanju optimalne velikosti in obsega pristojnosti lokalnih skupnosti (občin) 
imamo v Sloveniji že vrsto let težave, pri čemer (redke) strokovne argumente 
pogosto preglasijo politično obarvani argumenti, kar nakazuje, da je problem 
velikosti in števila občin resen družbeni problem, ne le problem lokalne 
samouprave, pač pa države v celoti. V analizi razvoja lokalne samouprave v 
Sloveniji v zadnjih dveh desetletjih lahko ugotovimo, da so novoustanovljene občine 
zaživele kljub relativno kratkemu času, številnim zapletom, nedorečenostim in 
drugim težavam, ki so spremljale uvajanje novega sistema lokalne samouprave. 

Dosledno izvajanje Evropske listine o lokalni samoupravi, ki smo jo v Sloveniji 
ratificirali leta 1996, ne bo možno tako dolgo, dokler se ne bo temeljito spremenil 
pristop k reformi lokalne samouprave. V ospredje bi morali namesto dosedanje 
teritorialne drobitve, prekomerne birokratizacije in centralizacije pristojnosti stopiti 
a) načelo avtonomije lokalne samouprave, ki varuje lokalno samoupravo pred posegi 
države in ji zagotavlja finančno samostojnost, b) načelo subsidiarnosti, ki spodbuja 
porazdelitev pristojnosti v korist širših in ožjih lokalnih skupnosti in prebivalcev, ter 
c) regionalizacija, sloneča na prenosu pomembnega dela politične in ekonomske 
moči z države na pokrajine in naprej na občine. 


Rešitev problema teritorizacije državnega ozemlja in oblikovanja lokalnih skupnosti 
kot osnove za lokalno samoupravo je poiskati srednjo pot med racionalnimi težnjami 
po večjih lokalnih skupnostih, ki so ekonomsko in finančno sposobne zagotoviti vse 
zahtevnejše in dražje lokalne javne službe in med težnjami po oblikovanju manjših 
lokalnih skupnosti, ki lahko zagotovijo neposreden vpliv prebivalcev na odločanje in 
zagotavljanje uresničevanja njihovih skupnih potreb in interesov. Prav pri iskanju 
srednje poti imamo v Sloveniji kopico težav, saj je problem velikosti in števila občin 
resen politični in družbeni problem, ne le problem lokalne samouprave, pač pa 
države v celoti. V Sloveniji razlogi za opisane težave praktično ležijo že v samem 
izhodišču, tj. v ustavi, kjer je lokalna samouprava stisnjena v okvire, ki so ožji od 
katerekoli znane evropske ureditve. V teh okvirih že skoraj dve desetletji delujejo le 
občine kot edina vrsta lokalnih skupnosti, pri čemer pa imajo te občine ozko delovno 
področje, omejeno na lokalne zadeve v najožjem pomenu besede. Po tej logiki so 
take občine tudi teritorialno majhne in v vsakem pogledu manj pomembne 
institucije. Navedenih ustavnih okvirov ne more razširiti ali spremeniti noben zakon. 
Iz tega tudi izhaja, da je bila osnovna usmeritev ustavnih piscev naravnana na 
centralistično upravljanje Slovenije. V prispevku bomo preverjali v politiki in v 
javnosti pogosto prisotni tezi, da so slovenske občine v primerjalni evropski 
perspektivi majhne in da jih je potrebno — če ne gre drugače, normativno — 
združevati v večje ter da so slovenske občine zaradi navedenega dejstva šibke in da 
je razvoj na lokalni ravni zaradi tega relativno počasen. 


2 Velikost slovenskih občin 


Podobno kot v drugih državah je tudi v Sloveniji temeljna dilema pri procesih 
vzpostavljanja in dograjevanja lokalne samouprave dilema med majhno in veliko 
občino. Pri tem lahko velikost občine opredelimo z vsaj dvema potencialnima 
meriloma oziroma z njuno kombinacijo, tj. merilom velikosti njenega ozemlja 
(izraženo v kvadratnih kilometrih) in merilom števila prebivalcev, ki stalno 
prebivajo na ozemlju občine. Na tej podlagi lahko uvrstimo med velike občine tiste, 
ki ustrezajo enemu ali drugemu merilu oziroma njuni kombinaciji. Obe merili imata 
svoje prednosti in pomanjkljivosti, vendar pa se za ugotavljanje velikosti občin 
pogosteje uporablja merilo števila prebivalcev v občini (King 1984: 17; Grafenauer 
2000: 52). Za nekatere specifične lokalne probleme pa je enako pomembno merilo 

tudi velikost ozemlja (npr. za racionalno šolsko mrežo ni pomembno samo število 
učencev, dijakov, ampak tudi razdalja do najbližje šole, vzdrževanje majhnih šol v 
ruralnih predelih, število učiteljev itd.). 


Problem velikosti občin je sestavljen iz dveh vidikov: po eni strani ohranitve 
krajevne (teritorialne) povezanosti, po drugi strani pa zagotavljanja možnosti 
ekonomičnega delovanja. Prvi dejavnik omejuje ali zožuje možnosti širjenja 
ozemeljske velikosti občin, za drugega pa je določena velikost občin nujna 
predpostavka. 
Ideja minimalne življenjske velikosti občin izhaja iz dejstva, da tako 
majhne občine ne razpolagajo s sredstvi (finančnimi, človeškimi, 
tehnološkimi...), ki so potrebne za upravljanje zapletenih javnih služb. 
Velikost se ujema s točko, s katere občina začne kot ekonomsko sposobna 
zagotavljati javne službe. Ta (mejna) točka se razlikuje od ene do druge 
Javne službe. Velikost oziroma vprašanje opredelitve življenjske začetne 
točke velikosti občin je aktualna zlasti v državah v prehodu, pa tudi v 
nekaterih drugih državah. Jedro zadeve pa je v tem, da je velikost občin 
odvisna od njihovih pristojnosti. (Vlaj 2004: 261) 


Na velikost občine imajo pogosto odločilen vpliv geografske značilnosti prostora, 
kar v veliki meri velja tudi za Slovenijo. Malo je držav v Evropi, ki bi bile na tako 
majhnem prostoru izpostavljene tako različnim naravnim,  poselitvenim, 
gospodarskim, kulturnim, zgodovinskim, političnim in drugim vplivom. Na ozemlju 
Slovenije se stika alpski svet s kraškim, oba pa s panonskim. Slovenija je pretežno 
gorata, zato so tudi naše vasi raztresene po gorah in dolinah, med njimi pa so 
pogosto relativno velike razdalje in višinske razlike. Kako torej na tako razgibanem 
ozemlju oblikovati občine, da bodo ustrezale ustavni in zakonski podlagi in da bodo 
smiselno geografsko zaokrožene? Ta naloga je izredno zahtevna in zapletena, saj pri 
nas že zaradi naravnih danosti ni mogoče uporabiti nekakšnega enotnega modela 
občin in s tem tudi ne dokončnih navodil za določanje njihove optimalne velikosti 
(Grafenauer 2000: 61). Analiza (tabela 1) pokaže, da ima v Sloveniji dobra polovica 
(52,61%) občin manj kot 5000 prebivalcev. Od tega je 26 takšnih, ki imajo manj 
prebivalcev, kot je zakonsko določena spodnja meja (2000 prebivalcev); med njimi 
je sedem občin takšnih, ki imajo manj kot 1000 prebivalcev. Po številu prebivalstva 
je najmanjša občina Hodoš z 315 prebivalci, največja pa Ljubljana z 279.653 
prebivalci’. Povprečna slovenska občina je imela dne 1.1. 2011 9717 prebivalcev. 


' Vir: Statistični urad RS, podatki za leto 2010, dostopno na http://www.1 188.si/obcine- 
rs.html (september 2011). 

Tabela 1: Slovenske občine glede na Stevilo prebivalcev 

STEVILO PREBIVALCEV ŠTEVILO OBČIN | DELEŽ V % 
manj kot 5000 
Od 5.001 — 10.000 
Od 10.001 — 50.000 
Od 50.001 — 100.000 
več kot 100.000 
SKUPAJ 

Vir: Statistični urad RS. 


Slovenske občine se med seboj zelo razlikujejo tudi po površini (tabela 2) in številu 
naselij. Največji je delež majhnih občin, ki obsega manj kot 50 km2, sledijo občine, 
ki obsegajo med 51 in 100 km2. Najmanjša slovenska občine je Odranci, ki meri 
zgolj sedem kvadratnih kilometrov, največja slovenska občina pa je Kočevje, ki 
meri 555 km2, kar predstavlja 2,74 odstotka državnega ozemlja in skoraj šest 
povprečnih slovenskih občin. Povprečna slovenska občina obsega 96,08 kvadratnega 
kilometra. 


Tabela 2: Slovenske občine glede na površino 


POVRŠINA OBČINE | ŠTEVILO OBČIN | ŠTEVILO OBČIN | DELEŽ V % 


manj kot 10 km2 
11 do 20 km2 
21 do 30 km2 37,91 
31 do 40 km2 
41 do 50 km2 
51 do 60 km2 
61 do 70 km2 
71 do 80 km2 61 28,91 
81 do 90 km2 
91 do 100 km2 ae 
101 do 150 km2 14,69 
151 do 200 km2 6,64 
201 do 300 km2 8,53 
301 do 400 km2 2,37 
nad 400 km2 0,95 
SKUPAJ 211 211 100 


Vir: Statistični urad RS. 


Občine imajo od enega naselja (Kobilje, Odranci in Trzin) do sto in več naselij 
(Trebnje, Litija, Krško, Črnomelj, Novo mesto in druge). Prikaz površine statističnih 
regij, števila občin v regiji in povprečne površine občine na statistično regijo pokaže, 
da obstaja največja razdrobljenost v pomurski, podravski in savinski statistični 

regiji, kjer je največje število najmanjših občin, to pa so hkrati tudi območja, na 
katerem podatki o BDP na prebivalca, stopnji izobrazbe, stopnji brezposelnosti in 
drugi v negativnem smislu odstopajo od slovenskega povprečja. Največje so občine 
na ozemlju notranjsko-kraške in spodnjeposavske statistične regije. Ugotovimo 
lahko torej, da je slovensko državno ozemlje neenakomerno porazdeljeno na ožje 
lokalne skupnosti, saj so tiste v zahodnem delu države neprimerno večje od tistih v 
severovzhodni Sloveniji. Hkrati pa lahko ugotovimo (Slika 1), da so večje ožje 
lokalne skupnosti v zahodnem in južnem delu države neprimerno manj gosto 
naseljene v primerjavi s tistimi v vzhodnem in osrednjem delu države. 


Tabela 3: Slovenske statistične regije po površini ter številu občin. 


Regija Površina Število | Povprečna površina občine 
(km?) občin na statistično regijo v km? 
ZASAVSKA 264 3 88 
SPODNJEPOSAVSKA 885 4 221,3 
POMURSKA 1337 27 49,5 
PODRAVSKA 2170 41 52,9 
SAVINJSKA 2384 33 72,2 
KOROSKA 1041 12 86,8 
OBALNO-KRASKA 1044 7 149,1 
GORISKA 2325 13 178,8 
NOTRANJSKO-KRAŠKA 1456 6 242,7 
GORENJSKA 2137 18 118,7 
JUGOVZHODNA 2675 21 127,4 
SLOVENIJA 
OSREDNJESLOVENSKA 2555 26 98,3 
SKUPAJ 20273 211 96,1 


Vir: Statistični urad RS. 

Slika 1: Gostota prebivalstva po občinah, 31.12.2008 
[100] Slovenija 


Gostota prebivalstva, občine, Slovenija, 31. 12. 2008 


število prebivalcev na km’ 


49 ali manj 
50- 99 


B 100-149 
[El 150-199 
IM 200 ali več 
Vira: Statistični urad Republike Slovenije in Geodetska uprava Republike Slovenije O suRS 
Vir: Statistični urad RS in Geodetska uprava RS. 
3 Velikost slovenskih občin v primerjavi z nekaterimi evropskimi državami 


V zadnjem desetletju v vseh več evropskih državah prihaja do procesov združevanja 
(amalgamacije) zlasti ožjih lokalnih skupnosti, s čimer se na območju celotne države 
ustvarijo približno enako velike in ekonomsko močne ožje lokalne skupnosti (Pavič 
2010: 85). Že vse od nastanka lokalne samouprave imamo v Evropi prisotna vsaj 
relativno velikih občin, v katerega sodijo Velika Britanija, nordijske države in 
države Beneluksa. Na drugi strani je kontinentalni koncept majhnih občin, katerega 
tipična predstavnica je Francija, ki je razdeljena na več kot 36.000 zelo majhnih 
občin. Podobno je v vzhodni Evropi; npr. Bolgarija in Poljska spadata v skupino 
držav z relativno velikimi občinami, medtem ko imajo nasprotno Madžarska, 
Slovaška in Češka po novejši razdrobitvi zelo majhne občine. To seveda zagotavlja 
dobre možnosti za obravnavo različnih političnih, družbenih in ekonomskih 
procesov v različnih teritorialnih organizacijskih okvirih. Razlike med državami je 
mogoče razložiti z zgodovinskimi razlogi (tradicijo) in inercijo teritorialne 
organiziranosti same. Teritorialna organizacija lokalne samouprave (občin) je v 

nekaterih državah zagotovo globoko zakoreninjena v tradiciji, zato obstaja odpor do 
kakršnihkoli sprememb (Francija je v tem smislu klasičen primer). 


Po drugi strani pa so nagla urbanizacija in strukturalne spremembe v gospodarstvu 
in družbi vodile v preoblikovanje lokalne samouprave v smislu združevanja, torej v 
nastanek večjih občin, tako da je po mnenju Sharpa (1995: 61) drobitev občin v 
vzhodni in srednji Evropi po letu 1990 pravzaprav netipična. Razloge za to je 
mogoče iskati v različni zaznavi temeljnih vrednot lokalne demokracije 
(participacije ali učinkovitosti), globini demokratizacije in decentralizacije oziroma 
reform političnega sistema in javne uprave. Ne glede na to pa so pri tem pomembni 
tudi različni načini odločanja o teritorialni delitvi na najnižje ravni, ki so ponekod 
zelo togi, drugod pa prožni, v zvezi s tem pa tudi različna vloga lokalnega javnega 
mnenja pri tem teritorialnem oblikovanju." Vsekakor pa je v zadnjih dveh desetletjih 
zaznati teoretične utemeljitve v prid oblikovanju teritorialno razdrobljenih sistemov 
lokalne samouprave v večji meri v različnih analizah tudi v zahodni Evropi. 


? Na tem mestu ne bomo opisovali zapletov pri nastajanju novih občin v Sloveniji in vloge 
različnih organov (Državni zbor, Ustavno sodišče) pri tem, pač pa opozarjamo, da v 
Sloveniji obstaja posebna sistemska ureditev, kjer se vsaka štiri leta zavrti vrtiljak, ki ga ne 
poznajo drugod po svetu, da država sama, pogosto v nasprotju s svojimi finančnimi in 
drugimi interesi, poziva interesente, naj prijavijo svoje zahteve za ustanovitev novih občin. 
Skoraj vsak predlog, zlasti tisti, vloženi pred letom 2010, so imeli in še vedno imajo realne 
možnosti, da uspe, če ne v Državnem zboru, pa pri ustavnem sodišču (glej tudi Vlaj 2004: 
257). 

Tabela 4: Povprečna velikost občin v izbranih evropskih državah. 


DRŽAVA ŠTEVILO POVPREČNO POVPREČNA [ŠTEVILO 
OBČIN ŠTEVILO POVRŠINA RAVNI 
PREBIVALCEV |OBČINE (km?) | LOKALNE 
SAMOUPRAVE 
Avstrija 2357 3550 36 2 
Belgija 589 18320 52 3 
Bolgarija 264 28670 420 1 
Ciper 378 2110 15 1 
Češka 6250 1680 13 2 
Republika 
Danska 98 56345 440 2 
Estonija 226 5930 200 1 
Finska 342 15610 989 2 
Francija 36682 1760 17 3 
Grčija 325% 34650 406 2 
Irska 114 39190 612 1 
Italija 8094 7445 37 3 
Latvija 119 18950 543 1 
Litva 60 55655 1088 1 
Luksemburg 105 4735 25 1 
Malta 68 6075 5 1 
Madžarska 3177 3155 29 2 
Nemčija 12104 6765 29 3 
Nizozemska 430 38435 97 2 
Poljska 2479 15390 126 3 
Portugalska 308 34520 299 2 
Romunija 3180 6750 75 2 
Slovaška 2928 1850 17 2 
Slovenija 211" 9720 97 1 
Španija 8116 5660 62 3 
Švedska 290 32210 1552 2 
Velika 406 152200 601 3 
Britanija 
SKUPAJ 89699 5580 49 - 
EU27 


* podatek je za leto 2011. Vir: CEMR-Dexia (2010) s podatki iz leta 2009. 


Več kot polovico občin z manj kot 1.000 prebivalci imajo Češka, Francija, 
Madžarska, Slovaška in Španija. Avstrija, Nemčija, Grčija, Italija in Finska imajo 
večino občin z manj kot 5.000 prebivalci (Brezovšek 2005: 76). Največje občine po 
kriteriju števila prebivalcev imajo v Evropski uniji v Veliki Britaniji, Litvi in na 

Danskem, najmanjše pa v Češki republiki, na Slovaškem in v Franciji. Med 
povprečno občino v Veliki Britaniji Danskem in povprečno občino v Češki republiki 
je več kot 90-kratna razlika, kar najlepše ponazarja razlike v teritorialni razdelitvi 
občine imajo največje občine na Švedskem in v Litvi, najmanjše pa na Malti, 
Slovaškem in v Češki republiki. Praviloma imajo države, ki imajo manjše občine po 
površini in številu prebivalstva manjše občine tudi vsaj dve ravni lokalne 
samouprave, čeprav tudi tukaj obstajajo izjeme (Bolgarija, Irska). Slovenijo bi težko 
uvrstili v katero od zgornjih skupin, saj ima občine razporejene v tri različne 
skupine: do 5000 prebivalcev (52,6 odstotka), med 5000 in 10000 prebivalcev (22,3 
odstotka) in nad 10000 prebivalcev (25,1 odstotka), medtem pa nima prevladujočega 
deleža zelo velikih in zelo majhnih občin. Naša država sodi po povprečni velikosti in 
povprečnem številu prebivalcev občin tik za prvo polovico vseh držav, a ima kljub 
vsemu dvakrat večjo in skoraj dvakrat bolj poseljeno povprečno občino v primerjavi 
s povprečno občino v EU27. Prav v Sloveniji se je število občin v zadnjem 
desetletju najbolj povečalo v vsej vzhodni in srednji Evropi (Brezovšek 2005: 78). 
Po postavitvi občinskega omrežja samostojne države Slovenije smo dobili 147 
občin, v letu 1998 je bilo dodanih še 45 novih občin, v letu 2002 še ena, v letu 2006 
je bilo dodanih 17 novih občin in v letu 2010 še ena (skupno imamo torej 211 
občin). Od ponovne vzpostavitve sistema lokalne samouprave v letu 1994 se je torej 
število občin v Sloveniji povečalo za 64, kar predstavlja povečanje za 43,5 odstotka; 
če pa primerjamo povečanje števila občin v obdobju 1991-2011 pa lahko 
ugotovimo, da se je število občin povečalo za neverjetnih 240 odstotkov. Ravno v 
postopku oblikovanja novih občin pa je bilo storjenih veliko napak, ki so povzročile 
in še povzročajo notranjo neusklajenost občinske samouprave kot celote ter težave 
pri njenem delovanju. Slovenija bo morala drobljenje države brez dejanske 
vzpostavitve širše ravni lokalne samouprave ustaviti oziroma temeljito premisliti o 
nadaljnjem razvoju lokalne samouprave ter o smeri, v katero želimo le-to v 
prihodnje razvijati. 


Če si ogledamo razvrstitev držav v EU27 glede na največjo povprečno površino 
občin in največje povprečno število prebivalcev na občino dobimo pri vsakem od 
meril naslednji vrstni red: 

a) Švedska, Litva, Finska, Irska, Velika Britanija, Latvija, Danska, Bolgarija, 
Grčija, Portugalska, Estonija, Poljska, Slovenija, Nizozemska, Romunija, 
Španija, Belgija, Italija, Avstrija, Madžarska, Nemčija, Luksemburg, 
Slovaška, Francija, Ciper, Češka republika, Malta; 

b) Velika Britanija, Danska, Litva, Irska, Nizozemska, Grčija, Portugalska, 
Švedska, Bolgarija, Latvija, Belgija, Finska, Poljska, Slovenija, Italija, 
Nemčija, Romunija, Malta, Estonija, Španija, Luksemburg, Avstrija, 
Madžarska, Ciper, Slovaška, Francija in Češka Republika. 


Če je Slovenija po vseh kazalnikih blizu sredine, pa moramo pri primerjavah 
upoštevati tudi geografski položaj in zgodovinske specifike v razvoju lokalne 

samouprave (npr. skandinavske države imajo velike občine z majhno gostoto 
prebivalstva). Ob tem velja spomniti tudi na mnenja slovenskih županov v terenski 
raziskavi leta 2003, ko so izrazili večinsko zadovoljstvo z velikostjo svojih občin; da 
je njihova občina ravno prav velika, jih je namreč menilo kar 82,5 odstotka 
(Brezovšek 2005: 78). 


4 Šibkost slovenskih občin? 


Vprašanje, kaj je optimalna velikost enot lokalne samouprave, je bilo že dolgo časa 
eno najpogostejše obravnavanih problemov organizacije države na subnacionalni 
(lokalni) ravni, ki ima tudi široke politične posledice. Pri iskanju odgovorov na to 
vprašanje sta se izkristalizirala dva pristopa, ki se naslanjata na zaznavo temeljnih 
vrednot lokalne demokracije. Gre za pristop lokalne skupnosti (komunitarizem), ki 
poudarja predvsem predstavniško vlogo lokalne oblasti, na eni strani in liberalno 
stališče, ki poudarja učinkovitost izvajanja javnih služb (Swianiewiez 2001: 28). 
Prvi pristop vodi k »svobodi fragmentacije«, medtem ko drugi zahteva vzpostavitev 
večjih enot lokalne samouprave. Podobne utemeljitve za zahodnoevropske države je 
predstavil Goldsmith (1995), Keating (1995: 117) pa opozarja na štiri načela, ki so 
ključna v procesih združevanja občin: 

a) učinkovitost (več storitev za manjši strošek); 

b) demokratičnost (vpliv občanov na lokalne strukture); 

c) razdelitev (zagotoviti kar najboljši nadzor občanov nad javnimi službami in 

sredstvi); 
d) razvoj (kako pospeševati gospodarsko rast). 


Teoretična pričakovanja, ki se nanašajo na vpliv velikosti občin na te kategorije, 
gredo pogosto v nasprotni smeri. Sposobnost za ekonomski razvoj se povečuje z 
velikostjo občin, meni liberalni pogled, pri čemer naj bi bila sposobnost za 
mobilizacijo velikih virov odločilna. Vendar pa nasprotno lokalni pogled sodi, da so 
problemi velike birokracije vidnejši v večjih občinah in da so lahko manjše občine 
učinkovitejše pri tekmovanju za investicije. Neoliberalni koncepti poudarjajo tudi, 
da sposobnost za strateško načrtovanje ni pomembna, kajti samo trg lahko 
zagotavlja optimalno alokacijo, in da ima lahko kakršnokoli načrtovanje škodljive 
posledice s pošiljanjem napačnih signalov trgu. Kar se tiče sposobnosti 
zagotavljanja javnih služb, liberalna teorija zagovarja velike občine. Nasprotno pa 
zagovorniki teorije lokalizma ugotavljajo, da velikost občin ni pomembna, kajti 
javne službe je mogoče s pogodbo prenesti na zasebne ponudnike. Večina 
utemeljitev za lokalno demokracijo pa nenazadnje daje prednost manjšim enotam, 
kjer so stiki med državljani in oblastjo tesnejši, birokracija (upravni aparat) pa 
majhna, tako da politike lahko bolje izražajo lokalne prednosti. Liberalna teorija, ki 
se nagiba k velikim enotam, pa trdi, da imajo le-te več funkcij in da bolj privlačijo 
pozornost (interes) državljanov oziroma zagotavljajo prostor za tekmovanje 
interesnih skupin (pluralistični model) (Brezovšek 2005: 80). 

Swianiewicz (2002: 8—11) je strnil tovrstne utemeljitve v dve glavni teoriji: prva je 
reformistična teorija oziroma ekonomija obsega, ki našteva utemeljitve v prid 
združevanju, tj. nastanku večjih občin, druga pa črpa iz ideje lokalizma in teorije 
javne izbire, usmerjena pa je k teritorialni drobitvi, torej k manjšim občinam. Prva 
teorija je poistovetena z geslom »veliko je močnejše« (big is stronger), druga pa z 
geslom »majhno je lepo« (small is beautifull). Utemeljitve za prvo teorijo imajo 
osnovo v ekonomiji obsega za številne lokalne službe (marginalni stroški so nižji v 
primeru večjih enot); manjše enote po drugi strani povzročajo stroške prelivanja; 
večje enote lahko opravljajo več nalog, kar lahko prispeva k večjemu javnemu 
zanimanju in s tem k udeležbi v lokalni politiki; teritorialno združevanje zagotavlja 
več prostora za delovanje interesnih skupin in s tem pluralno družbo (otežuje 
nepotizem in politični klientelizem); v večjih enotah je tudi večja možnost za 
oblikovanje močne civilne družbe; večje enote vzpodbujajo lokalni gospodarski 
razvoj itd. Utemeljitve za drugo teorijo pa so naslednji: stiki med občinskimi 
svetniki in državljani so v majhnih enotah tesnejši, politiki pa so svoji skupnosti 
odgovorni v večji meri (zaupanje temelji na osebnih stikih); v majhnih enotah ljudje 
lahko izbirajo svojo nastanitev glede na razmerje med davki in zagotovljenimi 
javnimi službami; majhne občine so bolj enotne in lažje je izpeljati načrte, ki jim 
daje prednost večina prebivalstva; v majhnih skupnostih je občutek skupnosti 
(identifikacija) večji, zato je večja tudi udeležba v javnih zadevah; majhne občine so 
manj birokratske in vzpodbujajo tekmovanje lokalnih oblasti za pritegnitev kapitala; 
majhne občine vzpodbujajo poskuse in inovacije ter se učijo od sosedov. 


Vsekakor pa teh utemeljitev ne bi smeli obravnavati samo abstraktno, saj se mnoge 
ne nanašajo le na velikost, pač pa tudi na družbeno naravo skupnosti (razmerje med 
ruralnim in urbanim in podobno). Prav tako pa empirične analize ne potrjujejo 
vedno tako enoznačnih odnosov med temi kategorijami. Udeležba v javnem 
življenju lokalne skupnosti je sicer res največkrat v pozitivni korelaciji z velikostjo 
te skupnosti, ni pa to vedno nujno; zaupanje v lokalno oblast je po nekaterih 
analizah optimalno pri velikosti 15.000 do 20.000 prebivalcev v občini (Brezovšek 
2005: 80). V večjih lokalnih skupnostih lokalne volitve privlačijo več kandidatov — 
ali to pomeni tudi večje zanimanje za lokalno politiko? V majhnih skupnostih so 
stiki med državljani in njihovimi predstavniki res pogostejši, vendar pa to za druge 
oblike politične participacije ni nujno tako. Prav tako empirično ni potrjeno, da so 
večje enote vedno uspešnejše pri vzpodbujanju gospodarskega razvoja ali doseganju 
načrtovanih ciljev. Velikost občin tako mogoče ni tako zelo pomembna kot različna 
razsežnost kakovosti vladanja, kot se splošno predpostavlja. 


Slovenija je, kot smo že ugotovili, skupaj s še nekaterimi državami nekje vmes med 
dvema skrajnostma, z največjim deležem občin z manj kot 5000 prebivalci in 
teritorialno dokaj velikimi občinami. V Sloveniji je zlasti zaskrbljujoče, da se je pri 
nas med leti 1992 in 2011 število občin močno povečalo, ob tem pa še vedno nismo 
ustanovili širše ravni lokalne samouprave, medtem ko v nekaterih državah (npr. 
Nemčija, Finska, Danska, Grčija, Nizozemska) v zadnjih letih potekajo procesi 

združevanja občin, s čimer se je (ponekod zelo močno) zmanjšalo njihovo število. 
Države, kjer se je število občin v zadnjih dveh desetletjih izrazito povečalo, so po 
drugi strani precej manj številne; poleg Slovenije v to kategorijo lahko prištevamo le 
še Hrvaško in Češko republiko, pri čemer imata obe omenjeni državi dvonivojsko 


urejen sistem lokalne samouprave. 


Tabela 5: Primerjava števila občin v izbranih evropskih državah v letih 1992, 2001 


in 2009. 
DRŽAVA 1992 2001 2009 RAZLIKA V % 
(1991-2009) 
Bolgarija 255 262 264 +3,5 
Svedska 286 289 290 +1,4 
Nizozemska 647 504 430 —33,5 
Češka Republika 4104 s 6250 +34.3 
Danska 275 273 98 —64,4 
Poljska 2459 2489 2479 +0,8 
Slovenija 62 192 211% +340,3 
Finska 460 452 342 —25,7 
Slovaska 2825 - 2928 +3,6 
Italija 8100 8100 8094 0 
Spanija 8082 8104 8116 +0,4 
Madžarska 3109 3152 3177 +2,2 
Ceska 6196 6197 6250 +0,9 
Francija 36763 36733 36682 —0,2 
Hrvaska 100 - 429 +429 
Avstrija 2301 2359 2357 +2,4 
Belgija 589 589 589 0 
Nemčija 16061 13919 12104 —24,6 
Grčija 5922 1033 325% —94,5 
Portugalska 305 308 308 +1,0 


* podatek iz leta 2010. Vir: Brezovšek (2005) in CEMR-Dexia (2010) s podatki iz 


leta 2009. 


80 LOCAL DEMOCRACY IV: RECENT PROBLEMS OF SLOVENIAN LOCAL SELF-GOVERNMENT 
M. Hacek: Slovenia, a Country of Small and Weak Municipalities? 


5 Zaključna misel: teritorialni razvoj lokalne samouprave v prihodnosti? 


V prispevku smo preverjali zlasti v politični sferi in tudi v širši javnosti pogosto 
prisotni domnevi, da so slovenske občine — tudi v evropskem merilu — 
podpovprečno majhne in da jih je potrebno — če ne gre drugače, normativno — 
združevati v večje ter da so zaradi tega »dejstva« slovenske občine šibke in da je 
razvoj na lokalni ravni zaradi tega relativno počasen. V prispevku smo nedvomno 
pokazali, da je sicer večina slovenskih občin relativno majhnih (več kot 52 
odstotkov jih ima manj kot 5000 prebivalcev), vendar je v evropskem kontekstu 
povprečna slovenska občina večja od povprečne EU27 občine, tako po številu 
prebivalcev kot tudi po površini. 


Večina članic Evropske unije ima manjšo povprečno občino od slovenske, pri čemer 
je seveda potrebno upoštevati tudi dejstvo, da ima velika večina članic EU lokalno 
samoupravo organizirano na vsaj dveh vertikalnih nivojih, pri čemer imajo majhne 
občine nad seboj še tako ali drugače organizirano širšo lokalno samoupravno 
skupnost (na enem ali celo dveh nivojih), čemur v Sloveniji ni tako, saj občine 
predstavljajo osamljeni nivo lokalne samouprave. Odsotnost širšega nivoja lokalne 
samouprave sicer sama po sebi še ni problematična, če ima država domišljeno 
strategijo razvoja lokalne samouprave na močnem, avtonomnem in neodvisnem 
občinskem nivoju. V Sloveniji temu ni tako. Relativna majhnost povprečne 
slovenske občine s slabimi 10000 prebivalci in površino manjšo od 100 kvadratnih 
kilometrov, ter vsebino nalog in sistemom financiranja, pri kateri so občine pogosto 
povsem neavtonomne in podrejene interesu države, vse to na kakšno posebno moč 
slovenske lokalne samouprave ne opozarja. 


Posebej problematičen je tudi trend razvoja ožjega nivoja slovenske lokalne 
samouprave, kjer se merila za oblikovanje občin niti s strani zakonodajalca nikoli 
niso pretirano spoštovala, kar je vodilo do obstoječe teritorialne razdrobljenosti 
občin v Sloveniji ob hkrati odsotnosti širše ravni lokalne samouprave; poleg tega 
teritorialna mreža občin v Sloveniji ne ustreza eni od temeljnih zahtev, po kateri 
morajo biti enote lokalne samouprave na isti vertikalni ravni oblasti medsebojno čim 
bolj primerljive. Spremenljiva mreža občin je tem bolj problematična, ker so naloge 
vseh občin kakovostno enake, razlikujejo pa se kvantitativno. 


V katero smer naj torej poteka prihodnji razvoj slovenske lokalne samouprave? 
Sami vidimo predvsem dve možni strategiji in razvojni smeri. Prva je tista, ki jo že 
desetletje ali več zagovarja večina stroke in kliče k ustanovitvi širše ravni lokalne 
samouprave, ki bi nase od občin prevzela tiste naloge, ki jih občine zaradi relativne 
šibkosti ne zmorejo izvajati, od države pa tiste naloge in pristojnosti, ki so po svoji 
naravi lokalne ali regionalne, pa jih doslej država ni mogla — ali ni hotela — prenesti 
na nižje nivoje oblasti. Druga možna rešitev, o kateri se v javnosti govori precej 
manj, pa je proces združevanja občin v večje ter kadrovsko, finančno in 
organizacijsko močnejše občine. 

1 Uvodno 


Nezdružljivost funkcije na lokalni ravni je svojevrsten fenomen. Vpliva na pravni 
položaj največjega števila funkcionarjev v Sloveniji, a še ni bila deležna resne 
strokovne obravnave. V tem oziru se ne razlikujemo pretirano od drugih 
demokratičnih držav, saj  — razen izjem, na primer  Schefoldova 
Kommunalwirthschaftliche Inkompatibilitiit iz leta 1977 — tudi tam ni zaslediti 
resnih in celovitih pravnih oziroma politoloških analiz omenjenega pravnega 
instituta. Deloma je to razumljivo, saj se le peščica strokovnjakov ukvarja z 
institutom nezdružljivosti funkcije. Pri obravnavanju pravnih institutov na lokalni 
ravni pa so v ospredju drugi vidiki urejanja lokalnih zadev (financiranje lokalnih 
skupnosti, njihova avtonomija, nadzor nad lokalno samoupravo). Vendar je 
razumevanje teh vidikov še kako pomembno, ker analiza nezdružljivosti funkcij na 
lokalni ravni ni mogoča brez globljega poznavanja urejanja lokalnih zadev ter 
pravnih in političnih razmerij med lokalno in državno ravnijo. Glavna teza tega 
prispevka je, da je nezdružljivost funkcij na lokalni ravni v Sloveniji neločljivo 
povezana s konceptom lokalne samouprave in se zato razlikuje od tiste, ki je 
predvidena za funkcije na državni ravni. Slovenska ureditev lokalne samouprave je 
zelo podrobno urejena že z zakonskimi predpisi, zato je tudi nezdružljivost funkcije 
na lokalni ravni pretežno uredil že zakonodajalec, kar vzbuja pomisleke o pretirani 
normiranosti. Posledično je kandidatom za funkcionarje in funkcionarjem na lokalni 
ravni težje razumeti svoj pravni položaj zaradi številnih zakonskih določb o 
nezdružljivosti funkcije in zato prihaja do pogostih nasprotujočih si razlag 
predpisov. 


2 Pristojnost urediti nezdružljivost funkcije na lokalni ravni 


Pravne ureditve lokalnih zadev po Evropi in drugje kažejo na to, da je nezdružljivost 
funkcij na državni in še posebej na lokalni ravni preveč raznolika, da bi bile možne 
kakršnekoli preslikave sistemov, zato bodo v nadaljevanju predstavljene le nekatere 
razlike v izhodiščih. V Združenih državah Amerike spada nezdružljivost funkcij na 
lokalni ravni v pristojnost federalnih držav, pri čemer ni vselej v celoti urejena v 
njihovih ustavah ali z zakonodajo. Zavedajo se, da je tako rekoč nemogoče 
predvideti seznam vseh možnih kombinacij oblastnih funkcij, za katere bi lahko 
opredelili njihovo medsebojno združljivost ali nezdružljivost. Če ni ustavnih ali 
zakonskih določb, a obstaja pomislek o konfliktu interesov v primeru, da bi oseba 
opravljala dve funkciji hkrati na lokalni ravni, se lahko vprašanje o nezdružljivosti 
funkcije razreši po sodni poti (McKnight 2005: 4). Zaradi množice raznovrstnih 
ureditev v federalnih državah, kjer sodišča uporabljajo različne standarde za 
nezdružljivost, je težko odgovoriti enoznačno, kaj predstavlja nezdružljivost 
funkcije v ZDA. Nekatere države zato objavljajo smernice, katere funkcije so ali 
niso združljive. Za ZDA je značilno, da razumejo koncept funkcije širše kot v 
Evropi, zato je določanje nezdružljivosti bolj kompleksno in zahtevno, a tudi bolj 

natančno. Kot primer lahko navedemo več kot sto let staro obrazložitev Vrhovnega 
sodišča države Illinois, ki pravi: 


Za nezdružljivost gre, če [...] so pristojnosti in naloge ene od funkcij takšne narave, 
da funkcionar ne bi mogel pravilno, pošteno in v polni meri opravljati pristojnosti in 
nalog druge funkcije. Nezdružljivost funkcij lahko izvira zaradi mnoštva nalog v eni 
od funkcij oziroma je lahko pogojena z varstvom javnega reda.' 


Sodišče dopušča, da lahko tudi drugi dovolj pomembni razlogi privedejo do 
nezdružljivosti funkcije, čeprav ne navede, kateri bi to lahko bili. Podobna 
raznolikost glede nezdružljivosti funkcije na lokalni ravni se kaže tudi v Evropi. 
Tako na primer Češka Republika zelo liberalno dopušča združljivost vrste lokalnih 
in državnih funkcij. Vendar je župan lahko le oseba, ki je izvoljena v mestni svet 
(899 odstavek 3. zakona št. 128/2000 Sb), kar je posledica tega, da župana na 
Češkem volijo posredno. Prav tako je združljiva funkcija župana in poslanca v 
parlamentu. Županska stranka (Starostové) je trenutno celo v parlamentarni koaliciji. 
Župan je tudi lahko član državne vlade, saj nezdružljivost ni izrecno zapisana v 
zakonu o preprečevanju konflikta interesov ali v zakonu o lokalni samoupravi, v 
skladu s češko ustavo pa je lahko vsak poslanec sočasno tudi član vlade. Omejeno je 
hkratno opravljanje funkcije župana z delom javnega uslužbenca. Župan ne sme biti 
hkrati zaposleni v občinski upravi občine, kjer županuje, zatem javni uslužbenec v 
davčni upravi ali v pokrajinski upravi, pa še to samo, če se njegova zaposlitev 
nanaša na izvrševanje nalog v zvezi z občino, kjer je župan, ali je bil postavljen na 
funkcijo s strani določenih funkcionarjev. V skladu z določili Evropske listine o 
lokalni samoupravi" je vprašanje nezdružljivosti urejeno z zakoni in ne s 
podzakonskimi predpisi ali predpisi lokalnih skupnosti (npr. zakon 491/2001 Sb. o 
volitvah v svete lokalnih skupnosti, zakon 128/2000 Sb. o statutu lokalne skupnosti, 
zakon 159/2006Sb. o preprečevanju konflikta interesov). 


Po drugi strani je v Avstriji, kjer je večina zakonodajnih pristojnosti z 
nezdružljivostjo funkcije v rokah zveznih dežel, dan mnogo večji poudarek 
preprečevanju konflikta interesov županov in drugih občinskih funkcionarjev (Mayr 
2005: 3-4). V Nemčiji ni prepovedan dvojni mandat v zveznem zboru in deželnem 
zboru ali predstavniškem telesu lokalne skupnosti navkljub kritiki ustavno-pravnih 
strokovnjakov (Acheterberg in Schulte 2000: 1247). V preostalem je pristojnost 
urejanja nezdružljivosti funkcij na lokalni ravni v rokah zveznih dežel, zato ni 
enotne ureditve za celotno državo. Tako na primer zakon o lokalnih volitvah zvezne 
dežele Posarje ureja nezdružljivost članstva v občinskem svetu s položajem 
plačanega uradnika v isti občini, s položajem vodilnih uradnikov državnih zavodov, 


! Sodba sodišča v zvezni državi Illinois, People ex rel. Myers v. Haas, 145 Ill. App. 283, 286 
(1908). 
2 Evropska listina lokalne samouprave, ETS, št. 122, z dne 15. 10. 1985, v nadaljevanju: 
ELLS. 

državnih ustanov ali institucij, pri katerih je udeležena tudi občina. Posameznik 
lahko začne opravljati funkcijo člana občinskega sveta šele, ko dokaže, da je drugo 
uradniško razmerje prekinjeno oziroma končano. Če se naknadno ugotovi, da član 
občinskega sveta ni prenehal z opravljanjem druge funkcije ima teden dni časa, da 
naknadno dokaže prenehanje, v nasprotnem primeru se ga po poteku roka izključi iz 
občinskega sveta. 


Enotnih in celovitih rešitev nezdružljivosti funkcije torej ni moč zaslediti. V pomoč 
nam je lahko kvečjemu ELLS, ki v tretjem odstavku 7. člena določa le, da naj se 
nezdružljivosti funkcije funkcionarjev na lokalni ravni določijo z zakonom ali s 
temeljnimi pravnimi načeli. Namen določbe se kaže v dveh vidikih. Najprej pomeni, 
da nezdružljivost funkcije lahko izhaja tudi iz splošnejših pravnih načel, kot so 
avtonomija lokalne samouprave, načelo delitve oblasti, načelo reprezentativnega 
mandata, s čimer se lahko preseže rigidnost urejanja nezdružljivosti funkcije z 
zakonskimi normami. Drugi vidik se kaže v zagotovitvi enotnega urejanja 
personalnega položaja funkcionarjev lokalnih skupnosti ne glede na teritorialno 
pripadnost lokalni skupnosti. Položaj funkcionarjev z enakimi pristojnostmi v 
katerikoli lokalni skupnosti naj bi bil zaradi enotne zakonske ureditve enako urejen 
za vse od njih. Poleg tega je lokalnim skupnostim načeloma preprečeno, da bi same 
določale obseg nezdružljivih funkcij za svoje funkcionarje, predvsem ne smejo 
zožiti kroga nezdružljivih funkcij, medtem ko naj bi bilo širjenje nezdružljivih 
funkcij čim bolj omejeno. Svet Evrope je tudi opredelil, da naj bi bila nezdružljivost 
upravičena ob hkratnem opravljanju izvršilnih funkcij v lokalni skupnosti in 
nadzornih državnih organih in tudi takrat, kadar se v okviru ene funkcije lahko 
izvršujejo pooblastila, ki odločilno vplivajo na pravice in pravne koristi lokalne 
skupnosti. Zato za Svet Evrope tudi ni zaželeno opravljanje več kot dveh funkcij na 
različnih nivojih lokalne samouprave in od dveh funkcij več kot ene izvršilne 
funkcije. Svet Evrope torej dopušča opravljanje več funkcij hkrati, pri čemer večjo 
pozornost namenja omejevanju opravljanja izvršilnih funkcij. Očitno je, da je Svet 
Evrope določil le minimalne standarde o nezdružljivosti funkcije, ki bi jih morale 
demokratične države čim bolj preseči (Zagorc 2009: 242). 


3 Namen nezdružljivosti funkcij na lokalni ravni 


Nezdružljivost funkcij na lokalni ravni je sicer splošni pojem, ki ga v zakonodaji ne 
zasledimo, temveč je njegov namen predvsem olajšati strokovno razpravo. 
Katerokoli obliko nezdružljivosti funkcije na kateremkoli nivoju oblasti se da 
razstaviti na tri elemente, in sicer na konkretno oblastno funkcijo, ki je predmet 
opazovanja in analiziranja, na drugo dejavnost, ki je nezdružljiva s to funkcijo, in na 
razmerje med funkcijo in drugo dejavnostjo, ki se kaže v tem, da se ne da združiti 
sočasnega opravljanja funkcije in te dejavnosti (Zagorc 2009: 80-81). Na lokalni 
ravni je mnogo manj funkcij, kot jih je določenih na državni ravni, praviloma sodi v 
ta krog funkcija župana in funkcija v predstavniškem telesu v lokalni skupnosti. 
Nezdružljivost teh funkcij torej ureja razmerja med vrsto različnih funkcij, javnih 

služb in tudi pridobitnih dejavnosti, v obliki prepovedi sočasnega opravljanja teh 
dejavnosti. 


Nezdružljivost funkcije ni sama sebi namen. Pomen in namen nezdružljivosti 
funkcije na lokalni ravni uokvirjata, kaj sploh nezdružljivost funkcije je in v 
kakšnem obsegu naj bi bila predpisana (Veen 1996: 48). Z drugimi besedami, 
opredeljujeta, kako v optimalni meri doseči cilje pravne ureditve nezdružljivosti 
funkcije. Na tem mestu si lahko pomagamo z ustaljenima ustavnima načeloma 
legitimnosti in sorazmernosti. Najprej je treba ovrednotiti, ali gre pri nezdružljivosti 
funkcije na lokalni ravni za legitimen ukrep omejevanja političnega in drugačnega 
udejstvovanja posameznikov glede upravljanja javnih zadev (test legitimnosti). Sledi 
še vprašanje, ali lahko z institutom nezdružljivosti funkcije sploh dosežemo cilje in 
namene, ki jih s prepovedjo hkratnega opravljanja funkcij ali drugih dejavnosti na 
lokalni ravni zasledujemo, pri čemer je potrebno paziti na to, da z nezdružljivostjo 
funkcije ne bi prišlo do prestrogih oziroma prekomernih posegov v pravice 
posameznikov, ki opravljajo funkcije na lokalni ravni (test sorazmernosti). 
Slovensko ustavno sodišče se je že opredelilo do namena nezdružljivosti funkcije na 
lokalni ravni. Oseba je bila poklicni župan in poslanec. V času opravljanja obeh 
funkcij je prišlo do spremembe ocene o smiselnosti hkratnega opravljanja obeh 
funkcij in zakonodajalec je določil nezdružljivost opravljanja obeh funkcij. Na 
podlagi te določbe so se zoper to osebo začeli postopki, na podlagi katerih bi morala 
prenehati z opravljanjem ene od funkcij. Ustavno sodišče je ugodilo pritožniku, ne 
da bi se spuščalo v legitimnost določitve same nezdružljivosti funkcije, in 
obrazložilo, da nove določbe o nezdružljivosti funkcije niso take narave, da bi 
njihovo veljavnost za pravne položaje, ki so nastali na podlagi prejšnje zakonske 
ureditve, ki ni določala nezdružljivosti, narekovala taka javna potreba, ki bi lahko 
opravičila poseg v varstvo zaupanja v pravo tistih oseb, ki so ob sprejemu zakona 
opravljali obe funkciji. Povedano krajše in jasneje, določitev nezdružljivosti 
funkcije je bila prekomerna, ker je pretirano posegla v obstoječa pravna upravičenja 
funkcionarja, da izpelje svoj poslanski in županski mandat do konca. Tudi iz te 
odločbe je viden ultima ratio instituta nezdružljivosti funkcije: v skrajnem primeru 
se obravnava kot razlog za prenehanje opravljanja funkcije. 


Kaj so torej cilji, ki upravičujejo zakonodajalca k ureditvi nezdružljivosti funkcij? 
Sodelovanje pri upravljanju javnih zadev, tudi na lokalni ravni, kot ena od pravic 
vsake demokratične ureditve načeloma dopušča, da lahko državljani kot nosilci 
suverenosti opravljajo eno ali celo več služb ali funkcij. Pravico do sodelovanja pri 
upravljanju javnih zadev je izrecno opredelila tudi slovenska ustava" v 44. členu, 
vendar nekoliko podrobneje kot Splošna deklaracija človekovih pravic. Vsak 
državljan ima pravico, da v skladu z zakonom neposredno ali po izvoljenih 


3 Odločba ustavnega sodišča RS, U-I-39/95, z dne 23. 9. 1998 (Ur. 1. RS, št. 68/98). 
+ Ustava Republike Slovenije (Ur. 1. RS, št. 33/91, 42/97, 66/2000, 24/2003, 69/2004, 
68/2006), v nadaljevanju: Ustava. 

predstavnikih sodeluje pri upravljanju javnih zadev. Le v tistih primerih, ko bi 
sodelovanje pri upravljanju javnih zadev trčilo ob enako pomembno ustavno načelo, 
je potrebno pretehtati, čemu dati prednost. V krog teh načel sodijo predvsem načelo 
pravne države, prepoved zlorabe oblasti, varstvo svobodne gospodarske pobude itd. 
Nezdružljivosti funkcije torej ni, če ni izrecno določena s predpisi. Zato obstaja 
domneva v korist državljanove možnosti, da sočasno opravlja več funkcij. 


Bistvo nezdružljivosti funkcije je v preprečitvi, da ne bi poklicno delo, bodisi javne 
bodisi zasebne narave, skazilo pomena te funkcije (Burdeau et al. 1993: 553). 
Spomnimo Se enkrat, v ameriški sodni praksi obstoji konflikt interesov, če »so 
[...]pristojnosti in naloge ene od funkcij takšne narave, da funkcionar ne bi mogel 
pravilno, pošteno in v polni meri opravljati pristojnosti in nalog druge funkcije«." Do 
konflikta interesov lahko prihaja na različne načine in v različnih oblikah, bodisi 
zaradi hierarhičnega razmerja med različnimi funkcijami in organi bodisi zaradi 
nadzorstvenega razmerja, v katerem se ista oseba znajde hkrati v funkciji 
nadzornega organa in nadzorovanega organa, ali pa na primer zaradi razmerja, v 
katerem ima nek funkcionar z odločanjem ali izvrševanjem odločitev možnost sebi 
ali komu drugemu, pod različnimi pogoji od drugih, pridobivati določene koristi. 
Tako so denimo menili tudi tisti poslanci, ki so v tem mandatu Državnega zbora 
hkrati še župani (Senčur 2009: 16—17). Pogost razlog za nezdružljivost funkcije je 
tudi v tem, da tisti, ki sprejme splošna pravila, ne sme opravljati druge funkcije, če 
bi lahko izkoriščal prednost voljene funkcije, na primer pri glasovanju za določeno 
mesto ali funkcijo." Vseh konfliktov interesov se z nezdružljivostjo funkcije ne da 
odstraniti v političnem vsakdanu, zato ta ne more odpraviti vseh slabosti, ki jih 
prinaša kompleksno odločanje o javnih zadevah z vrsto različnih javnih ali zasebnih 
interesov. 


Najpogostejši razlog za nezdružljivost je načelo delitve oblasti, še zlasti njegov 
personalni vidik (nem. Personelle Gewaltentrennung) (Beeler 1983: 24). Ena 
pogostejših napak, ki se pojavlja med teoretiki, je navezovanje nezdružljivosti 
funkcije zgolj na ureditev ločevanja funkcij, ki sicer izhaja iz načela delitve oblasti 
(Achterberg 1970: 346). Nedvomno je načelo delitve oblasti kot izvedba načela 
pravne države eden glavnih razlogov za določanje nezdružljivih funkcij, vendar ni 
edino. Kot pravita Adamovich in Funk (1985: 228), pravila o nezdružljivosti 
funkcije pretežno izhajajo iz načela delitve oblasti. Ureditev nezdružljivosti funkcije 
je potrebna zaradi celovite izvedbe načela delitve oblasti, ki ima funkcionalni, 
organizacijski in personalni vidik. Najpomembnejši je gotovo funkcionalni vidik, 
kateremu ne more biti v celoti zadoščeno, če nista vsaj v določeni meri opazna 


$ Sodba sodišča v zvezni državi Illionois, People ex rel. Myers v. Haas, 145 Ill. App. 283, 286 
(1908). 

$ Sodbi sodišč v zvezni državi Minnesota Childs v. Sutton, 65 N.W. 262 (1895); Anderson v. 
Erickson, 230 N.W. 637 (1930). 

organizacijski ali personalni vidik načela delitve oblasti.’ Gradova teza to potrjuje, 
saj so nekatere funkcije po svoji naravi med seboj nezdružljive, kar velja predvsem 
za funkcije, ki se opravljajo v različnih državnih organih (Grad 2000: 243). Izvedba 
načela delitve oblasti v bolj konkretnih pravnih normah se bo odražala v obsegu med 
seboj nezdružljivih funkcij, še zlasti na državni ravni. Gre torej za prepoved 
opravljanja več funkcij hkrati, se pravi za prepoved kumuliranja. Določbe o 
nezdružljivosti funkcije tudi prispevajo k temu: pomen nezdružljivosti se formalno 
kaže v preprečitvi kumuliranja funkcij, vsebinsko pa v omejevanju moči odločanja. 
Če pride posameznik v položaj, da lahko pridobi več takšnih funkcij, se mora 
odločiti med njimi, v nasprotnem nastopi pravna posledica prenehanja ene od 
funkcij na podlagi zakona. 


Nezdružljivost funkcije je določena tudi zato, ker bi njihovo sočasno izvajanje 
onemogočalo ali v precejšnji meri zaviralo, da bi se nekatere med njimi ali kar vse 
uspešno izvajale. Objektivna nezmožnost hkratnega opravljanja več funkcij je 
razvidna: »če bi sočasno opravljanje dveh funkcij verjetno povzročilo, da 
posameznik škoduje ali zanemarja enega od položajev, da bi lahko opravljal 
dolžnosti in naloge, ki sodijo v okvir druge funkcije«." Gre za objektivno oceno 
optimalnega opravljanja funkcije. Delo vsakega posameznika je omejeno s 
fizičnimi, psihičnimi in intelektualnimi zmožnostmi. Ker posameznik ne more 
nepretrgoma opravljati določenih nalog zaradi takšnih časovnih in fizičnih omejitev 
objektivne narave, je podvržen optimizaciji svojega dela tako, da je v okviru danih 
zmožnosti čim bolj učinkovit. Cilj nezdružljivosti funkcije je tudi v racionalizaciji 
odločanja. 


Institut nezdružljivosti funkcije predstavlja neke vrste ogledalo, kakšen naj bi 
funkcionar sploh bil. Nezdružljivost funkcije nalaga občinskemu funkcionarju vrsto 
zapovedi in prepovedi, ki skozi razmerja do drugih funkcij in tudi pridobitnih in 
nepridobitnih dejavnosti klešejo njegov pravni status. Idealno gledano, občinsko 
funkcijo naj bi zasedal posameznik, ki bi uspel odmisliti lastna hotenja, želje in 
interese ter se v popolni meri posvetiti opravljanju mandatnega razmerja, ki ga je 
pridobil na volitvah in stremeti k uresničevanju javnega interesa. Ali takšen idealni 
posameznik sploh obstoji, je vprašanje vredno razmisleka, vendar lahko ugotovimo 
in to je svojevrstni paradoks, da idealni občinski funkcionar posebnih oblastnih 
predpisov o tem, kaj sme ali ne sme početi v času opravljanja funkcije, sploh ne 
potrebuje, ker mejo spodobnosti in etičnega obnašanja najde v sebi, v svojih 
prepričanjih, morali in nikakor ne v pravnih predpisih (Zagorc 2009: 315—316). 


Vredno je opozoriti, da razlogi za ali proti nezdružljivosti funkcije na državni ravni 
niso povsem identični tistim na lokalni ravni. Strinjati se je treba s Schefoldom, da 


7 Odločba nemškega zveznega ustavnega sodišča, BVerfGE 18, 172, 183. 
8 Sodba sodišča v zvezni džavi Minnesota Hilton v. Sword, 157 Minn. 263, 196 N.W. 467 
(1923). 

prenagljena primerjava in prenos rešitev z državne ravni na lokalno raven ni 
primerna (Schefold 1977: 31-32). Primerjava ni mogoča že zaradi posebnega 
položaja državne oblasti, ki sledi državnemu interesu, zavezam v mednarodni 
skupnosti in enotni uporabi prava na državnem ozemlju, medtem ko so naloge 
lokalne samouprave manj obsežne in usmerjene predvsem v zadovoljevanje lokalnih 
interesov. Zatem, nekatere pristojnosti se izvršujejo izključno na državni ravni (npr. 
zakonodajna funkcija, sodna in ustavno sodna funkcija). Nenazadnje, skorajda vse 
funkcije na državni ravni se opravljajo poklicno, medtem ko je na lokalni ravni 
ravno obratno. Funkcij na državni ravni je tudi občutno več kot na lokalnem nivoju, 
kar pa ni moč reči za število funkcionarjev, saj je teh na lokalni ravni ogromno 
zaradi velikega števila lokalnih skupnosti. Vse omenjeno bistveno vpliva na različen 
obseg, namen in pravno naravo nezdružljivosti funkcij na državni in lokalni ravni. 


4 Kdo je funkcionar na lokalni ravni? 


Za resno obravnavo nezdružljivosti funkcije je treba najprej opredeliti, kaj sploh je 
funkcija in kdo je funkcionar. Evropske ureditve to vprašanje urejajo v splošnih 
predpisih tako, da določijo, katere funkcije in funkcionarji so v določenem 
državnem organu ali organu lokalne skupnosti. Takšen pristop ni najboljši, kar 
najbolje razkriva opisna definicija funkcije iz ameriške sodne prakse: »Funkcija v 
kontekstu nezdružljivosti obsega vse funkcije, pridobljene z volitvami ali 
imenovanjem, kjer imajo funkcionarji na podlagi pravnih predpisov pristojnost 
samostojno določati javno politiko ali sprejemati končne odločitve, ki niso 
podvržene odobritvi nadzornega organa.«’ Slednji pristop torej opredeljuje kriterije, 
kaj je funkcija in kdo je funkcionar, medtem ko v evropskem modelu tega ni, ker je 
definicija odvisna od zakonodajalca in sodiščem ni dovoljeno določiti nezdružljvosti 
funkcije glede na okoliščine primera in pristojnosti ter naloge, ki jih neki organ ima. 
Slovenska zakonodaja o lokalni samoupravi je sledila evropskemu modelu. Člani 
občinskega sveta, župan in podžupan občine so občinski funkcionarji. Načeloma vsi 
občinski funkcionarji opravljajo funkcijo nepoklicno. Župan se lahko odloči, da bo 
funkcijo opravljal poklicno; v soglasju z županom se lahko tudi podžupan odloči, da 
bo funkcijo opravljal poklicno (prvi in drugi odstavek 34.a člena Zakona o lokalni 
samoupravi (ZLS)). 


Omenjeni razkorak med ameriškim in evropskim modelom, kdo je funkcionar, se v 
Sloveniji kaže na primeru podžupanov. Ti so funkcionarji, ker tako določa ZLS, 
medtem ko v ZDA ne bi bili, ker kot podžupani nimajo samostojnih pristojnosti 
dokončnega odločanja. Po drugi strani lahko rečemo, da podžupani svojo 
»funkcionarstvo« črpajo kot člani občinskega sveta, saj se izvolijo iz članov tega 
predstavniškega organa. Primarna naloga podžupanov je predvsem v tem, da so 
podaljšana roka župana v občinskem svetu. 


? Sodba sodišča v zvezni državi Minnesota McCutcheon v. City of St. Paul, 216 N.W.2d 137, 
139 (1974). 

Po mojem mnenju ni bistveno vprašanje, kdo je občinski funkcionar v skladu z 
zakonom, temveč zakaj zakon ne določa drugih položajev za funkcionarje, na primer 
članstvo v nadzornem odboru. Po eni strani opredeljuje nadzorni odbor kot organ 
občine, vendar člani niso funkcionarji. Njegove pristojnosti so po eni strani 
samostojne, po drugi strani pa ne more sprejemati sankcij v primeru ugotovljenih 
nepravilnosti. Zakonodaja je izbrala srednjo pot, saj je pravni položaj članov 
nadzornega odbora uredila enako celovito kot za funkcionarje, tudi glede vprašanja 
nezdružljivosti in glede razrešitve članov nadzornega odbora. Tako člani nadzornega 
odbora ne smejo biti člani občinskega sveta, župan, podžupan, člani svetov ožjih 
delov občine, tajnik občine, javni uslužbenci občinske uprave, člani poslovodstev 
organizacij, ki so uporabniki proračunskih sredstev (32. člen ZLS). Zakonodajalec je 
očitno želel preprečiti konflikt interesov, če bi lahko omenjene osebe kot člani 
nadzornega odbora nadzirali samega sebe ali organ oziroma organizacijo, v okviru 
katere delajo. Dodajam še, da strokovna analiza žal ne potrjuje, da bi nezdružljivost 
funkcije župana in člana nadzornega odbora dejansko prispevala k večji 
neodvisnosti vseh akterjev in bolj učinkovitemu delovanju občine. Po eni strani je 
namreč v praksi v občinah opaziti preveč nepravilnosti v njihovem poslovanju z 
javnimi sredstvi (kar dokazujejo številna revizijska poročila računskega sodišča), po 
drugi strani pa nadzorni odbori preveč pogosto delujejo bodisi kot (politični) 
zavezniki županov bodisi kot njihovi nasprotniki oziroma kot orodje v rokah županu 
nasprotne politične opcije (Vlaj 2001b: 15). 


5 Medsebojna nezdružljivost funkcij na lokalni ravni 


Medsebojna nezdružljivost funkcij na lokalni ravni se nanaša na razmerja med 
funkcijami na istem nivoju oblasti (tako imenovana horizontalna nezdružljivost 
funkcij). V veliki meri je pogojena z delitvijo nalog med organi. Tudi na lokalni 
ravni lahko govorimo o okrnjeni obliki načela delitve oblasti, kjer temeljne odločitve 
sprejema predstavniški organ, medtem ko je izvrševanje teh pristojnosti poverjeno 
drugemu organu, praviloma županu, čeprav je občinski svet pri izvrševanju 
pristojnosti mnogo bolj vezan na župana kot parlament na vlado na državni ravni. 
Od načina izvolitve in pravnega položaja župana je v primerljivih ureditvah tudi 
odvisen obseg nezdružljivosti funkcije med župansko funkcijo in članstvom v 
občinskem svetu. V Sloveniji je medsebojna nezdružljivost obeh funkcij dokaj 
samoumevna, saj sta oba organa voljena neposredno in črpata svoj mandat v izraženi 
volji občanov na volitvah. 


Pri nas podžupani niso voljeni neposredno, temveč so imenovani, tako kot v večini 
primerov v drugih državah. V slovenskem primeru gre za samostojno odločitev 
Župana, ki je vezan na to, da mora podžupan biti iz vrst izvoljenih članov občinskega 
sveta. Prav na podlagi zakona je obvezno dvojno funkcionarstvo lahko edini kamen 
spotike v institucionalni razporeditvi pristojnosti v občini. Po eni strani podžupani 
nimajo samostojnih pristojnosti in je njihov delokrog odvisen od pooblastil ter 
razporeditve nalog s strani župana, po drugi strani pa je njihova dejanska moč lahko 

mnogo večja, kot se zdi na prvi pogled. Ker so podaljšana roka župana v občinskem 
svetu in prispevajo k stabilni koalicijski večini za sprejemanje odločitev, župan nima 
povsem svobodne izbire imenovanja ali razrešitve podžupanov. Dvojno 
funkcionarstvo podžupanov slednjim daje pomembno moč v upravljanju občine kot 
tudi v razmerju do župana in do preostalih članov občinskega sveta. Vendar je treba 
upoštevati, da je dvojno funkcionarstvo podžupanov prišlo v zakonodajo predvsem 
kot posledica premisleka, kako odpraviti popolno blokado v delovanju nekaterih 
občin zaradi spora med županom in občinskim svetom. Dvojno funkcionarstvo 
podžupanov to tveganje bistveno zmanjšuje. 


6 Nezdružljivost funkcij na lokalni ravni s funkcijami na državni ravni 


Eno najbolj perečih vprašanj v zvezi z organizacijo lokalne samouprave predstavlja 
odnos med organi na nivoju države in lokalne samouprave, in sicer v kolikšni meri 
ločiti oba nivoja oblastnega urejanja tako po funkcionalni, organizacijski in 
personalni plati. To pomeni, da je avtonomija lokalne samouprave in njenih organov 
odvisna od odločitve zakonodajalca, v kakšnem obsegu in s kolikšno mero 
samostojnosti se bo izvajala in na kakšen način in v kolikšni meri bodo državni 
organi izvrševali nadzor nad zakonitostjo in smotrnostjo ukrepov, sprejetih v okviru 
organov lokalne samouprave (Zagorc 2008: 431). Ustava zagotavlja le 
institucionalno varstvo lokalne samouprave in večino zadev prepušča avtonomiji 
lokalnih skupnosti, zato je možno opredeliti slovensko ureditev podobno kot v 
nemški teoriji, da za vertikalno delitev oblasti med državo in lokalnimi skupnostmi 
ne velja avtomatična nezdružljivost funkcij, kot je to primer za horizontalno delitev 
oblasti na državni in lokalni ravni (Achterberg in Schulte 2000: 1246). Obseg 
nezdružljivih funkcij na lokalni ravni (ne samo za župane, ampak tudi za člane 
občinskih svetov) s funkcijami v državnih organih je tako odvisen od več ustavnih 
načel, in sicer načela delitve oblasti, v okviru katerega je poudarjena samostojnost 
zakonodajne, izvršilne in sodne veje oblasti, od načela decentralizacije oblasti, na 
katerem temelji neodvisnost in samostojnost lokalne samouprave, in končno še od 
načela predstavniške demokracije, ki poudarja vezanost predstavnikov ljudstva 
volivcem v občini. Vsa načela zahtevajo vzpostavitev učinkovitega sistema zavor in 
ravnovesij med nosilci različnih funkcij oblasti. 


Nekateri sicer menijo, da nezdružljivost funkcij na državni in lokalni ravni ni 
bistveno vprašanje za presojo delovanja lokalne samouprave. Po Vlajevem mnenju 
pri zupanih ne gre le za vprašanje nezdružljivosti funkcije župana in funkcije 
poslanca, temveč za sploh premočan položaj župana v slovenski lokalni samoupravi, 
česar ne zasledimo v drugih evropskih državah (Vlaj 2011a: 14). Takšnemu stališču 
pritrjujemo, a je treba dodati, da so imeli nekateri župani premočan položaj tudi in 
predvsem zaradi možnosti hkratnega opravljanja županske in poslanske funkcije. 


Zgodba o dvojnem mandatu poslanca in župana se je vlekla vse od osamosvojitve 
Slovenije naprej kot jara kača. Število poslancev-županov oziroma poslancev- 

podžupanov se je spreminjalo zaradi izmenjujočih se volitev Državnega zbora in 
županskih volitev, vendar ni bilo nikoli zanemarljivo (najpogosteje med 18 in 20 
poslancev-županov v Državnem zboru). Do zadnje spremembe zakona o poslancih’? 
je veljalo, da poslanec ne sme poklicno opravljati funkcije v organih lokalnih 
skupnosti. Lahko pa jo je opravljal nepoklicno. Namen zakonodajalca je torej bil, da 
na nek način onemogoči poslancem opravljanje funkcij na lokalni ravni, pri čemer je 
bilo vprašanje poklicnega ali nepoklicnega opravljanja funkcij na lokalni ravni 
deloma prepuščeno zakonu, deloma statutu in na koncu kar občinskim 
funkcionarjem, kar je bilo v nasprotju z ELLS. Glavna težava dvojnega mandata je 
bila v izigravanju volje volivcev oziroma temeljnega načela predstavniške 
demokracije, saj poslanec-župan ne more sočasno predstavljati in zastopati interesov 
države in interese občine, ker so interesi pogosto nasprotni. Poslanec -župan je lahko 
sodeloval pri sprejemanju zakonodaje, ki se nanaša na delovanje lokalne 
samouprave, torej tiste zakonodaje, ki jo je dolžan kot župan tudi izvrševati. Odločal 
je pri sprejemanju zakonodaje ne zgolj kot predstavnik ljudstva, temveč tudi kot 
bodoči izvrševalec teh predpisov. 


Šele z novelo 10. člena zakona o poslancih (ZPos-D) leta 2011 poslanec ne sme več 
opravljati funkcije župana in podžupana v občini. Nezdružljivost teh funkcij začne 
učinkovati s prvimi naslednjimi neposrednimi volitvami, to je predčasnimi volitvami 
v Državni zbor konec leta 2011. V praksi bo to pomenilo, da županu, ki kandidira za 
poslanca v primeru izvolitve preneha županski mandat z dnem potrditve poslanskega 
mandata v Državnemu zboru (11. člen ZPos-D). Še pred izvedbo predčasnih volitev 
so se pojavila namigovanja, da bi lahko župan, ki je izvoljen za poslanca, podal 
odstopno izjavo še pred potrditvijo poslanskega mandata in bi tako lahko obdržal 
županski mandat zaradi političnih ali drugih koristi. Ideja o predčasnem odstopu je 
zgrešena tako politično kot pravno. Volivci lahko razumejo takšno ravnanje samo 
kot svojevrstno volilno prevaro, saj bi bilo očitno, da izvoljeni poslanec sploh ni 
imel resnega namena opravljati poslanske funkcije. Kot drugo, odstopna izjava pred 
potrditvijo poslanskega mandata nima pravnih učinkov. Kot kaže, gre za boleče 
poslavljanje od časov, ko so poslanci lahko hkrati opravljali še funkcijo župana. 
Čeprav je strogo določena nezdružljivost poslanske in županske funkcije zmanjšala 
osebni interes županov po kandidiranju na parlamentarnih volitvah, bo nedvomno 
privedla do pogostejših nadomestnih volitev županov kot do sedaj, kar bo sicer 
obremenilo proračune občin. Verjetno se bo občasno pojavil očitek županom, ki 
kandidirajo za poslanca, da zapuščajo ali celo izdajajo svoje volivce v občini in 
nalagajo občini dodatna finančna bremena zaradi volitev. 


Za razliko od poslansko-županskih zagat sočasno opravljanje funkcije člana 
občinskega sveta in poslanca ni prepovedano in tako je tudi v skoraj vseh 
primerljivih demokratičnih državah. Poslanec ima kot volivec in občan pravico 
sodelovati pri sprejemanju odločitev na lokalni ravni, čeprav gre za izvrševanje 


10 Zakon o poslancih (Ur. 1. RS, št. 112-2005-UPB2, 20/2006, 109/2008, 39/2011). 

dvojnega mandata. Konflikt interesov v določeni meri obstaja tudi v pri opravljanju 
teh dveh funkcij, vendar še zdaleč ni tako izrazit kot v primeru poslancev-županov, 
saj občinski svet ni pristojen izvrševati zakonodaje. 


Že nekaj časa ni razrešena dilema, kako je z nezdružljivostjo funkcij župana, 
podžupana in člana občinskega sveta s funkcijo državnega sekretarja. Državni 
sekretarji so desne roke ministrov, a vendar zakon o vladi o obsegu njihove 
nezdružljivosti funkcije molči, v ZLS pa tudi ni prepovedano sočasno opravljanje 
omenjenih funkcij, zaradi česar tudi prihaja do problemov. Županu in drugim 
občinskim funkcionarjem mandat lahko preneha le, če bi bili imenovani na funkcijo, 
položaj ali drugo uradniško delovno mesto, v okviru katerega se izvaja nadzorstvo 
nad zakonitostjo oziroma primernostjo in strokovnostjo dela občinskih organov in 
obéinske uprave. V okviru pristojnosti večine državnih sekretarjev je tudi 
opravljanje določenih nalog, ki posegajo v delovanje občin, zato načeloma 
nezdružljivost funkcij vendarle obstoji. Po drugi strani smo imeli primere, ko temu 
ni bilo tako. Funkcija državnega sekretarja, ki je odgovoren na primer za Slovence v 
zamejstvu in po svetu ni take narave, da bi županu mandat avtomatično prenehal, in 
v tem primeru ne moremo govoriti niti o konfliktu interesov (Zagorc 2005: 775— 
777). 


7 Nezdružljivost funkcij na lokalni ravni z delom v državnih in občinskih 
organih 


Nekateri med kumuliranje več funkcij prištevajo tudi opravljanje določene funkcije 
in dela javnega uslužbenca v državnih ali lokalnih organih (Leisner 1967: 20). 
Takšno stališče je na prvi pogled napačno, kajti državni oziroma javni uslužbenci ne 
opravljajo funkcije in tudi njihov delovnopravni položaj je bolj vezan na 
delovnopravna pravila o zaposlovanju kot na posebna pravila o volitvah ali 
imenovanjih funkcionarjev. Vendar je treba pritrditi, da je delo državnega 
uslužbenca povezano z izvrševanjem oblastnih upravičenj, s čimer se položaja 
javnih uslužbencev in funkcionarjev precej približata. Javni uslužbenci in 
funkcionarji lahko posežejo v svobodo posameznika in odredijo oblastna ravnanja 
tudi v nasprotju z voljo posameznika. Zato je še kako pogosto zapovedana 
nezdružljivost opravljanja funkcije in dela v državnih ali drugih javnih organih, ker 
onemogoča kopičenje oblastnih moči, s katerimi bi lahko ogrozile že omenjeno 
svobodo posameznika. Po drugi strani je nevarnost, da bi prišlo do zlorabe položaja 
ali drugih oblik konflikta interesov, če bi funkcionar hkrati opravljal še delo v javnih 
organih, praviloma manjša kot v primeru, če funkcionar sočasno opravlja več 
funkcij. V ZDA se je oblikovalo stališče, da ni dovoljeno, da bi posameznik 
opravljal funkcijo in sočasno bil na položaju, ki bi bil v celoti ali deloma nadrejen 
funkciji." 


1 Sodba sodišča v zvezni državi Wisconsin, Otradovec v. City of Green Bay, 118 Wis.2d 
393, 347 N.W.2d 614 Ct. App. (1984). 

nadzor državnih organov nad delom organov lokalnih skupnosti, a v omejenem 
obsegu, saj je nadzor možen le glede zakonitosti dela (144. člen Ustave). V zadevah, 
ki jih na občine prenese država, pa opravljajo državni organi tudi nadzor nad 
primernostjo in strokovnostjo njihovega dela. Državni nadzor nad delom organa 
lokalnih skupnosti izvršujejo vlada in ministrstva (88. člen ZLS). Nadzorstvo nad 
zakonitostjo splošnih in posamičnih aktov občin v zadevah iz njihove pristojnosti 
izvršujejo ministrstva, vsako na svojem področju. Ministrstvo mora zaradi 
opravljanja nadzorstva nad zakonitostjo dela organov občin zagotoviti ustrezno 
sodelovanje, medsebojno obveščanje in strokovno pomoč organom občin 
Ministrstvo mora opozoriti organ občine, za katerega meni, da je izdal akt, ki ni v 
skladu z ustavo in zakonom, in mu predlagati ustrezne rešitve (prvi, drugi in tretji 
odstavek 88.a člena ZLS). Naloge ministrstva se ne končajo le pri nadzoru, temveč 
obsegajo tudi naloge sodelovanja, medsebojnega obveščanja, dajanja strokovne 
pomoči in opozarjanja organov občin. Obseg teh nalog je takšne narave, da bi bilo z 
vidika varstva javnega interesa škodljivo, če bi lahko javni uslužbenec na 
ministrstvu hkrati opravljal naloge župana ali drugih občinskih funkcionarjev, ki jih 
ministrstvo lahko nadzoruje. 


Zato je ZLS dokaj ekstenzivno začrtal nezdružljivost občinske funkcije z delom v 
državnih organih. Funkcija župana, člana občinskega sveta in podžupana ni 
združljiva s funkcijo načelnika upravne enote, kot tudi ne z delom v državni upravi 
na delovnih mestnih, na katerih javni uslužbenci izvršujejo pooblastila v zvezi z 
nadzorstvom nad zakonitostjo oziroma nad primernostjo in strokovnostjo dela 
organov občine (37.b člen ZLS). Župan tudi ne sme sočasno opravljati nalog vodje 
notranje organizacijske enote v upravni enoti, na območju katere je občina. Nekaj 
časa je podobna nezdružljivost funkcije veljala tudi za člane občinskega sveta, a jo 
je ustavno sodišče ocenilo kot neustavno. Omejitev pasivne volilne pravice vodij 
notranjih organizacijskih enot v upravnih enotah, ki so bili po volilnih rezultatih 
izvoljeni v funkcijo občinskega svetnika, ne da bi zasledovala kakšen ustavno 
dopusten cilj, je neustavna ? 


Zakon razlikuje občinske funkcionarje v pravnih posledicah nastopa nezdružljivosti. 
Podžupanu in članu občinskega sveta preneha funkcija, če začne opravljati delo 
oziroma če v enem mesecu po potrditvi mandata ne preneha opravljati funkcije ali 
dela v občinski, oziroma državni upravi, ki ni združljiva njegovo funkcijo. Županu 
preneha županski mandat z dnem, ko je imenovan ali nastopi delo v državni upravi, 
ki je nezdružljiva z njegovo funkcijo. O imenovanju mora župan takoj obvestiti 
občinski svet in občinsko volilno komisijo. Ima pa župan za razliko od drugih 
občinskih funkcionarjev določen čas, da se lahko odloči, katero funkcijo ali delo bo 


12 Odločba ustavnega sodišča RS, Up-2925/07, U-I-21/07, z dne 6. 3. 2008 (Ur. 1. RS, št. 
27/2008). 


LOKALNA DEMOKRACIJA IV: AKTUALNI PROBLEMI SLOVENSKE LOKALNE DEMOKRACIJ 97 
S. Zagorc: (Ne)združljivost funkcij na lokalni ravni 


opravljal. V francoski strokovni literaturi se omenjeno obdobje imenuje délai de 
grace, tako se lahko poslanec, ki je bil imenovan v vlado, v enem mesecu odloči, 
katero funkcijo bo opravljal (Leclercq 1999: 613). Torej, če župan v trenutku 
izvolitve že opravlja funkcijo ali delo — na primer načelnika upravne enote, na 
območju katere je občina - mu po zakonu preneha mandat župana, če ne odstopi s 
funkcije ali ne preneha z delovnim razmerjem. O svoji odločitvi, ali bo opravljal 
funkcijo župana, ali še naprej funkcijo ali delo, je župan dolžan pisno obvestiti 
občinski svet in občinsko volilno komisijo najkasneje v sedmih dneh po prejemu 
poročila o izidu volitev v občini. Rešitev ni najboljša, saj dopušča nespoštovanje 
volje volivcev izražene na volitvah in povzroča dodatne finančne stroške z 
nadomestnimi volitvami župana, ki tudi zavlečejo dokončno oblikovanje občinskih 
organov. 


Zaradi nadzorstvenih pristojnosti župana in podžupana nad uslužbenci v občinski 
upravi, je prepovedano sočasno opravljanje teh funkcij z delom v občinski upravi 
(prvi in drugi odstavek 37.b člena ZLS). Po mojem mnenju pa gre za pretiran poseg 
v volilno pravico tistih uslužbencev v občinski upravi, ki zaradi nezdružljivosti 
funkcije člana občinskega sveta sicer lahko kandidirajo za to funkcijo, a se morajo 
po izvolitvi v občinski svet odločiti, ali bodo opravljali funkcijo ali delo v občinski 
upravi. 


8 Nezdružljivost funkcije na lokalni ravni z opravljanjem nalog v ožjem 
delu občine 


Do sedaj smo obravnavali medsebojno nezdružljivost občinskih funkcij in 
nezdružljivost teh funkcij s tistimi na državni ravni, kjer smo si v veliki meri lahko 
pomagali z ustavnimi načeli o delitvi oblasti, avtonomiji lokalne samouprave, itd., 
občasno pa tudi s prikazom ureditev v drugih primerljivih državah. Skorajda nič od 
tega ne pride v poštev pri oceni nezdružljivosti funkcije na lokalni ravni z 
opravljanjem nalog v ožjem delu občine. 


Občinski svet lahko na območju občine ustanovi ožje dele občine, katerega organ je 
svet. Ožji del občine, ki ima svet, opravlja naloge, ki se pretežno nanašajo na 
njegove prebivalce in ki so mu prenesene v izvajanje s statutom občine. Statut 
občine lahko prenese v izvajanje ožjemu delu občine zlasti naloge, ki se nanašajo na 
lokalne javne službe, vzdrževanje krajevnih cest in drugih javnih površin, 
upravljanje s premoženjem, namenjenim za potrebe krajevnega prebivalstva, 
pospeševanje kulturne in drugih društvenih dejavnosti. Podrobneje se naloge, ki se 
prenesejo v izvajanje ožjim delom občine določijo z odlokom. Neposreden nadzor 
občinskega sveta ali župana nad delom sveta ožjega dela občine ni izrecno 
predviden, vendar imajo občinski organi sredstva, s katerimi lahko pomembno 
vplivajo na delovanje sveta. Občinski svet lahko s spremembo statuta ukine ožji del 
občine ali spremeni njegovo območje. Sprememba statuta, s katero se ukine ožji del 
občine oziroma spremeni njegovo območje, lahko začne veljati šele po izteku 

mandata sveta ožjega dela občine. Prav tako pravni posli, ki jih sklene ožji del 
občine brez predhodnega soglasja župana, so nični, vendar pa lahko predpis občine, 
ki je potreben za izvršitev občinskega proračuna določi, kateri pravni posli in v 
kateri višini so ti posli, ki jih sklene ožji del občine, veljavni brez predhodnega 
soglasja župana. Statut občine lahko določi, da so posamezne odločitve sveta ožjega 
dela občine veljavne, ko da nanje soglasje občinski svet (18. in 19. člen ZLS). 


Iz opisa nalog vpletenih oseb je razvidno, da je samostojnost delovanja sveta ožjega 
dela občine v veliki meri okrnjena, predvsem zaradi zahteve po predhodnem 
soglasju občinskih funkcionarjev. Posledično je že zakonodaja opredelila, da član 
sveta ožjega dela občine ne sme biti župan, podžupan, javni uslužbenec v občinski 
upravi in javni uslužbenec v službi ožjega dela občine. 


9 Nezdružljivost funkcij na lokalni ravni s pridobitno dejavnostjo 


Največji kamen spotike pri urejanju nezdružljivosti funkcije na lokalni ravni se 
nanaša na omejitve občinskih funkcionarjev pri svobodnem upravljanju njihovih 
zasebnih aktivnosti. Ustava vsem posameznikom zagotavlja splošno svobodo 
ravnanja, pravico do zasebne lastnine in svobodno podjetniško pobudo. V te ustavne 
svoboščine so dopustni samo tisti posegi, ki so stvarni, upravičeni, nujni in 
sorazmerni. Občinski funkcionarji izvršujejo pristojnosti, ki se nanašajo na 
upravljanje lastnine lokalnih skupnosti, komunalnih storitev, itd., katerih cilj je 
zagotavljanje lokalnega interesa prebivalcev v občini. Med uresničevanjem lastne 
osebne pobude in zagotavljanjem lokalnih interesov lahko pride do občutnega 
konflikta interesov, zato ga demokratične države poskušajo odpraviti ali vsaj 
zajeziti. Obveznosti ureditve protikorupcijskega delovanja ustava izrecno ne določa, 
vendar pa iz splošnega načela zakonitosti delovanja organov javne oblasti in 
njihovih funkcionarjev kot enega izmed načel pravne države iz 2. člena ustave izhaja 
tudi zahteva po preprečevanju korupcije. Korupcija namreč ogroža vladavino prava 
in zaupanje ljudi v najpomembnejše državne in druge oblastne institucije, zmanjšuje 
politično stabilnost in socialni mir. Zakonodajalec je dolžan z zakonom določiti 
ukrepe, ki preprečujejo korupcijo. Uresničevanje temeljnega namena pri institutu 
nasprotja interesov je zakonodajalec uredil z dvema oblikama: kot dolžnost 
izogibanja nasprotovanju interesov in kot nezdružljivost funkcij." Poleg zahteve po 
transparentnosti poslovanja, javnih pravilih naročanja storitev v krog ukrepov 
prištevamo tudi nezdružljivost občinskih funkcij z opravljanjem pridobitnih 
dejavnosti. V okvir pridobitnih dejavnosti sodijo le tiste zadeve, pri katerih v skladu 
s pravnim redom države ni nobenega elementa oblastnega delovanja. 


Na obseg nezdružljivosti funkcije v pomembni meri vpliva drugačen koncept 
opravljanja občinskih funkcij, saj se načeloma izvajajo nepoklicno. Slednje zmanjša 


5 Odločba ustavnega sodišča RS, Up-2925/07, U-I-21/07, z dne 6. 3. 2008 (Ur. 1. RS, št. 
27/2008). 

ekonomski interes tistih posameznikov, ki bi morali zaradi izvolitve in 
nezdružljivosti funkcije prenehati z opravljanjem druge plačane funkcije ali 
pridobitne dejavnosti, zato se za opravljanje funkcije niti ne odločijo. Nepoklicno 
opravljanje funkcij lahko poveča koruptivna tveganja bolj kot poklicno opravljanje 
funkcije. 


Nezdružljivost opravljanja občinskih funkcij s pridobitno dejavnostjo se nanaša na: 
- | prepoved ali bistvene omejitve opravljanja pridobitne dejavnosti, 
- prepoved opravljanja dejavnosti upravljanja, nadzora in zastopanja v 
določenih pravnih osebah, s katerimi je občina povezana in 
- | prepoved poslovanja pravne osebe z javnimi naročniki ali sklepanja javno- 
zasebnih partnerstev, če je občinski funkcionar lastniško ali poslovodno 
povezan s to pravno osebo. 


Splošna pravila o nezdružljivosti funkcije s pridobitno dejavnostjo se nanašajo zgolj 
na poklicne funkcionarje, zato načeloma ne pridejo v poštev glede občinskih 
funkcionarjev. Izjema so le tisti župani ali podžupani, ki svojo funkcijo opravljajo 
poklicno. Župan se lahko odloči, da bo funkcijo opravljal poklicno. V soglasju z 
županom se lahko tudi podžupan odloči, da bo funkcijo opravljal poklicno. Ne glede 
na to prepoved lahko poklicni funkcionar sočasno opravlja pedagoško, znanstveno, 
raziskovalno, umetniško, kulturno, športno in publicistično dejavnost ter vodi 
kmetijo in upravlja z lastnim premoženjem, vendar mora o tem obvestiti komisijo za 
preprečevanje korupcije. Komisija lahko opravi oceno nezdružljivosti funkcije, če 
obstaja verjetnost, da bi glede na konkreten obseg in naravo dejavnosti ter glede na 
funkcijo, ki jo opravlja poklicni funkcionar, opravljanje te dejavnosti predstavljalo 
nesorazmerno tveganje za objektivno in nepristransko opravljanje funkcije ali 
ogrozilo njeno integriteto. V tem primeru lahko komisija funkcionarju z odločbo 
prepove opravljati dodatno dejavnost ali pa mu postavi pogoje in omejitve, ki jih 
mora spoštovati pri opravljanju te dejavnosti. Vprašanje je, če ni pretirano 
omejevanje raziskovalne in pedagoške dejavnosti celo v nasprotju z ustavno 
svobodo izobraževanja in raziskovanja. Po drugi strani je tudi sporno, če komisija 
sploh lahko zagotovi enotne standarde za določanje obstoja nezdružljivosti funkcije. 
Ustavno sodišče sicer meni, da lahko, saj zakonodajalec lahko določi nezdružljivosti 
posameznih funkcij tudi na ravni lokalne samouprave, ker mora biti ureditev enotna 
za vse občine." 


Komisija lahko poklicnemu funkcionarju dovoli tudi opravljanje poklicne ali druge 
dejavnosti, namenjene pridobivanju dohodka, pri čemer komisija upošteva javni 
interes ter stopnjo tveganja, da bi opravljanje te dejavnosti vplivalo na objektivno in 
nepristransko opravljanje funkcije ali ogrozilo njeno integriteto. Če izda dovoljenje, 
sme komisija funkcionarju postaviti tudi pogoje in omejitve, ki jih mora spoštovati 
pri opravljanju druge dejavnosti (četrti odstavek ZIntPK). Gre za poskus omehčanja 


4 Odločba ustavnega sodišča RS, U-I-230/10, z dne 23. 6. 2011 (Ur. 1. RS, št. 56/2011). 

kategorične prepovedi opravljanja pridobitne dejavnosti v času opravljanja poklicne 
funkcije, pri čemer je sporno to, da zakonodajalec najprej pravi, da bi bila pridobitna 
dejavnost funkcionarja v nasprotju z javnim interesom, zatem pa dopušča, da nek 
oblastni organ ugotavlja izjeme od tega načela. Tudi tukaj je nejasno, če komisija 
sploh lahko zagotovi enotne standarde za določanje dopustnih oblik opravljanja 
pridobitnih dejavnosti. 


Zaradi zagotavljanja učinkovitega nadzora nad delom tistih pravnih oseb, kjer ima 
občina lastniške, upravljavske ali nadzorne pristojnosti, občinski funkcionarji ne 
smejo aktivno sodelovati pri delu teh pravnih oseb. Tako občinski funkcionar ne 
sme biti član oziroma opravljati dejavnosti upravljanja, nadzora ali zastopanja v 
osebi javnega ali zasebnega prava, če po svoji funkciji opravlja neposredni nadzor 
nad njihovim delom (drugi odstavek 27. člena zakona o integriteti in preprečevanju 
korupcije"). Županom in podžupanom (ne pa tudi članom občinskega sveta) je 
prepovedano članstvo oziroma opravljanje dejavnosti upravljanja, nadzora ali 
zastopanja v javnih zavodih, javnih skladih, javnih agencijah in drugih osebah 
javnega ali zasebnega prava, če je oseba zasebnega prava nosilec javnega pooblastila 
ali izvajalec javne službe, če ti funkcionarji opravljajo funkcijo v občini, ki je z 
omenjenimi subjekti ustanoviteljsko, lastniško, nadzorstveno ali finančno povezana 
(tretji odstavek 27. člena ZIntPK). Ustavno sodišče je že odločalo o ustavnosti te 
prepovedi z vidika zagotavljanja načela lokalne avtonomije. Določitev prepovedi 
nepoklicnemu županu in podžupanu, da bi bila član ali bi opravljala dejavnosti 
upravljanja, nadzora ali zastopanja v osebah javnega prava, ki jih je ustanovila 
občina za izvajanje javnih služb, ne pomeni posega v jedro lokalne samouprave.'? 
Prav tako ne gre za neustavno diskriminacijo v pravicah županov, ker je položaj 
Župana, ki bi bil član ali bi opravljal dejavnost upravljanja, nadzora ali zastopanja v 
pravnih osebah, ki so namenjene pridobivanju dobička, enak položaju župana, ki bi 
te naloge opravljal v pravnih osebah, ki zagotavljajo javne storitve in javne dobrine. 
Prav tako ni zakonske diskriminacije, če položaj osebe, ki je pooblaščena za 
zastopanje interesov občine v javnem podjetju, ki ga je ustanovila občina, ni 
identičen s položajem župana, ki bi zastopal interese občine v takšnem javnem 
podjetju. Enako tudi ni primerljiv položaj župana kot zakonitega zastopnika občine s 
položajem drugih zakonitih zastopnikov pravnih oseb. Zakonodajalec je lahko zato 
različno uredil, v kolikšni meri sme župan ali neka druga oseba opravljati omenjene 
dejavnosti." 


Če sklenemo, ZIntPK je problematičen z več vidikov. Pretirano se zanaša na neko 
občečloveško modrost komisije za preprečevanje korupcije, ki bo hitro, načelno in 
globokoumno ugotovila, kdaj bi opravljanje neke dejavnosti vplivalo na objektivno 


5 Zakon o integriteti in preprečevanju korupcije (Ur. 1. RS, št. 69/2011-UPB2), v 
nadaljevanju: ZIntPK. 
k Odločba ustavnega sodišča U-I-239/10, z dne 23. 6. 2011 (Ur. 1. RS, št. 56/2011). 

Ibid. 

in nepristransko opravljanje funkcije ali ogrozilo njeno integriteto. Prav tako ni za 
pričakovati, da bodo občinski funkcionarji pravočasno obveščali komisijo o 
potencialnih konfliktih interesov. Nadalje, pravne sankcije za kršitve opravljanja 
pridobitne dejavnosti s strani občinskih funkcionarjev so nezadostne, če ne celo lex 
imperfecta, saj lahko komisija o svojih ugotovitvah zgolj obvesti javnost in svoje 
ugotovitve objavi na spletnih straneh komisije. Gre za zatiskanje oči pred dejstvom, 
da je edina učinkovita sankcija zoper občinskega funkcionarja za kršitev prepovedi 
opravljanja pridobitne dejavnosti v prenehanju njegovega mandata. Zatem, nekatere 
oblastne funkcije so takšne narave, da se konceptualno ne morejo izvajati 
nepristransko. Posameznik in komisija sta tako pred dilemo, kako razumeti 
zakonsko določbo, zato posameznik ne more enostavno in jasno ugotoviti svojega 
pravnega položaja, komisija pa ne more nedvoumno odločati v takšnih primerih. Ne 
nazadnje, zakonska dikcija je površna tudi na drugih mestih, tako 28. člen ZIntPK 
ureja pravne posledice nezdružljivosti opravljanja ene funkcije z drugo funkcijo, kar 
sploh ni zakonska materija tega zakona, temveč se pravni položaj funkcionarjev v 
razmerju do drugih funkcij že ureja z Ustavo in v področnih zakonih. 


10 Sklep 


Če je cilj lokalne samouprave v zadovoljevanju lokalnih interesov, lahko rečemo, da 
je cilj nezdružljivosti funkcije na lokalni ravni v tem, da ti interesi ne bi bili 
pretirano prikrajšani ali privilegirani. Izhodiščna teza je bila deloma potrjena, saj 
zakonodaja opredeljuje primere in obseg nezdružljivih funkcij na lokalni ravni tudi a 
ne samo v luči avtonomije lokalne samouprave. Res pa je, da je v skladu z 
evropskimi standardi institut nezdružljivosti funkcije urejen na zakonodajni ravni in 
lokalnim skupnostim ne dovoljuje ne omejevanja ne razširjanja nezdružljivosti 
funkcije. Države s tem zagotavljajo enotno ureditev personalnega vidika delitve 
oblasti na lokalni ravni in med državno in lokalno oblastjo. Je pa vprašljivo, če 
države res dosežejo cilje, ki naj bi jih prinesla nezdružljivost funkcije. Empirično 
preverjanje tega je izjemno težavno, če ne celo nemogoče. Sem stališča, da zakon 
nenačrtovanih posledic deluje tudi v tem primeru in se posamezniki prilagodijo 
zakonski ureditvi, a vseeno zasledujejo osebne interese, ki so v nasprotju z 
namenom nezdružljivosti funkcije. 


Uzakonitev nezdružljivosti županske in poslanske funkcije leta 2011 predstavlja 
velik korak naprej, katerega pozitivni učinki se bodo primarno poznali predvsem na 
državni ravni, posledično pa tudi v bolj enakomernem razvoju občin. Zakonodajalec 
je sicer zelo ekstenzivno opredelil primere nezdružljivosti opravljanja občinskih 
funkcij s funkcijami na državni in lokalni ravni, z delom v državni in občinski 
upravi, z delom v organih ožjih delov občine in s pridobitnimi dejavnostmi. Po eni 
strani se v tovrstni formalizaciji statusa občinskih funkcionarjev kaže nezaupanje 
zakonodajnega telesa do občinskih funkcionarjev, katerim je treba z zakonom 
prepovedati opravljanje vrste drugih funkcij in dejavnosti, saj drugače naj ne bi 
zmogli delati v korist lokalne skupnosti. Če si sposodimo Konfucijevo krilatico, da 

preveč zakonov škoduje družbi, lahko zlahka opazimo, da preobsežna ureditev 
nezdružljivosti funkcije pripelje do tega, da zaradi nje posamezniki težko razberejo 
svoj pravni položaj in, v skrajnem primeru, najbolj sposobni v lokalni skupnosti 
izgubijo interes za aktivno sodelovanje pri upravljanju javnih zadev. Pretirano 
normiranje nezdružljivosti funkcije se zelo očitno kaže v zakonu o integriteti in 
preprečevanju korupcije, ki ne odraža realne slike delovanja občinskih 
funkcionarjev, je prepodrobno uredil postopkovna pravila, ne zagotavlja ustreznih 
sankcij za kršitev pravil, itd. Posledično se tudi ni razvila omembe vredna praksa 
komisije za preprečevanje korupcije. Zato menim, da je treba poseči v zakonodajo 
na sistematični način (ne parcialno kot do sedaj) s ciljem poenostavitve postopkov 
ugotavljanja nezdružljivosti funkcije. Namen decentralizacije oblasti je v 
zagotavljanju lokalnih interesov, kar naj bo tudi vodilo pri predlaganju zakonskih 
sprememb o nezdružljivosti funkcije. 

1 Izhodišča fiskalne decentralizacije 


Za opravljanje svojih nalog potrebuje lokalna samoupravna skupnost ustrezno 
materialno osnovo, ki ji zagotavlja potrebno zmogljivost, samostojnosti in 
neodvisnost. Na osnovi zahtev po povečanju učinkovitosti delovanja javnega 
sektorja ter večje legitimnosti javnega upravljanja države pristopajo k reformam 
decentralizacije temelječih na načelih subsidiarnosti in fiskalnega federalizma. Na 
teh izhodiščih tudi mednarodne organizacije v svojih dokumentih promovirajo 
decentralizacijo kot pomemben mehanizem učinkovitega javnega upravljanja in 
poudarjajo, da so fiskalna vprašanja ključna za uspešnost procesa decentralizacije 
in delovanje lokalne samouprave (Bailey 1999; Davey 2005; Shah 1999). Glede na 
raznolikost organiziranosti lokalne samouprave v posamezni državi, se razlikujejo 
tudi sistemi fiskalne decentralizacije. Z namenom zagotavljanja ciljev 
decentralizacije so se uveljavila enotna izhodišča zasnove modelov financiranja 
lokalnih oblasti. Ta slonijo na dodelitvi lastnih fiskalnih virov v sorazmerju s 
pristojnostmi danimi lokalnim ravnem ter na avtonomni uporabi teh virov. Sistemi 
fiskalne decentralizacije urejajo tudi razmerja med različnimi ravnmi oblasti, kar 
predstavlja enega od kriterijev transparentnosti javnofinančnega sistema in 
pomemben dejavnik učinkovitega proračunskega upravljanja na lokalni ravni. Z 
jasnimi razmerji med različnimi nivoji oblasti se bolj pregledno razmejuje 
odgovornost posamezne ravni in njihovih odločitev o uporabi javnega denarja. 


Osnovni namen fiskalne decentralizacije oziroma fiskalnega federalizma po Oatesu 
izhaja iz pomena alokacijske učinkovitosti in je usmerjen doseganje večjih 
narodnogospodarskih koristi, kot so gospodarska rast in socialna enakost ter 
učinkovitejše zagotavljanje lokalnih javnih dobrin (De Mello in Berenstein 2001; 
Ulbrich 2003). Oblikovanje decentraliziranih enot oblasti izhaja iz načela, da je 
učinkovito politično odločanje in učinkovita priskrba javnih dobrin dosežena takrat, 
ko jih zagotavlja tisti nivo oblasti, ki je najbližje ljudem, ki jih potrebujejo ter jih je 
hkrati sposoben zagotavljati. 


Ekonomski pomen  decentraliziranega upravljanja se nanaša predvsem na 
zagotavljanje večje alokacijske učinkovitosti lokalnih skupnosti (Bailey 1999; 
Stiglitz 1988). Pozitiven učinek alokacijske učinkovitosti izhaja iz zmanjšanja mrtve 
izgube potrošnikovega presežka, sposobnosti boljše zadovoljitve različnih 
preferenc, sprejetja bolj informiranih odločitev na osnovi bolj neposredne 
participacije ter zmožnosti internalizacije stroškov in koristi znotraj lokalne 
skupnosti (Bailey 1999: 19-21). Alokacijska učinkovitost izhaja tudi iz 
fleksibilnosti načinov zagotavljanja javnih storitev, ki omogočajo upoštevanje 
lokalnih preferenc in izkoriščanje vseh lokalnih zmožnosti. Nasproti temu pa 
ekonomska teorija izpostavlja vprašanje tehnične neučinkovitosti lokalnih enot (ibid: 
21). Ta se nanaša na stroškovno učinkovitost, ekonomičnost in produktivnost 
posamezne organizacije. Tako že ekonomska teorija izpostavlja, da sta alokacijski 

in tehnični vidik učinkovitosti decentraliziranih lokalnih enot lahko v nasprotju 
(ibid: 26). Pozitiven ekonomski učinek decentraliziranega upravljanja bomo 
dosegli, ko učinki alokacijske učinkovitosti presegajo efekt tehnične 
neučinkovitosti, ki jo povzročijo učinki decentralizacije (Pevcin 2008: 197). 


Fiskalna decentralizacija povečuje transparentnost javne porabe in omogoča boljše 
prilagajanje razpoložljivih virov preferencam lokalnega prebivalstva, kar 
vzpostavlja večjo odgovornost oblasti do občanov in posledično krepi učinkovitost 
delovanja lokalnih ravni. Do določene mere tudi uvaja konkurenco med lokalnimi 
enotami, možnost inovativnih nizko stroškovnih rešitev lokalnih problemov in 
zmožnost prilagajanja ponudbe javnih dobrin lokalnim preferencam, kar prav tako 
izboljšuje učinkovitost delovanja javnega sektorja (Rosen 1998: 505). 
Decentralizacija pa ima tudi negativne učinke izražene v ekonomski neučinkovitosti 
(disekonomija obsega, transakcijski stroški, učinki prelivanja, nekonkurenčnost 
javnih organizacij, neučinkovitost obdavčitve in nezmožnost redistribucije 
dohodkov) in upravljalsko-administrativni neučinkovitosti premajhnih enot lokalnih 
oblasti (Bailey 1999; Rosen 1998; Shah 1999). Zato fiskalna decentralizacija poleg 
prerazporeditve finančnih virov zahteva na drugi strani ustrezen nadzor nad 
finančnim poslovanjem lokalnih skupnosti z opredelitvijo pravil proračunske 
porabe, transparentnega finančnega managementa in vzpostavitvijo mehanizmov 
odgovornosti lokalnih oblasti (Arora in Norregaard 1997: 3). 


Raziskovalci opozarjajo tudi na vprašanja socialne neenakosti, politične 
neodgovornosti, manjše funkcionalne usposobljenosti, uveljavljanja parcialnih 
interesov ter pojav zlorab in korupcije (Fisman in Gatti 2002). Poleg navedenega 
bi bili politični efekti decentralizacije glede enakosti dostopa do javnih storitev 
porušeni, če bi bila vsaka javna služba na lokalni ravni organizirana ločeno. Da bi 
zagotovila načelo enakosti, država ohranja centralizirane mehanizme nadzora z 
enovito postavljenimi režimi zagotavljanja javnih služb, opredelitvijo standardov 
javnih storitev ali dogovorjenih cen za storitve in mehanizmi proračunskega 
nadzora. Vzporedno s fiskalno decentralizacijo tako centralne oblasti krepijo 
regulativo in pravila uporabe javnega denarja ter določajo standarde lokalnih javnih 
storitev (Joumard in Kongsrud 2003: 6). Taki uniformirani sistemi zagotavljanja 
javnih storitev in obdavčitve iz centra usmerjajo v večjo enakost do državljanov in 
večjo stroškovno učinkovitost, na drugi strani pa to poenotenje zmanjšuje 
avtonomijo lokalnih skupnosti. S celoto regulativnih mehanizmov centralna oblast 
poskuša vzpostaviti ustrezne mehanizme, ki zagotavljajo nadzor nad uporabo 
javnih sredstev ter večjo proračunsko disciplino na lokalni ravni. Uravnoteženje teh 
nasprotij predstavlja nenehna trenja v razmerjih med centralizacijo. in 
decentralizacijo, zato sodobni sistemi fiskalne decentralizacije iščejo ravnovesje 
med narodnogospodarskimi koristmi in negativnimi dejavniki finančne avtonomije 
na eni strani, ter med centralno-ekonomskim nadzorom in ekonomskimi prednostmi 
decentraliziranih enot oblasti na drugi strani (Arora in Norregaad 1997: 3—5). 

V zasnovi razmerij med državo in lokalnimi enotami sledimo načelu vertikalne 
davčne izenačenosti, ki pomeni sorazmernost med obveznostmi za naloge prenešene 
lokalni ravni in dodeljenimi viri sredstev ter horizontalne izenačenosti, ki 
predpostavlja enakomerno razporeditev virov med enotami lokalne oblasti (Ulbrich 
2003: 132). Optimalen sistem, ki bi vsem enotam lokalnih oblasti zagotovil 
uravnoteženost prihodkov in stroškov izvajanja poverjenih nalog je zgolj ideal, zato 
v praksi prihaja do razhajanj med temi kategorijami, ki se izkazujejo kot neustrezna 
vertikalna ali horizontalna davčna struktura. Reševanje navedenih nesorazmerij 
fiskalna decentralizacija ponuja z dodelitvijo ustreznejših finančnih virov, ki se 
prilagajajo potrebam lokalne sredine oziroma ima le-ta lahko določen vpliv na 
njihov donos. V nasprotnem lahko problem neustrezne davčne strukture rešujemo z 
dodelitvijo glavarine oziroma t.i. sistemom lump sum, kar pa ne sledi načelu 
finančne avtonomije in izničuje učinek fiskalne decentralizacije. Tako v teoriji že 
klasiki fiskalnega federalizma ločijo med administrativno finančno decentralizacijo, 
kjer lokalne oblasti delujejo le kot agenti centralne oblasti in pravo fiskalno 
decentralizacijo, pri kateri lokalne skupnosti dosegajo določeno stopnjo fiskalne 
avtonomije in na njej predpostavljeno učinkovitost (Arora in Norregaard 1997: 5). 
Namen dodelitve izvirnih lokalnih davčnih virov je doseči, da so lokalne oblasti 
motivirane za izkoriščanje lastnega potenciala glede na spreminjajoče se potrebe v 
lokalni sredini. Zato teorija fiskalne decentralizacije poudarja, da je višino davčnega 
bremena potrebno vezati na odgovornost političnih predstavnikov pri odločanju o 
njihovi učinkoviti uporabi in preprečevanju uveljavljanja parcialnih interesov 
(Fisman in Gatti 2002: 328). 


Za fiskalno decentralizacijo je bistvenega pomena, da je lokalna skupnost finančno 
samostojna pri določanju in porabi finančnih virov za svoje delovanje, kar ji 
omogoča učinkovito alokacijo finančnih virov pri reševanju lokalnih javnih 
problemov. Imeti mora na voljo zadosten obseg pretežno lastnih virov, da lahko z 
njimi pokriva stroške za izvajanje svojih zakonskih pristojnosti ter možnost 
odločanja o njihovi porabi. Žal pa se to v praksi ne uresničuje, zato se sistemi 
financiranja lokalnih ravni dograjujejo glede na razmere in potrebe v posamezni 
sredini. Za uravnavanje neskladij fiskalne decentralizacije se ob danih davčnih 
obremenitvah v sistemih financiranja lokalnih oblasti vse bolj uveljavljajo deljeni 
davčni viri in dopolnjevanje s transferi iz državne ravni. Deljeni davčni viri, ki se 
sicer ne štejejo med izvirne davčne vire so glede finančne avtonomije obravnavni 
kot boljša rešitev v primerjavi z državnimi transferi, ki predstavljajo večjo možnost 
pritiska iz centra ali vpliva političnih parcialnosti (Godet 2008: 111). Z 
dodeljevanjem transferov državne oblasti poskušajo odpraviti negativne učinke 
vertikalne ali horizontalne davčne neenakosti in zagotoviti enak izhodiščni položaj 
državljanov, enake možnosti dostopa do javnih storitev in zmanjšanje razlik med 
lokalnimi enotami (Ulbrich 2003: 132—135). Bistveno pri tem je, da z njimi lokalne 
ravni avtonomno razpolagajo, njihovo dodeljevanje pa mora sloneti na 
transparentnih osnovah. Glede na to, da predstavljajo ti viri pomemben delež v 

sistemih financiranja lokalnih ravni je Odbor ministrov Sveta Evrope za lokalno in 
regionalno samoupravo leta 2005 oblikoval posebna priporočila transparentnosti v 
pristopu dodeljevanja državnih transferov lokalnim ravnem. Ta nalagajo centralnim 
oblastem, da pogoje delitve transferov postavijo na objektivnih kriterijih, da so 
vnaprej opredeljeni na zakonski ravni ter se oblikujejo tako, da lokalne oblasti s temi 
sredstvi v čim večji meri avtonomno razpolagajo (Svet Evrope 2005). 


Prav tako je težko najti formulo o idealnem deležu in strukturi lastnih prihodkov, ki 
lokalnim skupnostim zagotavljajo finančno avtonomijo. Pri tem se izpostavlja 
vprašanje, kateri davki so najprimernejši za financiranje lokalnih oblasti in v 
kakšnem obsegu. Enotne rešitve za zato ni, a obstaja nabor primernih davkov, ki jih 
lahko razporedimo lokalnim enotam. Ti naj izpolnjujejo naslednje kriterije: čim 
večjo nemobilnost davčne osnove, davčna osnova naj bo enakomerno porazdeljena 
znotraj jurisdikcije, davki naj bodo jasni in ljudem prepoznavni, predmet obdavčitve 
oprijemljiv in sloneč na načelu koristi povsod kjer je to možno, davčni donos naj bo 
stabilen in zadosten za pokritje potreb lokalne sredine (Arora in Norrregaard, 1997: 
8). 


1.1 Pomen finančne avtonomije subnacionalnih ravni oblasti 


Da bi dosegli osnovni namen fiskalne decentralizacije morajo biti izpolnjeni 
določeni pogoji. Med temi je najpomembnejša finančna avtonomnost. Z njo se 
zagotavlja materialno podlago za samoupravno delovanje lokalne skupnosti, ki 
poleg ostalih konstitutivnih elementov predstavlja enega ključnih elementov lokalne 
samouprave. Finančna avtonomija pomeni, da ima lokalna enota na voljo dovolj 
raznoliko paleto finančnih virov, s katerimi lahko pokriva stroške izvajanja svojih 
nalog in z njimi avtonomno razpolaga. 


Lokalna avtonomija preko demokratičnih institucij podaja izhodišča samostojnega 
delovanja in izražanja lastne identitete, ki jo udejani participacija v organih lokalne 
samouprave ali oblike neposredne participacije državljanov. S tem se sproža 
iniciativnost različnih pristopov reševanja javnih vprašanj in odzivnost lokalne 
oblasti, kar preko aktiviranja samoregulativnih zmožnosti vodi v učinkovitejše javno 
upravljanje lokalnih zadev. S participativnimi mehanizmi podprto decentralizirano 
upravljanje se lahko bolj približa potrebam lokalnega prebivalstva in na najboljši 
način presega razkorak med preferencami javnosti in odločitvami predstavniških 
organov o reševanju lokalnih javnih vprašanj. Sodelovanje in medsebojne povezave 
med posamezniki in družbenimi skupinami v lokalni sredini so močan vir sinergije 
in mobilizacije družbenih potencialov. Vključevanje državljanov po pristopu od 
spodaj navzgor na osnovi načela  samo-uprave omogoča aktiviranje 
samoregulativnih zmožnosti avtonomnih enot (Rus 2001: 87-89), ki podaja osnove 
učinkovitejšemu javnemu upravljanju. To lahko aktivira potenciale lokalnih iniciativ 
in inovacij za integrativno reševanje skupnih problemov, ne le v okvirih ekonomske 


LOKALNA DEMOKRACIJA IV: AKTUALNI PROBLEMI SLOVENSKE LOKALNE DEMOKRACIJ | 111 
V. Milunovič: Sistemi financiranja subnacionalnih ravni oblasti 


racionalnosti ampak celotne družbene inovativnosti, kar zajema širše vrednote 
javnega upravljanja. 


Fiskalna decentralizacija v prvi vrsti predpostavlja avtonomnost nižjih nivojev 
oblasti pri predpisovanju lastnih davkov, s tem da imajo lokalni organi možnost 
vplivanja oziroma določanja davčne stopnje ali/in davčne osnove. Drugo 
pomembno izhodišče finančne avtonomije na strani virov predstavlja vidik finančne 
zmogljivosti lokalne skupnosti. V tem okviru se predpostavlja, da finančna 
zmogljivost občine izhaja tudi iz območja samega, čemur se po mnenju Baileya 
(1999) v procesih oblikovanja sistemov financiranja lokalnih ravni posveča premalo 
pozornosti. To zajema možnost, da lokalne oblasti v okviru zakona določajo 
dajatve in tarife lokalnih storitev, kar jim omogoča spreminjati višino davčnega 
donosa oziroma finančnih prilivov glede na specifične potrebe posamezne lokalne 
sredine. Pomembno osnovo finančne avtonomije poleg davčnih virov predstavljajo 
tudi prihodki od upravljanja občinskega premoženja. Z učinkovitim upravljanjem 
občinskega premoženja občina lahko ustvarja dodatne donose lastnih virov. Prav 
tako je pomembna samostojnost občin pri oblikovanju tarif in cen javnih storitev, s 
katerimi občine lahko prilagajajo kakovost in obseg javnih storitev potrebam in 
razmeram lokalne sredine. V praksi se omejitve finančne avtonomije najbolj kažejo 
prav v prihodkovni samostojnosti nižjih ravni. Za nižje ravni oblasti velja, da imajo 
omejene možnosti dviganja prihodkov in ukrepanja v okviru pooblastil, ki jih nanje 
prenese suveren (De Mello in Barenstein 2001: 3) ter da se mora režim finančnega 
upravljanja lokalne ravni uokvirjati v celovit sistem javnofinančnega prava v državi, 
v zadnjih časih pa vse bolj tudi v okvire mednarodnih usmeritev. Zato med državo in 
lokalnimi oblastmi vedno obstaja določena konkurenca za del tega političnega in 
fiskalnega monopola, s katerim razpolaga država (Pusič 1985: 307). Ob upoštevanju 
teh dejstev Evropska listina o lokalni samoupravi na prvem mestu opredeljuje načelo 
samofinanciranja, ki zahteva, da mora vsaj del finančnih virov lokalne skupnosti 
izvirati iz lastnih dajatev, ki jih lokalne oblasti same določijo v okviru zakona. 


Finančna avtonomija mora omogočati čim večjo možnost izbire pri odločanju o 
finančnih virih in o njihovi alokaciji z vzvodi finančnega managementa (Davey 
2005: 9). Poleg višine in vrst dodeljenih davčnih virov finančna avtonomija zajema 
možnost za samostojno odločanje in ukrepanje na področju finančne politike in 
upravljanja proračunske porabe. S tem je lokalnim organom podan pomemben 
instrumentarij za učinkovito oblikovanje politik zagotavljanja javnih služb, 
financiranja razvoja in vzdrževanja finančne stabilnosti lokalne skupnosti. V ta 
namen morajo lokalne oblasti razpolagati s svobodo odločanja o ukrepih za širitev 
prihodkovnih možnosti kot tudi izvajanja učinkovitega finančnega managementa, 
ki jim omogoča čim boljše angažiranje vseh razpoložljivih virov glede na potrebe in 
interese posamezne lokalne sredine. S finančno avtonomijo se podaja ustrezno raven 
pristojnosti lokalnih skupnosti, hkrati pa zahteva tudi demokratični nadzor nad 
izdatki lokalnih skupnosti z namenom učinkovitega upravljanja proračunske porabe 
in lokalnih javnih služb. Sistem financiranja lokalne samouprave, ki ne zagotavlja 

ustrezne ravni fiskalne avtonomije in samostojnosti v odločanju o porabi dodeljenih 
virov, predstavlja oviro učinkovitemu proračunskemu upravljanju in učinkovitemu 
urejanju lokalnih javnih zadev. Še več, o dejanski lokalni samoupravi lahko 
govorimo le, če ima podlago v ustrezni finančni samostojnosti. Bistvo finančne 
avtonomije je, da decentralizirana enota samostojno odloča pridobivanju, 
razpolaganju in porabi finančnih virov, na kar veže tudi odgovornost v zvezi s tem 
sprejetih odločitev. 


2 Izhodišča oblikovanja sistemov financiranja lokalnih ravni 


Definiranje premoženja lokalnih skupnosti ter zagotovitev trajnih in zadostnih virov 
financiranja predstavlja eno od najpomembnejših podlag uresničevanja lokalne 
samouprave. Osnovna izhodišča Evropske listine o lokalni samoupravi pri 
oblikovanju primernega sistema financiranja občin izhajajo iz sorazmernosti 
dodeljenih virov s poverjenimi nalogami občin, zavezi države po izravnavi razlike 
med posameznimi enotami z dodatnimi sredstvi šibkejšim občinam, avtonomnosti 
lokalnih oblasti pri predpisovanju vsaj dela lastnih davkov in razpolaganju z 
dodeljenimi viri, fleksibilnosti prilagajanja dodeljenih virov glede na spreminjajoče 
se potrebe v lokalni sredini ter možnost dostopa občin do trga kapitala. Osnovno 
sporočilo, ki izhaja iz načel Evropske listine o lokalni samoupravi je potreba po 
zadostni ravni finančne avtonomnosti lokalnih oblasti. 


Ob upoštevanju načel Evropske listine o lokalni samoupravi priporočila Odbora 
ministrov za lokalno in regionalno samoupravo (Svet Evrope 2005) v zvezi z 
zagotavljanjem finančnih virov lokalnim in regionalnim oblastem navajajo, da je 
treba: 

- | zagotoviti pošteno razporeditev javnofinančnih virov med različnimi nivoji 
oblasti ob upoštevanju posamezni ravni poverjenih nalog, sprememb teh 
pristojnosti in ekonomskih razmer, 

- lokalnim oblastem je treba zagotoviti sistem financiranja na načelih 
ustreznosti in sorazmernosti virov poverjenim nalogam, načelu 
samofinanciranja in možnosti ustreznega povišanja lastnih virov, 
zagotovitvi dodatnih sredstev države na pravičnih in transparentnih 
osnovah z njihovo čimbolj avtonomno uporabo, sistemi finančne izravnave 
naj zagotovijo možnost primerljive ravni porabe ob primerljivem davčnem 
bremenu državljanov in omejitve, ki s nanašajo na določene lokalne oblasti 
je potrebno eliminirati takoj, ko razmere to dopuščajo, 

- spremljati pravni in administrativni okvir z namenom izboljšanja 
učinkovitosti zagotavljanja javnih storitev in izboljšanja sistema izravnave 
na osnovah solidarnosti in pravičnosti, 

- vključiti izvoljene lokalne predstavnike v diskusijo o teh vprašanjih in 
potrebnih spremembah, 

- | prevesti priporočila v uradne jezike držav članic in zagotoviti njihov dostop 
lokalnim oblastem in združenjem lokalnih oblasti. 


Če je bil na začetku oblikovanja sistemov financiranja lokalnih ravni poudarek na 
svobodi oblikovanja lastnih virov in zviševanju davčnih prihodkov, ki se izhajajoč iz 
podatkov o strukturi virov financiranja lokalnih oblasti v EU znižujejo (Godet 2008; 
Davey 2005), je danes vse bolj v ospredju avtonomnost pri uporabi dodeljenih virov. 
Prav tako se izpostavlja, potreba po uravnavanju sistema financiranja pri prenosu 
novih nalog z zavezo držav, da ob prenosu nalog zagotovijo hkrati ustrezno višino 
dodatnih virov financiranja. Iz pilotnega projekta analize o ustreznosti politik 
financiranja novih nalog lokalnih oblasti s priporočili EU izvedenega v letu 2008 
izhaja povečan porast uporabe namenskih dotacij pri decentralizaciji nalog v 
obravnavanih državah (CDLR 2008).' To pomeni, da financiranje večine novih 
nalog enostavno pomeni povečanje namenskih dotacij s strani države ne pa 
možnosti zagotavljanja dodatnih virov iz lastnih davkov, o katerih odločajo lokalne 
ravni. Ta tendenca ni v skladu z 9. členom Evropske listine o lokalni samoupravi, ki 
določa da naj bodo viri lokalnih oblasti sorazmerni nalogam, dodeljena sredstva iz 
državne ravni pa kolikor je le mogoče nenamenska. Evropska listina o lokalni 
samoupravi tudi napotuje k ustrezni obliki posvetovanja lokalnih oblasti o načinu 
dodelitve virov za izvajanje novih nalog, kar se tudi izvaja v večini evropskih držav 
(CDLR 2008: 11). 


Na osnovi izhodišč učinkovitosti finančne decentralizacije Evropska listina lokalne 
samouprave kot pomemben dejavnik finančne avtonomije zajema tudi pravico 
dostopa do trga kapitala pri zagotavljanju naložb v lokalno javno infrastrukturo. Pri 
zadolževanju lokalnih ravni se je v okviru EU in OECD uveljavilo »zlato fiskalno 
pravilo« (Allen in Tommasi 2001; Davey 2005; Shah 1999), ki izhaja iz načela, da 
se lokalne oblasti lahko zadolžujejo le za potrebe investicij, kar omejuje najemanje 
kreditnih virov za financiranje tekoče porabe lokalnih oblasti. Z namenom da se ne 
ogrozi tekočega delovanja lokalnih skupnosti, se praviloma obseg in način 
zadolževanja lokalnih skupnosti limitira s fiskalnimi pravili in ureja z zakonom. 
Da dosežemo osnovni namen fiskalne decentralizacije je bistvenega pomena, da je 
decentralizirana enota finančno avtonomna in da samostojno odloča o pridobivanju 
in porabi finančnih virov za svoje delovanje. Imeti mora na voljo zadosten obseg 
pretežno lastnih virov, da lahko z njimi pokriva stroške za izvajanje svojih 
zakonskih pristojnosti ter možnost odločanja o njihovi porabi, ne da bi bila pri tem 
odvisna od države. Upoštevaje izhodišča fiskalne decentralizacije in načela 
Evropske listine o lokalni samoupravi sloni oblikovanj učinkovitega sistema 
financiranja lokalne samouprave na ustreznemu obsegu in vrsti davčnih in 
nedavčnih virov, primernih ukrepih in pristojnostih za zagotavljanje ustreznega 


' Samo šest od 23 obravnavanih držav zagotavlja vir kritja novih nalog s splošnimi 
dotacijami (Danska, Finska, Francija Luxembug, Spanija in Velika Britanija) (ibid: 8). 

obsega finančnih virov ter instrumentih oblikovanja finančne politike (Milunovič 
2001: 85). 


Izhodišča in zahteve, ki naj jih izpolni finančni sistem za učinkovito delovanje 
lokalne samouprave morajo zagotoviti dovolj lastnih fiskalnih virov, ki zagotavljajo 
stabilno podlago za dolgoročen razvoj posamezne sredine. Viri lokalne skupnosti 
morajo biti dovolj raznoliki in prilagodljivi naraščajočim in spreminjajočim se 
lokalnim javnim potrebam. Šibkejšim lokalnim skupnostim je potrebno iz centralne 
ravni vnaprej zagotoviti dodatna sredstva za izenačevanje razlik v prihodkovnih 
možnostih. Pri tem je pomembno, da o vseh finančnih virih, s katerimi lokalna 
skupnost razpolaga, tudi avtonomno in samostojno odloča, ne glede na to ali so to 
lastni viri ali odstopljena sredstva države 


Ukrepi in pristojnosti zajemajo pravico razpolagati s premoženjem, pravico 
predpisati višino davkov, določati cene javnih storitev, odločati o porabi in alokaciji 
davčnih virov, tudi če so to odstopljena sredstva države. V ta namen imajo lokalne 
oblasti pravico sprejemati predpise, s katerimi uveljavljajo svojo pravico davčnega 
suverena ter predpise in akte, s katerimi samostojno opredeljujejo pravila 
razpolaganja s svojim premoženjem. Opravljanje javnih služb lahko občine izvajajo 
v različnih oblikah organiziranosti. Tako lahko lokalne skupnosti same neposredno 
upravljajo s premoženjem v okviru občinske uprave ali pa ustanavljajo samostojne 
pravne subjekte, ki prevzemajo v upravljanje dele občinskega premoženja z 
namenom zagotavljanja določenih dejavnosti v javnem interesu. Nenazadnje je za 
izvajanje teh pristojnosti potrebno imeti ustrezen instrumentarij, ki omogoča 
operacionalizacijo zastavljenih finančnih politik. Osnovni finančni instrument v 
javnih financah je nedvomno proračun, s katerim se razpoložljivi viri razporejajo za 
kritje namenov javne porabe v lokalni skupnosti. Vendar je snovanje uspešnega 
razvoja lokalne skupnosti samo na metodah proračunskega financiranja preozka 
podlaga. Tudi občine se morajo lotiti sodobnih management metod pri zagotavljanju 
finančnih virov in z učinkovitejšimi instrumenti nadomestiti klasično proračunsko 
tehniko finančnega poslovanja. To med drugim zahteva vpeljavo drugačnih načinov 
zagotavljanja javnih služb in vključevanje partnerskega sodelovanja med javnim in 
zasebnim sektorjem. 


Izhajajoč iz navedenega sistemi financiranja subnacionalnih ravni slonijo na 
različnem naboru virov, instrumentov in diskrecije pri odločanju o njihovi uporabi. 
V procesih fiskalne decentralizacije in urejanju razmerij med različnimi nivoji 
oblasti pri financiranju javnih potreb se poraja tudi zahteva po boljši koordinaciji 
razmerij med različnimi nivoji oblasti za uskladitev nasprotij in za povečanje 
učinkovitosti celotnega javnega upravljanja, kar narekuje tudi večji nadzor države. 
Pregledi prenosa nalog na subnacionalne ravni v zadnjih dveh desetletjih v okviru 
držav EU kot tudi delež lokalne javne porabe kažejo na tendenco širitve fiskalne 
decentralizacije tako na lokalni kot tudi regionalni ravni (Godet 2008: 72). V 

državah OECD se beleži naslednje trende: lastni davčni viri s 60 % udeležbo 
predstavljajo večji delež kot transferni viri z 40%, le del davčnih virov je pod 
nadzorom lokalnih oblasti, med transfernimi viri prevladujejo namenski transferi, 
delež lokalne javne porabe v skupni javni porabi po drzavah variira med 6 do 60 %, 
udeležba davčnih virov variira med 3 do 50% in da urejanje razmerij med 
različnimi ravnmi oblasti pa postaja vse bolj kompleksno (OECD 2006:4-7). 


3 Problematika financiranja občin v Sloveniji 


V sedanji ureditvi lokalne samouprave v Sloveniji deluje le ena raven lokalne 
samouprave. S spremembo Ustave v letu 2006 je vzpostavljena osnova za 
ustanovitev druge ravni lokalne samouprave, vendar je do danes vzpostavljeno le 
delovanje občinske ravni. V našem sistemu lokalne samouprave je občina 
opredeljena kot temeljna lokalna skupnost, ki samostojno ureja vse lokalne javne 
zadeve in samostojno razpolaga s svojim premoženjem. 


Osnovni sistemski okvir financiranja občin v Sloveniji opredeljujeta Ustava 
Republike Slovenije in zakon o lokalni samoupravi. Kot temeljno izhodišče Ustava 
in Zakon o lokalni samoupravi postavljata financiranje iz lastnih virov. Občinam, ki 
zaradi slabše gospodarske razvitosti z lastnimi viri ne morejo v celoti zagotoviti z 
zakonom določenih nalog, država v skladu z zakonsko določenimi načeli in merili 
zagotovi dodatna sredstva. Ustava v 147. členu občinam daje možnost, da 
predpisujejo davke v okviru pogojev, ki jih določata ustava in zakon. Za financiranje 
svojih nalog lahko občine sredstva pridobijo tudi z zadolževanjem. Načelo 
samofinanciranja je torej temeljno načelo financiranja občin, ki mu morajo slediti 
tudi zakoni izdani na podlagi Ustave. Načelo samofinanciranja zahteva, da naj bi 
vsaj del finančnih virov lokalnih skupnosti izviral iz lastnih davkov in drugih 
dajatev, katerih višino same določijo v okviru zakona. Tega načela sistem 
financiranja občin, pa tudi predlog financiranja bodočih pokrajin, ne zajema v 
zadostni meri. Pri tem izhajamo iz stališča, da odstopljenih državnih virov ni 
mogoče šteti za lastne vire financiranja občin, kot jih zahteva slovenska Ustava in 
ratificirana Evropska listina lokalne samouprave. 


Z uveljavitvijo novih občin je financiranje natančno uredil Zakon o financiranju 
občin, ki je bil sprejet leta 1994 (Ur. 1. RS št. 80/94). Zakon o financiranju občin je 
za financiranje občin temeljni predpis, ki natančneje definira ustavna izhodišča in 
določbe zakona o lokalni samoupravi glede financiranja občin. V začetku je bili 
sistem financiranja občin vezan na financiranje »zagotovljene porabe«, ki je 
pokrivala nujne naloge občin na osnovi meril, ki so jih določila resorna ministrstva 
skupaj z Ministrstvom za finance. Za financiranje te »zagotovljene« porabe je zakon 
opredelil davčne vire ter pripadajoča dodatna sredstva države v obliki finančne 
izravnave šibkejšim občinam, ki z opredeljenimi davčnimi viri niso mogle kriti 
obveznosti te porabe. V prvih letih uvedbe lokalne samouprave je sledila 
konsolidacija sistema financiranja občin. Najprej je začela izstopati visoka 

vertikalna neizenaéenost, kar je povzročalo pritisk na dodatna sredstva iz državne 
blagajne. Ta so se prenesla občinam v obliki finančne izravnave, do katere je bilo 
upravičenih več kot 96 % občin in je v prvem letu delovanja občin (leta 1995) 
znašala 31,6 % od zagotovljene porabe, v naslednjih dveh letih nekoliko upadla in 
se v letu 1998 dvignila na 32,3%% (Milunovič 2005: 114. 


Z letom 1999 je bila uveljavljena sprememba sistema financiranja, ki je poskušala 
odpraviti predvsem vertikalno davčno nesorazmerje s petodstotnim povečanjem 
deleža dohodnine ter z vzpostavitvijo večje avtonomnosti občin pri porabi lastnih 
virov. Uveden je bil sistem primerne porabe, ki je bila opredeljena kot povprečen 
obseg sredstev, ki zagotavlja občini osnovo za financiranje ustavnih in zakonskih 
nalog. Izračun primerne porabe je slonel na posebni formuli, ki je z upoštevanjem 
specifik posamezne občine poskušala zajeti dejanske stroške v posameznih občinah 
za izvajanje zakonskih nalog. Ob tem je zakon posebej opredelil tudi posamezne 
vrste prihodkov, ki so bili namenjeni pokritju obveznosti zakonskih nalog. Tako so 
višina primerne porabe posamezne občine in ocenjeni prihodki za kritje teh 
obveznosti v posamezni občini predstavljali osnovo do pripadajočih dodatnih 
sredstev finančne izravnave. O porabi sredstev primerne porabe pa so občine 
odločale same in ne več na osnovi izračunov resornih ministrstev. V tem delu je nov 
sistem financiranja občin v letu 1999 v duhu načel Evropske listine o lokalni 
samoupravi vzpostavil visoko avtonomijo občin pri uporabi dodeljenih virov 
sredstev. 


S spremembo zakona o financiranju občin je finančna izravnava v letu 1999 upadla 
na 22,4% od primerne porabe (tabela 1), kar je izboljšalo finančno avtonomijo 
občin tudi na strani virov. V naslednjih letih je vse bolj izstopala neustreznost 
horizontalne davčne strukture, kot posledica dominacije dohodnine v proračunskih 
prihodkih, ki je izstopala z visokimi nesorazmerji njene porazdelitve po občinah. V 
raziskavi o problematiki financiranja občin je bila izpostavljena tudi neustreznost 
(stran od ekonomske logike) postavljenih meja slovenskih občin ter s tem 
povezanim problemom nestandardiziranih stroškov in izračuna primerne porabe, ki 
je bila osnova za dodelitev finančne izravnave (Oplotnik in Križanič 2002: 37—39). 
Zato je bilo nujno obstoječi model financiranja dopolniti. Na eni strani je bilo 
potrebno presekati neustrezno horizontalno porazdelitev davčne strukture med 
občinami, na drugi pa zagotoviti ustreznejšo vertikalno fiskalno dodelitev, s katero 
bi zagotovili, da je večina občin neodvisna od finančne izravnave države. 

Tabela 1: Pregled finančne izravnave in primerne porabe 


Lero | PRIMERNA  IZRAVNAVAv | IZRAVNAVE OD 

mio. EUR PRIMERNE PORABE 
1999 538,72 120,60 22,39 
2000 572,72 123,94 21,64 
2001 631,00 137,29 21,76 
2002 682,90 141,86 20,77 
2003 740,13 154,29 20,85 
2004 779,39 161,67 20,74 
2005 858,67 193,69 22,56 
2006 899,38 186,31 20,71 
2007 938,46 9,80 1,04 
2008 976,24 10,17 1,04 
2009 1.084,09 54,69 5,04 
2010 1.112,18 0 0 


Vir: Ministrstvo za finance, 2011. 


S spremembo zakona o financiranju občin je bil s 1. januarjem 2007 uveden nov 
sistem oblikovanja virov občin, ki je temeljil na glavarini. Nov zakon je večini občin 
prinesel višje prihodke, vendar glavarina, ki je bila opredeljena kot »lastni vir« 
proračunov občin, to v resnici ni bila. S tem modelom je država preko glavarine in 
povprečnine določila pavšal, s katerim je iz centralne ravni le  prerazporejala 
dohodnino med občine po sistemu lump sum. Ob tem je nov model tudi posegel v 
znižanje dotedanjega nivoja pripadajočega vira iz dohodnine štirim občinam, med 
temi tudi glavnemu mestu Ljubljani, kar je sprožilo ustavno presojo zakona. 
Ustavno sodišče je v svoji odločbi ugotovilo, da sistem razporejanja glavarine za 
primerno porabo ni v skladu z ustavno opredelitvijo, ki v 142. členu postavlja 
načelo samofinanciranja kot osnovo sistema financiranja lokalnih skupnosti ter 
neustreznost nekaterih drugih zakonskih določil. Zato je zakonodajalcu naložilo 
dopolnitev členov zakona, ki so opredeljevali dodelitev lastnih virov, način 
opredelitve primerne porabe in sistem dodeljevanja transferov za sofinanciranje 
investicij iz državnega proračuna. 


Na osnovi odločbe Ustavnega sodišča so bile v letu 2008 sprejete dopolnitve zakona 
o financiranju občine, s katerimi je zakonodajalec poskušal odpraviti ustavna 

neskladja zakona o financiranju občin. S temi spremembami se ukinja sistem 
glavarine in ponovno določa delež dohodnine, ki predstavlja odstopljen davčni vir 
za financiranje primerne porabe. Po teh spremembah od 1. januarja 2009 občinam 
pripada dohodnina v višini 54 % deleža. V zakonu so se taksativno opredelile 
zakonske naloge, ki se upoštevajo za ugotovitev višine primerne porabe občine. Na 
osnovi povprečnine, ki predstavlja povprečno višino porabe občin za namene 
primerne porabe, pa se ob pripadajoči dohodnini posamezni občini izračuna 
potrebna finančna izravnava. Za kritje obsega primerne porabe pripada posamezni 
občini 70 % odstopljenega deleža dohodnine, medtem ko 30 % tega vira predstavlja 
osnovo za solidarnostno izravnavo med občinami s šibkejšo davčno strukturo. S to 
ureditvijo so bila odpravljena ključna nesorazmerja v razporeditvi dohodnine po 
posameznih občinah, ki je pred spremembo zakona do leta 2006 predstavljala 
največjo anomalijo sistema financiranja občin. Z veljavno ureditvijo se odpravlja 
horizontalno davčno neravnotežje med občinami ter s hkratnim povišanjem ravni 
prihodkov občin iz naslova dohodnine znižuje neustreznost vertikalne davčne 
strukture. Hkrati pa se sistem financiranja oddaljuje od izhodišč fiskalne 
decentralizacije, ki predpostavlja ekonomsko in finančno avtonomnost lokalnih 
oblasti kot enega osnovnih vzvodov za učinkovito upravljanje na lokalni ravni. 


Sodelovanje občin pri vprašanjih davčne decentralizacije podajajo usmeritve 
Evropske listine o lokalni samoupravi kot tudi vsebina priporočil Sveta Evrope 
(Davey 2005). Tako je v večini držav EU vzpostavljen in tudi formalno urejen 
način posvetovanja ali usklajevanja predstavnikov lokalne skupnosti pri oblikovanju 
finančnega sistema in proračunskem upravljanju. Ta proces se najpogosteje izvaja v 
okviru združenj občin. Izhajajoč iz navedenega je pri določanju višine povprečnih 
stroškov v zakonu o financiranju občin predvideno, da Vlada pred predložitvijo 
državnega proračuna v Državni zbor z reprezentativnimi združenji občin sklene 
dogovor o določitvi povprečnine za naslednje leto ter o opredelitvi višine novih 
obveznosti, ki jih občinam nalagajo novi predpisi. V povezavi z navedenim je bil 
začetku leta 2009 izveden pomemben premik v zgodovini urejanja medsebojnih 
razmerij med državo in občinami z podpisom dogovora med  reprezentativnima 
združenjema občin in Vlado glede določitve višine povprečnine. Pogajanja z 
ministrstvi in sklenjen dogovor v letu 2009 so odprla pot izgradnji institucionalnega 
dialoga med državo in lokalnimi skupnostmi, ki je bil do tedaj odsoten. Zaradi 
finančne in gospodarske krize pa so bila v naslednjih dveh letih pogajanja okrnjena 
in do dogovora ni prišlo. 


Stopnjo fiskalne decentralizacije pogosto izkazujemo z deležem lokalne javne 
porabe v skupni javni porabi ali v deležu BDP. Po podatkih analize o gibanju 
lokalne porabe v letih 2000-2006 (Bayol 2007) je znašal leta 2006 v državah EU 
delež porabe na subnacionalnih ravneh v celotni javni porabi 33,6%, od tega je bil 
delež porabe na lokalni ravni 27%. V primerjavi z letom 2000 je bila poraba na 
vseh subnacionalnih ravneh na isti ravni, medtem ko je bil delež lokalne ravni 

nižji, saj je znašal le 25,5%. Po podatkih Sveta Evrope je manj kot desetletje nazaj 
ta delež v vseh evropskih državah znašal le 22% (Svet Evrope v Vlaj 2001). Iz 
navedenih podatkov izhaja, da se je delež lokalnih ravni porabe v navedenem 
obdobju krepko povišal, kar predstavlja pomemben premik v strukturi javne porabe 
med centrom in lokalnimi ravnmi. Podatki iz analiz o financiranju lokalnih ravni 
kažejo tudi, da se v strukturi lokalnih virov zmanjšuje delež lastnih davčnih virov in 
vse bolj dominirajo deljeni in transferni viri, ki jih centralna oblast uporablja kot 
redistribucijske mehanizme za vertikalno in horizontalno izravnavo decentraliziranih 
fiskalnih sistemov (Godet 2008: 90-126). Slednje pa kaže na zniževanje stopnje 
fiskalne avtonomije lokalnih oblasti izraženo s stopnjo davčne avtonomnosti 
(Tax autonomy index), ki podaja razmerje med lastnimi davčnimi viri občin in 
skupnimi prihodki (ibid: 143). 


Tabela 2: Delež javne porabe slovenskih občin v % BDP 


leto 2000 |2001 | 2002 |2003 | 2004 | 2005 |2006 |2007 | 2008 | 2009 |2010 
% v 
BDP 4,84 | 4,90 | 4,93 | 4,83 | 4,79 | 4,78 | 5,24 | 5,00 | 5,47 | 6,20 | 6,41 


Vir: Bilten javnih financ 2/2009 in 5/2011. 


Osnovno strukturo financiranja občin bomo povzeli s pomočjo razreza občinskih 
proračunov. Proračun občine je temeljni finančni instrument, ki vključuje vse 
razpoložljive prejemke in vse izdatke za financiranje tekočih nalog in investicijskih 
projektov občine. Vsi prejemki in izdatki proračuna občine so razvrščeni v treh 
bilančnih shemah, ki skupno zajemajo vse prihodke in prejemke ter odhodke in 
izdatke v občini. Vsa sredstva poračuna so zajeta v treh bilancah javnofinančnih 
tokov: A) Bilanci prihodkov in odhodkov, B) Računu finančnih terjatev in naložb in 
C) Računu financiranja ter poziciji D), ki predstavlja spremembe sredstev na računih 
občine. Ta pozicija javnofinančnih bilanc predstavlja osnovo za saldiranje vseh 
prejemkov in izdatkov proračuna iz vseh treh bilanc, tako da je proračun kot celota 
izravnan in uravnotežen, kar se izkazuje s povečanjem ali zmanjšanjem sredstev na 
računih. 


Viri financiranja občin obsegajo lastne vire, dodatna sredstva države in vire iz 
zadolžitve. Lastni viri občine so predvsem dajatve in dohodki od občinskega 
premoženja. Občinam v Sloveniji pripada cela paleta različnih davkov. Tako 
davki, ki jih občina v okviru zakona samostojno predpiše kot davki ali deli davčnih 
virov, ki jih država odstopa občinam, so najpomembnejša podlaga za delovanje 
občin. Poleg davčnih lahko lokalna skupnost pridobiva lastne vire s svojim 
poslovanjem tako iz naslova opravljanja lastne dejavnosti kot z ustvarjanjem 
dohodkov od premoženja. Navedeni prihodki predstavljajo redne lastne vire občine. 


Najpomembnejši v strukturi virov financiranja občin so davčni prihodki (tabela 3), 
ki predstavljajo tudi najbolj kakovosten in zanesljiv vir financiranja lokalnih oblasti. 
Njihova udeležba v skupnih prihodkih občin presega polovico vseh prihodkov in se 


120 LOCAL DEMOCRACY IV: RECENT PROBLEMS OF SLOVENIAN LOCAL SELF-GOVERNMENT 
V. Milunovič: Systems of Financing Subnational Levels of Government 


je po spremembi sistema financiranja občin v letu 2006 Se okrepila, kar povečuje 
finančno avtonomijo občin. Po pomenu udeležbe lastnih virov jim sledijo nedavčni 
viri, kjer pomembno višino predstavljajo dohodki od upravljanja z občinskim 
premoženjem ter prilivi iz naslova komunalnega opremljanja stavbnih zemljišč. Ti 
pa v strukturi financiranja slovenskih občin po deležu v skupnih prihodkih ne 
predstavljajo drugi najpomembnejši vir občinskih proračunov. Zaradi neustreznega 
sistema financiranja je drugo mesto po višini priliva vse do leta 2006 pripadalo 
transfernim prihodkom iz državne ravni, ki od leta 2004 zajemajo tudi sredstva, 
pridobljena iz evropskih skladov, sredstva finančne izravnave, sofinanciranje 
investicij in specifik občin. Sredstva finančne izravnave za kritje primerne porabe 
lahko opredelimo kot splošne ali nenamenske dotacije države. Obseg dodatnih 
sredstev, ki jih država odobri občini za sofinanciranje investicij in specifik," pa se 
opredeljuje kot namenska dotacija države. Občine so v vseh letih svoje redne 
prihodke dopolnjevale predvsem s prihodki od prodaje in zamenjave občinskega 
premoženja, ki so se gibali med 4 % in 7,7 % vseh prihodkov ter v bistveno 
manjšem deležu z donacijami, ki dosegajo največ 0,5 % v strukturi vseh 
prihodkov. 


? Druga dodatna sredstva države so namenjena financiranju specifik delovanja narodnih 
skupnosti in se namenjajo samo občinam na dvojezičnem območju, kjer živita italijanska in 
madžarska narodna skupnost. 

Tabela 3: Pregled prihodkov občin po letih (v mio. EUR) 


TRANSFERNI 
LETO |skupaj! DAVČNI | NEDAVČNI | KAPITALSKI | PREJETE k RIHPRKL - 
PRIHODKI | PRIHODKI | PRIHODKI | DONACIJE na 
Skupaj | izravnava 
1999 | 792,57) 474,89 109,53 24,69 4,73 178,73 | 120,60 
2000 | 897,38) 525,44 122,02 36,64 4,07 209,21 | 123,94 
2001 | 1.004,08| 605,56 150,22 38,46 3,05 206,79 | 137,29 
2002 | 1.105,22| 686,77 156,04 53,61 4,14 204,66 | 141,86 
2003 | 1.208,87| 746,23 172,71 56,90 5,10 227,93 | 154,29 
2004 | 1.297,60| 798,83 187,37 75,61 3,70 232,10 | 161,67 
2005 | 1.424,94| 825,04 198,07 104,29 4,69 292,85 | 193,69 
2006 | 1.595,14| 889,28 219,85 150.35 2,68 332,97 | 186,31 
2007 | 1.710,49| 1.155,94 258,17 120,07 8,52 167,07 | 9,80 
2008 | 1.875,18| 1.210,48 308,13 105,75 4,40 244,31 | 10,17 
2009 | 2.036,56| 1.295,31 256,17 97,12 3,86 382,50 | 54,69 
2010 | 2.180,40| 1.419,68 292,54 168,20 4,02 294,61 I 


Vir: Ministrstvo za finance: Bilten javnih financ 5/2011. 


Iz razreza strukture prihodkov slovenskih občin v tabeli 4 izhaja, da je med 
davčnimi viri in med skupnimi prihodki najpomembnejši vir odstopljena dohodnina, 
ki je predstavljala v letu 2000 42,2 % vseh prihodkov oziroma 72,2 % delež od 
davčnih virov, v letu 2007 se je povišala na 51,8 % od vseh prihodkov oziroma 
76,6 % delež od davčnih virov ter v letu 2010 dosegla 52,2 % delež v celotnih 
prihodkih občin oziroma kar 80% od vseh davčnih virov. Nadomestilo za uporabo 
stavbnih zemljišč, kot izvirni davčni vir občin od leta 2007 predstavlja 8 % od 
celotnih prihodkov občin. Na osnovi podatkov o njegovi višini lahko z razmerjem 
med izvirnimi davčnimi viri in skupnimi prihodki občin izrazimo stopnjo davčne 
avtonomnosti občin. Ob upoštevanju navedenih podatkov je stopnja davčne 
avtonomnosti slovenskih občin za leto 2007 znašala 8 % in se je v primerjavi z 


3 V ta izračun bi morali zajeti tudi prihodke iz naslova občinskih taks, vendar tega podatka v 
statistiki javnih financ ni na razpolago. Iz analize proračunov v nekaj občinah izhaja, da 
priliv taks predstavlja od 0,0 do 0,02% vseh prihodkov, kar pomeni, da iz vidika 
ugotavljanja davčne avtonomnosti ta podatek ne predstavlja bistvene spremembe. 

letom 2000, ko je znašala 7,3 %, okrepila. Razpon stopnje davčne avtonomnosti v 
državah EU znaša od 0 % na Malti in Latviji do čez 50 % v Nordijskih državah 
(Godet 2008). Vendar nam zgolj ta podatek ne pove bistva o strukturi sistema 
financiranja lokalnih ravni. Med državami se namreč srečamo z zelo različno 
opredelitvijo posameznih vrst lastnih virov, z zelo različnimi deleži izvirnih virov, 
z različnimi deleži odstopljenih davkov in različno višino in vrsto transferov iz 
višjih ravni oblasti. 


Tabela 4: Struktura prihodkov slovenskih občin v 2000, 2007 in 2010 


Zap | VRSTA 2000 deleži 2007 deleži 2010 deleži 
št. |PRIHODKA v mio EUR | 2000 | v mio EUR | 2007 | v mio EUR | 2010 
v% v% v% 
1 Davčni prihodki 525,44 58,6 1.155,94 67,6 1.419,68 65,18 
la |- dohodnina 379,20 42,2 885,18 51,8 1.137,19 52,16 
lb |-nadomestilo zaj 65,76" 1,37 136,85 8,0 173,04 7,94 
uporabo 
stavbnega 
zemljišča 
2 Nedavčni 122,05 13,6 258,17 15,1 292,54 13,42 
prihodki 
3 Kapitalski 36,64 4,1 120,07 7,0 168,20 7,71 
prihodki 
4 Donacije 4,07 0,4 8,52 0,5 4,02 0,18 
5 Transferni 209,17 23.3 167,08 9,8 294,61 13,51 
prihodki 
6 Prihodki skupaj 897,38 100 1.710,50 100 2.180,40 100 


Vir podatkov: Ministrstvo za finance, 2011. 
* uporabljen je podatek o kalkulativni višini nadomestila za stavbna zemljišča 


Glede na obseg lastnih davčnih virov po zgoraj navedeni višini indeksa davčne 
avtonomnosti spada Slovenija med države z nizkimi stopnjami fiskalne 
decentralizacije (CDLR 2008a: 30) čeprav se je zadnja leta ta delež neznanto 
povečal. Tudi glede na delež lokalne porabe v skupni javni porabi pade Slovenija 
kljub zvišanju tega deleža v zadnjih letih med najnižje v Evropi. Delež lokalne 
porabe v Sloveniji je leta 2000 znašal 11,6 % od skupne javne porabe, v zadnjih 
dveh letih se je zvišal nad 13% vse javne porabe." Medtem ko je v evropskih 
državah delež lokalne porabe v letu 2000 znašal 25,5 % in v letu 2006 dosegel 27 
% v celotni javni porabi (Bayol 2007). Zanimiva je tudi primerjava z državami 
OECD, kjer se delež porabe lokalnih oblasti v začetku tisočletja v povprečju giblje 


+ Bilten javnih financ 5/2011. 

na ravni 30% (Oplotnik in Križanič 2002), medtem ko je v EU v tem obdobju 
dosegal 33,6%. 


Delež javne porabe slovenskih občin v bruto domačem proizvodu prikazuje tabela 2. 
Iz podatkov v tabeli 2 je razvidno, da se javna poraba slovenskih občin v bruto 
domačem proizvodu v obdobju 2000-2010 giblje med 4,8 % v letu 2000 in 6,4 % 
BDP v letu 2010. Iz pregleda višine lokalne javne porabe v BDP- ju je razviden 
porast udeležbe lokalne porabe po spremembi sistema financiranja občin z letom 
2006. Prav tako viden porast deleža v naslednjih letih, ko je BDP na ravni države 
zaradi posledic finančne in gospodarske krize krepko upadel, medtem ko se lokalna 
javna poraba po obstoječem sistemu financiranja ni zniževala. Po podatkih o 
gibanju deleža lokalne porabe v BDP v okviru držav EU izhaja, da je ta delež iz 11,6 
% v letu 2000 porasel na 12,6 % v letu 2006 (Bayol 2007). Pri vzporejanju teh 
podatkov pa moramo upoštevati, da imamo v Sloveniji samo en nivo 
decentralizirane oblasti, medtem ko imajo druge države dva ali več nivojev ravni 
lokalne samouprave. 


Tabela 5: Pregled odhodkov občin po letih (v mio. EUR) 


TEKOČI TEKOCI | INVESTICIJSKI | INVESTICIJSKI 

LETO | SKUPAJ | ODHODKI | TRANSFERI ODHODKI TRANSFERI 
1999 782,26 160,17 337,89 219,55 64,65 
2000 894,73 194,16 374,02 243,14 83,41 
2001 1.011,99 223,63 408,42 283,20 96,74 
2002 1.141,39 258,08 440,62 319,10 123,59 
2003 1.213,51 286,87 470,74 316,71 139,20 
2004 1.297,03 313,48 501,75 330,92 150,88 
2005 1.372,08 327,31 528,34 377,12 139,31 
2006 1.627,67 378,40 577,66 510,44 161,16 
2007 1.722,59 383,44 613,01 578,89 147,26 
2008 2.047,95 443,91 676,52 744,75 182,77 
2009 2.192,46 481,64 726,76 834,73 149,33 
2010 2.312,64 510,78 773,38 926,73 101,75 


Vir: Ministrstvo za finance: Bilten javnih financ 5/2011 


Bistven razrez strukture odhodkov občinskih proračunov podaja razmerje med 
tekočo in investicijsko porabo občin. Investicijski izdatki so v prvem letu delovanja 

občin znašali 29,2 % (Milunovič 2005: 124), medtem ko je v letu 2006 investicijska 
poraba presega 40 % delež ter v letu 2008 doseže kar 45 % in se v zadnjih dveh letih 
giblje med 44,5 % od 44, 9 %. Višja rast investicijskih izdatkov v teh letih je v 
pretežni meri vezana na črpanje evropskih virov. Temu nasproti iz pregleda v tabeli 
5 izhaja trend zniževanja deleža tekoče porabe občin. Tako je v letu 1999 obseg 
tekoče porabe znašal 64 % od skupnih odhodkov, se v letu 2008 znižal na 55 % in 
zdržal to raven do leta 2010. Drugi viden trend v strukturi odhodkov kažejo tekoči 
transferi, ki so iz 43 % v letu 1999, ko so predstavljali najvišji delež v skupnih 
odhodkih, upadli na 33 % v letu 2008 in se zadržali na tej ravni tudi v zadnjih dveh 
letih. Ti izdatki zajemajo izplačila za delovanje javnih služb in izplačila zakonskih 
upravičenj posameznikom, na katere občine nimajo velikega vpliva, saj je večina 
javnih služb in socialnih upravičenj zakonsko regulirana. Zato v tem delu občinskih 
izdatkov ne moremo govoriti o popolni avtonomiji porabe občin. 


Tabela 6: Račun finančnih terjatev in naložb (v mio EUR) 


PREJETA VRAČILA DANIH| DANA POSOJILA IN 
POSOJIL IN PRODAJA | POVEČANJE J 

LETO KAPITALSKIH DELEŽEV  |KAPITALSKIH DELEŽEV 

1999 6,06 5,97 

2000 10,72 9,49 

2001 19,47 6,71 

2002 11,89 5,87 

2003 9,47 8,74 

2004 8,18 x 

2005 17,01 3,22 

2006 30,43 5,30 

2007 12,20 9,31 

2008 11,66 6,78 

2009 24,15 4,92 

2010 20,35 3,27 


Vir: Ministrstvo za finance, Bilten javnih financ 5/2011. 

Celoto javnofinančnih bilanc predstavlja še račun finančnih terjatev in naložb 
občine in račun financiranja. Račun finančnih terjatev in naložb zajema na strani 
prejemkov prejeta sredstva vračil danih posojil in kupnino od prodaje kapitalskih 
deležev. Na strani izdatkov pa izkazuje povečanje kapitalskih deležev za nova 
finančna vlaganja občin in izdatke za dana posojila. Pregled gibanja finančnih 
kategorij v tej bilanci prikazuje tabela 6. Iz podanega prikaza in skupnih prejemkov 
proračunov občin izhaja, da so prejemki iz te bilance v opazovanem obdobju 
udeleženi v skupnih prejemkih občin od 0,5 do 2 % skupnih prejemkov. Izdatki v tej 
bilanci zajemajo dana posojila občin in izdatke za kapitalske naložbe občin. Njihova 
višina predstavlja v skupnih izdatkih občin majhen delež, ki ne dosega enega 
odstotka izdatkov. Iz podatkov o finančnih transakcijah v tej bilanci pa so podana 
izhodišča avtonomnosti občin pri angažiranju premoženja tudi v obliki kapitalskih 
naložb, čeprav to ni njihov primarna naloga občin. 


Račun financiranja je tretja bilanca občinskih proračunov, ki zajema prejemke iz 
naslova novega zadolževanja občin v proračunskem letu ter izdatke za odplačilo 


dolgov. Pregled vrednosti prejemkov in izdatkov podaja tabela 7. 


Tabela 7: Račun financiranja: zadolževanje in odplačilo dolga 


LETO ZADOLŽEVANJE | DOLGA 
v mio EUR 

1999 8,42 9,38 
2000 7,42 8,11 
2001 12,57 9,41 
2002 32,97 9,41 
2003 24,12 9,68 
2004 34,24 13,81 
2005 22,31 13,28 
2006 35,69 13,42 
2007 41,6 17,44 
2008 126,32 23,37 
2009 198,99 38,20 
2010 134,37 45,31 


Vir: Ministrstvo za finance: Bilten javnih financ 5/2011. 

Pregled zadolževanja občin tabela 7 podaja še višino zadolževanja občin v 
posameznem proračunskem letu. Obseg zadolževanja se je po sprostitvi limitov s 
spremembo zakona o financiranju občin v letu 2006 začel povečevati, saj je šele ta 
sprememba sprostila možnost zadolževanja, ki je bilo do tedaj zelo limitirano. 
Limit zadolževanja občin se v letu 2008, ko se višina sredstev, pridobljenih z 
zadolževanjem, dvigne na 6 % od vseh prejemkov občinskih proračunov. Vpliv 
porasta zadolževanja je vplival tudi na povečanje obveznosti občine za letno 
odplačevanje obrokov najetih posojil. Celotna obremenitev proračunov občin za 
servisiranja dolga zajema tudi odplačilo obresti, ki so zajete med tekočimi odhodki. 
Primerjava višine sredstev za servisiranja dolga glede na zakonski limit osmih 
odstotkov za odplačilo dolga pove kolikšne so še možnosti občin da s posojili 
dopolnjujejo možnost kritja investicijskih naložb, kar predstavlja pomemben 
element v sistemu financiranja lokalnih skupnosti. 


4 Usmeritve urejanja sistema financiranja občin 


Financiranje lokalnih skupnosti ostaja eden največjih problemov lokalne 
samouprave v Sloveniji, ki bistveno vpliva na delovanje občin in zmožnost 
samostojnega reševanja nalog, za katere so pristojne. Izhodišča in zahteve, ki naj jih 
izpolni finančni sistem za učinkovito delovanje lokalne samouprave morajo 
zagotoviti dovolj lastnih fiskalnih virov, ki zagotavljajo podlago za učinkovito 
delovanje in stabilen dolgoročen razvoj posamezne sredine. 


Če izhajamo iz analize (do)sedanjega sistema financiranja občin, povzamemo da 
kljub spremembi sistema financiranja tako ustavna načela, kot načela evropske 
listine niso primerno upoštevana. To potrjujejo naslednja dejstva: 

- Iz opravljenih analiz sistema financiranja se izpostavlja, da finančni viri 
niso v razmerju z nalogami, ki jih opravljajo lokalne skupnosti po ustavi in 
zakonu. 

- Kljub izboljšani finančni avtonomiji več kot polovica slovenskih občin v 
zadnjih dveh letih prejema finančno izravnavo, kar kaže na neustreznost 
razporeditve finančnih virov glede na pristojnosti občin. Finančno 
izravnavo potrebuje večina občin in ne le občine, ki so gospodarsko slabše 
razvite. 

- Poleg finančne izravnave tudi sredstva za sofinanciranje investicijskih 
nalog predstavljajo dodatno pomoč države, ki pomeni zagotavljanje 
osnovne finančne kapacitete za kritje osnovnih zakonskih nalog občine. 

- Finančni viri, ki se odstopajo lokalnim skupnostim so po obsegu premalo 
raznovrstni. Pomemben vir je le dohodnina, ki je po občinah neenakomerno 
porazdeljena. 

-  Pomanjkljiv je način opredelitve sredstev za izvajanje zakonskih nalog in 
primerne porabe občin, ker z izločitvijo stroškov amortizacije ne vključuje 
polne stroškovne cene za financiranje zakonskih nalog občin. 

- | Indeks davčne avtonomnosti občin je v primerjavi z drugimi državami 
nizek, prav tako je nizka višina lokalne javne porabe v skupni javni porabi. 


Rezultati raziskav financiranja slovenskih občin in ugotovitve iz podane 
problematike v tem prispevku podajajo potrebo po dograjevanju obstoječega 
sistema financiranja lokalnih oblasti. Pri dograjevanju sistema financiranja lokalnih 
ravni je v prvi vrsti potrebno izhajati iz ustavnih določb in načel Evropske listine v 
lokalni samoupravi. Cilj dopolnitve sistema financiranja lokalnih skupnosti je 
zagotovitev finančne avtonomije in vzpostavitev ravnovesja komponent ekonomske 
učinkovitosti, pravičnosti in demokratičnosti sistemov financiranja lokalnih ravni 
oblasti. Sistemski finančni viri pogosto predstavljajo omejitve hitrejšemu razvoju 
lokalnih sredin, saj so v glavnem usmerjeni v zagotavljanje kritja obstoječega 
nivoja delovanja lokalne skupnosti. Na drugi strani pa pričakovanja in zahteve 
občanov po kakovostnejšem javnem standardu nenehno rastejo. Ob doseženi stopnji 
davčne obremenitve občine nimajo veliko možnosti predpisovanja dodatnih dajatev 
brez posledic na konkurenčnost svojih sredin v primerjavi s sosednjimi občinami. 
Prav tako ne gre pomanjkanja fiskalnih virov reševati z zniževanjem javnega 
standarda. Vključevanje instrumentov zadolževanja ob predpisanih limitih je tudi 
hitro izčrpano. Zato je snovanje uspešnega razvoja lokalne skupnosti in vodenje 
finančne politike ob metodah proračunskega financiranja potrebno odpreti sodobnim 
metodam zagotavljanja finančnih virov in z učinkovitejšim instrumentom 
finančnega upravljanja. To med drugim vključuje vpeljavo večletnega pristopa 
programsko in v rezultate usmerjenega proračuna, vpeljavo drugačnih načinov 
zagotavljanja javnih služb in vključevanje partnerskega sodelovanja med javnim in 
zasebnim sektorjem. 


Glede na razmere javnih financ v Sloveniji kot tudi razvojne trende v svetu ob vse 
večji kompleksnosti in regulativi sistemov lokalnega javnega upravljanja v zasnovi 
modelov financiranja subnacionalnih ravni ni pričakovati zasukov v smeri 
zagotavljanja bistveno večjega obsega avtonomnih davčnih virov ampak 
dograjevanje bolj konsistentnega sistema prerazdeljevanja obstoječih davčnih virov 
med državo in lokalnimi enotami ter v zagotavljanje avtonomnega razpolaganja z 
dodeljenimi viri. Prav zato je potrebno zagotoviti kontinuiran dialog med državo, 
lokalnimi skupnostmi in njihovimi združenji pri določanju ravni primerne porabe 
in zagotavljanju potrebnih virov za njihovo kritje. Na osnovi navedenega je 
potrebno proučiti nabor lokalno ustrezno razpršenih davčnih virov, ki bi vnesli večjo 
prožnost prihodkov in njihovo enakomernejšo porazdelitev med jurisdikcijami. 
Korak k uravnoteženju lokalne avtonomije na strani virov in izdatkov bi bil lahko v 
smeri prenosa dodatnih sredstev lokalnim ravnem za naloge, ki so opredeljene kot 
lokalna pristojnost, a se njihovo financiranje deli med občino in državo (npr. izdatki 
za plače osnovnega izobraževanja, naloge na področju socialnega varstva, delovanje 
nekaterih kulturnih ustanov...). Pomemben prispevek k učinkovitosti finančnega 
upravljanja bi bil v smeri jasne razmejitve financiranja tekoče in investicijske porabe 
oziroma polnega zajetja stroškov javnih služb v kalkulacije primerne porabe občin. 

Z navedenimi oblikami financiranja lokalnih javnih sluzb, z uvajanjem projektnega 
financiranja dopolnjenega s sredstvi EU skladov, kot tudi uvajanjem neposrednih 
plačil stroškov za lokalne javne storitve s strani uporabnikov lahko bistveno 
izboljšamo finančne pozicije lokalnih proračunov in razbremenimo problematiko 
financiranja lokalnih oblasti. 


Urejanje sistema financiranja subnacionalnih ravni oblasti in medsebojnih razmerij 
med različnimi ravnmi oblasti ostaja eden največjih problemov delovanja lokalne 
samouprave. Ustanovitev pokrajin bo prinesla novo prerazporeditev nalog in 
finančnih virov med različnimi ravnmi oblasti, zato je potrebno pred tem temeljito 
dodelati model fiskalne decentralizacije v državi tako, da bodo finančni viri čim bolj 
prikladni nalogam, ki jih izvaja posamezna decentralizirana raven oblasti in da bodo 
pri tem upoštevan osnovni pogoj fiskalne decentralizacije, ki sloni na finančni 
avtonomiji  subnacionalnih ravni oblasti. Zasnova decentralizacije na osnovi 
administrativnih modelov fiskalne decentralizacije ne ustvarja pogojev 
učinkovitejšega javnega upravljanja in narodnogospodarskih koristi 
decentraliziranih sistemov. 

1 Uvod 


Osrednji problem slovenskih občin je njihova velikost oziroma njihova majhnost. 
Čeprav po velikosti slovenske občine v povprečju dosegajo evropsko povprečje, je 
kombinacija zakonskih okvirjev ter relativno centralistične državne politike usodna 
za prosperiteto tudi majhnih entitet. Poleg tega se obstoječe občine, kljub svoji 
majhnosti, še naprej delijo in tako nastajajo nove, še manjše občine. Če primerjamo 
obdobje pred osamosvojitvijo Slovenije in danes, ugotovimo, da se je število 
slovenskih občin povečalo kar za dvakrat. Mehanizmov za zajezitev nadaljnjega 
drobljenja občin ni veliko. Ustava RS zagotavlja prebivalcem RS pravico do lokalne 
samouprave, ki je ne gre kratiti, obenem izkušnje iz tujine ne kažejo, da bi bile 
velike lokalne entitete že zaradi velikosti uspešne in učinkovite (da ne omenjamo 
ekonomičnosti). Ena izmed možnosti za preprečevanje trenj in s tem potencialni 
odcepitvi dela občine, bi lahko bila subdecentralizacija. Na nacionalnem nivoju o 
decentralizaciji govorimo v smislu razmerja med državo in občino, ponekod pa med 
tema dvema obstaja še vmesna raven, ki je različno poimenovana (npr. regije, 
pokrajine, grofije itd.). Nižja raven ima v tem razmerju do višje ravni pravico 
oziroma možnost, da izrazi svoje interese, da odloča in tako vpliva na življenje ljudi 
na svojem ozemlju (Grafenauer 2000: 75). Pojem decentralizacije velja tako za 
razmerje državno — lokalno, kot tudi za razmerje lokalno — sublokalno. Slednje se 
(še posebej pri nas) vedno bolj pozablja in zanemarja. Slovenska zakonodaja namreč 
dovoljuje občinam ustanovitev ožjih delov, tako imenovanih vaških, krajevnih ali 
četrtnih skupnosti. Na te dele občine poljubno prenašajo pristojnosti iz svoje 
pristojnosti. V Sloveniji ima večina občin oblikovane ožje dele, slednjim je 
posvečeno premalo pozornosti, tako s strani politike kot stroke. Ožji deli občin 
imajo (lahko) po svoji vsebini in obliki velik potencial glede reševanja uvodoma 
omenjene problematike — drobljenja občin. 


V tem kontekstu članek — morda nekoliko kontroverzno — predstavi tezo o vlogi 
ožjih delov občin za preprečevanje nadaljnje drobitve slovenskih občin ter izhaja iz 
predpostavke, da bi morali ožji deli imeti višjo stopnjo avtonomije in več možnosti 
vplivanja na odločanje na občinski ravni. Predpostavlja se, da če bi ožji deli občin 
imeli več moči in avtonomije v svojih rokah bi lahko upravljali in samostojno 
odločali o zadevah, ki se vežejo na njihovo ozemlje ter prebivalce na tem teritoriju. 
S subdecentralizacijo lokalne ravni bi se povečala stopnja sodelovanja lokalnega 
prebivalstva, hkrati pa bi se zaradi njihove vključenosti v proces odločanja morebiti 
rešila tudi problematika premajhnih občin in nadaljnjega drobljenja, kar je lahko 
posledica nemoči odločanja ožjih delov občin o lastnih zadevah. Tak način lokalne 
reorganizacije moči znotraj občin bi hkrati vplival tudi na lokalno demokracijo in 
zmanjšanje stopnje vse pogostejšega pojava demokratičnega deficita. Izhajamo iz 
predpostavke, da je eden izmed vzrokov cepitve posledica premajhne samostojnosti 


' Pri tem moramo upoštevati dejstvo, da v prejšnjem sistemu ne moremo govoriti o takšnih 
občinah kot danes. 

ožjih delov pri upravljanju in odločanju o lastnih zadevah. Večja stopnja avtonomije 
bi ožjim delom občine morala pripadati tudi zato, ker se v teh skupnostih volijo 
predstavniki teh enot, katerih delovanje pa je omejeno, zato ni nekega večjega 
pomena v njihovem delovanju. Končna odločitev je velikokrat odraz volje 
občinskega sveta, saj predstavniki ožjih delov dajejo le predloge o rešitvah 
problemov in urejanju zadev, ki pa navsezadnje sploh niso zavezujoči za odločanje 
občinskih svetnikov. Seveda bi ob tem opozorili tudi na to, da rešitev ne bi bila 
samo v povečanju avtonomije ožjih delov, pač pa bi se sorazmerno glede na pravice 
morale določiti tudi odgovornosti do občine za odločitve, ki bi jih ožji deli sprejeli. 


Iz pretekle izkušnje na ravni lokalne samouprave smo se že lahko naučili, da je 
potrebno k uvajanju sprememb in k reformi lokalne samouprave pristopati na kar se 
da previdno in premišljeno ter dopuščati samo vnaprej predvidene izjeme. Ob 
neupoštevanju nam lahko, metaforično rečeno, stvari kar kmalu zbežijo izpod 
nadzora, ena izjema pa lahko ob sklicevanju drugih nanjo, privede do kaotične 
situacije v občinah. Iz tega razloga je nujna predhodna analiza stanja in razmislek o 
tem, kakšne spremembe bi bile najboljše. 


2 Mehanizem decentralizacije 


Za državo je značilno, da ima razvejano organizacijo. Zato je pomembno, da se na 
njenem ozemlju vzpostavijo necentralizirane oblasti, ki se nahajajo na 
organizacijsko omejenem prostoru in katerih odločitve niso zavezujoče za vse 
državljane, pač pa le za prebivalce neke ožje skupnosti (Brezovnik 2008). Ker je 
koncept decentralizacije razmeroma zapleten in večplasten, so si različne tudi 
razlage, način izvajanja in tudi posledice, ki jih prinaša proces decentralizacije 
(Yuliani 2004). Decentralizacija na eni strani ponuja možnosti približanja lokalnih 
javnih storitev in kar je pomembnejše v obravnavanem kontekstu, predstavlja 
možnost za krepitev lokalne demokracije. Gre za idejo približevanja procesa 
oblikovanja politik čim bližje ljudem ter razpršitev oblasti iz centra. Državljanom je 
tako dana možnost, da izkoristijo svojo pravico do sodelovanja in soodločanja o 
svojem lokalnem okolju (Burns, Hambleton in Hoggett 1990; Canel 2001: 26). 


Obstaja več definicij in opredelitev decentralizacije. Crook, Manor, Agawal in Ribot 
(v Yuliani 2004) decentralizacijo razumejo kot proces, ki navadno označuje prenos 
pristojnosti iz centralne ravni na nižje nivoje, kjer obstaja oziroma se vzpostavi 
politično-upravna in teritorialna hierarhija med vključenima ravnema oblasti. 
Podobno Sayer (ibid.) pravi, da se izraz decentralizacija uporablja za širok razpon 
prenosa odločanja iz osrednje vlade ali ravni na nižje, kot so regionalne, občinske 
oziroma lokalne ravni. Za razliko od naštetih avtorjev Morell (ibid.) decentralizacijo 
pojmuje v smislu participacije in jo označuje kot pristop, s katerim se omogoči 
sodelovanje prebivalcev in lokalne vlade. Ribot (ibid.) pa o decentralizaciji govori 
tudi kot o preoblikovanju lokalne institucionalne infrastrukture za opravljanje nekih 

zadev. Po njegovem mnenju so za decentralizacijo osnovni trije elementi, in sicer: 
odgovornost, diskrecijska pravica in varnost. Že iz razloga, da je decentralizacija 
pojav, ki se da definirati z različnih zornih kotov, je mogoče kategorizirati tudi več 
tipov decentralizacije, ki imajo različne značilnosti, politične posledice in pogoje za 
uspeh. Kljub razlikam se kaže tudi prekrivanje in kombiniranje med posameznimi 
vrstami decentralizacije v določenem trenutku in zato je še posebej potreben celovit 
pristop. 


Najprej je potrebno razlikovati med dejansko in pravno decentralizacijo. S pojmom 
dejanske decentralizacije označujemo sistem, v katerem hkrati obstajajo centralni in 
necentralni organi. V takšnem sistemu oblasti ne izvajajo samo osrednji organi, 
temveč tudi tisti na nekem teritoriju sprejemajo odločitve in jih vnašajo v življenje 
neke ožje skupine ljudi. Necentralni organi so pravno gledano lahko v različnih 
odnosih v razmerju do centralnih. Torej, če imajo necentralni organi izvirno 
avtonomijo, potem govorimo o dejanski decentralizaciji, v nasprotnem primeru, če 
pa lokalni organi izvršujejo oblast v imenu centralnih organov in pri tem nimajo 
nikakršne samostojne oblasti, pa govorimo o pravni obliki decentralizacije. Pri tem 
so sicer vzpostavljeni necentralizirani organi v bistvu centralizirani oziroma 
predstavljajo njihovo »podaljšano roko« pri izvajanju storitev (Brezovnik 2008). 
Poleg omenjene delitve, lahko v literaturi najdemo tudi delitev decentralizacije na 
teritorialno, upravno in politično, pa tudi fiskalno obliko decentralizacije. Naštete 
oblike se notranje členijo še na podoblike. Teritorialna oblika decentralizacije se 
najtesneje veže na lokalno skupnost in lokalno samoupravo. Gre za členitev ozemlja 
na dele, ki so ožji od državnega teritorija. Pri upravni decentralizaciji se upravne 
funkcije prenesejo iz centra na posamezne dele. Velikokrat so upravne zadeve 
prenesene na nižje ravni že z ustavo. Glede na stopnjo prenosa je koristno 
razlikovati med dekoncentracijo, delegiranjem in devolucijo. Naslednja se pojavlja 
politična oblika decentralizacije. S to obliko decentralizacije se zagotavlja lokalno 
demokracijo in ustvarja možnosti za soodločanje občanov o lastnih zadevah. V 
kontekstu politične decentralizacije so skupine na posameznih ravneh (centralni, 
mezo, lokalni) pooblaščene za odločanje v zvezi s tem, kar jih neposredno zadeva. 
Namen politične decentralizacije je, da imajo državljani ali njihovi izvoljeni 
predstavniki več moči pri javnem odločanju in vplivanju na oblikovanje ter izvajanje 
politik na lokalni ravni. Kot zadnja oblika se omenja fiskalna decentralizacija, ki pa 
pomeni razpršenost davkov in ustvarjanja prihodkov na nižjih ravneh. Za boljšo 
predstavo, gre za to, da lokalni organi pridobijo oziroma hranijo finančna sredstva za 
izpolnjevanje njihovih nalog in pristojnosti. Vse naštete oblike decentralizacije 
stremijo k prenosu političnih, finančnih in upravnih funkcij s centralne ravni na 
lokalno. Kot rezultat se pričakuje zagotavljanje boljših javnih storitev za ljudi 
(Brezovnik in Oplotnik 2003: 19-22; Yuliani 2004). 


Omenili smo tri pojavne oblike upravne decentralizacije. Dekoncentracija je pogosto 
obravnavana kot najšibkejša oblika decentralizacije in se najpogosteje pojavlja v 

unitarnih državah. Predstavlja prvi večji trend decentralizacije in prehod iz upravne 
na politično decentralizacijo. Izraz vključuje (l) proces preselitve osrednjega 
vladanja in geografsko razpršitev vladanja v več lokalnih enot, (2) administrativno 
decentralizacijo ali prenos izvajanja upravnih nalog na nižje nivoje, ki navzgor 
odgovarjajo osrednji vladi in pa (3) prenos upravne odgovornosti za določene naloge 
na nižje ravni, običajno na podlagi ozemlja. Devolucija ali prenos kot naslednja 
oblika upravne decentralizacije v večini primerov predstavlja osnovo za politično 
decentralizacijo. Nanaša se na (1) prenos pravic in sredstev iz centralne na lokalne 
oblasti ali skupnosti, (2) prenos odgovornosti upravljanja določenih funkcij na 
subnacionalni ravni, ki so v veliki meri izven neposrednega nadzora centralne 
države ter (3) predstavlja eno od oblik upravne decentralizacije, s katero se prenese 
posebna pooblastila odločanja iz ene stopnje na drugo. Tretja oblika je delegacija, ki 
pa predstavlja najobsežnejšo obliko decentralizacije. Gre za prenos odločanja in 
upravljanja javnih funkcij na pol-avtonomne organizacije, ki niso pod popolnim 
nadzorom višje instance, vendar ji končno le odgovarjajo. Ne glede na to imajo 
takšne organizacije praviloma veliko diskrecijo pri odločanju. Delegiranje se nanaša 
na (1) prenos vodstvene odgovornosti za določene funkcije v druge javne 
organizacije, bodisi pokrajinske, lokalne ali paradržavne agencije in (2) predstavlja 
eno od oblik upravne decentralizacije, kjer gre za prenos nalog in pooblastil na 
polavtonomne osebe, ki pa niso pod popolnim nadzorom osrednje oblasti (Center for 
International Earth Science Information Network 2011; Yuliani 2004) 


2.1  Subdecentralizacija 


S terminom subdecentralizacija lahko označimo decentralizacijo že decentraliziranih 
enot. Najpogosteje se to navezuje na decentralizacijo prvih nivojev lokalne 
samouprave (Bäck et al. 2005). Subdecentralizacija kot taka ne prinaša novih vsebin 
v pojem decentralizacije, gre namreč zgolj za razumevanje decentralizacije na mikro 
nivoju. Ne glede na obstoječe oblike decentralizacije lahko razmišljamo tudi o 
drugih možnih alternativah, saj nekateri avtorji (Drozdek Djurič in Bojnec 2010: 39) 
pravijo, da gre pri decentralizaciji lokalne samouprave za dinamičen proces, odvisen 
od ureditve posamezne države in družbe v njej ter da je iz tega razloga potrebno 
vseskozi iskati nove možnosti za bolj učinkovito izvajanje nalog na lokalni ravni. S 
tem namigujejo, da bi morale občinske oblasti skrbeti za zagotavljanje javnih 
storitev, hkrati pa bi morale enako pozornost namenjati tudi razširjanju pravic 
občanov, saj so odločitve o občinskih stroških in o zagotavljanju javnih storitev 
pravzaprav politične odločitve o  redistribuciji virov. Zato za učinkovito 
zagotavljanje javnih storitev potrebujemo lokalno demokracijo oziroma 
participacijo, ki nam omogoča, da s konsenzom določimo kvantiteto in kvaliteto 
storitev in kje naj bi te storitve izvajali. 


Vendar niso vsi vidiki subdecentralizacije pozitivni. Reformisti menijo, da je edini 
vzrok za slab odnos med občani in lokalno oblastjo slaba kakovost javnih storitev. In 

za izboljšanje kakovosti javnih storitev ni potrebno ustvarjati sublokalnih 
predstavniških organov oziroma voliti sublokalnih predstavnikov, temveč oblikovati 
učinkovito in uporabniku prijazno javno službo. Kdo se bo pritoževal nad 
»lokalnostjo« občinske oblasti, če je zagotavljanje javnih storitev na visoki ravni? 
Drugi argument je, da decentralizacija lahko vodi do bolj kompleksnega sistema, 
proces oblikovanja javnih politik je daljši, odpre se vprašanje odgovornosti, 
korupcije in makroekonomske vzdržnosti (Burki e tal. 1999: 3—4). 


V tem kontekstu je smiselno omeniti novi lokalizem, ki predstavlja koncept, s 
katerim se pojasnjuje spremembe na lokalni ravni. Globalni razvoj je pripeljal do 
situacije, kjer se pri javnih zadevah v vedno večji meri krepi udeležba manjših 
skupin, ki se ukvarjajo z bližnjimi in bolj specifičnimi zadevami (Brezovšek 2009b: 
35). Čeprav bi zaradi izraza »novi« pričakovali nek nov koncept, se izraz uporablja 
že dlje časa. Kot že rečeno, se je pojem razvil v času globalizacije, ponovno pa se je 
pojavil na prelomu tisočletja. Kljub istemu poimenovanju v obeh obdobjih se zdi, da 
se je njegov pomen nekoliko spremenil, saj se vedno bolj poudarja potreba po 
odprtem in prilagodljivem lokalnem upravljanju. Nekateri pravijo, da novi lokalizem 
prinaša živahnost in svežino v lokalno upravljanje, saj naj bi se zadovoljevalo 
različne potrebe in naloge v partnerskem razmerju s centrom. Novi lokalizem naj bi 
pomembno prispeval tudi k sodelovanju prebivalcev (ne samo svetnikov oziroma 
predstavnikov skupnosti), visoki stopnji tako vertikalnega kot tudi horizontalnega 
povezovanja ter korenitim spremembam delovanja na lokalni ravni v smeri bolj 
raznolikega, decentraliziranega in fleksibilnega sistema upravljanja. Naloge naj bi se 
na lokalno (ali sublokalno) raven prenesle zato, ker lahko lokalna oblast nekatere 
naloge izvede bolje kot centralna, s tem pa se stopa tudi v bolj zrel odnos med 
centralno in lokalnimi oblastmi, ki temelji na zaupanju in boljšem medsebojnem 
razumevanju, prenosom moči in odgovornosti za lokalne nosilce odločitev (Powell 
2004). Enako lahko o prenosu nalog razmišljamo tudi v smislu prenosa iz občinske 
ravni na nižje lokalne skupnosti. 


Pierre (v Brezovšek 2009a: 13) govori o lokalnem upravljanju (local governance), ki 
bi ga prav tako lahko prenesli na sublokalno raven. Lokalno upravljanje predstavlja 
fleksibilen vzorec javnega sprejemanja odločitev, saj naj bi se javne odločitve 
odvijale v dolgoročnih odnosih med posamezniki na različnih položajih in na 
različnih ravneh. Za koncept subdecentralizacije je pomemben način razmišljanja, da 
bi se v proces odločanja vključile nižje lokalne ravni oziroma, da bi se le-tem še bolj 
okrepila njihova moč. Model lokalnega upravljanja se nanaša na sposobnosti, ki jih 
ima lokalni sistem za koordinacijo politik in na reševanje zapletenih javnih 
problemov. Tovrstne probleme lahko interpretiramo v smislu, da gre za primere, ki 
se vežejo samo na določen del občine in bi se o rešitvah odločalo že na nižjih 
ravneh. Za takšno obliko organizacije je značilna (1) soodvisnost izmenjave virov 
kot so na primer finančna sredstva s centralne občinske ravni, (2) ustrezna pravila 
igre, torej natančno določene pristojnosti in odgovornosti posameznih ravni ter (3) 

znatna avtonomija na nacionalnem nivoju od drzave, na lokalnem nivoju pa od 
obéine. To prinaša bolj decentralizirano strukturo, nove oblike sodelovanja ljudi pri 
odločanju in decentralizacijo osrednje občinske oblasti. Avtonomija pomeni 
svobodo pred poseganjem centralne oblasti in pravico storiti nekaj pri reševanju 
lokalnih problemov. Če pretvorimo to idejo na lokalno raven, lahko rečemo, da gre 
za omejitev občinske oblasti in pravico do samostojnega reševanja lokalnih 
problemov na še nižjih ravneh. 


3 Razvoj ožjih delov občin v Sloveniji 


Primerjava ureditve na lokalni ravni danes in v času komunalnega sistema kaže, da 
danes v Sloveniji prevladujejo precej manjše in tako bolj številčne občine. 
Spremembe na ravni občine so vodile do spremenjene vloge krajevnih, vaških, 
četrtnih oziroma mestnih skupnosti, saj so današnje občine v veliki meri prevzele 
naloge, ki so v času komunalnega sistema bile v pristojnosti takratnih krajevnih 
skupnosti (Vlaj v Pinterič et al. 2008: 36). Zato je pomembno poudariti, da gre pri 
primerjavi starih krajevnih skupnosti (torej v času komunalnega sistema) in novih 
krajevnih, vaških in četrtnih skupnosti zgolj za primerjavo v imenu, in kot bomo 
videli kasneje, v vzrokih za nastanek. Vsebinsko se obe obliki znanto razlikujeta in 
imata zelo malo skupnega. 


Leta 1955 je bil v Sloveniji uveden tako imenovani komunalni sistem po vzoru 
pariške komune iz leta 1871. Občina oziroma komuna je bila pojmovana kot 
osnovna in družbenogospodarska enota, ki so ji bila dana velika pooblastila in kjer 
naj bi občani zadovoljili vse svoje potrebe. Predstavljala je skupnost nasproti državi, 
saj so državo razumeli kot institucijo, ki temelji na izkoriščanju ter dominaciji in je 
odtujena od prebivalstva. Pa vendar pri tem najdemo podobnost z državo, saj je 
opravljala vse javne zadeve ne glede na to, ali so imele lokalni, splošni oziroma 
državni pomen. To kaže na razlikovanje od današnjih občin, zato pa je okoli 1200 
takratnih krajevnih skupnosti imelo pristojnost za izvajanje nalog lokalnega 
pomena2, s katerimi se zadovoljuje skupne potrebe lokalnega prebivalstva 
(Šmidovnik 1995: 154; Vlaj 2005: 27—28; Ribičič 1994: 37). Ustava iz leta 1974 je 
glede krajevnih skupnosti določala, da predstavljajo temeljno raven lokalne 
samouprave in enega od temeljev socialističnega samoupravljanja. Krajevna 
skupnost je bila specifična samoupravna interesna skupnost, samoupravljanje znotraj 
tovrstnih skupnosti pa naj bi predstavljalo osnovo, na kateri bi se uresničevalo 
neposredno in skupinsko delegatsko odločanje. Tako močan položaj se je takratnim 
krajevnim skupnostim pripisoval ravno zato, ker so predstavljale raven, ki je bila 
bliže ljudem. V razmerju občina — krajevna skupnost, naj bi slednja predstavljala 
osnovo občine, saj je že ustava določila, da lahko delovni ljudje in občani, ki so 
organizirani v krajevnih skupnostih, sodelujejo pri upravljanju družbenih zadev in 
pri odločanju o vprašanjih, ki imajo skupni pomen (Grafenauer 2000: 336, 340). 


2 m 
Tovrstne naloge so danes prevzele občine. 

Na prehodu iz starega v novi sistem lokalne samouprave smo v času osamosvojitve 
imeli v Sloveniji organiziranih 62 občin. Prve spremembe statusa ožjih delov ni 
mogoče omejiti le na obdobje po osamosvojitvi Slovenije leta 1991. Pojavile so se 
ze s sprejemom ustavnih amandmajev leta 1989, ki so pristojnost ožjih delov omejili 
na sodelovanje pri upravljanju družbenih zadev in odločanje o vprašanjih skupnega 
pomena znotraj občine. Po ustavi leta 1991 in z Zakonom o lokalni samoupravi iz 
leta 1994, so se ožji deli občin ohranili, vendar pa so jim spremenili status in naloge 
(Lavtar 2007: 50-51). Zakon o ustanovitvi občin ter o določitvi njihovih območij iz 
leta 1994 je tedanjih 62 občin oziroma komun nadomestil s 147 občinami (Vlaj 
2004: 184). Obenem so krajevne skupnosti izgubile naravo samostojne lokalne 
skupnosti in postale del občine. Nove občine so v veliki meri prevzele naloge bivših 
krajevnih skupnosti in tako je bilo potrebno na novo določiti status ter pristojnosti 
ožjih delov občin (Šmidovnik 1995: 229). 


3.1 Ožji deli v zakonodaji 


Področje lokalne samouprave na evropski ravni opredeljuje Evropska listina lokalne 
samouprave (Ur. 1. RS 57/1996), ki jo je Slovenija ratificirala leta 1996. Le-ta sicer 
ožjih delov občine izrecno ne omenja, pa vendar lahko rečemo, da se z institutom 
krajevnih, vaških oziroma četrtnih skupnosti dosega načelo subsidiarnosti, ki izraža 
težnjo po prenosu nalog na čim nižje ravni. Tretja točka četrtega člena listine pravi, 
da naj javne naloge, če je le možno, opravljajo osebe, ki so najbližje državljanom. 
Sublokalne skupnosti tako lahko razumemo kot izpolnjevanje omenjenega načela, 
saj je na ta način dana možnost, da se javne naloge izvajajo še bliže državljanom. 


Področje ožjih delov občine v Sloveniji, podrobneje kot Evropska listina lokalne 
samouprave, urejajo normativni akti na nacionalni in na lokalni ravni. Ustava RS 
podobno kot evropska listina ožjih delov izrecno ne omenja, tako da o ožjih delih ne 
moremo govoriti kot ustavni kategoriji. Vsebinski del ustave, kjer se ureja položaj 
lokalne samouprave so členi od 138 do 144. V 138. členu je navedeno, da lahko 
prebivalci lokalno samoupravo uresničujejo v občinah ali drugih lokalnih 
skupnostih. Poleg posebnega poglavja, je za področje lokalne samouprave 
pomemben že deveti člen, ki pravi, da je v Sloveniji zagotovljena lokalna 
samouprava. 


Izrecno so ožji deli občine omenjeni v Zakonu o lokalni samoupravi (Ur. l. RS 
94/2007). 18. člen zakona navaja, da je notranja členitev občin možna na tako 
imenovane krajevne, vaške in četrtne skupnosti ter da se ime in območje ožjega dela 
občine določi s statutom občine. Iz tega ugotovimo, da omenjeni zakon napotuje na 
akte lokalnega značaja, ki naj konkretno uredijo položaj in naloge ožjih delov. S tem 
je občinam dana možnost, da same odločijo oziroma določijo kolikšna bo velikost 
njihovih ožjih delov in kako jih bodo poimenovane. Glede na teritorialno in 

demografsko raznolikost slovenskih občin bi bilo težko zakonsko predpisati 
razsežnost ožjih delov, poleg tega pa je v procesu oblikovanja potrebno upoštevati 
še zgodovinske, upravne, kulturne in druge dejavnike oziroma značilnosti območja 
kjer se ožji deli občin ustanavljajo. Podobno velja tudi glede poimenovanj, saj so 
nekatere občine bolj urbanizirane, druge občine pa so izrazito ruralne. Ožjim delom 
v bolj mestnih občinah ustrezajo poimenovanja kot je mestna četrt, v drugih 
občinah, ki pa so bolj ruralne narave pa bi ožje dele najlaže opisali z izrazom vaške 
skupnosti." Tako glede poimenovanja kot tudi glede območja ožjega dela občine je 
potrebno predhodno ugotoviti interes prebivalcev, ki tam živijo. Zadnji odstavek 18. 
člena zakona določa, da mora v primeru ustanovitve ali spremembe območja ožjega 
dela, občinski svet na zboru krajanov ali na referendumu ugotoviti interes 
prebivalcev na teh območjih in tako v skladu z njihovo izraženo željo oblikovati ter 
poimenovati ožji del občine. 


Da gre za pravo politično decentralizacijo je razvidno iz določila zakona, ki 
opredeljuje, da je organ ožjega dela svet, voljen s strani prebivalcev tega dela občine 
(19. člen). Gre za predstavniško telo, ki občinskemu svetu predlaga odločitve, ki se 
nanašajo na ožje dele oblikovane znotraj občinskega ozemlja. Statut občine lahko 
določi tudi, da sveta v ožjem delu ni. V tem primeru ima občinski svet na voljo 
možnost, da na tej ravni ustanovi krajevne, vaške ali četrtne odbore. Splošne naloge 
ožjih delov določa 19.b člen. Naloge so na ožje dele s strani občine prenesene z 
občinskim statutom in se pretežno nanašajo na prebivalce na tem območju. Statut 
občine mora natančneje opredeliti naloge, ki jih ožji deli občin opravljajo 
samostojno, prav tako pa mora opredeliti tudi način njihovega financiranja, načela, 
delovanje organov in pravni status. Naloge, ki se prenesejo v izvajanje ožjim delom 
občine, se podrobneje določijo tudi z odlokom kot občinskim aktom. Če ožji del 
pridobi v svojo pristojnost izvajanje del nalog, ki jih ima po zakonu občina, se mora 
za te po načelu koneksitete s strani občine zagotoviti tudi ustrezna finančna sredstva. 
Zakon v 19.c členu določa, da lahko svet občine tudi določi, da ožji del občine 


3 Poimenovanja ožjih delov znotraj občin so različna. Večina občin uporablja enotna 
poimenovanja za vse ožje dele organizirane na lastnem ozemlju, obstajajo pa primeri, ko se v 
eni občini hkrati uporabljajo različna poimenovanja glede na položaj ožjih delov. Kot primer 
lahko omenim občino Ravne na Koroškem in občino Škofljica. Ti dve občini za opis svojih 
ožjih enot hkrati uporabljata kar tri različna poimenovanja in sicer ločijo med krajevnimi, 
vaškimi in pa četrtnimi skupnostmi znotraj občine. V praksi je najpogosteje uporabljen izraz 
krajevna skupnost. Obstajajo pa še druga poimenovanja kot je mestna, četrtna ali vaška 
skupnost ter mestna četrt. Raznolika poimenovanja, ki jih uporabljajo občine, vzpostavljajo 
dilemo ali vrzel med zakonskimi določili in poimenovanji na ravni občine. Zakon o lokalni 
samoupravi (Ur. l. RS 94/2007) namreč v 18. členu loči le med krajevnimi, vaškimi in 
četrtnimi skupnostmi, zato se na tem mestu poraja vprašanje glede poimenovanja ožjega dela 
kot je mestna skupnost in mestna četrt, ki v zakonu nista izrecno navedeni oziroma omenjeni. 
Pojem mestne skupnosti za poimenovanje ožjih delov na primer uporabljajo v občini Žalec, 
pojem mestne četrti pa v Celju, Mariboru in v Murski Soboti. 

pridobi status pravne osebe javnega prava, ki ga zastopa svet in tako ima pravico 
nastopati v pravnem prometu v okviru nalog, ki so določene z odlokom ali statutom 
občine. Če ima ožji del status pravne osebe hkrati tudi odgovarja za svoje obveznosti 
z vsem svojim premoženjem. 


Kot je bilo že navedeno, so notranja organizacija in družbena razmerja znotraj 
občine urejena z akti lokalnega značaja. Najpogosteje so to statuti, odloki, odredbe, 
pravilniki, navodila in v nekaterih primerih tudi sklepi (npr. sklep o ustanovitvi) 
(Kaučič in Grad 2003: 343). V lokalnih aktih so praviloma določena imena ožjih 
delov občine, njihovo območje, položaj ter pristojnosti oziroma naloge, ki jih 
opravljajo. Tako lokalni akti predstavljajo izhodišče za obstoj ožjih delov in njihovo 
delovanje 


4 Ožji deli občin, njihove pristojnosti in nastanek 
4.1 Empirična analiza 


Uvodoma smo že omenili, da so raziskave o ožjih delih občin v Sloveniji redke ter 
da je nasploh celotno področje zanemarjeno. Da bi nekoliko zapolnili vrzel smo 
izvedli raziskavo o notranjih delih občin — in sicer: a) koliko jih sploh je in kakšne 
so njihove demografske značilnosti, b) kakšne naloge so jim poverjene in kakšna je 
stopnja avtonomije odločanja ter c) kakšen je bil vzrok za nastanek ožjih delov v 
posamezni občini. Raziskava zajema vzorec osemdesetih slovenskih občin.4 Iz 
raziskave so bile izključene občine, ki se notranje ne členijo. 


Pridobljene podatke smo želeli nadgraditi ter ugotoviti tudi: 

1) Ali obstaja povezanost med teritorialno velikostjo občine in številom ožjih 
delov ter med demografsko velikostjo ožjih delov in številom ožjih delov 
občin. Predvidevali smo, da večja kot je občina tako po številu prebivalstva kot 
po velikosti ozemlja, več bo imela ožjih delov. 


2) | Ali obstaja povezanost med velikostjo občine in številom nalog, ki jih prenaša 
na svoje ožje del. Page in Goldsmith (v Brezovšek 2005: 70) menita, da je prav 


4 V raziskavo so bile zajete občine: Bohinj, Beltinci, Bled, Bovec, Brezovica, Brežice, Celje, 
Cerklje na Gorenjskem, Cerknica, Črnomelj, Divača, Dobrova — Polhov Gradec, Dobrovnik, 
Dolenjske Toplice, Domžale, Dornava, Gornja Radgona, Ig, Ivančna Gorica, Izola, Kamnik, 
Kanal ob Soči, Kidričevo, Kobarid, Kočevje, Komen, Koper, Kranj, Krško, Kungota, Laško, 
Lenart, Lendava, Ljubljana, Ljutomer, Logatec, Majšperk, Maribor, Medvode, Metlika, 
Moravče, Moravske Toplice, Murska Sobota, Nova Gorica, Novo Mesto, Ormož, Pesnica, 
Piran, Pivka, Podvelka, Ptuj, Puconci, Rače — Fram, Radeče, Radenci, Ravne na Koroškem, 
Ribnica, Rogaška Slatina, Selnica ob Dravi, Sežana, Slovenj Gradec, Slovenske Konjice, 
Starše, Šentilj, Šentjur pri Celju, Škofja Loka, Škofljica, Šoštanj, Tolmin, Trebnje, Tržič, 
Turnišče, Videm, Vipava, Vitanje, Vransko, Vrhnika, Zreče, Žalec, Žužemberk. 

od velikosti lokalne skupnosti odvisno, kakšna bo alokacija nalog ter kakšni 
bodo odnosi med centralno in lokalno ravnjo oziroma v danem primeru med 
lokalno in sublokalno ravnjo. Prav tako smo tudi v tem primeru predpostavljali, 
da večja kot je občina, večjo stopnjo avtonomije in samostojnosti prenaša na 
ožje dele. 


3) Kakšni so vzroki nastanka ožjih delov občine. Po osamosvojitvi in po 
ustanovitvi novih občin so takratne krajevne skupnosti izgubile naravo 
samostojne lokalne skupnosti in postale del občine v teritorialnem, 
organizacijskem, funkcionalnem in premoženjsko-finančnem smislu. Nova 
občina je v veliko primerih prevzela naloge bivše krajevne skupnosti, s tem pa 
je bilo potrebno na novo določiti pristojnosti in naloge teh ožjih delov 
(Šmidovnik 1995: 229). Ohranja se mišljenje, da naj bi ožji deli v praksi 
večinoma ohranili kontinuiteto iz prejšnje ureditve (Kaučič in Grad 2003: 347). 


Kvantitativni podatki o teritorialni velikosti občin in številu prebivalstva v njih so 
bili pridobljeni s Statističnega urada Republike Slovenije in sicer za obdobje 2008 in 
2009. Po specifičnih podatkih, ki niso bili javno objavljeni smo z družboslovnimi 
intervjuji povprašali predstavnike občin. Ti so podatke o svojih ožjih delih večinoma 
posredovali iz popisa prebivalstva leta 2002. Korelacije med izbranimi 
spremenljivkami so izračunane s statističnim programom SPSS (Statistical Package 
for the Social Sciences). 


4.2 Splošne demografske značilnosti ožjih delov občin 


Ker podatkov o notranji členitvi občin ne beležijo uradne statistike, poleg tega pa se 
status členitve nenehno spreminja so splošne demografske ugotovitve pomembne pa 
tudi zanimive. Ugotovili smo, da se število ožjih delov giblje med dvema in 
devetindvajset. Največ ožjih enot ima oblikovanih občina Pivka, ki je razdeljena na 
devetindvajset vaških skupnosti. Po dva ožja dela imajo občine Dolenjske Toplice, 
Lenart, Rače — Fram in pa občina Radenci. Velikost ožjih delov lahko merimo glede 
na velikost ozemlja izraženo v kvadratnih kilometrih ter glede na število 
prebivalstva. Pri tem bi radi opomnili, da so bili podatki o teritorialni velikosti 
posameznih ožjih delov dokaj nedostopni, zato je bila teritorialna primerjava v tem 
delu izpuščena, smo pa primerjali podatke o številu prebivalstva. Ugotovili smo, da 
ima največ, kar 34.340, prebivalcev v enem ožjem delu četrtna skupnost Bežigrad 
(Mestna občina Ljubljana). Primerjava števila prebivalstva z ožjim delom, za 
katerega je značilno najmanjše število prebivalcev je precejšnja. Vaška skupnost 
Šilentabor v občini Pivka ima po podatkih iz popisa prebivalstva leta 2002 le 
skromnih 9 prebivalcev. 


Preračunano je bilo tudi povprečno število prebivalstva na eno ožjo enoto v občini. 
Podatek se navezuje na vzorec 64 občin, saj v nekaterih občinah nismo dobili 

podatka o številu prebivalstva za vse ožje dele, zato te občine niso bile primerne, da 
bi jih vključili v preračun povprečja. Povprečno število prebivalcev na eno ožjo 
enoto znaša 1.667 prebivalcev. Najmanjše povprečno število prebivalcev v 
posamezni ožji enoti ima občina Komen, kjer je povprečje 166 prebivalcev na eno 
vaško skupnost, največje povprečno število pa je značilno za Mestno občino 
Ljubljana, kjer pa je v povprečju 16.450 prebivalcev na eno četrtno skupnost. 
Poskušali smo ugotoviti tudi ali obstaja korelacija med (1) velikostjo ozemlja občine 
ter številom ožjih delov, ter (2) številom prebivalstva v občini in številom ožjih 
delov. Pričakovali smo, da večja kot je velikost ozemlja občine, več bo ožjih delov 
in prav tako več kot bo prebivalstva v občini, več bo ožjih delov. Po izračunu 
povezanost med velikostjo ozemlja v kvadratnih kilometrih in številom ožjih delov v 
občini obstaja, saj Pearsonov koeficient znaša 0,368. Do podobne ugotovitve smo 
prišli tudi pri ugotavljanju povezave med številom prebivalstva in številom ožjih 
enot, kjer je izračunan Pearsonov koeficient sicer nekoliko nižji kot v prvem primeru 
in znaša 0,324. Kljub temu, da je v obeh primerih koeficient pozitiven (pozitivna 
zveza med izbranima spremenljivkama), lahko govorimo le o šibki povezanosti 
oziroma korelaciji med izbranimi spremenljivkami, saj sta koeficienta razmeroma 
nizka. 


4.3 Naloge ožjih delov občin 


Ožji deli občine opravljajo raznolike naloge, ki se vežejo na njihovo ozemlje. Katere 
naloge bodo občine prepustile v pristojnost ožjim delom je v popolni domeni občine, 
zato se dodeljene pristojnosti med seboj precej razlikujejo in jih ni moč klasificirati 
glede na področje (gospodarske, participativne ipd.). Da bi se izognili 
nepreglednemu navajanju smo se odločili za pristop s katerim bi ugotovili kakšno 
moč s podeljenimi pristojnostmi ožji deli pridobijo. Nenazadnje nam ta podatek 
pove več o dejanski decentralizaciji sami. Ker je stopenj avtonomnega odločanja 
več, smo pripravili tipologijo treh ravni moči odločanja, kot so tudi pogosto 
navedene v občinskih statutih.) Tako je najvišja stopnja odločanja samostojno 
odloča in izvaja, sledi sodeluje pri pripravi in realizaciji najnižja pa je daje, zbira in 
sprejema ter oblikuje predloge. Pristojnosti v tabeli (glej tabelo 1) so razvrščene 
padajoče glede na moč oziroma stopnjo avtonomije. 


S Pri tem gre opozoriti, da so si občinski statuti pri navajanju pristojnosti ožjih delov mestoma 
izredno podobni, ponekod popolnoma identični. 

Tabela 1: Pristojnosti ožjih delov občin 


najmanjše največje povprečno 
PRISTOJNOSTI število nalog | število nalog | število nalog 
samostojno odloča in izvaja 0 18 3,89 
sodeluje pri pripravi in realizaciji 0 15 9,04 
daje, zbira in sprejema ter oblikuje 2 23 10,51 
predloge 
N=73 


Vir: Raziskava »Analiza notranje členitve občin« 2010. 


Iz tabele 1 lahko ugotovimo, da nekatere občine ožjim delom sploh ne prepuščajo 
nalog kot je samostojno odločanje in izvajanje lastnih zadev ter sodelovanje pri 
pripravi in realizaciji. V teh primerih se kaže, da je avtonomija delovanja ožjih delov 
zelo omejena ali z drugimi besedami, ožji deli v teh občinah sploh nimajo možnosti, 
da bi samostojno odločali o zadevah na njihovem ozemlju. 


Če se ozremo na podatke o povprečnem številu nalog, ki so navedeni v zadnji koloni 
tabele, lahko vidimo pričakovane rezultate. Najmanjše povprečno število je značilno 
prav za tiste naloge, ki ožjim delom občine dajejo največjo moč in število teh se 
giblje med 3 in 4 (3,89). Največje povprečno število nalog je tistih, ki dajejo ožjim 
delom najmanjšo avtonomijo pri upravljanju o svojih lastnih zadevah, teh je v 
povprečju med 10 in 11 (10,51). Največjo stopnjo moči pri odločanju svojim ožjim 
delom daje občina Ljutomer, ki našteva kar 18 tovrstnih nalog, kjer imajo krajevne 
skupnosti možnost, da samostojno odločajo o lastnih zadevah in jih potem tudi 
izvajajo. Nasproten primer predstavlja Mestna občina Ljubljana, kjer je večina 
nalog ožjih delov takšne narave, da imajo četrtne skupnosti zelo omejeno stopnjo 
avtonomije pri odločanju. Glede na velikost Mestne občine Ljubljana bi pričakovali, 
da bo svojim četrtnim skupnostim dajala višjo raven samostojnega odločanja o 
lastnih zadevah. 


Teritorialno srednje velike občine prenašajo na svoje sublokalne enote največjo 
stopnjo moči, sledijo teritorialno velike občine, najmanj moči pa dajejo ožjim delom 
majhne občine, kar bi tudi pričakovali (glej tabelo 2).’ V manjših občinah so že sicer 
zadeve bliže ljudem, zato ni potrebne tolikšne stopnje samostojnega upravljanja 


$ Na ozemlju občine Ljutomer je organiziranih devet krajevnih skupnosti, ki jim je z Odlokom 
o krajevnih skupnostih v Občini Ljutomer podeljen poseben status pravne osebe javnega 
prava, ki ga opredeljuje že zakon. 

! Prav tako smo tudi preverjali ali obstaja povezanost med demografsko velikostjo občine in 
stopnjo samostojnosti ožjih delov. Za razliko od povezanosti med teritorialno velikostjo in 
pristojnostmi, se v primeru demografske velikosti rezultati bolj približujejo pričakovanim. 
Ugotovili smo, da večja kot je občina po številu prebivalcev, več moči pri samostojnem 
odločanju imajo ožji deli občin. 

zadev na še nižjih lokalnih ravneh. V teh občinah tudi po pričakovanjih prevladujejo 
naloge, ki so bolj svetovalne narave in na končno odločitev ne vplivajo v veliki 
meri. 


Tabela 2: Klasifikacija občin glede na obseg teritorija in pristojnosti ožjih delov 


TIP OBČINE odloča sodeluje, oblikuje daje predloge, adele: 
poroča 
majhne občine 
(do 80,0 km") 76 (14%) 218 (39%) 260 (47%) 
srednje velike občine 
(80,1 km? — 180 km"). | 125 (20%) 229 (37%) 262 (43%) 
velike občine 
(180,1 km? in več) 83 (16%) 204 (39%) 235 (45%) 
N=73 


Vir: Raziskava »Analiza notranje členitve občin« 2010. 
4.4 Vzroki nastanka ožjih delov občin 


V začetnem delu smo že omenili, da je pri oblikovanju ožjih delov potrebno 
upoštevati več dejavnikov. V raziskavi je bilo vnaprej oblikovanih osem možnih 
vzrokov nastanka (glej tabelo 3), ki se pojavljajo posamično ali pa v medsebojnem 
prepletu in glede katerih so se občine opredeljevale, da so botrovali nastanku 
njihovih ožjih delov. Tovrsten nabor je omogočil čim bolj natančno določitev ali 
identifikacijo vzrokov, ki se najpogosteje pojavljajo pri oblikovanju ožjih delov v 
slovenskih občinah. Z anketiranjem predstavnikov občin smo prišli do rezultatov, ki 
so prikazani v spodnji tabeli. Zaradi boljše pregledanosti so vzroki nastanka v tabeli 
zapisani v padajočem sosledju glede na pogostost pojavljanja vzroka nastanka. Na 
tem mestu je potrebno opomniti, da je na vprašanje o vzroku nastanka ožjih delov 
odgovorilo le 68 v raziskavo vključenih občin, saj nekatere izmed vključenih občin 
vzrokov nastanka sploh niso znale identificirati. 


Tabela 3: Vzroki za subdecentralizacijo 


VZROKI ZA NASTANEK OŽJIH DELOV v% 
preplet zgodovinskega in teritorialnega 25 
teritorialna členitev 19,1 
zgodovinska členitev 13,2 
preplet teritorialnega in funkcionalnega 13,2 
preplet zgodovinskega, teritorialnega in 8,8 
funkcionalnega 
ostanek komunalnega sistema 7,4 
funkcionalna členitev 5,9 
drugo 5,9 


N<68 Vir: Raziskava »Analiza notranje členitve občin« 2010. 

Glede na podatke lahko ugotovimo, da prevladujoč vzrok nastanka ožjih delov v 
občinah izhaja iz prepletanja zgodovinskih in teritorialnih okoliščin. Na podlagi tega 
kriterija so ožji deli oblikovani v kar četrtini (25%) analiziranih občin. Če 
primerjamo teritorialne in zgodovinske vzroke nastanka pa lahko ugotovimo, da se 
teritorialni vzrok nastanka ožjih delov v občinah pojavlja pogosteje kot zgodovinski, 
saj se pojavlja v dobrih devetnajstih odstotkih občin, medtem ko se zgodovinski 
vzrok pojavlja v dobrih trinajstih odstotkih analiziranih slovenskih občin. 


Sosledje vzrokov nastanka v tabeli daje zanimivo ugotovitev predvsem iz razloga, 
ker se v literaturi pojavlja teza, da so sedanji ožji deli večinoma ohranili kontinuiteto 
iz prejšnje ureditve (Kaučič in Grad 2003: 347). Glede na podatke tej tezi ne 
moremo pritrditi. Ostanek komunalnega sistema kot vzrok nastanka se uvršča šele 
na šesto mesto in ne na prvo kot je bilo pričakovano v začetku. Za tovrsten vzrok 
nastanka se je opredelilo le 7,4 odstotka v analizo vključenih občin. Omenjena teza 
iz teorije je zato glede na podatek iz občin vprašljiva. 


5 Zaključek 


Oblike decentralizacije se medsebojno prepletajo. V Sloveniji na ravni občin v 
večini že obstaja teritorialna decentralizacija, ki bi jo z različnimi ukrepi na dolgi 
rok lahko korigirali in s tem olajšali lokalno upravljanje ter proces odločanja. Uvedli 
bi (lahko) še bolj dosledno upravno in politično decentralizacijo, ki zagotavlja 
možnosti za soodločanje občanov o lastnih (sub)lokalnih zadevah. Dekoncentracija 
kot posebna oblika upravne decentralizacije pa (zaenkrat) ne bi prišla v poštev v 
vseh ožjih delih, saj ne premorejo dovolj virov za vzpostavitev tovrstne 
decentralizacije. V danih okvirih je morda najprimernejša oblika decentralizacije 
devolucija. S to obliko decentralizacije bi se iz osrednje občinske ravni na 
sublokalne skupnosti preneslo posebna pooblastila odločanja, pravice in sredstva. 
Zaradi učinkovitosti, uspešnosti in tudi ekonomičnosti delovanja takšnega sistema 
lokalne reorganizacije bi bilo potrebno natančno definirati tudi odgovornosti ožjih 
delov. 


Da ožji deli niso zgolj ostanek bivšega komunalnega sistema, kot se je navadno 
navajalo v literaturi že nakazuje, da ta mehanizem ni le nostalgičen spomenik 
preteklosti. Preplet teritorialnih in zgodovinskih elementov riše sublokalen 
zemljevid Slovenije, na katerem najdemo najrazličnejše entitete. Najmanjše štejejo 
manj kot deset prebivalcev, največje pa prekašajo marsikatero večjo občino. 
Razlikujejo se tudi glede stopenj pristojnosti. Praviloma imajo demografsko večje 
občine več poguma za prenos pristojnosti na nižje ravni, vendar so na sploh ožji deli 
zelo šibki ter obsojeni na večno posvetovalno vlogo. Ključno za nadaljnje preživetje 
in prosperiteto sublokalne ravni je povečanje stopnje avtonomije. Prenos avtonomije 
in samostojnosti odločanja na najnižje ravni bi najverjetneje povzročil odpore s 

strani občinskih svetov, saj bi se jim s tem njihova moč nekoliko zmanjšala. Vendar 
pa je v tem primeru potrebno razmišljati širše. Zavedati se moramo, da takšna 
reorganizacija vpliva na povečanje stopnje demokratičnega odločanja in posledično 
zmanjšanje stopnje demokratičnega deficita. 


Ožji deli občin v Sloveniji imajo potencial, ki bi se ga lahko, še posebej v krizi 
lokalno-samoupravnega sistema," bolje izkoristilo. Zaradi svoje majhnosti in bližine 
občanu se v njih bolje izrazi skupinska pripadnost in kohezija med ljudmi, kar lahko 
premosti prepad med občani in občinsko oblastjo v velikih občinah. Morda bi večja 
pozornost ožjim delom preprečila težnje po nadaljnjih drobitvah. Manjše entitete se 
lažje prilagodijo spremembam ter uspešneje krmarijo v globalnem trgu lokalnih 
skupnosti (Mouritzen 1989). Obenem se na ravni občine obdržijo skupne službe ter s 
tem povezani administrativni stroški. Trenutno v slovenskem prostoru (žal) ni časa 
za tovrstno razpravo. Vsekakor pa menimo, da bi jo bilo potrebno odpreti in s tem 
ponuditi mehanizmu subdecentralizacije, da zaživi v polni meri ter (morda) naslovi 
prenekateri problem lokalno-samoupravnega sistema pri nas. 

1 Teoretsko-metodološko ozadje: upravno-politična dihotomija 


Številne študije, ki raziskujejo odnos med politiko in upravo, se začnejo z 
zapletenim vprašanjem »K do vlada?«. Za Pagea (1992) je odgovor na to vprašanje 
zelo preprost: »vladajo oboji - tako politiki kot uradniki«. Aberbach in Rockman 
(1987) razlikujeta med formalnim in neformalnim vladanjem. Pravita, da je s 
formalno-pravnega vidika odgovor zagotovo »politiki«. Če to vprašanje pogledamo 
z vidika neformalnega vladanja, stvari niso več tako jasne, saj (po njunem mnenju) 
javni uslužbenci posedujejo dragoceno znanje in informacije o delovanju, ki jih 
politiki nimajo. Cambell in Peters (1988) imata podoben pogled na vprašanje »K do 
je šef?«. Pravita, da politiki ob prihodu seveda pričakujejo, da bodo sprejeli 
pomembne politične odločitve, kasneje pa spoznajo, da si lahko uradniki prisvojijo 
njihovo moč. Nazadnje Page (1992) argumentira, da ni mogoče odgovoriti na to 
vprašanje z vidika (že tako spornega) družboslovnega koncepta vpliva in moči. 
Poleg tega bi za oceno vpliva uradnikov in politikov morali predpostaviti predhodne 
poznavanje njihovih dejanskih ciljev, ki pa jih je nemogoče pridobiti. Kljub 
omenjenim težavam v zvezi s postavljenim vprašanjem o tem kdo vlada, mnogi 
teoretiki še vedno iščejo odgovor. Pri tem se (največkrat) osredotočajo predvsem na 
formalna pravila, ki usmerjajo obnašanje med politiki in uradniki v procesu 
oblikovanja politik. Glavni pojem, ki opisuje takšno razmerje, je torej pojem 
upravno-politične dihotomije. 


Celoten koncept upravno-politične dihotomije temelji na ideji demokratičnega 
nadzora in pravne države. Javne politike morajo biti sprejete s strani demokratično 
izvoljenih predstavnikov, implementirane pa s strani uprave. Takšna ločitev akterjev 
omejuje korupcijo in okrepi učinkovitost, ki bi lahko bila omejena v primeru 
(pre)velike vpetosti politikov v upravo (Svara 1999). Mit o upravno-politični 
dihotomiji že vrsto let opozarja na ločenost politične in administrativne (upravne) 
sfere. Ta dihotomija velja tako za analizo političnih institucij kot tudi vedenjskih 
vzorcev političnih funkcionarjev in javnih uslužbencev. Mit o ločenosti politike in 
uprave je skozi zgodovino prestal napade različnih avtorjev in preživel vse do 
današnjega časa, ko se vedno znova pojavlja v vrsti različnih političnih sistemov 
(Campbell in Peters 1988: 81). Čeprav danes izvirna ideja o strogi ločenosti politike 
in uprave (morda) niti deloma ne odraža realnega stanja, moramo predpostaviti, da 
ima za politične funkcionarje in javne uslužbence še vedno določen pomen (Peters 
2001: 182). 


Neposreden konflikt med politiki in birokracijo je pogosto naveden kot osnovni 
problem sodobne politične oblasti (Aberbach et al. 1981: 252). Za razumevanje 
procesa vladanja in njegovega delovanja je neizogibno v čim večji meri poznati in 
raziskati odnose med obema ključnima skupinama akterjev (torej politiki in javnimi 
uslužbenci), ki nanj s svojim (ne)delovanjem v veliki meri vplivata. Zaznati je, da je 
sistem javnih uslužbencev v sodobnih demokracijah prerasel svojo klasično vlogo, 
ki je bila omejena zgolj na izvrševanje tistega, kar jim politični funkcionarji (kot 

njihovi predpostavljeni) ukažejo. Danes sistemi javnih uslužbencev tako ne igrajo 
zgolj instrumentalne vloge kot personalni sistemi, ampak si postopoma dobivajo tudi 
večjo ali manjšo vlogo v procesih uresničevanja oblasti, ki je v veliki meri odvisna 
prav od političnih funkcionarjev (Haček 2009: 12). Heady (1991: 448) je definiral 
šest različnih konfiguracij med političnimi funkcionarji in javnimi uslužbenci, ki jih 
je nekoliko kasneje Hojnacki posplošil v dve osnovni konfiguraciji. Prva 
konfiguracija predpostavlja, da politična oblast prevladuje nad javnimi uslužbenci, 
ki izgubijo velik del svoje neodvisnosti in predstavljajo zgolj podaljšano roko 
politične oblasti, ki zasleduje le lastne politične cilje. V nasprotju pa druga 
konfiguracija predpostavlja visoko stopnjo neodvisnosti in moči javnih uslužbencev, 
ki ju le-ti uporabljajo za doseganje lastnih ciljev v razmerju do politične oblasti 
(Hojnacki 1996: 144). Vsekakor nam ta posplošena delitev Hojnackega spodbudi 
razmišljanje o (trenutnih) odnosih med političnimi funkcionarji in javnimi 
uslužbenci, vendar nas prav zaradi svoje (pre)ohlapnost pripravi do tega, da se 
vrnemo k izvirnim, najbolj dovršenim in obenem tudi najširše priznanim teoretičnim 
konfiguracijam odnosov med omenjenimi akterji. Gre za štiri podobe upravno- 
političnih interakcij Aberbacha, Putnama in Rockmana (1981) ter pet idealno tipskih 
modelov Petersa (1986), ki so jih avtorji razvili z namenom lažjega določanja 
relativne moči obeh med seboj potencialno tekmovalnih nizov akterjev (Peters 1988: 
21); vsekakor pa služijo tudi kot teoretični okvir za nadaljnje empirično 
raziskovanje. Opisali smo že, da prva konfiguracija Hojnackega prikazuje 
podrejenost javnih uslužbencev politični eliti ter da s svojo odvisnostjo služijo zgolj 
kot podaljšana roka politične oblasti. Podobno Peters (ter tudi Aberbach, Putnam in 
Rockman) kot izhodiščni model navaja(jo) formalni model' odnosa med javnimi 
uslužbenci in političnimi funkcionarji, v katerem je vloga javnih uslužbencev 
omejena na izvrševanje vsega, kar jim politični funkcionarji ukažejo, hkrati pa ne 
predvideva širšega sodelovanja javnih uslužbencev v političnem procesu (na primer 
pri oblikovanju politik, artikulaciji interesov,...) (Peters 1986). 


Interakcije med politični funkcionarji in javni uslužbenci se pojavljajo tako na 
centralnem kot lokalnem nivoju oblasti. V članku analiziramo odnos med 
političnimi funkcionarji in visokimi javnimi uslužbenci na lokalni ravni v Republiki 
Sloveniji". V slovenskih občinah predstavlja političnega funkcionarja župan; 
direktor občinske uprave? pa je (visoki) javni uslužbenec. Zakon o lokalni 


' Pri Aberbachu, Putnamu in Rockmanu (1981) se izhodiščni model imenuje Podoba 1: 
politika/administracija. 

? S pojmom lokalna raven mislimo na temeljne in hkrati najožje samoupravne lokalne 
skupnosti v Sloveniji, torej občine (Brezovšek et al. 2008: 169). 

3 Tajnik občine je uradnik po zakonu, ki ureja položaj javnih uslužbencev. S splošnimi akti 
občine se lahko za položaj tajnika občine določi naziv direktor ali direktorica občinske uprave 
(Zakon o lokalni samoupravi, 49. člen). V besedilu za najvišjega javnega uslužbenca v občini 
uporabljamo pojem direktor občinske uprave. Oba izraza direktor občinske uprave in župan v 
besedilu uporabljamo brezspolno za moško in žensko obliko. 

samoupravi v 45., 47., 49. in 67. členu določa konkretne naloge župana, posplošeno 
lahko rečemo, da je funkcija župana eksekutivna (izvrševalna) in koordinativna 
(usklajevalna)". Žal pa so v Zakonu o lokalni samoupravi pristojnosti direktorja 
občinske uprave izredno skope - neposredno vodenje občinske uprave; po 
pooblastilu župana lahko imenuje in razporeja delavce ter sklepa delovna razmerja z 
zaposlenimi (Prašnikar 2000: 47). Prav zaradi nejasnega odnosa med župani in 
direktorji občinskih uprav ter zaradi preohlapnih zakonskih določb o konkretnih 
nalogah direktorja občinske uprave prihaja do nejasnih situacij, ki jih občine 
poskušajo reševati vsaka po svoje, največkrat s pooblastili župana direktorju 
občinske uprave. Tako se vloga in moč direktorjev občinskih uprav v slovenskih 
občinah razlikuje, saj imajo nekateri direktorji občinskih uprav precej več pooblastil 
(ki jim jih je dodelil župan) v primerjavi z njihovimi kolegi. Seveda se (lahko) to 
odraža tudi v participaciji direktorjev občinskih uprav v procesu oblikovanja politik, 
saj lahko nekateri sodelujejo in s tem tudi vplivajo na sprejem (političnih) odločitev, 
medtem ko drugi že sprejete odločitve le izvajajo. 


Opisano delitev Hojnackega bomo kot metodološko izhodišče uporabili v empirični 
funkcionarjem ter direktorjem občinske uprave, ki zaseda mesto najvišjega javnega 
uslužbenca na lokalni ravni oblasti. Na podlagi zapisanega torej predpostavljamo, da 
so direktorji občinskih uprav večinoma omejeni na izvrševanje politik in tako 
podrejeni županom, zato prevladuje v slovenskih občinah formalni model odnosa 
med političnimi funkcionarji in javnimi uslužbenci. 


2 Analiza empirične raziskave o odnosu med župani in direktorji občinskih 
uprav 


V okviru metode anketnega zbiranja podatkov sta nas torej zanimala župan kot vrh 
politične oblasti v občini na eni strani ter vrh občinske uprave v osebi direktorja 
občinske uprave na drugi. Ker anketiranci že po naravi sestavljajo dve večji skupini 
— politično in upravno — smo jih tako, z namenom lažje primerjave glede formalne 
vloge ter odnosa političnih funkcionarjev in visokih javnih uslužbencev znotraj 
lokalnega političnega procesa, tudi razdelili. Anketo smo izvedli v terminu od 
sredine aprila do začetka junija 2011. Odziv na raziskavo je bil dober, saj smo od 
382 pričakovanih vprašalnikov prejeli 180 vrnjenih (kar znaša 47,1%), od tega 100 
od direktorjev občinskih uprav (52,3 %) ter nekoliko manj od županov - 80 (41,8 
%). 


4 Glej tudi Juvan Gotovac (2000: 8-21). 

2.1 Pooblastila župana ter naloge in pristojnosti direktorja občinske uprave 


Preden preidemo na empirično analizo pridobljenih podatkov, izpostavljamo 
dejstvo, da (kljub zakonskim določilom)" trenutno v Slovenije deluje 19 občin", ki 
nimajo direktorja občinske uprave. Slednje nam je pisno potrdilo 7 občin. Kot razlog 
za takšno stanje navajajo pomanjkanje zadostnih finančnih virov (42,9 %), 
pomanjkanje ustreznega kadra za opravljanje te funkcije (42,9 %), eden župan pa je 
mnenja, da ni zaznati potrebe po direktorju občinske uprave. 


V 33. členu Zakon o lokalni samoupravi (2007) precej natančno določa naloge in 
pristojnosti Župana, kar pa žal ne moremo reči za naloge in pristojnosti direktorja 
občinske uprave. Poleg tega, da direktor občinske uprave neposredno vodi občinsko 
upravo, lahko po pooblastilu župana izvaja tudi nekatere druge naloge iz njegove 
(županove) pristojnosti (Juvan Gotovac 2000: 17—18). V izvedeni raziskavi smo 
želeli ugotoviti, kolikšen odstotek županov je direktorja občinske uprave sploh 
pooblastilo za izvajanje nalog iz njegove pristojnosti ter katere so te naloge, ki jih 
župani s pooblastili prenesejo v izvajanje na direktorje občinskih uprav'. Zbrani 
podatki kažejo, da je 82,5 % sodelujočih županov, pooblastilo direktorja občinske 
uprave njihove občine za izvajanje vsaj ene od naštetih nalog; pri direktorjih 


Nm 


Iz Tabele 1 je razvidno, da je največ direktorjev občinskih uprav pooblaščenih za 
sodelovanje v projektnih skupinah v občini (83,5 %), sledi opravljanje 
najzahtevnejših nalog občinske uprave (81,2 %), na tretjem mestu je vodenje 
projektnih skupin za najzahtevnejše in ključne projekte (71,8 %) ter nadzorovanje 
izvrševanja sklepov občinskega sveta. Najmanj direktorjev občinskih uprav je 
pooblaščenih za opravljanje nalog civilne zaščite in reševanj ter požarne varnosti 
načrt občine in druge naloge na področju obrambnih zadev ter naloge na področju 
načrtovanja družbenega razvoja, prostorskih planov občine, prostorskih izvedbenih 
aktov, urejanja prostora in urbanizma. Pri županih je vrstni red nekoliko drugačen: 
največ direktorjev občinskih uprav so pooblastili za opravljane najzahtevnejših 


3 Zakon o lokalni samoupravi (2007) v 49. členu določa, da občinsko upravo usmerja in 
nadzira župan, delo občinske uprave pa vodi tajnik občine, ki je uradnik po zakonu, ki ureja 
položaj javnih uslužbencev, s splošnimi akti občine pa se lahko za njegov položaj določi 
naziv direktor občinske uprave. 

$ Podatek iz junija 2011. 

7 Ker smo želeli anketirancem ponuditi možne odgovore (zaprti tip vprašalnika), smo pri 
slednjem naleteli na kar nekaj težav. Ugotovili smo namreč, da naloge, ki jih župan lahko 
preda v izvajanje direktorju občinske uprave, niso nikjer določene. Tako imajo župani tudi 
tukaj - ne samo pri tem ali pooblastijo direktorja občinske uprave za izvajanje določenih nalog 
ali ne - popolnoma proste roke. Župani lahko torej svobodno izberejo, katere naloge nadzora, 
usmerjanja in izvrševanja bodo prenesli (če sploh) v izvajanje na direktorje občinskih uprav, v 
kolikšen obsegu in za koliko časa. 

nalog občinske uprave (80,3 %), sledi sodelovanje v projektnih skupinah v občini 
(75,8 %), vodenje postopkov in odločanje iz področja delovnih razmerij 
(zaposlovanje) (69,7 %)" ter naloge na področju javnih razpisov in javnih naročil 
(68,2 %). Župani so (skladno z odgovori direktorjev občinskih uprav) najmanj 
pooblastil podelili za področje opravljanja nalog civilne zaščite in reševanj ter 
požarne varnosti (18,2 %), sledi skrb za obrambni načrt občine in druge naloge na 
področju obrambnih zadev (22,7 %) ter naloge na področju načrtovanja družbenega 
razvoja, prostorskih planov občine, prostorskih izvedbenih aktov, urejanja prostora 


in urbanizma (37,9 %). 


Tabela 1: Naloge, ki jih izvajajo direktorji občinskih uprav po pooblastilu županov 


(v %) 
direktorji y : 
obéinskih uprav ZERAN 

- vodenje postopkov in odločanje iz področja 576 69.7 
delovnih razmerij (zaposlovanje) > i 
- izvajanje tekočih nalog v primeru županove in 471 56.1 
podžupanove odsotnosti : i 
- vodenje projektnih skupin za najzahtevnejše in 71.8 65.2 
ključne projekte í i 
z izvajanje projektov največjih občinskih 58.8 45 5 
investicij i ? 
- samostojno oblikovanje ključnih sistemskih 49.4 455 
rešitev in drugih najzahtevnejših gradiv i , 
- opravljanje najzahtevnejših nalog občinske 81.2 80.3 
uprave , í 
- sodelovanje v projektnih skupinah v občini 83,5 75,8 
- opravljanje nalog civilne zaščite in reševanj ter 282 182 
požarne varnosti 
- skrb za obrambni načrt občine in druge naloge 

Ma 3 37,6 22,7 
na področju obrambnih zadev 
- izvrševanje in spremljanje proračuna občine 58,8 56,1 
- naloge na področju javnih razpisov in javnih 64.7 68.2 
naročil i i 
- naloge na področju načrtovanja družbenega 
razvoja, prostorskih planov občine, prostorskih 37,6 37,9 
izvedbenih aktov, urejanja prostora in urbanizma 
- nadzorovanje izvrševanja sklepov občinskega 67.1 65,2 


sveta 


8 Zanimivo je, da je ta naloga pri direktorjih občinskih uprav s 57,6 % šele na osmem mestu 


od trinajstih. 

- drugo 47 1,5 


Vir: Raziskava »Modeli strukturiranja izvršilne oblasti na lokalni ravni« (2011). 


V nadaljevanju smo župane in direktorje občinskih uprav spraševali po njihovem 
položaju (v primerjavi z drugim akterjem) glede na razdelitev nalog in pristojnosti. 
72,2 % direktorjev občinskih uprav se je odločilo za odgovor sem podrejen, kar na 
drugi strani sovpada z odgovori županov o njihovi nadrejenosti z 84,4 %. 
Ugotovimo lahko, da se župani (tudi v primeru, ko pooblastijo direktorja občinske 
uprave za izvajanje nalog iz njegove pristojnosti) zavedajo svoje nadrejenosti nad 
direktorji občinskih uprav; enako pa velja tudi obratno — direktorji občinskih uprav 
se kljub pooblastilom za izvajanje določenih nalog zavedajo podrejenosti do 
županov. 


2.2 Odnos med županom in direktorjem občinske uprave 


Med županom in direktorjem občinske uprave so v vsakodnevnem delovanju občine 
interakcije neizogibne. Peters (2001) pravi, da je kakovostno delovanje aparata v 
veliki meri odvisno od dobrega odnosa med političnimi funkcionarji ter javnimi 
uslužbenci in prav ta njegova trditev nas je spodbudila za oblikovanje naslednjega 
sklopa vprašanj. Delovanje župana in direktorja občinske uprave smo si namreč 
zamislili kot team’ in na podlagi načel, ki veljajo za teamsko delo, smo 
anketirancem zastavili trditve, ki so jim pripisali določeno vrednost glede na 
dejanski odnos med omenjenima akterjema. Tako Tabela 2 prikazuje (v %) izbrane 
vrednosti direktorjev občinskih uprav in županov za določeno trditev. 


? Po Armstrongu (1994) so značilnosti dobrega teama naslednje: (1) povezanost — člani 
skupine vedno združeni delujejo proti zunanjemu okolju; (2) člani skupine so eden od 
drugega odvisni — lahko se zanašajo na sopomoč članov skupine pri opravljanju nalog in 
uresničevanju ciljev; (3) znotraj skupine organizirajo svoja pravila in vedenjske vzorce; (4) 
znotraj skupine se ustvari določena ideologija ter (5) celota je močnejša kot seštevek 
posameznih členov. 

10 Po Možini (1996: 117) so načela teamskega dela: (1) pravočasno medsebojno informiranje, 
(2) odprtost in odkritost v pogovorih, (3) želja po doseganju skupnih ciljev, (4) vzpostavitev 
in negovanje zaupanja med člani teama, (5) spoštovanje prispevkov drugih na podlagi 
argumentov in znanja, (6) pomoč in dopolnjevanje pri reševanju problemov posameznika, (7) 
sodelovanje in ne samo nasprotovanje ter (8) možnost, da vsak posameznik svobodno izraža 
svoje misli in ideje. 

Tabela 2: Odnos med direktorji občinskih uprav (DOU) in župani (v %) 
direktorji občinskih uprav 


župani 


vedno 
oziroma 
pogosto 


občasno 


redko 
oziroma 
ne 


vedno 
oziroma 
pogosto 


občasno 


redko 
oziroma 
ne 


Župan in DOU 
komunicirata in 
se pravočasno 
medsebojno 
informirata. 


1,0 


86,3 


12,5 


1,3 


Župan in DOU 
sta odprta za 
pogovore in 
odkrita drug do 


Župan in DOU 
imata skupne 
interese in želita 
doseči skupne 
cilje. 


drugega. 


80,8 


12,1 


2,0 


1,0 


92,3 


78,5 


5,1 


2,6 


2,5 


Župan in DOU si 
medsebojno 
zaupata. 


3,2 


84,6 


11,5 


3,8 


Župan in DOU 
svobodno 

izražata misli in 
izmenjujeta ideje. 


3,0 


84,8 


11,4 


3,8 


Zupan in DOU 
spoštujeta 
prispevke in 
mnenja drug 
drugega ter jih 
upoštevata. 


80,8 


1,0 


3,8 


Župan in DOU si 
medsebojno 
pomagata in se 
dopolnjujeta še 
posebej pri 
reševanju 
problemov. 


80,8 


1,0 


3,8 


Župan in DOU 
kot team uspešno 
sodelujeta. 


3,1 


13,9 


2,5 

direktorji ob¢inskih uprav župani 
vedno redko vedno redko 
oziroma | občasno | oziroma | oziroma | občasno | oziroma 
pogosto ne pogosto ne 
Župan in DOU se 
o delovnih 
obveznostih 77,8 18,2 4,0 78,5 19,0 2,9 
posvetujeta ter 
jih usklajujeta. 
Župan in DOU 
Upostovala:," [ER 12,2 0,0 92,5 5,0 2,5 
izpolnjujeta 
skupne dogovore. 


Vir: Raziskava s Modeli strukturiranja izvršilne oblasti na lokalni ravni« (2011). 


Ugotovimo, da so tako pri direktorjih občinskih uprav kot pri županih odstotki 
najvišji pri prvi vrednosti, torej vedno oziroma pogosto. Pri obeh skupinah akterjev 
izpolnjujeta skupne dogovore Na podlagi teh podatkov lahko sklepamo, da župani in 
direktorji občinskih uprav slovenskih občin v veliki meri delujejo po načelih 
dobrega teama. 


Miglič in Vukovič (2006: 71) navajata, da je ozračje v uspešnem teamu sproščeno, 
neformalno in prijetno. Ker nas zanima, kakšen je odnos med županom in 
direktorjem občinske uprave na delovnem mestu, smo v raziskavo vključili tudi to 
vprašanje. Največ direktorjev občinskih uprav (48 %) se je odločilo za odgovor 
strogo profesionalen, tesno mu sledi odgovor polprofesionalen (45,9 %), odgovor 
neprofesionalen/prijateljski so izbrali le redki posamezniki (6,1 %). Pri županih je 
najvišji odstotek (48,6 %) pri odgovoru polprofesionalen, sledi odgovor strogo 
profesionalen (41,9 %); odgovor neprofesionalen/prijateljski pa tudi pri tej skupini 
zavzema zadnje mesto (9,5 %). 


2.3 Stališče izbranih akterjev do upravno-politične dihotomije na lokalni 
ravni 


V nadaljevanju smo želeli ugotoviti splošen pogled posamezne skupine akterjev na 
dihotomijo med upravo in politiko na lokalni ravni. Pri prvem vprašanju so na 
številčni lestvici anketiranci označili intenzivnost vpliva na področje, ki naj bi 
spadalo pod domeno druge skupine akterjev. Tako so direktorji občinskih uprav 
označevali intenzivnost njihovega vpliva na (lokalno) politiko, župani pa na 
strokovnost. Anketiranci so lahko zbirali med številkami od 0 do 10, pri čemer je 0 
pomenila nič vpliva, 10 pa zelo veliko vpliva. Podatki kažejo, da znaša povprečje 
odgovorov direktorjev občinskih uprav 4,69; povprečje županov pa 6,22. Iz tega 

sledi, da imajo (po odgovorih sodeč) župani več vpliva na strokovnost, kot pa imajo 
direktorji občinskih uprav vpliva na (lokalno) politiko. 


Županom in direktorjem občinskih uprav smo ponudili tudi šest trditev ter jih 
prosili, da označijo ali se z njimi strinjajo ali ne. Njihove odgovore v odstotkih 
prikazuje Tabela 3. 


Tabela 3: Stališče županov in direktorjev občinskih uprav do upravno-politične 
dihotomije na lokalni ravni (v %) 


direktorji občinskih Župani 
uprav 

DA NE DA NE 
Javni uslužbenci naj se ukvarjajo 
predvsem s tehničnimi in strokovnimi 85,6 14,4 84,6 15,4 
problemi. 
Proces oblikovanja javnih politik naj 
bo izključna domena političnih 71,6 284 54,4 45,6 


funkcionarjev, ki imajo zato podeljen 
mandat s strani drzavljanov. 


Vodenje občinske uprave župan v 
celoti prepušča direktorju občinske 36,5 63,5 33,3 66,7 
uprave in se ne vmešava. 


Zupan se ne vmešava v odločanje v 


: si 83,5 16,5 91,1 8,9 
upravnem postopku na prvi stopnji. 
Direktor občinske uprave sodeluje pri 
oblikovanju (lokalnih) politik. wi SEE Nl, ee 
Župan povprečne slovenske občine bi 
moral vodenje občinske uprave v 
celoti prepustiti direktorju občinske 63,8 36,2 36.7 63.3 


uprave kot najvišjemu in najbolje 
usposobljenemu javnemu uslužbencu v 
občini. 


Vir: Raziskava »Modeli strukturiranja izvršilne oblasti na lokalni ravni« (2011). 


Če najprej analiziramo trditev Župan se ne vmešava v odločanje v upravnem 
postopku na prvi stopnji, ugotovimo, da se s to trditvijo strinja kar 91,1 % županov; 
zelo visok odstotek pa vidimo tudi pri direktorjih občinskih uprav, in sicer 83,5 %. 
Kot naslednjo izpostavljamo trditev Direktor občinske uprave sodeluje pri 
oblikovanju (lokalnih) politik. S to trditvijo se ne strinja 58,5 % direktorjev 
občinskih uprav ter 48,1 % županov. Če trditvi povežemo s prejšnjim vprašanjem, 
lahko zapišemo naslednje: kljub temu, da imajo župani po njihovem mnenju kar 
nekaj vpliva na strokovnost, se ne vmešavajo v odločanje v upravnem postopku na 
prvi stopnji, kar so z visokim odstotkom potrdili tudi direktorji občinskih uprav. Na 

drugi strani pa imajo direktorji občinskih uprav po njihovem mnenju manjši vpliv na 
(lokalne) politike, kar se je izkazalo tudi pri odgovorih na to trditev, saj so pri obeh 
skupinah akterjev odstotki relativno nizki. 


Prvo in drugo trditev smo primerjali z odgovori že opravljenih raziskav iz leta 2004 
in 2006. Tabela 4 prikazuje odstotek tistih, ki se z navedeno trditvijo strinjajo. 
Analiza podatkov nedvoumno pokaže, da je naloga javnih uslužbencev (direktorjev 
občinskih uprav) predvsem ukvarjanje s tehničnimi in strokovnimi problemi. S to 
trditvijo se v veliki meri strinjata obe skupini akterjev v vseh treh raziskavah na 
lokalni ravni oblasti. Več nestrinjanja pa je povzročila druga trditev, in sicer naj bo 
proces oblikovanja politik v izključni domeni političnih funkcionarjev (županov), saj 
so ti za to dobili podeljen mandat s strani državljanov. Zanimivo je, da se v vseh treh 
raziskavah s to trditvijo strinja več direktorjev občinskih uprav kot županov. 
Ugotovimo torej lahko, da tako župani, še zlasti pa direktorji občinskih uprav proces 
oblikovanja politik vidijo kot pretežno domeno županov. 


Tabela 4: Stališča županov in direktorjev občinskih uprav (DOU) do sprejemanja 
odločitev (v %) 


2003 2006 2011 


DOU | župani | DOU | župani | DOU | župani 


Javni uslužbenci naj se 
ukvarjajo predvsem s 


mia N 88 88 90 86 85,6 84,6 
tehničnimi in strokovnimi 
problemi. 
Proces oblikovanja javnih 
politik naj bo izključna 
domena političnih 68 52 65 47 71,6 54,4 


funkcionarjev, ki imajo 
zato podeljen mandat s 
strani državljanov. 


Vir: Haček (2005); Raziskava »Odnosi politika-uprava na lokalni ravni oblasti« 
(2006); Raziskava »Modeli strukturiranja izvršilne oblasti na lokalni ravni« (2011). 


Preostali trditvi poglejmo z nekoliko drugačnega vidika. Zanimivi so namreč 
odgovori direktorjev občinskih uprav (po drugi strani pa - s precej nizkim odstotkom 
- tudi županov) na trditev, da bi župan povprečne slovenske občine moral vodenje 
občinske uprave v celoti prepustiti direktorju občinske uprave, saj je le-ta najvišji in 
najbolje usposobljeni javni uslužbencev v občini. S to trditvijo se namreč strinja 
63,8 % direktorjev občinskih uprav. Če te podatke primerjamo z dejanskim stanjem 
v slovenskih občinah, ugotovimo presenetljivo nizek odstotek strinjanja s trditvijo 
Vodenje občinske uprave župan v celoti prepušča direktorju občinske uprave in se 
ne vmešava tako pri direktorjih občinskih uprav (36,5 %) kot pri županih (33,3 %). 

Na podlagi zbranih podatkov lahko sklenemo, da so direktorji občinskih uprav 
načeloma naklonjeni večji avtonomiji občinske uprave od politike ter povečanju 
lastne neodvisnosti pri delovanju v razmerju do župana, vendar pa (žal) glede na 
rezultate naše raziskave v praksi temu ni tako. 


3 Modeli strukturiranja oblasti na lokalni ravni 


Empirično zbrane podatke smo uporabili tudi pri oblikovanju dveh modelov 
strukturiranja izvršilne veje oblasti na lokalni ravni, torej med župani in direktorji 
občinskih uprav slovenskih občin. To sta formalni model (model pristojnosti) in 
neformalni model (model odnosov), ki ju analiziramo v nadaljevanju. 


Predhodno smo že opozorili na ohlapno določitev nalog in pristojnosti direktorjev 
občinskih uprav ter tudi na svobodno odločanje županov o tem, za izvajanje katerih 
nalog bodo pooblastili (če sploh) direktorja občinske uprave. Tako se vloga in moč 
direktorjev občinskih uprav v slovenskih občinah razlikuje, saj imajo nekateri 
direktorji precej več pooblastil župana v primerjavi s svojimi kolegi. V formalni 
model (model pristojnosti) smo uvrstili slovenske občine glede na razmerje moči 
med županom in direktorjem občinske uprave z vidika pristojnosti. Formalni model 
smo razdelili na tri skupine, v katere smo razvrstili slovenske občine glede na 
odgovore anketirancev za izvajanje katerih nalog so pooblastili direktorja občinske 
uprave oziroma za izvajanje katerih nalog so direktorji občinskih uprav 
pooblaščeni'!: 

e skupina 1: občine z močnim županom (sem spadajo občine, ki nimajo 
direktorja občinske uprave ter tiste, ki direktorja občinske uprave sicer 
imajo, ampak le-ta nima pooblastil za izvajanje nalog iz županove 
pristojnosti oziroma so ta zanemarljiva); 

e skupina 2: občine s (poraz)deljenimi pristojnostmi med županom in 
direktorjem občinske uprave (v to skupino uvrščamo občine, v katerih je 
Župan del svojih pristojnosti prenesel v izvajanje na direktorja občinske 
uprave); 

e skupina 3: občine z močnim direktorjem občinske uprave (sem spadajo 
občine, katerih direktorji občinskih uprav so pooblaščeni za izvajanje vrsto 
nalog iz županove pristojnosti). 


HM Vsak odgovor smo ovrednotili z določenim številom enot, odvisno od narave naloge (v 
primeru, da je šlo za vodenje, samostojno odločanje ali nadzorovanje je odgovor prinesel po 3 
enote; za izvajanje, opravljanje in izvrševanje nalog po 2 enoti ter za sodelovanje oziroma 
skrb po 1 enoto; 1 enoto pa smo prišteli tudi v primeru, če je anketirani dopisal nalogo, ki ni 
bila med ponujenimi odgovori). O uvrstitvi v določeno skupino formalnega modela torej 
odloča seštevek enot. Kriterij za uvrščanje občin v določeno skupino formalnega modela je 
naslednji: 0-14 enot = skupina 1; 15-21 enot = skupina 2; 22-28 enot = skupina 3. Obdelava in 
izračun podatkov s programom SPSS. 

Na podlagi dobljenih rezultatov zaključujemo da imamo v Sloveniji imamo največ 
občin z močnim županom". Glede nato, da v to skupino uvrščamo tudi občine, ki 
direktorja občinske uprave nimajo, utemeljeno domnevamo, da je odstotek takšnih 
občin v realnosti še višji. Sledi skupina občin, v katerih imata župan in direktor 
občinske uprave (poraz)deljene pristojnosti"; občin, v katerih vlada direktor 
občinske uprave pa je (glede na rezultate obeh skupin akterjev — direktorji občinskih 
uprav 19 %, župani 12,5 %) le nekaj. 


Zanimiva je tudi primerjava teh podatkov z vprašanjem o položaju direktorjev 
občinskih uprav in županov glede na njihove pristojnosti in razdelitev nalog. 
Primerjava teh podatkov nam prikaže pozitivno povezanost med skupinami 
formalnega modela in položajem akterjev glede razdelitve pristojnosti in nalog. 


size 


Selec: 


županom. Pozitivno povezanost lahko opazimo tudi v skupini občin s 
(poraz)deljenimi pristojnostmi med županom in direktorjem občinskih uprav, saj je 
tudi tukaj odstotek enakovrednosti med akterjema v obeh skupinah relativno visok 
(direktorji občinskih uprav 50 %; župani 55,6 %). 


Neformalni model smo oblikovali na podlagi odnosov med župani in direktorji 
občinskih uprav'*. Tako smo tudi v okviru tega modela (kot pri formalnem modelu) 
oblikovali tri skupine, in sicer: 

e skupina 1: kooperativnost (v to skupino sodijo občine, v katerih župan in 
direktor občinske uprave tesno sodelujeta po načelih teamskega dela); 

e skupina 2: pol-kooperativnost (sem umeščamo občine, v katerih župan in 
direktor občinske uprave pri svojem delu občasno upoštevata načela 
teamskega dela); 

e skupina 3: nekooperativnost (v to skupino spadajo občine, v katerih sta 
župan in direktor občinske uprave nekooperativna in torej ne delujeta po 
načelih teama). 


Podatki so nam prikazali zanimive (a ne presenetljive) rezultate, na podlagi katerih 
lahko zaključimo, da so v Sloveniji v večini občin odnosi med županom in 


? Po odgovorih direktorjev občinskih uprav 47 %, po odgovorih županov pa več kot polovica 
— 53,8 %. 

5 Po podatkih direktorjev občinskih uprav 34 %, po podatkih županov 33,7 %. 

'4 Tudi za potrebe oblikovanja tega modela smo odgovore anketirancev o odnosu med njimi 
ovrednotili. Vsak izbran odgovor je prinesel določeno število enot: vedno oziroma pogosto 2 
enoti, občasno 1 enoto, redko oziroma ne pa 0 enot. Tudi tukaj je seštevek enot poglaviten za 
uvrstitev v določeno skupino neformalnega modela. Kriterij za uvrščanje občin v določeno 
skupino neformalnega modela je naslednji: 20-18 enot = skupina 1; 17-10 enot = skupina 2, 
manj kot 10 enot = skupina 3. Obdelava in izračun podatkov s programom SPSS. 

direktorjem občinske uprave kooperativnil5. Okoli 20 % anketirancev iz obeh 
skupin prihaja iz občin, kjer so odnosi pol-kooperativni; pričakovano pa je odstotek 
občin, v katerih je odnos nekooperativen (dokaj) zanemarljiv (pri vsaki skupini 
akterjev le okoli 3 %). Na tem mestu se nam postavlja vprašanje, kako je mogoče, da 
je v večini slovenskih občin odnos med županom in direktorjem občine uprave 
kooperativen, glede na to, da smo ugotovili podrejenost direktorjev občinskih uprav 
v razmerju do županov. To ne nazadnje potrjuje tudi dejstvo, da je v Sloveniji največ 
občin z močnim županom. Odgovor na to vprašanje velja iskati v zakonodaji, in 
sicer v določilu, da direktorja občinske uprave imenuje in razrešuje župan (Zakon o 
lokalni samoupravi, 49. člen); torej tudi izbira'% V podporo zapisanemu v Tabeli 5 
primerjamo zbrane podatke. 


Tabela 5: Imenovanje direktorja občinske uprave s strani sedanjega župana in 
uvrstitev v skupine neformalnega modela (v %) 


direktorji občinskih uprav upam 
kooperativnost pol- nekooperativnost | kooperativnost pol; nekooperativnost 
p kooperativnost p p kooperativnost p 
DA 76,2 20,6 3:2 715,4 22,8 1,8 
NE 75,8 21,2 3,0 81,0 14,3 4,8 


Vir: Raziskava »Modeli strukturiranja izvršilne oblasti na lokalni ravni« (2011). 


Na podlagi teh podatkov lahko sklepamo dvoje, in sicer: (1) župan na mesto 
direktorja občinske uprave imenuje osebo, za katero verjame, da bosta kooperativna 
in (2) če funkcijo direktorja občinske uprave že opravlja oseba, s katero tudi 
novoizvoljeni župan sodeluje po načelih teamskega dela, župan te osebe ne razreši 
oziroma zamenja. V primeru drugačne zakonodaje, kjer direktorja občinske uprave 
ne bi imenoval in razreševal župan, bi se (verjetno) podatki precej razlikovali od teh, 
ki predstavljajo trenutno stanje v slovenskih občinah. Primerjalna analiza 
pridobljenih podatkov nam razkriva še nekaj zanimivosti, za katere menimo, da jih 
je smiselno izpostaviti. Glede na podatke o (ne)poklicnem opravljanju županske 
funkcije v primerjavi z razdelitvijo slovenskih občin v skupine formalnega modela 
lahko zaključimo, da 57,4 % županov, ki funkcijo opravljajo poklicno, sodi v 
skupino občin z močnim županom. Na drugi strani (po odgovorih direktorjev 
občinskih uprav) v to skupino spada tudi največ občin (55,3 %), v katerih župan 


15 po odgovorih direktorjev občinskih uprav 76,0 %, po odgovorih županov 77,2 %. 

'© Po zbranih podatkih je kar 72,2 % sodelujočih županov imenovalo »svojega« direktorja 
občinske uprave in 65,6 % sodelujočih direktorjev občinskih uprav je bilo imenovanih s strani 
sedanjega župana. Kot glavni motiv pri izbiri obe skupini akterjev navajata izkušnje 
prejšnjega sodelovanja (župani 53,6 %, direktorji občinskih uprav 47,5 %), sledijo prijava na 
razpis/župan in direktor pred tem nista sodelovala, osebno poznanstvo, drugo (priporočila; 
direktor občinske uprave je bil že zaposlen na občini; strokovnost) ter nazadnje politični 
motiv. 

funkcijo opravlja nepoklicno. V skupini občin z močnim županom torej najdemo 
tako občine, v katerih župan opravlja funkcijo poklicno, kot tiste, v katerih župan 
funkcijo opravlja nepoklicno. 


Formalni model smo primerjalno analizirali tudi s podatki o strinjanju s podanimi 
trditvami glede upravno-politične dihotomije na lokalni ravni. Iz Tabele 6 lahko 
izpostavimo podatek, da se le 38,5 % direktorjev občinskih uprav občin, ki imajo 
močnega župana, strinja s trditvijo, da sodelujejo pri oblikovanju (lokalnih) politik, 
medtem ko to trditev zagovarja 52,5 % županov, ki smo jih prav tako uvrstili v 
skupino občin z močnim županom. Zanimiva je tudi zadnja trditevŽupan povprečne 
slovenske občine bi moral vodenje občinske uprave v celoti prepustiti direktorju 
občinske uprave kot najvišjemu in najbolje usposobljenemu javnemu uslužbencu v 
občini, saj se z njo strinja 57,7 % direktorjev občinskih uprav občin z močnim 
županom; na drugi strani - pri županih — pa opazimo ta odstotek precej nižji (37,9 
%). Dalje opozarjamo na relativno nizka odstotka strinjanja s tretjo in četrto trditvijo 
s strani direktorjev občinskih uprav iz skupine občin z močnim direktorjem občinske 
uprave. S trditvijo Vodenje občinske uprave župan v celoti prepušča direktorju 
občinske uprave in se ne vmešava se strinja le 17,1 % direktorjev občinskih uprav iz 
te skupine; s trditvijo Župan se ne vmešava v odločanje v upravnem postopku na 
prvi stopnji le 18,5 %. Pričakovano je v tej skupini občin (glede na odgovore 
direktorjev občinskih uprav) nizek odstotek (15,7 %) tistih, ki se strinjajo s trditvijo, 
da naj se javni uslužbenci ukvarjajo predvsem s tehničnimi in strokovnimi problemi; 
zanimiv pa je tudi podatek (12,1 %) županov iz te skupine za omenjeno trditev. 


Tabela 6: Strinjanje s trditvami o upravno-politični dihotomiji ter uvrstitev v 
skupine formalnega modela (v %) 


direktorji občinskih uprav župani 

občine z občine s (poraz) | občinez | občinez | občine s (poraz) | občine z 

močnim deljenimi močnim | močnim deljenimi močnim 

županom pristojnostmi DOU županom | pristojnostmi DOU 
trditev 1" 50,6 33,7 15,7 53,0 34,8 1251 
trditev 2 51,5 26,5 22,1 55,8 27,9 16,3 
trditev 3 45,7 37,1 17,1 30,8 38,5 30,8 
trditev 4 43,2 38,3 18,5 54,2 33,3 12,5 
trditev 5 38,5 38,5 23,0 52,5 35,0 12;5 
trditev 6 57,7 33,3 15,0 37,9 31,0 31,0 


* Trditev 1: Javni uslužbenci naj se ukvarjajo predvsem s tehničnimi in strokovnimi 
problemi. Trditev 2: Proces oblikovanja javnih politik naj bo izključna domena političnih 
funkcionarjev, ki imajo zato podeljen mandat s strani državljanov. Trditev 3: Vodenje 
občinske uprave župan v celoti prepušča direktorju občinske uprave in se ne vmešava. Trditev 
4: Župan se ne vmešava v odločanje v upravnem postopku na prvi stopnji.; Trditev 5: 
Direktor občinske uprave sodeluje pri oblikovanju (lokalnih) politik. Trditev 6: Župan 
povprečne slovenske občine bi moral vodenje občinske uprave v celoti prepustiti direktorju 
občinske uprave kot najvišjemu in najbolje usposobljenemu javnemu uslužbencu v občini. 

Vir: Raziskava s Modeli strukturiranja izvršilne oblasti na lokalni ravni« (2011). 


Kot zadnje primerjamo odnos na delovnem mestu med glavnima akterjema ter 
razdelitev občin glede na skupine neformalnega modela (modela odnosov). Sodeč 
po odgovorih direktorjev občinskih uprav (83,0 %) je odnos na delovnem mestu 
med njim in županom strogo profesionalen, kljub temu da delujeta kooperativno. 
Glede na odgovore županov je odstotek najvišji (85,7 %) pri 
neprofesionalnem/prijateljskem odnosu na delovnem mestu med njim in direktorjem 
občinske uprave; in tudi tukaj sta kooperativna. 


4 Sklep 


V članku smo obravnavali stike med vrhom politične in upravne elite na lokalni 
ravni, natančneje v slovenskih občinah. V občinah političnega funkcionarja 
predstavlja neposredno izvoljen župan, (visoki) javni uslužbenec pa je direktor 
občinske uprave. Pridobljeni podatki empirične raziskave so nam osvetlili (trenutno) 
dejansko stanje vlog in odnosov med župani in direktorji občinskih uprav. Ugotovili 
smo, da ima župan slovenske občine kar nekaj pristojnosti; mnogo bolj pa nas 
preseneča njegova avtonomnost glede imenovanja in razreševanja ter 
(ne)pooblaščanja direktorja občinske uprave za izvajanje nalog iz njegovih 
(županovih) pristojnosti. Po drugi strani smo ugotovili, da so pristojnosti in funkcije 
direktorja občinske uprave izredno skope in neopredeljene - neposredno vodenje 
občinske uprave; na podlagi županovega pooblastila pa lahko izvaja še druge naloge 
(te naloge niso nikjer opredeljene, tako da jih določi župan sam). Trenutna 
zakonodaja torej dopušča, da je najvišji in najbolj usposobljeni javni uslužbenec v 
občini formalno podrejen županu, saj je njemu odgovoren za delo celotne občinske 
uprave, poleg tega ga župan imenuje (lahko tudi razreši - celo brez krivdnih 
razlogov) in svobodno (ne)pooblašča za izvajanje določenih nalog. Slednje so 
potrdili tudi podatki izvedene raziskave, saj je kar 72,2 % direktorjev občinskih 
uprav odgovorilo, da so v razmerju do župana podrejeni glede razdelitve pristojnosti 
in nalog; na drugi strani se 84,8 % Županov zaveda svoje nadrejenosti nad direktorji 
občinskih uprav. 


Po obdelavi zbranih podatkov smo oblikovali tako imenovani formalni model 
(model pristojnosti), znotraj katerega smo občine — glede na razdelitev pristojnosti 
med direktorjem občinske uprave in županom — razdelili v tri skupine. Sodeč po 
zbranih podatkih imamo v Sloveniji največ občin z močnim županom. K temu 
dodajamo še rezultate vprašanja o vplivu županov na strokovnost (na številčni 
lestvici so od 0 do 10 označevali njihov vpliv): povprečje odgovorov znaša 6,22, kar 
pomeni, da lahko vplivajo tudi na strokovnost delovanja občinske uprave, kar sicer 
sodi v domeno javnih uslužbencev. Nazadnje naj izpostavimo še odstotka 
nestrinjanja s trditvijo Vodenje občinske uprave župan v celoti prepušča direktorju 
občinske uprave in se ne vmešava, ki pri direktorjih občinskih uprav znaša 63,5 %, 
pri županih pa 66,7 %. 

V zgodovini raziskovanja upravno-politične dihotomije, so avtorji oblikovali idealno 
tipske modele oziroma podobe odnosov med javnimi uslužbenci in političnimi 
funkcionarji, ki nam še danes služijo kot temelj raziskovanja. Najosnovnejši model 
odnosa med javnimi uslužbenci in političnimi funkcionarji, v katerem je vloga 
javnih uslužbencev omejena na izvrševanje vsega, kar jim politični funkcionarji 
ukažejo, hkrati pa ne predvideva širšega sodelovanja javnih uslužbencev v 
političnem procesu, je tako imenovani formalni model. Če strnemo zbrane podatke, 
ugotovimo naslednje: 58,5 % direktorjev občinskih uprav se ne strinja s trditvijo, da 
sodelujejo pri oblikovanju (lokalnih) politik; 85,6 % se jih strinja s trditvijo, da naj 
se javni uslužbenci ukvarjajo predvsem s tehničnimi in strokovnimi problemi; 71,6 
% jih je mnenja, da bi moral biti proces oblikovanja javnih politik izključno v 
domeni političnih funkcionarjev, ki imajo zato podeljen mandat s strani državljanov. 
Povprečje odgovorov na vprašanje o njihovem vplivu na (lokalne) politike pa znaša 
4,69 (od 10, torej gre za malo vpliva). K temu (ponovno) dodajamo odstotke o 
podrejenosti direktorjev občinskih uprav v primerjavi z županom (72,2 %) ter 
nadrejenosti županov (84,8 %) nad direktorji občinskih uprav glede na razdelitev 
nalog in pristojnosti. Tako lahko potrdimo našo predpostavko, da so direktorji 
občinskih uprav večinoma omejeni na izvrševanje politik in tako podrejeni 
županom. V slovenskih občinah torej prevladuje formalni model odnosa med 
političnimi funkcionarji in javnimi uslužbenci. Poleg modela pristojnosti smo za 
slovenske občine oblikovali še model odnosov med župani in direktorji občinskih 
uprav. Glede na to, da lahko župan svobodno odloča, koga bo imenoval na mesto 
direktorja občinske uprave, rezultati, ki kažejo, da v Sloveniji prevladujejo občine, v 
katerih sta župan in direktor občinske uprave kooperativna, niso presenetljivi. 
Slednje lahko povežemo s podatkom, da je glavni motiv županov pri izbiri direktorja 
občinske uprave ravno prejšnje sodelovanje z njim in s tem povezane dobre 
izkušnje. Vsekakor tako visokemu odstotku botruje trenutna zakonodaja in 
prepričani smo, da bi bil pod drugačnimi pogoji (na primer, da župan ne bi imel 
vpliva na imenovanje direktorja občinske uprave oziroma, da bi le-ta bil avtonomen, 
morda celo imenovan s strani javnih uslužbencev) ta odstotek bistveno manjši. 


Zaključujemo pa z razmislekom o večji avtonomnosti direktorjev občinskih uprav. 
Zaradi zamegljenih vlog med župani in direktorji občinskih uprav ter zaradi 
preohlapnih zakonskih določb o konkretnih nalogah direktorja občinske uprave 
prihaja med tema akterjema vsakodnevno do nejasnih situacij. Glede na to, da 
direktorji občinskih uprav tvorijo upravno elito slovenskih občin, glede na njihove 
atribute (strokovnost, neodvisnost, stalnost,...) ter glede na njihove ambicije po 
večji neodvisnosti (predvsem) od županov, bi bilo nujno njihove pristojnosti, naloge 
ter samo vlogo natančneje določiti z zakonodajo. S tem bi nedvomno pripomogli k 
večji strokovnosti, hkrati pa tudi k nevmešavanju političnih idej v delovanje 
občinske uprave. 

1 Teoretska podlaga oblikovanja koalicij na lokalni ravni oblasti 


Motiva za sodelovanje v procesu oblikovanja koalicij sta v skladu s klasičnimi 
teorijami dva, in sicer (Riker 1962) pridobitev ključnega političnega položaja na 
lokalni ravni oblasti ter posedovanje vpliva na lokalne politike (policies). V 
Sloveniji ključno voljeno politično funkcijo na lokalnem nivoju oblasti zaseda 
župan, zato je njegova osrednja motivacija koalicijskega povezovanja predvsem 
želja po vladanju, torej po nadzoru in vplivu nad sprejemanjem in implementacijo 
lokalnih politik. Slednje najlažje uresničuje, če ima podporo v občinskem svetu, v 
katerem mora prav tako vladati določena stopnja sinergije. Poudariti je potrebno, da 
organov, ki sprejemajo temeljne odločitve in organov, ki jih izvršujejo, na lokalni 
ravni ne smemo preostro ločevati. Za uspešno delovanje lokalne samouprave je 
potrebno njihovo tesno povezovanje in sodelovanje ter (več v Grad 1998) 
nenazadnje sposobnost koalicijskega povezovanja tako znotraj občinskega sveta' 
kakor tudi povezovanja oziroma sodelovanja med občinskim svetom in županom. 
Občina brez omenjenega ne more normalno funkcionirati, saj sta za sprejem in 
izvajanje vsake odločitve oba organa nujno potrebna. Če župan" predlaga v sprejem 
določene akte in jih občinski svet) noče potrditi, to vsekakor ne gre v dobrobit 
prebivalcev določene občine. Če se takšna nestrinjanja med županom in občinskim 
svetom pojavljajo prepogosto ter če se za sprejem vsake odločitve, ki je pomembna 
za življenje v določeni občini, porabi preveč časa in resursov, takšna občina ne more 
delovati učinkovito. Izkazalo se je, da stroga delitev oblasti, ki je potrebna na 
državni ravni v lokalni samoupravi ni priporočljiva, niti ni ugodna za normalno 
delovanje občine. Na lokalni ravni sta si funkciji odločanja in izvrševanja bistveno 
bližje, saj tesno medsebojno povezovanje in sodelovanje vodi v učinkovitejše 
delovanje organov lokalne samouprave. Močan element, ki naj bi povezoval oba 
organa predstavlja zakonska določba, da župan predstavlja občinski svet, ga sklicuje 
in vodi seje občinskega sveta kljub temu, da nima pravice glasovanja (ZLS 2007: 
33. člen). 


! Redko se namreč zgodi, da bi ena sama politična stranka uspela pridobiti večino, zato je 
proces oblikovanja koalicij ključnega pomena. 

? Bistvena naloga župana je vodenje dela občinske uprave ter predstavljanje in zastopanje 
občine. Poleg tega občinskemu svetu predlaga odloke in druge akte iz pristojnosti občinskega 
sveta ter skrbi za izvajanje odločitev občinskega sveta. Je tudi edini, ki je pristojen za 
predlaganje proračuna in zaključnega računa občine, hkrati pa skrbi za objavo statuta, 
odlokov in drugih splošnih aktov občine (ZLS 2007, 33. člen). 

3 Občinski svet predstavlja zakonodajno telo in je s tem najpomembnejši organ občine, saj 
ima v pristojnosti funkcijo odločanja o konkretnih zadevah. Občinski svet sprejema statut 
občine, občinski proračun in zaključni račun, odloke in druge občinske akte, prostorske in 
druge plane razvoja, prav tako pa daje soglasje k prenosu nalog iz državne pristojnosti na 
občino. Ena izmed njegovih pomembnejših nalog je imenovanje in razreševanje članov 
nadzornega odbora ter člane komisij in odborov občinskega sveta ter nadzorovanje dela 
župana, podžupana in občinske uprave (ZLS 2007, 29. člen). 

Na tem mestu je potrebno izpostaviti tudi posebnost slovenske lokalne samouprave 
in sicer ločene neposredne volitve za župana in občinski svet. Tak način izvolitve 
občinskih organov je sicer demokratičen, saj mandat županu za njegovo delo 
neposredno podeli prebivalstvo lokalne skupnosti, podobno je tudi pri izvolitvi 
članov občinskega sveta kot predstavniškega organa lokalne skupnosti; vendar pa pri 
takšni ureditvi ob vsakih volitvah obstaja velika možnost, da volivci izvolijo večino 
predstavnikov občinskega sveta, ki niso pripadniki iste ali sorodne županove 
politične opcije. Takšna ureditev je lahko neugodna, saj lahko med občinskim 
svetom in županom v primeru, ko prihajata iz nasprotnih političnih taborov, pride do 
prevelikega rivalstva, ki lahko ogrozi učinkovito delovanje lokalne skupnosti kot 
celote (Grad 1998: 127). Stanje, ko je večina članov občinskega sveta pripadnikov 
drugačne politične opcije kot je župan, imenujemo kohabitacija. Da lahko oba 
organa sodelujeta, se mora zagotoviti njuno medsebojno sodelovanje, ki je najbolj 
odvisno od dobre volje, strpnosti in politične kulture vpletenih (Haček et al 2008: 
179; Grad 1998: 127). 


Kljub temu kohabitacije nikakor ne smemo avtomatično povezovati s slabim 
sodelovanjem med županom in občinskim svetom. Ključni izsledki raziskave iz leta 
2008 (Haček et al 2008) namreč kažejo, da v občinah, kjer je prisotna kohabitacija, 
ne prihaja do večjih nasprotovanj in trenj; celo nasprotno. V občinah, kjer ni bilo 
zaznati politične kohabitacije, je bila upravljavska sposobnost nižja kot upravljavska 
sposobnost v občinah s potrjenimi primeri le-te. Ne drži torej, da občina ne more 
dobro funkcionirati, če župan ne prihaja iz iste oziroma sorodne strankarske vrste 
kot vladajoča koalicija. Za učinkovito delovanje občine je torej najpomembnejše 
dobro sodelovanje med temeljnima občinskima organoma med katerima se običajno 
ne glede na strankarsko pripadnost razvije vzajemno koalicijsko sodelovanje, ki 
predstavlja eno izmed najpomembnejših določnic', ki so potrebne za vzpostavitev 
stabilne predstavniške politične kulture na lokalni ravni (ibidem 2008). Podobno kot 
župan, ki išče podporo v občinskem svetu, jo iščejo tudi politične stanke znotraj 
občinskega sveta. S povezovanjem v koalicijo si porazdelijo odgovornost glede 
upravljanja občine, saj si posmezna politična stranka s tem zmanjša verjetnost, da bi 
jo volivci na naslednjih volitvah v primeru slabega upravljanja občine kaznovali 
hkrati pa si z oblikovanjem koalicije stranke zagotovijo večinsko podporo v 
zakonodajnem telesu lokalne skupnosti. 


V nadaljevanju bomo preverili kakšne oblike koalicijskega povezovanja so bile 
vzpostavljene v slovenskih občinah v mandatnih obdobjih 1998—2002, 2002-2006 in 
2006-2010 ter kakšen trend povezovanja lahko pričakujemo v prihodnosti. Dodatno 
vprašanje, ki se nam pri tem zastavlja pa se navezuje na vlogo političnih strank na 
lokalni ravni. Preveriti želimo ali politične stranke še vedno igrajo najpomembnejšo 
vlogo pri delovanju lokalne samouprave. Progresisti (progressives) namreč menijo, 


+ Ostale določnice so še: pripravljenost na dialog, strpnost političnih predstavnikov, zaupanje, 
odprtost, socialni kapital posameznikov ipd. 

da bi se politične stranke morale umakniti iz lokalne ravni, s čimer bi onesposobili 
moč političnih organizacij, hkrati pa naredili občinsko oblast bolj odgovorno 
lokalnemu prebivalstvu ter jo ubranili pred uničujočimi zunanjimi vplivi. 
Strankarstvo in politične vezi naj bi po njihovem mnenju ne imele nikakršne 
pozitivne funkcije. Nasprotno pa politologi menijo, da politične stranke ne igrajo 
zgolj pozitivne vloge, ampak so nujne za stabilno demokracijo tudi na lokalni ravni, 
saj politične povezave nudijo pomembne kognitivne informacije (Schaffner, Streb in 
Wright 2001: 8). Da bi se politične stranke popolnoma umaknile iz lokalne ravni je 
utopija, dejstvo pa je da se pojavlja vedno več organiziranih skupin državljanov 
(nestrankarskih list), ki se enakovredno potegujejo za prevzem oblasti in tako 
aktivno sodelujejo pri oblikovanju koalicij" na lokalni ravni oblasti. Njihov vpliv na 
oblikovanje koalicij tako ni zanemarljiv zato je nestrankarskim listam oziroma 
nestrankarskim kandidatom nedvomno potrebno nameniti posebno pozornost, saj je 
njihova izvoljivost z vsakimi naslednjimi lokalnimi volitvami višja. S svojo 
prisotnostjo na lokalni ravni tako predstavljajo alternativo političnim strankam, 
hkrati pa postajajo vse bolj vplivni »politični« akterji, ki sodelujejo pri oblikovanju 
lokalnih politik. 


Vsak akter v predstavniškem telesu je tako definiran kot bodisi član koalicije ali pa 
ne (De Swaan 1973: 143), čeprav se dejansko lahko pojavijo tudi takšni tako 
imenovani »neopredeljeni« akterji. Slednjih naj bi bilo precej malo, saj izsledki tujih 
raziskav koalicijskega povezovanja na lokalni ravni (Back 2003: 443-450) kažejo, 
da je še vedno mogoče precej jasno definirati (ne)člane koalicij ter da politične 
stranke v okviru procesa koalicijskega povezovanja stremijo k oblikovanju večinske 
koalicije, zlasti s tistimi političnimi strankami, ki so jim blizu po ideološki 
povezanosti in pa tudi glede zavzemanja za podobno reševanje odprtih problemov v 
občini (t.i. koalicija najmanjše razdalje). Največ neopredeljenih akterjev je tako moč 
zaslediti v lokalnih skupnostih, kjer ni vzpostavljene koalicije, ampak delujejo po 
principu projektnega sodelovanja. 


Vse pogosteje se med strokovnjaki zastavlja vprašanje, kako poteka povezovanje 
med strankami in nestrankarskimi kandidati, ki v zadnjih letih pridobivajo večino 
tako v občinskem svetu kakor tudi med župani. Pri preučevanju oblikovanja in 
delovanja koalicij na lokalni ravni ne smemo pozabiti na sedem ključnih 
dejavnikov", ki vplivajo na oblikovanje različnih oblik koalicij, in sicer (Mellors v 
Mellors in Pijnenburg 1989: 7): 


" Kot »lokalno koalicijo« definiramo vsako skupino vsaj dveh političnih strank (in/ali drugih 
organiziranih skupin državljanov, ki se na lokalni ravni pogosto pojavljajo pod skupnim 
imenom nestrankarske liste), ki si v občinskem ali mestnem svetu želi pridobiti večino 
sedežev, s čimer si zagotovi nadzor nad oblastjo znotraj posamezne lokalne skupnosti (Haček 
et al. 2008: 149). 

é Predvsem institucionalna pravila, zgodovinska lokalna politična tradicija in socio-politiéni 
faktorji so najpomembnejši dejavniki, ki krojijo zastopanost in način povezovanja 
nestrankarskih kandidatov ter nestrankarskih list. 

- institucionalna pravila (odgovornost izvršilnega organa, postopek 
oblikovanja izvršilnega organa, volilna obdobja, odnos med izvršilnim 
organom in zakonodajnim organom); zakonodajne ovire in kompetence, 
politični status (pristojnosti glede oblikovanja politik, finančna avtonomija) 
ter volilni sistem, ki je precej ugoden za kandidature nestrankarskih 
kandidatov na lokalni ravni. 

- zgodovinsko lokalno politično tradicijo (pretekle izkušnje, konflikti in 
sodelovanje (tako med političnimi strankami kot njihovimi voditelji tako na 
nacionalnem kot tudi na lokalnem nivoju oblasti); evolucija političnih 
strank na lokalnem nivoju, spremembe v podpori politične stranke, pretekli 
vzorci vodenja stranke). Centrale političnih strank (ki preferirajo ali 
izključujejo možnost sodelovanja s specifičnimi političnimi strankami ali/in 
drugimi akterji tako na nacionalni ravni kakor tudi na lokalni ravni) imajo 
precejšen vpliv pri odločanju ali se bodo povezovale z nestrankarskimi 
kandidati ali ne. 

- motivacijske faktorje (pridobitev funkcij/vpliva nad politikami, narava 
oblasti na lokalnem nivoju, ideološke in osebne kompatibilnosti, 
kratkoročne, srednjeročne in dolgoročne strategije); 

- vertikalne in horizontalne faktorje (kompatibilnost ali/in konflikt v vlogah 
in pogajalskih stilih strankarskih akterjev, ideološki prostor med političnimi 
strankami, stopnja, do katere je lokalna strankarska politika 
»nacionalizirana«); 

- notranje strankarsko okolje (stopnja nadzora centrale nad lokalnimi odbori, 
stopnja lokalnega strankarskega aktivizma, vprašanje ali imajo politične 
stranke na nacionalnem nivoju strategijo za delovanje na lokalnem nivoju 
in/ali vidijo lokalni nivo predvsem kot »laboratorij« na bodočo nacionalno 
koalicijsko delovanje; interesi izvoljenih političnih funkcionarjev v lokalni 
in nacionalni areni); 

- | socio-politične faktorje (stopnja strankarske politizacije, narave lokalne 
ekonomije, urbano ali ruralno okolje, bližina nacionalnih volitev, pojav 
novih strank ali močnih nestrankarskih gibanj, volilna udeležba, osebnosti 
lokalnih voditeljev); 

- zunanji faktorji (vpliv lokalnega upravnega aparata, percepcija lokalnih 
medijev, različni pomembni lokalni dogodki). 


Za razumevanje koalicijskega obnašanja in ravnanja na lokalni ravni oblasti je poleg 
institucionalnih potrebno poznati tudi politična pravila," ki določajo okvirje, znotraj 


7. S sistemom lokalnih volitev se urejajo volitve različnih organov lokalne samouprave — 


poleg volitev v občinske svete namreč Zakon o lokalnih volitvah ureja še volitve županov 
(župan je v vseh slovenskih občinah izvoljen po dvokrožnem absolutnem večinskem volilnem 
sistemu) ter volitve krajevnih, vaških in četrtnih skupnosti. Temeljna načela za volitve 
predstavniških organov so neposrednost, splošnost in enakost volilne pravice. Znotraj sistema 
volitev v občinske svete ločimo dva popolnoma različna volilna sistema. Večinski volilni 

katerih se koalicije oblikujejo in nadalje tudi delujejo. Prostor koalicijskega 
oblikovanja se na lokalni ravni oblasti (v primerjavi Z nacionalno) premakne iz 
izvršilne veje v zakonodajno vejo oblasti, čigar vzrok lahko iščemo v specifični 
nacionalni institucionalni ureditvi; saj neposredno izvoljeni župan, veliko bolj kot 
koalicijsko podporo za izvolitev potrebuje in išče koalicijsko podporo za vladanje 
znotraj občinskega sveta. 


Za naše preučevanje najpomembnejša oblika koalicije znotraj občinskega sveta je t.i. 
zmagovalna koalicija, ki nadzoruje dovolj glasov, da lahko znotraj nekega 
predstavniškega telesa doseže večino. Ločimo med dvema vrstama zmagovalnih 
koalicij, in sicer (De Swaan 1973: 49—79): 
a) manjšinsko zmagovalno koalicijo, ki nadzoruje manj kot polovico sedežev 
v predstavniškem telesu, kljub temu pa nadzoruje oblast znotraj neke 
lokalne skupnosti; tovrstna koalicija deluje le v primeru, če je opozicija 
razdeljena oziroma neenotna; in 
b) večinsko zmagovalno koalicijo, ki nadzoruje v predstavniškem telesu vsaj 
en glas več od polovice vseh možnih glasov. Znotraj te, najpogostejše vrste 
koalicije obstaja še več podtipov in sicer: minimalna zmagovalna koalicija 
(Von Neumann in Morgenstern 1967) — vključuje toliko političnih strank 
ali drugih organiziranih skupin, kot je nujno potrebno za zagotovitev večine 
v predstavniškem telesu; koalicija minimalnega obsega (Riker 1962) — 
vključuje kar najmanjše število političnih strank, ki imajo skupaj čim 


sistem se uporablja v občinah z manjšim številom članov občinskega sveta, t. j. občinah, 
katerih občinski svet ima 12 ali manj članov (takih občin je bilo ob zadnjih lokalnih volitvah 
64). Gre za enokrožni relativni večinski volilni sistem, ki dopušča večjo možnost uveljavitve 
posameznikov in daje manj političnega prostora strankam, kar omogoča tudi lažjo izvolitev 
nestrankarskih kandidatov. Tak sistem je za lokalno samoupravo bolj primeren, kar predvsem 
velja za manjše občine, v katerih je zavest prebivalcev pripadnosti lastni občini močnejša in 
kjer je vpliv posameznega volivca večji. Pri večinskih volitvah se glasuje o posameznih 
kandidatih. Volivec lahko glasuje največ o toliko kandidatih, kolikor članov občinskega sveta 
se voli v njegovi volilni enoti. Pogoj za izvolitev je relativna večina, kar pomeni, da je 
izvoljen tisti kandidat, ki je dobil največ glasov (v eno mandatni volilni enoti) oziroma tisti 
kandidati, ki so dobili največ glasov (v več mandatni volilni enoti). V občinah z večjim 
številom članov občinskega sveta in v mestnih občinah pa je v uporabi proporcionalen volilni 
sistem, pri katerem gre za glasovanje o listah kandidatov. 

Pri proporcionalnem sistemu volitev je občina lahko le ena volilna enota (v večini primerov 
pa se deli na nekaj volilnih enot), v kateri se mandati delijo po d' Hondtovem sistemu, ki pa se 
— če je občina razdeljena na več volilnih enot — kombinira s formulo enostavnega količnika, 
na podlagi katere se delijo mandati v volilnih enotah. Z liste kandidatov je izvoljenih toliko 
kandidatov, kolikor mandatov je dobila lista. Pri tem je v skladu z načeli lokalne samouprave 
zagotovljena določena stopnja vpliva volivcev na izbiro oseb. Stopnja vpliva volivcev na 
izbiro oseb je zagotovljena s preferenčnim glasovanjem. Na podlagi izkušenj z doslej 
izvedenih lokalnih volitev lahko ugotovimo, da bi lahko bil vpliv posameznega volivca na 
personalno sestavo predstavniškega telesa še večji, kar zlasti velja za občine, v katerih je v 
uporabi proporcionalni volilni sistem (Zakon o lokalnih volitvah). 

manjše, a še vedno večinsko, število glasov v predstavniškem telesu ter 
koalicija minimalne razdalje (Leiserson 1966; Axelrod 1970), kar pomeni 
da gre za koalicijo, ki združuje politične akterje s kar najmanjšo ideološko 
različnostjo. V nadaljevanju se bomo pri proučevanju koalicij nanašali na 
empirične podatke, saj želimo ugotoviti koristne in zanimive posplošitve 
koalicijskega povezovanja in oblikovanja v preučevanih slovenskih 
občinah, kjer bomo nekaj več pozornosti namenili povezovanju 
nestrankarskih akterjev. 


2 Primerjalna analiza koalicijskega povezovanja v občinskih svetih 
slovenskih občin — v mandatih 1998 —2002, 2002-2006 in 2006—2010 


Analizo" koalicijskega povezovanja v slovenskih občinah v zadnjih treh mandatnih 
obdobjih smo opravili s pomočjo štirih raziskovalnih vprašanj, na podlagi katerih 
smo preučevali: 

- oblike koalicijskega povezovanja v slovenskih občinah, 

- oblike koalicijskega povezovanja glede na strankarsko pripadnost župana v 
občini? (ali strankarska pripadnost župana vnaprej določa obliko 
koalicijskega sodelovanja), 

- oblike koalicijskega povezovanja glede na velikost občine (ali velikost 
občine vnaprej 

- določa obliko koalicijskega povezovanja), 

- strankarsko pripadnost župana glede na velikost občine (ali velikost občine 
vnaprej 


8 Primerjali bomo podatke za mandate 1998-2002, 2002-2006 in 2006-2010. Raziskava 
povolilnega koalicijskega povezovanja na lokalni ravni v slovenskih občinah v mandatih 
1998-2002 in 2002-2006 je potekala od novembra 2006 do februarja 2007. V raziskavo je 
bilo vključenih vseh 193 občin, ki so bile ustanovljene pred letom oziroma v letu 1998; 
osemnajst občin, ki so bile ustanovljene v letih 2002 in 2006 v raziskavo na tej točki ni bilo 
vključenih. Realizacija vzorca se je gibala med 79,3% in 81,3%, glede na opazovane 
spremenljivke. Raziskava povolilnega koalicijskega povezovanja na lokalni ravni v 
slovenskih občinah v mandatu 2006-2010 pa je potekala od novembra 2008 do vključno 
februarja 2009. V raziskavo je bilo vključenih 210 občin. Realizacija vzorca se je gibala med 
75 in 77 odstotki glede na opazovane spremenljivke. 

"Za boljši prikaz pridobljenih podatkov smo podatke tudi kategorizirali, in sicer v naslednje 
kategorije: levosredinski župani (župani LDS, DeSUS, SD, Zares in levosredinskih koalicij), 
desnosredinski župani (župani SDS, NSi, SLS in desnosredinskih koalicij), nestrankarski 
Župani (župani, izvoljeni na nestrankarskih listah) in drugo (SNS, DS). Za nestrankarske 
kandidate smo šteli tiste kandidate, ki niso nastopili kot kandidati politične stranke; tiste 
župane, ki jih je na volitvah podpirala več kot ena politična stranka pa smo označili kot 
župane koalicij (koalicija C-D — koalicija desnosredinskih strank in koalicija C-L — koalicija 
levosredinskih strank ter mešana koalicija, kjer je kandidata na volitvah podprla vsaj po ena 
politična stranka iz vsakega od političnih polov), ostali župani pa so bili navedeni glede na to, 
na kateri listi politične stranke so nastopili na volitvah. 

— določa strankarsko pripadnost župana). 
2.1 Oblika koalicijskega povezovanja v slovenskih občinah 


Podatki o oblikah koalicijskega povezovanja," ki so bile vzpostavljene v občinskih 
svetih slovenskih občin v preučevanih mandatnih obdobjih (graf 1) nam prikazujejo, 


da je najbolj pogosto pravzaprav nepovezovanje oziroma projektno sodelovanje. 
Slednje pomeni, da občinski svetniki glasujejo za vsak primer posebej, da med seboj 
nimajo sklenjenih dogovorov o tem, da bodo podprli odločitve glede na strankarsko 
pripadnost in da jih vodijo predvsem lokalni in ne strankarski interesi. V mandatu 
2006-2010 je bilo projektno sodelovanje le še v enoodstotni prednosti pred 
povezovanjem v večinsko koalicijo, medtem ko je bilo v prejšnjih dveh preučevanih 
mandatnih obdobjih precej bolj pogosto kot pa oblikovanje večinske koalicije. 


Graf 1: Oblike koalicijskega povezovanja v občinah: primerjava treh mandatnih 
obdobij 

10 Na podlagi pridobljenih informacij smo oblikovali kategoriziran seznam različnih oblik 
koalicijskega povezovanja: večinsko koalicijo desnosredinskih strank, večinsko koalicijo 
levosredinskih strank, večinsko koalicijo največjih razlik (koalicija med političnimi strankami 
iz desnega in levega pola), večinsko koalicijo nestrankarskih (koalicijo sestavljajo samo 
svetniki iz nestrankarskih list), večinsko koalicijo »neznano« (podatki o tem, kdo sestavlja 
večinsko koalicijo, niso zanesljivi), manjšinsko koalicijo desnosredinskih strank, manjšinsko 
koalicijo levosredinskih strank, manjšinsko koalicijo največjih razlik (koalicijo med 
političnimi strankami iz desnega in levega pola), manjšinsko koalicijo nestrankarskih 
(koalicijo sestavljajo samo svetniki iz nestrankarskih list), manjšinsko koalicijo »neznano« 
(podatki o tem, kdo sestavlja manjšinsko koalicijo, niso zanesljivi) in ni koalicije — projektno 
sodelovanje. Za nadaljnjo analizo smo uporabili združevanje zgoraj navedenih oblik v 
preprostejše, za analizo primernejše oblike koalicijskega sodelovanja (kategoriziran prikaz). 
Vse oblike večinskih koalicij smo združili v novo kategorijo večinska koalicija, vse oblike 
manjšinskih koalicij v novo kategorijo manjšinska koalicija in, kjer ni bilo sestavljene 
oziroma oblikovane koalicije, v novo kategorijo ni koalicije — projektno sodelovanje. 

Vir: Raziskava »Upravljavska sposobnost in koalicijsko povezovanje v slovenskih 
občinah« (Fakulteta za družbene vede, 2007); N = 146 ter Raziskava »Koalicijsko 
povezovanje ter odnosi med izvršilno in zakonodajno oblastjo v občini« (N = 162), 
2010. 


Če podrobneje primerjamo rezultate preteklih treh mandatov (1998-2002, 2002— 
2006 in 2006-2010) lahko opazimo več ključnih sprememb. Prva je porast večinskih 
koalicij, iz 34 odstotkov v mandatu 1998-2002 na 38 odstotkov v mandatu 2002— 
2006 ter na 47 odstotkov v mandatu 2006-2010. Če analiziramo tipe koalicij glede 
na desnosredinske oziroma levosredinske preference povezovanja ugotovimo, da se 
trend prejšnjih mandatnih obdobij (ko je bilo v mandatu 1998-2002 oblikovanih 20 
večinskih desnosredinskih koalicij ter 12 večinskih levosredinskih koalicij oziroma 
18 večinskih desnosredinskih koalicij ter 6 večinskih levosredinskih koalicij v 
mandatu 2002-2006) nadaljuje tudi v zadnjem mandatu, saj so večinske 
desnosredinske koalicije še vedno v precejšnji prednosti (24 večinskih 
desnosredinskih koalicij ter 12 večinskih levosredinskih koalicij) pred 
levosredinskimi koalicijami (glej tabele 1, 2 in 3). V kategorijo največjih preskokov 
pa moramo uvrstiti »večinsko koalicijo največjih razlik« ter »večinsko koalicijo — 
nestrankarska«. Prva je iz 11 primerov v mandatu 1998-2002 ter 18 primerov v 
mandatu 2002-2006 porasla na kar 28 primerov v mandatu 2006-2010, ter postala 
najbolj pogosta oblika večinskega koalicijskega povezovanja. Večinska koalicija — 
nestrankarska, pa je doživela še večji preskok iz nič primerov v mandatu 1998-2002 
na dva primera v mandatu 2002-2006 ter na kar 12 takšnih koalicij v mandatu 
2006-2010. Druga sprememba se kaže v rahlem upadanju projektnega oz. ad hoc 
sodelovanja, saj je bilo v mandatu 1998-2002 v 58 odstotkih občin vzpostavljeno 
projektno sodelovanje, v mandatu 2002-2006 je odstotek že nekoliko upadel, in 
sicer na 50 odstotkov, v mandatu 2006-2010 pa še za nadaljnja dva odstotka (48 
odstotkov). 


Najmanj zastopana oblika koalicijskega povezovanja je po pričakovanju manjšinska 
koalicija, saj le-ta iz prvotnih 8 odstotkov v mandatu 1998-2002 sicer poraste na 12 
odstotkov v mandatu 2002-2006, nato pa v mandatu 2006-2010 zopet pade na 5 
odstotkov. V mandatu 1998-2002 so z enakim številom zastopane desnosredinske in 
levosredinske manjšinske koalicije (v po treh občinah) ter po enkrat manjšinska 
koalicija največjih razlik in manjšinska koalicija nestrankarskih; medtem ko je bilo v 
mandatu 2002-2006 možno zaslediti precejšen porast desnosredinskih manjšinskih 
koalicij, ki so se pojavile v kar devetih občinah ter manjšinskih koalicij maksimalnih 
razlik s štirimi primeri. V zadnjem preučevanem mandatu pa smo skupno zabeležili 
so vse oblike manjšinskih koalicij popolnoma enakomerno zastopane in sicer vsaka 
s po dvema primeroma. Tudi v prihodnje pričakujemo, da se delež manjšinskih 
koalicij ne bo bistveno spreminjal, nekoliko težje pa je napovedati gibanje števila 
večinskih koalicij in projektnega sodelovanja, katerih delež je bil v zadnjem 

mandatu skoraj identičen. Glede na vedno večje nezaupanje v strankarsko politiko 
ter na porast nestrankarskih kandidatov, ki naj ne bi bili vezani na politične 
dogovore predvidevamo, da bo tudi v prihodnje v slovenskih občinah prevladovalo 
nepovezovanje oziroma projektno sodelovanje, znotraj katerega naj bi glasovanje ne 
bilo vezano na politične dogovore vpletenih akterjev. 


2.2 Oblike koalicijskega povezovanja v občinskem svetu glede na strankarsko 
pripadnost župana 


Upamo si trditi, da je pripadnost politični stranki na lokalni ravni v primerjavi z 
nacionalno ravnijo manjšega pomena. Na lokalni ravni se v ospredje namreč 
postavljajo lokalni interesi pred interesi posamezne stranke, saj so stranke iz levega 
in desnega pola pripravljene medsebojno sodelovati in se tako povezovati tudi v 
večinsko koalicijo največjih razlik. Na nacionalni ravni se slednje ne zgodi pogosto, 
saj stranke ostajajo na svojih polih in pri svojih političnih prepričanjih. Dodatno 
lahko zgornjo tezo potrdimo še s podatkom, da na lokalni ravni z vsakim mandatnim 
obdobjem narašča število večinskih nestrankarskih koalicij, katerega vzrok je 
potrebno iskati tudi v vse večji izvoljivosti nestrankarskih kandidatov v občinski 
svet. 

Tabela 1: Strankarska pripadnost zupana in oblika koalicijskega sodelovanja v 


občinskem svetu (mandat 1998-2002) 


Oblika koalicijskega sodelovanja 


Strankarska I T Manjšinska Ni koalicije - 
Vedi naa Vodja | Manjškska | projektno 
CD - aX I i nestrankarska | koalicia neznana } sodelovanje 


pripadnost 
župana 


153. 


N 


2007); 


3 


Vir: Raziskava »Upravljavska sposobnost in koalicijsko povezovanje v slovenskih občinah« 


(Fakulteta za družbene vede 

Tabela 2: Strankarska pripadnost župana in oblika koalicijskega sodelovanja v 
občinskem svetu (mandat 2002-2006) 

Vir: Raziskava »Upravljavska sposobnost in koalicijsko povezovanje v slovenskih občinah« 
(Fakulteta za družbene vede, 2007); N < 157. 

Tabela 3: Strankarska pripadnost zupana in oblika koalicijskega sodelovanja v 
občinskem svetu (mandat 2006-2010) 

Vir: Raziskava »K oalicijsko povezovanje ter odnosi med izvršilno in zakonodajno 
oblastjo v občini«(Fakulteta za družbene vede, 2010); N < 160. 

Vlogi župana in občinskega sveta v odločevalskem procesu sta tesno prepleteni in 
soodvisni. Strankarska pripadnost župana tako predstavlja eno izmed najbolj 
pomembnih neodvisnih spremenljivk še posebej v primeru, ko želimo podatke o 
oblikah koalicijskega povezovanja v občinskih svetih nadgraditi z analizo vplivov na 
oblikovanje medsvetniškega povezovanja. V ta namen smo v nadaljevanju naše 
analize zaradi večje preglednosti spremenljivki »strankarska pripadnost župana« in 
»oblika koalicijskega sodelovanja v občinskem svetu« kategorizirali (glej tabele 4, 5 
in 6). Župane smo tako razdelili v tri skupine in sicer: levosredinske, desnosredinske 
in nestrankarske župane. 


Na vseh predhodnih lokalnih volitvah se delež izvoljenih županskih nestrankarskih 
kandidatov glede na število vloženih kandidatur sicer ni bistveno razlikoval (40%, 
36%, 40%), vendar pa je postalo očitno, da je trend naraščajoče usmerjen v korist 
nestrankarskih kandidatov in list, ki so postali skoraj v vseh tipih občin praviloma 
uspešnejši od etabliranih političnih strank (Brezovšek in Smerkolj 2011). Razloge je 
mogoče iskati predvsem v uporabi dvokrožnega absolutnega večinskega sistema za 
volitve županov (Haček 2004: 71-72) ter močni tradiciji nestrankarstva na 
Slovenskem (Lukšič 1994), saj se volivci rajši odločajo za podporo strankarsko 
neopredeljenemu kandidatu in ki ga poznajo tudi osebno. 


Tabela 4: Levosredinski župan in oblika koalicijskega sodelovanja v občinskem 
svetu 


Oblika koalicijskega sodelovanja (kategorizirana) 

; Strankarska Večinska Manjšinska projektno . 
pripadnost župana A or y Skupaj 
a koalicija koalicija sodelovanje 

(levosredinski) 
1998-2002 44% 4% 52% 100% 
2002-2006 35% 6% 59% 100% 
2006-2010 64% 7% 29% 100% 


Vir: Raziskava »Upravljavska sposobnost in koalicijsko povezovanje v slovenskih 
občinah« (Fakulteta za družbene vede, 2007); N = 146 ter Raziskava »Koalicijsko 
povezovanje ter odnosi med izvršilno in zakonodajno oblastjo v občini« (N < 162), 
2010. 

Tabela 5:  Desnosredinski župan in oblika koalicijskega sodelovanja v občinskem 
svetu 
| Oblika koalicijskega sodelovanja (kategorizirana) | 
Strankarska Večinska Manjšinska Ni koalicije — | Skupaj 
pripadnost koalicija koalicija projektno 
župana sodelovanje 
(desnosredinski) 
1998-2002 33% 10% 57% 100% 
2002-2006 43% 14% 43% 100% 
2006-2010 51% 1% 48% 100% 


Vir: Raziskava »Upravljavska sposobnost in koalicijsko povezovanje v slovenskih 
obéinah« (Fakulteta za druzbene vede, 2007); N = 146 ter Raziskava »Koalicijsko 
povezovanje ter odnosi med izvršilno in zakonodajno oblastjo v občini« (N = 162), 


2010. 


Tabela 6:  Nestrankarski župan in oblika koalicijskega sodelovanja v občinskem 
Svetu 
| Oblika koalicijskega sodelovanja (kategorizirana) | 
Strankarska Vetinska Manjsinska Ni koalicije- | Skupaj 
pripadnost koalicija koalicija projektno 
Župana sodelovanje 

(nestrankarski) 

1998-2002 23% 71% 70% 100 % 

2002-2006 33% 13% 54% 100 % 

2006-2010 37% 7% 56% 100 % 


Vir: Raziskava »Upravljavska sposobnost in koalicijsko povezovanje v slovenskih 
občinah« (Fakulteta za družbene vede, 2007); N = 146 ter Raziskava »Koalicijsko 
povezovanje ter odnosi med izvršilno in zakonodajno oblastjo v občini« (N < 162), 
2010. 


Če mandatno obdobje 2006-2010 primerjamo s prejšnjima mandatoma, opazimo 
nekaj trendov. Občine z levosredinskimi župani so imele v zadnjem mandatu (2006— 
2010) sklenjenih več večinskih koalicij (64%) kot v prejšnjih dveh mandatih (1998— 
2002 — 44%; 2002-2006 — 35%); ravno nasprotno pa se je zgodilo z deležem 
projektnega sodelovanja, saj se je iz 59% (mandat 2002-2006) znižal na 29% (2006— 
2010). Število manjšinskih koalicij v občinah z levosredinskim županom je skorajda 
zanemarljivo, saj so se v mandatnih obdobjih 1998-2002 in 2006-2010 oblikovale le 
dve, v mandatu 2002-2006 pa zgolj le ena manjšinska koalicija. 


Ugotovimo lahko, da je v občinah z levosredinskimi župani (glej tabelo 4) večja 
verjetnost, da se bo tudi v prihodnje nadaljeval trend oblikovanja večinskih koalicij, 
saj si omenjeni župani v večji meri iščejo zaledje v občinskem svetu kot ostali. 

Nekoliko sicer preseneča le podatek, da je bilo v zadnjem mandatu v občinah z 
levosredinskimi župani najmanj projektnega sodelovanja (29%), saj je delež skoraj 
za polovico manjši, kot v občinah z desnosredinskimi (48%) in nestrankarskimi 
župani (56%). Podoben trend smo zabeležili tudi v občinah z desnosredinskimi 
župani, saj se je število manjšinskih koalicij (v prvem analiziranem mandatu sedem, 
v drugem devet, v mandatu 2006-2010 pa zgolj ena manjšinska koalicija) precej 
zmanjšalo; povečalo pa se je število večinskih koalicij (iz 33% na 51%). Splošen 
pregled nam tako jasno pokaže, da je možnost oblikovanja manjšinske koalicije tako 
v občinah z desnosredinskim kakor tudi levosredinskim županom minimalna. V 
občinah z nestrankarskimi župani je najpogostejša oblika koalicijskega povezovanja 
pravzaprav nepovezovanje oziroma projektno sodelovanje, saj je bilo v vseh treh 
preučevanih obdobjih prisotno v več kot polovici občin. Glede na način projektnega 
delovanja je omenjena oblika povezovanja v občinah z nestrankarskim županom 
pričakovana. Odstotek projektnega povezovanja se je sicer v primerjavi z mandatom 
1998—2002 precej znižal (iz 70% na 56%), nasprotno pa se je odstotek večinskih 
koalicij iz 23% povzpel na 37%, a vseeno so večinske koalicije oblikovane zgolj v 
dobri tretjini občin, projektno sodelovanje pa je še vedno prisotno v več kot polovici 
občin z nestrankarskim županom na čelu. 


Če si ogledamo razmerje med strankarsko pripadnostjo župana ter obliko 
koalicijskega (ne)povezovanja še nekoliko podrobneje (glej tabele 1, 2 in 3), lahko 
dobimo še nekatere zanimive izsledke. V občinah, kjer imajo nestrankarske župane, 
se je v zadnjem mandatu (2006-2010) oblikovanje desnosredinskih večinskih 
koalicij podvojilo (6), kar je še posebej zanimivo v primerjavi z mandatom 1998— 
2002, ko so nestrankarski župani več sodelovali z levosredinskimi večinskimi 
koalicijami. Najbolj »kooperativni« med vsemi, so župani Slovenske ljudske stranke 
ter nestrankarski župani, saj v njihovih vrstah zabeležimo največ primerov 
projektnega sodelovanja oziroma večinskih koalicij največjih razlik. V zadnjem 
preučevanem mandatu (2006-2010) je bilo mogoče opaziti naraščajoč trend 
projektnega sodelovanja v občinah, ki jih vodijo župani Slovenske demokratske 
stranke, saj je iz 11 primerov v mandatu 1998-2002 in precejšnjem padcu v mandatu 
2002-2006, ko so projektno sodelovanje imeli oblikovano le v 5 občinah, slednje 
naraslo kar na 14 primerov. 


Če si natančneje ogledamo, kakšne oblike koalicij so prevladovale v skupini 
večinskih koalicij v občinah z levosredinskimi župani, lahko ugotovimo (glej tabelo 
3), da so ti župani praviloma sklepali koalicije med levosredinskimi strankami. To se 
je v mandatu 2006-2010 zgodilo v 67%, saj je bilo 8 od 12 levosredinskih večinskih 
koalicij sklenjenih v občinah z levosredinskimi župani. Zanimivo je, da dobimo 
popolnoma enak odstotek povezovanja tudi pri nasprotni politični opciji. Med 
desnosredinskimi župani in desnosredinskimi strankami, je bilo sklenjenih 16 od 
skupno 24 desnosredinskih koalicij. 


188 LOCAL DEMOCRACY IV: RECENT PROBLEMS OF SLOVENIAN LOCAL SELF-GOVERNMENT 
L. Nahtigal: Trends and the Future of Coalition-(Non)Building at the Local Level 


Pri pregledu povezovanja nestrankarskih županov z določeno politično opcijo pa 
opazimo, da se je trend iz mandatnega obdobja 1998-2002, ko so se nestrankarski 
kandidati bolj povezovali z večinsko levosredinsko koalicijo obrnil, saj je bilo 
omenjeno povezovanje v mandatu 2002-2006 popolnoma enakomerno porazdeljeno 
med večinsko desnosredinsko in večinsko levosredinsko koalicijo (s po tremi 
primeri), v mandatu 2006-2010 pa se trend nagiba k večjemu povezovanju med 
nestrankarskimi župani in desnosredinskimi koalicijami, saj smo našteli kar 6 
takšnih primerov in le 2 ko so se omenjeni župani povezali z levosredinskimi 
večinskimi koalicijami. Kljub zgornjim podatkom je v občinah z nestrankarskim 
županom še vedno najpogostejše sklepanje večinskih koalicij največjih razlik, kar 
daje slutiti, da si župani že od začetka želijo oblikovati konsenzno večino, ki 
predstavlja najprimernejšo obliko uspešnega sodelovanja ne glede na strankarsko 
pripadnost, ki naj bi bila pri zadevah lokalnega pomena manj pomembna. 


2.3 Oblika koalicijskega povezovanja glede na velikost občine 


Za analiziranje posebnosti koalicijskega povezovanja v Sloveniji smo poleg 
strankarske pripadnosti analizirali še eno neodvisno spremenljivko, in sicer velikost 
občine'' (glej tabele 7, 8 in 9). Podatki razkrivajo, da je v mandatu 2006-2010 v 
najmanjših občinah (do 2.000 prebivalcev) prevladovalo projektno sodelovanje 
(55%) (glej tabelo 9) iz česar lahko sklepamo, da manjše število občinskih 
svetnikov”? nekoliko zmanjšuje možnosti, da bi se oblikovale kakršnekoli koalicije 
in s tem posledično politična zavezništva hkrati pa ugotavljamo, da nad političnimi 
interesi prevladujejo lokalni interesi, za katere je priporočljivo, da se zavzemajo vsi 
vpleteni zadobro vseh prebivalcev določene lokalne skupnosti. Podobne rezultate 
dobimo tudi v nekoliko večjih občinah” (od 2.001 do 5.000 prebivalcev) saj njihov 
delež, v katerih v občinskih svetih ne oblikujejo koalicij, znaša 57% odstotkov. 


V srednje velikih občinah (od 5.001 do 10.000 prebivalcev) lahko opazimo, da se 
prej ugotovljeni trend diametralno obrne, saj je razmerje med večinskimi koalicijami 
in nepovezovanjem (projektno sodelovanje) ravno obratno kot pri majhnih občinah. 
Večinska koalicija je tako vzpostavljena v več kot polovici občin (59%). Delež 
sklepanja večinskih koalicij z velikostjo občin še narašča, saj je v vseh opazovanih 


e's: 


'! Merjeno glede na število prebivalcev v občini. 

2 V občinah do 2000 prebivalcev se število članov v občinskem svetu giblje med 7 in 11 
(Državna volilna komisija, dostopno prek: http://www.dvk.gov.si/LV2010/stclanovOS.html) 
5 V občinah med 2001 in 5000 prebivalcev se število članov v občinskem svetu giblje med 8 
in 16. 

Tabela 7: Oblika koalicijskega sodelovanja in velikost občine (klasificirano) 
— mandat 1998—2002 


Oblika koalicijskega sodelovanja 
Velikost občine | Večinska Manjšinska Ni koalicije — Skupaj 
koalicija koalicija projektno 
sodelovanje 

Do 2.000 6 (35%) 0 (0%) 11 (65%) 17 (100%) 
2.001 — 5.000 15 (30%) 3 (6%) 32 (64%) 50 (100%) 
5.001 — 10.000 12 29%) 3 (7%) 27 (64%) 42 (100%) 
10.001 — 20.000 11 (39%) 4 (14%) 13 (47%) 28 (100%) 
Nad 20.000 12 (71%) 1 (6%) 4 (23%) 17 (100%) 


Vir: Raziskava »Upravljavska sposobnost in koalicijsko povezovanje v slovenskih 
občinah« (Fakulteta za družbene vede, 2007); N = 154. 


Tabela 8: Oblika koalicijskega sodelovanja in velikost občine (klasificirano) — 
mandat 2002-2006 


Oblika koalicijskega sodelovanja 
Velikost občine | Večinska Manjšinska Ni koalicije — Skupaj 
koalicija koalicija projektno 
sodelovanje 

do 2.000 6 (35%) 1 (6%) 10 (59%) 17 (100%) 
2.001 — 5.000 16 (30%) 7 (13%) 30 (57%) 53 (100%) 
5.001 — 10.000 15 (36%) 4 (10%) 23 (55%) 42 (100%) 
10.001 — 20.000 14 (48%) 5 (17%) 10 (35%) 29 (100%) 
nad 20.000 10 (59%) 2 (12%) 5 (29%) 17 (100%) 


Vir: Raziskava »Upravljavska sposobnost in koalicijsko povezovanje v slovenskih 
občinah« (Fakulteta za družbene vede, 2007); N = 158. 


Tabela 9: Oblika koalicijskega sodelovanja in velikost občine (klasificirano) — 
mandat 2006-2010 


Oblika koalicijskega sodelovanja 
Velikost občine | Večinska Manjšinska Ni koalicije — Skupaj 
koalicija koalicija projektno 
sodelovanje 

do 2.000 7 (35%) 2 (10%) 11 (55%) 20 (100%) 
2.001 — 5.000 25 (38%) 3 (5%) 37 (57%) 65 (100%) 
5.001 — 10.000 20 (59%) 1 (3%) 13 (38%) 34 (100%) 
10.001 — 20.000 15 (52%) 2 (7%) 12 (41%) 29 (100%) 
nad 20.000 9 (64%) 0 (0%) 5 (36%) 14 (100%) 


Vir: Raziskava »K oalicijsko povezovanje ter odnosi med izvršilno in zakonodajno 
oblastjo v občini«. N = 162. 

Ce primerjamo izsledke iz mandata 2006-2010 (glej tabelo 9) s prejšnjima 
mandatoma (glej tabeli 7 in 8), lahko ugotovimo, da v mandatu 2006-2010 ostane 
razmerje med oblikami medsvetniškega sodelovanja v najmanjših občinah (do 2.000 
prebivalcev) skoraj enako kot v prejšnjih dveh mandatih. V srednje majhnih občinah 
(od 2.001 do 5.000 prebivalcev) je v mandatu 2006-2010 nekoliko večji odstotek 
občin, kjer se v občinskih svetih oblikujejo večinske koalicije medtem ko je delež 
manjšinskih koalicij manjši. 


V srednje velikih občinah (od 5.001 do 10.000 prebivalcev) opazimo precejšen 
porast večinskih koalicij (29% v mandatu 1998-2002, 36% v mandatu 2002-2006, 
59% v mandatu 2006-2010), katerega posledica je padec deleža manjšinskih koalicij 
(7% v mandatu 1998-2002, 10% v mandatu 2002-2006, 3% v mandatu 2006-2010) 
in projektnega sodelovanja (64% v mandatu 1998-2002, 55% v mandatu 2002- 
2006, 38% v mandatu 2006-2010). V občinah z 10.001 do 20.000 prebivalci pa z 
vsakim naslednjim mandatnim obdobjem narašča delež večinskih koalicij, ki se je iz 
39% povzpel na 52%. Pri skupini največjih občin (nad 20.000) je mogoče zaslediti 
nekoliko več projektnega sodelovanja ter popolno odsotnost sklepanja manjšinskih 
koalicij (6% v mandatu 1998-2002, 12% v mandatu 2002-2006). Ob primerjalni 
analizi vseh treh opazovanih mandatov lahko zaključimo, da se delež večinskih 
koalicij v z velikostjo občin povečuje, hkrati pa se z velikostjo občin manjša delež 
projektnega sodelovanja. Kljub temu pa smo v mandatu 2006-2010 zabeležili 
prebivalcev (36% v mandatu 2006-2010, 29% v mandatu 2002-2006 in 23% v 
mandatu 1998-2002). Longitudinalna analiza nam tako nakazuje, da je trend 
oblikovanja projektnega sodelovanja vedno bolj aktualen tudi v največjih občinah a 
kljub temu prevladujoča oblika povezovanja v omenjenem tipu občin tudi v 
prihodnje ostaja večinska koalicija. 


2.4  Strankarska pripadnost župana glede na velikost občine 


Omenjena povezava se neposredno sicer ne dotika oblikovanja koalicijskega 
sodelovanja v občinah, vendar nam nudi dodatne informacije o korelaciji med 
velikostjo občine (glede na število prebivalcev) ter strankarsko pripadnostjo 
izvoljenega župana (glej tabele 10, 11 in 12). Pretekla strankarska tradicija na 
lokalnem nivoju sicer nakazuje, da manjša ko je občina, večja verjetnost obstaja, da 
jo bo vodil desnosredinski župan, vendar mandat 2002-2006 v tem pogledu rahlo 
odstopa, saj je bilo v najmanjših občinah (do 2.000 prebivalcev) le 18% 
desnosredinskih županov. Vzroka ne gre iskati v strankarskem preobratu (prevlada 
levosredinskih županov nad desnosredinskimi), ampak v uspehu nestrankarskih 
županov. Le-ti so v primerjavi z letom 1998-2002, ko so bili prisotni v 38% 
najmanjših občin, svoj rezultat skorajda podvojili (65%), v mandatu 2006-2010 pa 
se je rezultat ponovno približal tistemu iz leta 1998-2002 (36%). 

Med vsemi opazovanimi župani v mandatu 2006-2010 je največ tistih iz 
desnosredinskih političnih strank (91), sledijo jim nestrankarski (73), levosredinski 
(33) in nato drugi (8). V najmanjših občinah (do 2.000 prebivalcev) so v zadnjem 
mandatu prevladovali desnosredinski župani (55%), sledili so jim nestrankarski 
župani (36%), najmanj pa je bilo izvoljenih levosredinskih županov. Desnosredinski 
Župani so v kategoriji najmanjših občin v primerjavi z mandatom 2002-2006 svoj 
uspeh potrojili, saj so bili izvoljeni v več kot polovici občin natančneje v 55% (v 
predhodnem mandatu pa so bili izvoljeni le v 18%). Podobno razmerje med 
strankarsko pripadnostjo župana se odraža tudi v kategoriji srednje majhnih (2.001- 
5.000) in srednje velikih občin (5.001-10.000), kjer desnosredinski župani 
prevladujejo pred nestrankarskimi župani; le v velikih občinah (10.001—20.000) pa 
je za 2% več nestrankarskih županov (glej tabelo 12). Pri tem ne smemo pozabiti 
omeniti, da se je delež izvoljenih levosredinskih županov v tej kategoriji občin 
zmanjšal kar za polovico (v mandatu 2002-2006 jih je bilo izvoljenih še 38%, v 
mandatu 2006-2010 pa le še 19%). Pri največjih občinah pa je zanimiv podatek, da 
se je v mandatu 2006-2010, število levo in desnosredinskih županov popolnoma 
izenačilo (6 županov), pretirano za njimi pa ne zaostajajo niti nestrankarski župani (S 
županov). V primerjavi s predhodnimi mandati so največ pridobili desnosredinski 
Župani, saj se je njihova izvoljivost iz prejšnjega mandata povečala za 10%. 


Tabela 10: Strankarska pripadnost župana in velikost občine (klasificirano) — 
mandat 1998—2002 
Strankarska pripadnost župana 
Velikost Levosredinski | Desnosredinski | Nestrankarski | Drugo Skupaj 
občine 
Do 2.000 2 (13%) 7 (44%) 6 (38%) 1(5%) | 16(100%) 
2.001 — 5.000 5 (10%) 25 (52%) 18 (38%) 0 (0%) | 48 (100%) 
mo 3 (7%) 24 (60%) 11 (28%) 2 (5%) | 40 (100%) 
10.001 — 
20.000 10 (36%) 10 (36%) 8 (28%) 0 (0%) | 28 (100%) 
Nad 20.000 7 (47%) 4 (27%) 3 (20%) 1 (6%) | 15 (100%) 
SKUPAJ 27 (18%) 70 (48%) 46 (31%) 4 (3%) | 147 (100%) 


Vir: Raziskava »Upravljavska sposobnost in koalicijsko povezovanje v slovenskih 
občinah« (Fakulteta za družbene vede, 2007); N < 147. 

Tabela 11: Strankarska pripadnost župana in velikost občine (klasificirano) — 
mandat 2002—2006 
Strankarska pripadnost župana 
Velikost Levosredinski | Desnosredinski | Nestrankarski | Drugo Skupaj 
občine 
Do 2.000 2 (12%) 3 (18%) 11 (65%) 1(5%) | 17 (100%) 
2.001 — 5.000 5 (10%) 25 (47%) 23 (43%) 0 (0%) | 53 (100%) 
RA 7 (17%) 22 (52%) 13 (31%) 0 (0%) | 42 (100%) 
10.001 — 
20.000 11 (38%) 9 (31%) 9 (31%) 0(0%) | 29 (100%) 
Nad 20.000 6 (38%) 4 (25%) 5 (31%) 1(6%) | 16 (100%) 
SKUPAJ 31 (20%) 63 (40%) 61(39%) 2 (1%) | 157 (100%) 


Vir: Raziskava »Upravljavska sposobnost in koalicijsko povezovanje v slovenskih 
občinah« (Fakulteta za družbene vede, 2007); N < 157. 


Tabela 12: Strankarska pripadnost župana in velikost občine (klasificirano) — 
mandat 2006-2010 


Strankarska pripadnost župana 
Velikost Levosredinski | Desnosredinski | Nestrankarski | Drugo Skupaj 
občine 
Do 2.000 2 (9%) 12 (55%) 8 (36%) 0(0%) | 22 (100%) 
2.001 — 5.000 10 (12%) 40 (48%) 33 (39%) 1 (1%) 84 (100%) 
II) 8 (17%) 21 (46%) 14(30%) | 3(7%) | 46 (100%) 
10.001 — 
20.000 7 (19%) 12 (34%) 13 (36%) 4(11%) |. 36 (100%) 
Nad 20.000 6 (35%) 6 (35%) 5 (30%) 0 (0%) 17 (100%) 
SKUPAJ 33 (16%) 91 (44%) 73 (36%) 8 (4%) | 205 (100%) 


Vir: Raziskava »Upravljavska sposobnost in koalicijsko povezovanje v slovenskih 
občinah« (Fakulteta za družbene vede, 2007); N < 157. 

3 Ugotovitve 


Ključne ugotovitve analize!" koalicijskega povezovanja v slovenskih občinah smo 
razdelili na 4 sklope, in sicer: (1) zastopanost posameznih oblik koalicijskega 
povezovanja v slovenskih občinah; (2) oblike koalicijskega povezovanja glede na 
strankarsko pripadnost župana v občini; (3) oblike koalicijskega povezovanja glede 
na velikost občine in (4) strankarska pripadnost župana glede na velikost občine 


1) V slovenskih občinah je v vseh analiziranih mandatih prevladovalo projektno 
sodelovanje, iz česar lahko sklepamo, da občinski svetniki ne dajejo prednosti 
strankarskim ampak lokalnim interesom. Odločanje se v občinskem svetu po mnenju 
Grada (1998: 40) precej razlikuje od odločanja v parlamentu, saj so na dnevnem 
redu odločanja občinskega sveta v ospredju konkretni problemi, ki jih je potrebno 
rešiti v korist skupnosti, zato naj bi bile politične razlike in politično merjenje moči 
med političnimi strankami manj izrazito kot na državni ravni, hkrati pa se izpostavlja 
dejstvo, da se morajo odločitve sklepati v korist prebivalcev lokalne skupnosti in ne 
zaradi koristi določene stranke. Osebnosti v procesu oblikovanja koalicij so tako 
pogosto pomembnejše kot znotraj strankarska pravila, kar se kaže predvsem v vse 
večji izvoljivosti nestrankarskih kandidatov. Glede na longitudinalno analizo lahko 
sicer na splošno ugotovimo rahel upad oblikovanja projektnega delovanja in 
posledično pogostejšega oblikovanja večinskih koalicij a kljub temu projektno 
sodelovanje ostaja najpogostejša oblika povezovanja. Možni razlog za porast 
oblikovanja večinskih koalicij je sicer mogoče iskati v vedno večjem zavedanju, da 
je tudi na lokalni ravni za učinkovito delovanje potrebno vzpostaviti organizirano in 
profesionalno politično telo, ki med občinskimi svetniki uživa večinsko podporo, 
hkrati pa se tudi odločitve znotraj takšne strukture precej lažje izglasujejo. 
Nenazadnje lahko le kooperativni občinski svet vodi do učinkovitega delovanja 
lokalne skupnosti. Delež manjšinskih koalicij je nekoliko težje pojasniti, saj ne 
nakazuje nikakršnega trenda (narašča in potem zopet upada), prav tako predstavlja 
precej redko obliko povezovanja na lokalni ravni. 


2) Pri strankarski pripadnosti župana in obliki koalicijskega povezovanja v 
občinskem svetu je mogoče zaznati nekatere zakonitosti, vseeno pa ne moremo 
govoriti o popolni vzročni odvisnosti. Ugotovimo lahko povečan delež 
levosredinskih županov, ki jih v občinskem svetu podpira večinska koalicija ter 
zmanjšanje projektnega sodelovanja pri isti skupini županov. Desnosredinski župani 
so precej zmanjšali število manjšinskih koalicij in sicer jih je bilo v obdobju 1998— 
2002 še 10%, v mandatnem obdobju 2006-2010 pa le še 1 %. V občinah na čelu 


14 Pri sklepnih ugotovitvah analize so mogoča odstopanja (odkloni) od statistično obdelanih 
podatkov zaradi klasificiranja enot v razrede, odstopanj v pridobljenih podatkih, pri čemer so 
se raziskovalci zanašali na verodostojnost izjav anketiranih ter zaradi kompleksnosti 
odločanja znotraj posameznega občinskega sveta, kjer so se razmerja moči lahko spremenila 
tudi med tekočim mandatom zaradi objektivnih ali subjektivnih razlogov. 

katerih so nestrankarski župani se je v zadnjem mandatu (2006-2010) podvojilo 
oblikovanje desnosredinskih večinskih koalicij, kar je še posebej zanimivo v 
primerjavi z mandatom 1998-2002, ko so nestrankarski župani precej pogosteje 
sodelovali z levosredinskimi večinskimi koalicijami. Kljub zgornjim podatkom pa je 
v občinah z nestrankarskim županom med vsemi oblikami koalicij še vedno 
najpogostejše sklepanje večinskih koalicij največjih razlik, kar daje slutiti, da si 
Župani ze od začetka želijo oblikovati konsenzno večino, ki predstavlja 
najprimernejšo obliko uspešnega sodelovanja ne glede na strankarsko pripadnost, ki 
pri zadevah lokalnega pomena nima tolikšnega pomena. Kot najpogostejša oblika 
koalicijskega povezovanja v občinah z nestrankarskim županom pa še vedno ostaja 
pravzaprav nepovezovanje oziroma projektno sodelovanje, saj je bilo v vseh treh 
preučevanih obdobjih prisotno v več kot polovici občin. Kot najbolj »kooperativni« 
se kažejo župani Slovenske ljudske stranke ter nestrankarski župani, ki pogosto 
projektno sodelujejo, ali sklepajo večinske koalicije največjih razlik. Tu se je 
smiselno vprašati tudi o dejanski neodvisnosti nestrankarskih županov saj so 
večinoma takoj po nastopu mandata pripravljeni na sklepanje takšnih ali drugačnih 
koalicij z izbranimi političnimi strankami. Opazimo lahko tudi, da so v zadnjem 
mandatu (2006-2010) župani Slovenske demokratske stranke v primerjavi z ostalimi 
političnimi strankami najpogosteje sodelovali z občinskim svetom, ki deluje po 
načelih projektnega sodelovanja (14 primerov). 


Ob opazovanju vpliva velikosti občine na oblikovanje koalicijskega povezovanja v 
vseh treh opazovanih mandatih, lahko ugotovimo, da je v mandatu 2006-2010 
razmerje med oblikami medsvetniškega sodelovanja v najmanjših občinah (do 2.000 
prebivalcev) primerljivo z mandatoma 1998-2002 in 2002-2006 saj je v vseh 
opazovanih letih prevladovalo projektno sodelovanje. V srednje majhnih občinah 
(od 2.001 do 5.000 prebivalcev) je bil v mandatu 2006-2010 nekoliko večji delež 
občin, kjer so se v občinskih svetih oblikovale večinske koalicije, medtem ko je 
delež manjšinskih koalicij manjši. V srednje velikih občinah (od 5.001 do 10.000 
prebivalcev) opazimo porast večinskih koalicij, sorazmerno s tem pa je upadel delež 
manjšinskih koalicij in projektnega sodelovanja. Pri skupini največjih občin (nad 
20.000) pa smo v mandatu 2006-2010 prvič zabeležili odsotnost oblikovanja 
manjšinskih koalicij Ob primerjalni analizi vseh treh opazovanih mandatov lahko 
zaključimo, da se povečuje delež večinskih koalicij, še posebej v srednje velikih in 
velikih občinah (nad 5.001 prebivalcev) ter da se z velikostjo občin manjša delež 
projektnega sodelovanja, hkrati pa povečuje verjetnost sklepanja večinskih koalicij. 


4) Glede na prevlado prepričanja, da v manjših občinah prevladujejo desnosredinski 
Župani, smo testirali tudi to predpostavko. Ugotovili smo, da je v mandatu 2006— 
2010 največ županov prihajalo prav iz desnosredinskih vrst, sledili so jim 
nestrankarski, nato levosredinski in ostali. Podoben delež se odraža tudi v kategoriji 
srednje majhnih in srednje velikih občin ter še posebej v največjih občinah, kjer se 
kaže trend giblje v smeri povečevanja deleža desnosredinskih županov; vzroke temu 

pa lahko iščemo v primerjavi z razpoloženjem na nacionalni ravni, saj so lokalne 
volitve 2006 potekale sredi mandata desnosredinske vlade, kar se je morda nekoliko 
preslikalo tudi na lokalno raven. Obenem ne smemo zanemariti tudi drugih 
morebitnih vzrokov, kot so sprememba organiziranosti političnih strank (tudi 
zamenjava voditeljskih položajev nekaterih levosredinskih strank), sprememba 
prioritete lokalne politike strank in podobno. Pri največjih občinah pa je zanimiv 
predvsem podatek, da se je v mandatu 2006-2010 število levo in desnosredinskih 
županov popolnoma izenačilo, pretirano za njimi pa ne zaostajajo niti nestrankarski 
župani. Glede na predstavljene podatke lahko zaključimo, da politične stranke na 
lokalni ravni še vedno igrajo pomembno vlogo a morda ne v tolikšni meri kot so je 
bile vajene v preteklosti. Vsako leto je namreč vedno več mandatov (tako županskih 
kakor tudi mandatov za občinski svet) podeljenih nestrankarskim kandidatom, ki 
postajajo vedno bolj enakovredni »politični« akterji, saj njihov vpliv, kot smo 
dokazali tudi v prispevku, na oblikovanje koalicij na lokalni ravni ni zanemarljiv. 
Vsekakor ne moremo reči, da bodo z leti izrinili politične stranke z lokalne ravni, 
bodo pa strankam predstavljali »konkurenco«, tako da se bodo politične stranke 
morale medsebojno še bolj povezovati in delovati predvsem v dobro lokalni 
skupnosti, strankarske apetite pa pustiti ob strani. 

1 Uvod 


Proces globalizacije je v začetku 21. stoletja postal svetovni fenomen, ki je sprožil 
številne interakcije in sodelovanja med akterji na nadnacionalni, nacionalni in 
subnacionalni (regionalni in lokalni) ravni. V globalni družbi so se narodi vse bolj 
začeli zavedati svoje »majhnosti« in gospodarske odvisnosti od drugih, in se na tej 
podlagi začeli medsebojno povezovati. Po drugi svetovni vojni se je na ta način 
rodila tudi ideja o evropskem povezovanju in nastala je tvorba, ki ji danes pravimo 
Evropska unija. Povezovanje evropskih narodov pa ni temeljilo zgolj na 
institucionalni ravni, temveč so k temu v veliki meri pripomogli tudi državljani 
posameznih držav, ki so kljub obstoječim mejam navezovali stalne stike z drugimi 
narodi, spoznavali in odkrivali druge kulture, ter na ta način spodbujali čezmejno 
sodelovanje. K spodbujanju tovrstne oblike sodelovanja so veliko prispevale lokalne 
skupnosti, ki jim v preučevanju procesov povezovanja evropskih narodov 
namenjamo premalo pozornosti. Če so države po drugi svetovni vojni začele 
razvijati skupne evropske mehanizme povezovanja in medsebojnega sodelovanja, so 
na mikro ravni enako storile tudi lokalne skupnosti. Njihovi napori se kažejo 
predvsem v vzpostavljanju sporazumov o pobratenju, ki so pomembno prispevali h 
gradnji skupne evropske prihodnosti, krepitvi medkulturnega dialoga in odpravljanju 
kulturnih ovir. K temu je veliko pripomogla tudi ugotovitev evropskih narodov, da 
se morajo v težnji po združitvi v eno in skupno Evropo, začeti spoznavati in 
povezovati prav državljani. Tako v zadnjih letih ali celo desetletjih v lokalnih 
skupnostih potekajo vedno nove vrste aktivnosti in novi programi za spodbujanje 
povezovanja med pobratenimi mesti (Hribar 2010b: 3). 


V članku izhajamo iz koncepta povezovanja mest — in v okviru tega pobratenja mest! 
kot ene od možnih oblik tovrstnega povezovanja — ki ga poskušamo preveriti na 
primeru Mestne občine Maribor. V prispevku želimo izpostaviti pomen 


' Pojem pobratenje mest (town twinning) se v članku uporablja za opis povezovanja lokalnih 
skupnosti, ne glede na njihovo organizacijsko strukturo ali pravni položaj, ki ga imajo v 
posameznih državah. Izraz se največkrat uporablja za mesta in občine. V Sloveniji se 
praviloma kaže praksa, da eno mesto predstavlja ena občina, v svetu pa se pojavljajo tudi 
primeri, kjer je posamezno mesto razdeljeno na več občin ali kjer posamezna občina zajema 
več kot eno mesto. Stockholmsko okrožje predstavlja primer, kjer je mesto sestavljeno iz 26 
občin (City of Stockholm 2011), na drugi strani pa južnoafriška občina Nxuba zajema dve 
mesti in sicer Adelaide in Bedford (Nxuba Municipality 2011). Pri tem bi opozorili, da na tem 
mestu uporabljamo izraz občina, čeprav države za to obliko lokalne skupnosti uporabljajo 
različna poimenovanja. 

> Razlog za izbor te občine lahko utemeljimo s pomočjo dveh argumentov: (1) omenjena 
občina, se bo v letu 2012 ponašala z nazivom »Evropska prestolnica kulture«, dejavnosti 
sporazumov o pobratenju pa so med drugim izrazite tudi na področju kulture, in (2) Maribor 
je po statističnih podatkih Skupnosti občin Slovenije (2011) ena izmed občin, ki ima 
sklenjenih več kot deset prijateljskih sporazumov (v to skupino spadajo še Ljubljana, Kranj in 

mednarodnega sodelovanja mest na podlagi sporazumov o pobratenju ter raziskati 
učinke tovrstnega sodelovanja na razvoj lokalnega okolja. Sporazumi o pobratenju 
namreč predstavljajo institut, ki ga mesta že dlje časa uporabljajo kot obliko 
medsebojnega prijateljskega sodelovanja. V Evropi so se pobratenja med mesti 
razvila po drugi svetovni vojni, ob koncu 50-ih let pa so tovrstne oblike partnerskih 
sporazumov začele sklepati tudi slovenske občine. Kljub relativno dolgi dobi 
povezovanja slovenskih občin z drugimi partnerskimi mesti in občinami, pa je sam 
koncept pobratenj premalo raziskan. Ključno je nepoznavanje učinkov tovrstnega 
sodelovanja občin, pri čemer imamo v mislih predvsem njihovo dodano vrednost za 
lokalno okolje. Doprinos sodelovanja slovenskih občin na podlagi pobratenja mest k 
razvijanju lokalnega okolja smo namreč začeli odkrivati relativno pozno. Prav tako 
smo relativno pozno začeli spoznavati, v kako veliki meri so mesta in občine na 
mikro ravni prispevala k povezovanju vseh evropskih narodov (Movit NA Mladina 
2011). Iz tega razloga dani prispevek temelji na osvetlitvi tematike sporazumov o 
pobratenju. 


1.1 Mednarodno povezovanje na lokalni ravni 


Sodelovanje med mesti je verjetno staro prav toliko, kolikor so stara mesta. Po 
definiciji so mesta — kot trgovska ali administrativna središča regije — prizorišče 
najpomembnejših gospodarskih odločitev (Begg in Moore v Gantar 1995: 141). Iz 
opredelitve mesta kot središča proizvodnje, menjave in gospodarskega odločanja je 
razvidno, da mesto ni samozadostna enota, kar opravičuje težnjo po medsebojnem 
sodelovanju, institucionalnem povezovanju in mreženju. Že v moderni dobi se je 
oblikovala naraščajoča odvisnost med mesti (Braudel v Gantar 1995: 141), ki pa se s 
procesi globalizacije, predvsem zaradi razširjenega dometa njihovega 
transnacionalnega in čezmejnega povezovanja, vse bolj zmanjšuje. Kot ugotavlja 
Simmel (v Mlinar 2001: 771), akterji postajajo odvisni od vse večjega števila drugih 
akterjev, hkrati pa se zmanjšuje odvisnost od vsakega posameznega. Lahko bi torej 
rekli, da so za sodobna »globalna« mesta značilni predvsem njihova povezanost in 
včlenjenost v različna omrežja izmenjav ter položaj, ki ga imajo v takšnih omrežjih 
(Gantar 1995: 141). Pri preučevanju mednarodnega povezovanja na lokalni ravni se 
pojavlja vprašanje: Kakšne strategije naj razvijejo lokalni akterji za njihovo uspešno 
vključevanje v globalne tokove in soočanje z novimi razvojnim izzivi? Ključno pri 
tem je razumevanje koncepta meje, ki se je pod vplivom globalizacijskih procesov 
bistveno spremenil. Sistemska teorija opredeljuje mejo kot »tisti element, ki ločuje 
neko, v našem primeru, urbano entiteto od okolja in vzpostavlja njeno identitete, 
torej njeno istovetnost« (Gantar 1995: 142). Hkrati pa bi lahko mejo razumeli kot 
selekcijski mehanizem, ki bodisi dopušča bodisi preprečuje vplive iz okolja. V 
današnjem času postajajo meje vse manj pomembne, zato so mesta prisiljena 
oblikovati nove mehanizme za ohranjanje svoje identitete (ibid.). Razpravo bi lahko 


Velenje); podpisanih ima kar enajst tovrstnih sporazumov tako z evropskimi kot tudi z 
nekaterimi svetovnimi mesti. 

nadaljevali v smeri iskanja odgovorov na vprašanje ali (in kako) se z lokalnim 
odpiranjem v svet spreminja (ne)moč lokalnih akterjev, ki je za preučevanje širšega 
konteksta obravnavane problematike popolnoma relevantno, a se ji v tem članku 
podrobneje ne posvečamo. 


Za raziskovanje pomena mednarodnega povezovanja mest je pomembno predvsem 
dejstvo, da mesta niso zaprti, temveč odprti sistemi, ki so utemeljeni na procesih 
izmenjave in medsebojnega komuniciranja, da je ključni element v urejanju teh dveh 
procesov meja in da se je ta meja spremenila od meje kot fizične ovire v selekcijske 
mehanizme, ki delujejo na ravni prava, torej predpisov (Gantar 1995: 145). 
Predstavljeno idejo lahko apliciramo tudi na občine. Občina kot temeljna lokalna 
samoupravna skupnost ni izolirana skupnost, temveč na različne načine sodeluje z 
drugimi lokalnimi skupnostmi ter se z njimi medsebojno povezuje. Če izhajamo iz 
Algerjeve klasifikacije strategij (v Haček 2003: 256), ki jih lokalne in regionalne 
oblasti (občine, mesta, regije) uporabljajo za povezavo z lokalnimi skupnostmi, 
nacionalnimi državami in nadnacionalnimi tvorbami v globalnem svetu, lahko 
identificiramo vsaj šestnajst" oblik tovrstnega povezovanja. V principu pa obstajajo 
trije glavni tipi mednarodnega sodelovanja med lokalnimi oblastmi. Prvi med njimi 
so mednarodni odnosi občin, kjer gre za kratkoročne ali dolgoročne sporazume med 
občinami in članstva v mednarodnih organizacijah občin." Pri slednjem gre za 
najpogostejšo obliko povezovanja lokalnih skupnosti v svetu. Drug tip 
mednarodnega sodelovanja na lokalni ravni predstavljajo bratska oziroma sestrska 
mesta, ki so naše temeljno raziskovalno področje in bodo podrobneje predstavljena v 
naslednjem poglavju. Danes so pobratenja prisotna v številnih mestih in občinah ter 
predstavljajo nekakšne začetke mednarodnega povezovanja lokalnih skupnosti. Kot 
zadnji tip bi lahko omenili decentralizirano sodelovanje, ki pogosto prevzema obliko 
pobratenja, hkrati pa vključuje mednarodne razvojne agencije. Decentralizirano 
sodelovanje združuje področji razvojnega sodelovanja in mednarodnih odnosov 
občin in se kaže kot pobratenje za razvoj. Lahko bi rekli, da je decentralizirano 
sodelovanje nekakšna kombinacija obeh prej omenjenih tipov (Horvat 2010: 34). 
Poleg teh oblik Alger (v Haček 2003: 266) omenja še različne programe izmenjav, ki 
so se v največji meri pojavili v obdobju po koncu druge svetovne vojne. Njihov 
namen je institucionalizacija lokalnih skupnosti z namenom, da bi pospešili 
sklepanje povezav med oddaljenimi lokalnimi skupnostmi, rezultat česar naj bi bilo 


3 V članku omenjamo le nekatere najpomembnejše oblike mednarodnega sodelovanja lokalnih 
oblasti. 

4 Med tovrstne oblike povezovanja sodijo Mednarodna zveza lokalnih skupnosti (International 
Union of Local Authorities — IULA), Konferenca velikih svetovnih mest (The Summit 
Conference of Major Cities of the World — SUMMIT) in Metropolis, Svet lokalnih okoljskih 
pobud (International Council for Local Environmental Initiatives — ICLEI), Županski svet za 
mir preko medmestne solidarnosti (World Council of Mayors for Peace Through Inter-City 
Solidarity), Organizacija arabskih mest (ATO), Eurocities, Zveza baltskih mest (Union of 
Baltic Cities), Zveza afriških mest (UVA) in druge (Alger v Haček 2003: 257-258). 

boljše mednarodno razumevanje ter dobri prijateljski odnosi. Naslednja oblika 
mednarodnega sodelovanja lokalnih akterjev, kateri je v zadnjem času namenjeno 
precej pozornosti, je povezana s prej omenjenim konceptom meje. To je čezmejno 
sodelovanje lokalnih in regionalnih oblasti, ki naj bi bilo predvsem odziv na 
arbitrarno delitev prebivalstva zaradi meje med dvema državama. Mejna območja se 
navadno nahajajo na periferiji države in so zato oddaljena od centrov odločanja, 
posledica česar je pogosto veliko nezadovoljstvo tam živečih prebivalcev. Iz tega 
razloga se je zlasti v evropskih državah pojavila pobuda za spodbujanje čezmejnega 
sodelovanja, ki ga je Evropska unija institucionalizirala leta 1980 z Evropsko 
okvirno konvencijo o čezmejnem sodelovanju teritorialnih skupnosti ali oblasti 
(Uradni list RS, MP 8/2003), ki kot čezmejno sodelovanje opredeljuje vsako 
dogovarjanje, katerega namen je krepiti in razvijati sosedske odnose med 
teritorialnimi skupnostmi, ki so pod pristojnostjo dveh ali več pogodbenic, vsak 
sporazum in dogovor, ki je sklenjen v ta namen (Alger v Haček 2003: 260). 


V začetnem delu poglavja smo kot ključen vzrok za sodelovanje med mesti, 
izpostavili njihovo nezadostnost in posledično vse večjo soodvisnost, ob koncu 
razprave pa se bomo dotaknili še nekaterih dejavnikov povezovanja mest. Nekateri 
teoretiki postavljajo v ospredje predvsem korelacijo med principi povezovanja mest 
in dinamike njihovega razvoja. Po njihovem mnenju tradicionalna, manj dinamična 
evropska mesta iz različnih razlogov še niso sposobna vstopati v integrirana in 
kompleksna urbana omrežja, zato se ekonomsko, kulturno in tudi na drugih 
področjih povezujejo s sebi podobnimi mesti. Nijkamp (v Hočevar 1995: 178) kot 
enega temeljnih dejavnikov povezovanja omenja (ne)razvitost transportne logistike, 
ki lahko s stališča združene Evrope in njenega opiranja »navzven« predstavlja 
ključno oviro za povezovanje med mesti. To naj bi bil razlog, da se mesta 
povezujejo tudi na osnovi transportno-komunikacijske kompatibilnosti. Friedrich (v 
Hočevar 1995: 178) je prepričan, da partnerstvo v povezovanju v še večji meri 
determinira »pomanjkljiva diversifikacija ekonomskih temeljev mesta«. Camagni (v 
Hočevar 1995: 178) ločuje tri stopnje prioritet partnerstva med mesti v Evropski 
uniji, in sicer je prva stopnja teritorialno-gravitacijska, druga, tip prevladujoče 
komplementarne produkcije in tretja, kompetitivnost. Očitno je, da Camagni in 
Nijkamp (v Hočevar 1995: 179) pri povezovanju mest postavljata v ospredje princip 
podobnosti in komplementarnosti, ki naj bi bil v Evropski uniji prevladujoč." Tako 
naj bi se glavna mesta držav v obliki institucionalnega partnerstva največkrat 
povezovala z drugimi glavnimi mesti, manjša in srednje velika mesta pa s tistimi, ki 
imajo podoben tip druzbeno-prostorske organiziranosti. V nadaljevanju se 
osredotočamo na opredelitev samega koncepta pobratenja mest in njegove teoretske 


5 To je razvidno iz primerjave značilnosti partnerskih mest Evropske unije v publikaciji 
organizacije Eurocities iz leta 1993 (Hočevar 1995: 179), kar pa ne pomeni nujno, da lahko 
tezo o prevladujočem principu podobnosti in komplementarnosti potrdimo tudi v današnjih 
razmerah. 

osmislitve, z namenom poznejšega preverjanja teoretskih postavk na primeru izbrane 
občine. 


1.2 Koncept pobratenja 


Pobratenje mest (town twinning) pomeni relativno formalne in dolgotrajne odnose 
med mesti iz različnih držav (Clarke 2011, 115). Po tej definiciji pojem pobratenja 
sledi zamisli o dolgotrajnem prijateljstvu dveh mest, na katero naj ne bi vplivale niti 
politične razmere niti občasne diference (Skupnost občin Slovenije 2008). 
Pobratenje kot partnerski dogovor med mesti iz različnih geografskih območij 
obstaja že mnogo let. Kot prvi znani primer pobratenja na evropskih tleh se v 
nekaterih ohranjenih zgodovinskih virih omenja bratski sporazum iz leta 836, 
sklenjen med nemškim mestom Paderborn in francoskim Le Mans. Naslednji večji 
mejnik v procesu nastajanja koncepta pobratenja mest je bil konec prve svetovne 
vojne, ko niso bile le države tiste, ki lahko načrtujejo in vodijo zunanjo politiko ter 
sklepajo sporazume z drugimi državami, temveč je mogoče partnerstva s tujino 
sklepati tudi na lokalni ravni (Ivanovič in Ercegovič 2009: 7). Glede pojava prvih 
modernih pobratenj med mesti pa obstaja nekaj nejasnosti. Nekateri teoretiki 
(Zelinsky v Furmankiewicz 2005: 146) omenjajo, da naj bi bil prvi moderni 
sporazum o pobratenju v Evropi podpisan leta 1918 med mestom Brugg (Švica) in 
Rottweil (Nemčija), drugi (Handley v Furmankiewicz 2005: 146; Ivanovič in 
Ercegovič 2009: 6) pa navajajo letnico 1920 ter podpis prijateljskega sporazuma 
med Keighley (Velika Britanija) in Poix du Nord (Francija). 


Začetki intenzivnejših pobratenj evropskih mest segajo v obdobje neposredno po 
drugi svetovni vojni, ko so župani in prebivalci zlasti med vojno razdeljenih mest 
tudi na tak način želeli pomiriti sprte evropske narode. Evropa je bila namreč zaradi 
vojne gospodarsko, demografsko in duhovno opustošena, zato se je pojavila potreba 
po iskanju novih poti za sodelovanje med vsemi narodi s ciljem zgraditi skupno 
evropsko prihodnost. Tako se je v znak sprave po vojni pobratilo veliko mest iz 
Francije in Nemčije, ki imata ravno zaradi takšnega zgodovinskega toka sklenjenih 
največ tovrstnih povezav (približno 6000, kar je več kot tretjina vseh v Evropi) 
(Hribar 2010c: 6; CEMR 2007: 3-4). Koncept pobratenja se je po drugi svetovni 
vojni razširil po vsem svetu (De Villiers 2006: 2), najprej v Združene države 
Amerike" in druge razvite države, po hladni vojni pa tudi med države nekdanjega 
»vzhodnega bloka« ter države tretjega sveta (Zelinsky v Clarke 2011, 115-116). 
Kmalu so se pokazali pozitivni učinki sklepanja prijateljskih sporazumov za vse 
vpletene strani — tako za samo lokalno skupnost kot za njene prebivalce — zato so se 
začele pojavljati ideje o institucionalizaciji povezovanja lokalnih skupnosti. Tako je 
skupina evropskih županov leta 1951 v Ženevi ustanovila organizacijo, imenovano 


$ Od leta 1956 so v Združenih državah Amerike začeli spodbujati povezovanje mest v obliki 
t.i. sestrskih mest in v okviru tega gibanja je bila leta 1987 ustanovljena organizacija Sister 
Cities International (Zelinsky v Furmankiewicz 2005: 146). 

Svet evropskih mest in regij (Council of European Municipalities and Regions — 
CEMR), ki danes zastopa priblizno 100.000 lokalnih in regionalnih oblasti. Sam 
koncept pobratenja se je podrobneje razvil, ko je Jean Bareth, eden izmed 
ustanoviteljev CEMR, opredelil pomen tovrstnega povezovanja med evropskimi 
mesti kot »razmerje med dvema obéinama, ki stremita k enotni Evropi, se skupno 
soočata s problemi in utrjujeta ter razvijata prijateljske vezi med njima« (Skupnost 
občin Slovenije 2008). S tem so bili postavljeni temelji pobratenja: prijateljstvo, 
sodelovanje in vzajemno zavedanje med evropskimi narodi (CEMR 2007: 2). 


Za razmah gibanja pobratenj med evropskimi mesti je pomembna ustanovitev 
Kongresa lokalnih in regionalnih oblasti (Congress of Local and Regional 
Authorities), ki je nastal v okviru Sveta Evrope leta 1957. Znotraj tega so nastale 
prve pobude za mednarodno financiranje partnerskega povezovanja lokalnih 
skupnosti. Partnerstvo med občinami namreč nedvomno predstavlja enega 
najmočnejših in najučinkovitejših mehanizmov za premik javnega mnenja v smeri 
ideje evropskega povezovanja. Leta 1988 je Evropski parlament v poročilu o 
pobratenju (Twinning report) opredelil pomembno vlogo, ki na bi jo imelo 
pobratenje mest pri oblikovanju evropskega zavedanja. Od leta 1989 je Evropska 
komisija začela s sofinanciranjem mednarodnega povezovanja lokalnih skupnosti, 
sprva v obliki letnih programov, kasneje pa je bila finančna podpora vključena v 
širši program evropske pomoči. Trenutno je v veljavi program Evropa za državljane 
(Europe for Citizens) za obdobje 2007 do 2013, katerega namen je spodbujanje 
aktivnega evropskega državljanstva med prebivalci Evropske skupnosti (Hribar 
2010c: 6-7). Skupni proračun za ta program znaša 215.000 evrov (Hribar 2010a: 6). 
Pobratenje mest se je v Evropi okrepilo v zadnjih dvajsetih letih. Po raziskavi Sveta 
evropskih mest in regij iz leta 1991, je bilo v tistem obdobju formiranih 8.500 
primerov bratskih vezi v 14 evropskih državah, ki se je leta 2006 povečalo na 17.000 
v 35 državah, danes pa obstaja več kot 30.000 primerov pobratenj mest v 27 državah 
članicah Evropske unije (Ivanovič in Ercegovič 2009: 12). Viden porast števila 
partnerskih sporazumov lahko pojasnimo s pomočjo dveh argumentov: (1) po zlomu 
komunističnega bloka in začetku demokratičnih sprememb v Srednji in Vzhodni 
Evropi, so nekatere države (še posebej Poljska, Češka, Madžarska in Romunija) 
začele s pospešenim sklepanjem pobratenj, in (2) z ustanovitvijo programa EU v letu 
1989, ki še posebej (finančno) podpira pobratenja med evropskimi mesti, je postalo 
potovanje prebivalcev določenih lokalnih skupnosti v pobratena mesta veliko lažje, 
hkrati pa tudi organizacija s tem povezanih dogodkov (CEMR 2007: 3). 


Pobratenje kot ena od oblik mednarodnega sodelovanja med mesti (Furmankiewicz 
2005: 145) ima lahko za posledico številne pozitivne učinke, ki pa so v glavnem 
odvisni od sodelovanja in prispevka vseh vključenih v proces pobratenja. V 
razpravah in študijah o pomenu mednarodnega sodelovanja na podlagi sporazumov 
o pobratenju lahko zasledimo nekatere pozitivne učinke, ki jih ima tovrstna oblika 
partnerskega povezovanja na Evropsko unijo. Pobratenja spodbujajo sodelovanje 

med lokalnimi skupnostmi iz držav članic Evropske unije z namenom povezovanja 
vseh evropskih narodov ter vzpostavljanja tesnih prijateljskih vezi. Poleg tega 
krepitev vezi med državljani v pobratenih mestih, pomaga pri poglabljanju evropske 
zavesti in izgradnji evropske identitete, ki temeljni na skupnih vrednotah, zgodovini 
in kulturi (Ivanović in Ercegović 2009; CEMR 2007). Pozitivni učinki pobratenj pa 
so opazni tudi za lokalno okolje. Proces pobratenja mest pospešuje strpnost, 
solidarnost in medsebojno razumevanje, kar je zelo močno orodje pri spodbujanju 
medkulturnega dialoga in v premagovanju kulturnih ovir in predsodkov. Je dober 
način za spoznavanje novih kulturnih okolij ter vzpostavljanje novih prijateljstev, in 
ne le vzdrževanje uradnih stikov. In nenazadnje, pobratenja ustvarjajo priložnosti za 
izmenjavo izkušenj in dobrih praks na področju, kjer obstaja skupni interes, na 
primer na področju gospodarstva, turizma, ekologije, financiranja, razvoja 
infrastrukture ter socialnega varstva (Hribar 2010a: 6). Ključni dejavnik za 
učinkovito pobratenje je mogoče iskati v aktivni udeležbi državljanov. To pomeni 
sodelovanje vseh članov lokalne skupnosti — torej ljudi vseh starosti in družbenih 
okolij — in to v obeh partnerskih mestih. Najbolj pogoste aktivnosti v okviru 
pobratenja mest vključujejo obiske in izmenjave prebivalcev določene lokalne 
skupnosti (delegacije predstavnikov lokalnih oblasti, študijske obiske in programe 
izmenjav za učence, študente in upokojence) ter skupne kulturne in športne 
aktivnosti (umetniške predstave, kulturne in športne manifestacije) (Ivanovič in 
Ercegovič 2009: 7-8). Posamezniki, ki sodelujejo pri projektih pobratenja mest 
imajo na ta način možnost, da pridobijo izkušnje neformalnega in priložnostnega 
učenja, s tem pa tudi neke nove kompetence, znanja in spretnosti. Kljub temu, da naj 
bodo v aktivnosti v okviru sporazumov o pobratenju vključeni vsi lokalni prebivalci, 
pa le-te prinašajo največ koristi za mlade. Programi izmenjav za študente so lahko 
njihova prva priložnost, da potujejo v tujino in spoznavajo druge kulture in jezike, 
kar je ključnega pomena za Evropo 21. stoletja, saj so mladi steber nove skupne 
evropske prihodnosti (Hribar 2010a: 6). Dodaten rezultat takih izmenjav je vedno 
tudi promocija lokalne skupnosti v tujini (Ivanovič in Ercegovič 2009: 9). 


Pobratenje ni pogojeno z velikostjo občin, zato se lahko med sabo povezujejo 
tako majhne kot velike občine. Je »izredno prilagodljivo orodje, preko katerega se 
občine povežejo iz več razlogov« (Skupnost občin Slovenije 2008), ki so lahko 
enake sociokulturne, demografske, zgodovinske, naravne, gospodarske ali druge 
značilnosti (Hribar 2010c: 6). Nekateri teoretiki (Zelinsky v Clarke 2011, 115—116) 
trdijo, da se sporazumi o pobratenju ponavadi sklepajo: (1) med mesti, ki so 
zgodovinsko povezana in želijo te vezi ohraniti ali (2) med mesti, ki jih povezuje 
skrb za reševanje sodobnih problemov gospodarske, kulturne ali ideološke narave. 
To tezo potrjuje študija CEMR (2007: 4) o pobratenjih v evropskih mestih, iz katere 
je razvidno, da se je največ pobratenj razvilo med sosedskimi mesti ali državami, ki 
imajo skupne kulturne in zgodovinske vezi. Ljudje so se namreč kaj kmalu začeli 
zavedati, da ne morejo živeti kot »izolirani« posamezniki (torej posamezne države, 
občine, mesta), temveč morajo sodelovati s svojimi sosedi (Hribar 2010a: 6). Če je 

koncept pobratenja neposredno po drugi svetovni vojni predstavljal učinkovito 
orodje za spodbujanje miru in sprave med različnimi narodi (Furmankiewicz 2005: 
146), se danes uporablja z namenom medsebojnega sodelovanja in različnih 
izmenjav. Danes so torej pobratenja mest globoko zakoreninjena v kulturi evropskih 
državljanov (CEMR 2007: 2) in predstavljajo »neprecenljivo priložnost za 
izmenjavo idej, iskanje skupnih rešitev in medsebojno učenje, ki bo pripomoglo k 
trajnostnem razvoju evropske družbe« (Skupnost občin Slovenije 2011). 


1.3 Sklepanje sporazumov o pobratenju med slovenskimi občinami 


Zgodovina sporazumov o pobratenju slovenskih mest je stara več kot petdeset let. 
Pobratenja so se v Sloveniji podobno kot v drugih državah Vzhodne in Srednje 
Evrope razvila v t.i. »drugem valu pobratenj«, ko je je bil ključni namen sklepanja 
bratskih sporazumov čim hitrejše povezovanje in združevanje Vzhodne in Zahodne 
Evrope (Hribar 2010c: 7). Po razpoložljivih podatkih Skupnosti občin Slovenije 
(2011) je bila prva listina o pobratenju podpisana med Kranjem in francoskim 
mestom La Ciotat že leta 1958. Naslednji najstarejši sporazum pobratenih mest je bil 
podpisan med mestoma Lenart in Mureck (Avstrija), leta 1964 (Hribar 2010a: 7). 
Pobratenja so bila še posebej moderna v časih nekdanje Socialistične federativne 
republike Jugoslavije, ko so bila vsa večja mesta v »bratovsko-sestrskem« odnosu z 
vsaj enim mestom iz ene od republik oziroma avtonomnih pokrajin. Na to kaže 
podatek o številnih partnerskih sporazumih slovenskih občin, sklenjenih v tem 
obdobju. Mednarodno sodelovanje občin je pridobilo na pomenu ob pridružitvi 
Slovenije Evropski uniji. Ker so občine tiste, ki neposredno vplivajo na kvaliteto 
bivanja občanov, je pomembno pridobivanje sredstev iz projektov Evropske unije. 
Prav tako pa je pomembno tudi kandidiranje za finančna sredstva skupaj z mrežami 
občin iz drugih držav članic Evropske unije (Horvat 2010: 34). Pričakovali bi torej, 
da se bo trend pobratenj po vključitvi Slovenije v Evropsko skupnost — ravno iz tega 
razloga — še povečal. 


1.4 Normativno urejanje mednarodnega sodelovanja občin 


Splošna ugotovitev ob pregledovanju normativnih aktov je, da so le-ti pri urejanju 
področja mednarodnega sodelovanja občin razmeroma skopi ali pa tega področja 
sploh ne urejajo. Ustava Republike Slovenije (Ur. 1. RS 33/1991) kot vrhovni pravni 
akt v državi ne vsebuje nobenih določb, ki bi se navezovale na mednarodno 
sodelovanje lokalnih samoupravnih skupnosti. 


Pa vendar instituta mednarodnega sodelovanja lokalnih skupnosti kljub temu ne gre 
zanemarjati. Če pogledamo urejenost te tematike na evropski ravni, nam nekaj 
vsebinskih določb ponuja Evropska listina lokalne samouprave (Ur. 1. RS 57/1996). 
V desetem členu listina govori o pravici do združevanja na mednarodni ravni. V 
primeru pobratenj bi težko govorili, da gre za obliko združevanja občin, saj 

pobratenje predstavlja nekoliko ohlapnejšo prijateljsko vez, ki je vzpostavljena med 
lokalnimi skupnostmi iz različnih držav. Tako je za sporazume o pobratenju bolj 
pomembna tretja točka prej omenjenega desetega člena listine, ki pravi, da se lahko 
lokalnim oblastem z zakonom dodeli pravica, da sodelujejo z ustreznimi organi iz 
drugih drzav. Iz tega izhaja ugotovitev, da listina napotuje na nacionalno 
zakonodajo, ki ima možnost, da daje pravico oziroma podrobneje opredeli razmerja 
mednarodnega sodelovanja lokalnih skupnosti. Zakon o lokalni samoupravi (Ur. 1. 
RS 94/2007) opredeljuje možnost sodelovanja občin. V šestem členu zakon občinam 
daje pravico do sodelovanja, ne samo v Sloveniji, pač pa tudi s tujimi partnerji. 
Sodelovanje med lokalnimi skupnostmi kot ga opredeljuje navedeni odstavek 
šestega člena zakona bi lahko interpretirali tudi v smislu pobratenj, ki so sklenjeni na 
podlagi sporazumov. V tretjem odstavku šestega člena zakon navaja, da lahko 
občine, njihove zveze in združenja sodelujejo tudi z lokalnimi skupnostmi drugih 
držav ali z mednarodnimi organizacijami lokalnih skupnosti. 


Možnost mednarodnega sodelovanja v konkretni občini je opredeljena v statutu kot 
temeljnem splošnem aktu občine. Ker izhodišče članka temelji na pomenu 
sporazumov o pobratenju na primeru Mestne občine Maribor, so bile v analizo zajete 
določbe Statuta Mestne občine Maribor (2011), ki urejajo mednarodno sodelovanje. 
Dvanajsti člen statuta določa, da lahko občina Maribor sodeluje s sosednjimi in 
drugimi občinami, širšimi lokalnimi skupnostmi ali z državo. Ta člen daje tudi 
možnost ali pravico, na podlagi katere lahko občina sodeluje z lokalnimi skupnostmi 
drugih držav ter z mednarodnimi organizacijami lokalnih skupnosti. Konkretna 
razmerja ter oblike sodelovanja so opredeljena v medsebojnih sporazumih. 


2 Pobratenja Mestne občine Maribor 
2.1 Sklenitev sporazumov o pobratenju 


Mestna občina Maribor ima podpisanih enajst listin ali sporazumov o pobratenju 
(glej Tabelo 1) tako z evropskimi kot tudi z mesti iz drugih celin. Podatki v tabeli 
prikazujejo, da se večina pobratenih mest nahaja na ozemlju Evrope. Primer 
pobratenja izven evropskega teritorija je sporazum s Pueblom v Koloradu (ZDA). Če 
se osredotočimo na čas sklenitve sporazumov, lahko ugotovimo, da ima Mestna 
občina Maribor že dolgoletno tradicijo sklepanja sporazumov o pobratenju. Prvo 
pobratenje je bilo sklenjeno že pred več kot tridesetimi leti (1967), in sicer z mestom 
Greenwich v Veliki Britaniji. Iz poročil občine je bilo ugotovljeno, da so stiki s tem 
mestom še vedno živi, saj so leta 2009 med financirane aktivnosti vključili tudi 
obisk tega pobratenega mesta. Največ sporazumov se je sklenilo do leta 1995, ko je 
bilo sklenjenih kar devet od enajstih pobratenj. Sledil je šestletni premor, do leta 
2001. Zadnji sklenjeni sporazum o pobratenju je mestna občina Maribor sklenila s 
prej omenjenim ameriškim Pueblom, leta 2006. Iz tega lahko sklepamo, da se v je v 
zadnjem času pokazala težnja po prijateljskem sodelovanju z bolj oddaljenimi mesti, 

tudi zunaj evropskih meja. To dejstvo potrjuje tudi predzadnji sklenjeni sporazum z 
razmeroma oddaljenim ruskim Sankt Peterburgom leta 2001. Pobuda za pobratenje 
Maribora z ameriškim Pueblom je prišla s strani takratnega veleposlanika Republike 
Slovenije v Združenih državah Amerike. Razlog za sklenitev sporazuma je bil v 
podobnosti tradicij obeh mest. Pueblo je podobno kot Maribor doživel velik vzpon z 
železarsko industrijo, prav tako pa je v osemdesetih letih prišlo do padca. Še 
pomembnejši razlog za sklenitev pobratenja pa je bil vezan na čas sklenitve 
sporazuma, saj je približno deset odstotkov tamkajšnjih prebivalcev slovenskega 
porekla (t.j. okrog 10.000 potomcev slovenskih izseljencev). Prve aktivnosti 
sodelovanja med Mariborom in Pueblom je predstavljalo sodelovanje obeh univerz, 
ki sta podpisali pismo o nameri sodelovanja, prav tako pa sta že takoj po podpisu 
sporazuma mestni upravi vzpostavili tudi sodelovanje na področju gospodarstva in 


turističnih projektov (Lenič Šalamun 2011; Mestna občina Maribor 2011). 
Tabela 1: Sporazumi o pobratenju v Mestni občini Maribor (časovni pregled) 
datum datum 
pobrateno mesto podpisa pobrateno mesto podpisa 
sporazuma sporazuma 
zleti Gea 3.5.1967 Petange (Luksemburg) | 7.11.1992 
Kraljevo (Srbija) 22.9.1970 Tours (Francija) 5.11.1995 
Marburg (Nemčija) 18.5.1979 Osijek (Hrvaška) 2.12.1995 
Udine (Italija) 23.2.1985 Sankt Peterburg (Rusija) | 17.9.2001 
Szombathely (Madžarska) | 29.3.1985 Pueblo (ZDA) 25.5.2006 
Gradec (Avstrija) 22.10.1987 


Vir: Lenič Šalamun 2011. 


Povod za vzpostavitev stikov s tujo občino na podlagi pobratenj lahko izhaja s strani 
različnih pobudnikov. Na Mestni občini Maribor pravijo, da je bila pobuda za 
vzpostavitev obstoječih pobratenj najpogosteje podana s strani drugega mesta, s 
strani mestnih svetnikov ali s strani župana (Lenič Šalamun 2011). Na podlagi te 
trditve vidimo, da je možnih predlagateljev več in da v nobenem aktu ni formalno 
opredeljeno, kdo so lahko predlagatelji oziroma pobudniki. Ta pravica torej 
predstavlja institut, ki bi ga lahko izkoristili tudi občani, podali svoje predloge in 
tako aktivno sodelovali znotraj svoje občine. Ko je pobuda podana, na občini 
preučijo zgodovinske, geografske in demografske podobnosti druge občine ter 
preverijo, ali med občinama že obstajajo morebitne prijateljske vezi. Če iz 
posamezne države še nimajo partnerskega mesta se odločijo o pobratenju. Vendar 
vzpostavitev pobratenja ne temelji le na predpostavki neobstoja partnerstva, pač pa 
morajo obstajati tudi dodatni razlogi za vzpostavitev stikov. Na mestni občini tako 
nadalje proučijo tudi, ali sploh obstaja možnost, da z izbranim mestom vzpostavijo 
neke tesne vezi in, ali bodo s pobratenim partnerjem na podlagi sodelovanja sploh 
lahko dosegali skupne cilje in projekte. Cilj pobratenj je spoznavanje novih kultur in 

ljudi v zgodovinsko, geografsko ali demografsko podobnih občinah, poleg tega pa je 
prisotna tudi težnja po gospodarskem sodelovanju in izmenjavi dobrih praks med 
občinama. Širši cilj je doseganje trajnostnega razvoja, varstva okolja in človekovih 
pravic. Razlogov za pobratenje je torej več in gre za prepletanje le-teh, prav tako pa 
so tudi cilji dvoplastni. Na eni strani so cilji, ki se navezujejo zgolj na občino, na 
drugi strani pa so cilji, ki imajo širši pomen in jih je možno zadovoljiti le s skupno 
mobilizacijo. O tem, ali bo sporazum o pobratenju podpisan, končno odloča svet 
občine (ibid.). 


2.2 Viri financiranja aktivnosti 


Sredstva za organizacijo in izvajanje skupnih aktivnosti s pobratenimi mesti so v 
večini zagotovljena iz občinskega proračuna, kljub temu pa je v nekaterih primerih 
skupnih projektov Mestna občina Maribor pridobila sredstva tudi s strani Evropske 
unije." Občinska sredstva temeljijo na postavki proračuna, kjer je opredeljena višina 
sredstev za mednarodno in medmestno sodelovanje. V spodnji tabeli so prikazana 
predvidena finančna sredstva iz proračuna Mestne občine Maribor za obdobje 
zadnjih deset let (glej Tabelo 2). 


Tabela 2: Višina proračunskih sredstev za namen mednarodnega in medmestnega 
sodelovanja za obdobje 2001 — 2011 (v evrih)" 


leto višina sredstev leto višina sredstev 
2001 15.045 2007 30.865 
2002 19.187 2008 28.700 
2003 9.708 2009 24.743 
2004 9.083 2010 26.423 
2005 9.297 2011 25.523 
2006 11.020 
Vir: Mestna občina Maribor 2011. 


Glede na višino finančnih sredstev lahko rečemo, da ni mogoče govoriti o nekem 
stalnem linearnem naraščanju ali upadanju. Največ sredstev je bilo za namene 
mednarodnega sodelovanja predvidenih za leto 2007, in sicer dobrih trideset tisoč 
evrov. Leto 2007 po višini sredstev izstopa iz namenskega razloga, saj so želeli v 
Mestni občini Maribor z aktivnostmi obeležiti dvajseto obletnico podpisa sporazuma 
o pobratenju z avstrijskim Gradcem in petnajsto obletnico sporazuma s Petangem iz 
Luksemburga, hkrati pa so ugotovili, da višina predvidenih sredstev iz prejšnjih let 
ni bila zadostna. Pri tem velja opomniti, da leta 2007 Mestna občina kljub temu ni 


7 Za projekt City Network Graz - Maribor so pridobili sredstva iz Evropskega sklada za 
regionalni razvoj, v okviru vzpostavljenega čezmejnega programa Slovenija - Avstrija 2007- 
2013 (Mestna občina Maribor 2011). 

8 Opozorili bi, da ta sredstva niso v celoti namenjena samo za aktivnosti, ki so povezana s 
sporazumi o pobratenju, pač pa tudi za druge mednarodne dejavnosti. 

porabila vseh predvidenih sredstev, pač pa le 28.673 evrov. Morebiti je lahko tudi to 
eden izmed razlogov, da so v naslednjih letih znižali višino predvidenih sredstev v 
proračunu. Z navedeno višino porabljenih sredstev v letu 2007, je skladen tudi 
podatek za leto 2008, kjer so za mednarodno sodelovanje predvideli 28.700 evrov. 
Pri tem gre najverjetneje za sklicevanje na predhodno porabo proračunskih sredstev. 
V Mestni občini Maribor je za leto 2011 za aktivnosti na področju sodelovanja s 
partnerskimi in drugimi mesti predvidenih 25.523 evrov. Ta sredstva so namenjena 
za pokrivanje stroškov prevoza, hotelskih storitev, prevodov, izvedbo prireditev in 
podobno. Iz tega naslova se financira tako delegacija iz mariborske občine v tujini 
kot tudi stroške, ki nastanejo ob obisku tujih delegacij v Mariboru (Lenič Šalamun 
2011). 


2.3 Aktivnosti in doprinos sporazumov o pobratenju 


Pobratena mesta ohranjajo stike z medsebojnim sodelovanjem in skupnimi 
aktivnostmi. Mestna občina Maribor v okviru pobratenj sodeluje na več načinov: 


1. predvsem prek evropskih projektov, pri čemer posebej izpostavljajo uspešno 
sodelovanje med Gradcem in Mariborom na področju projektov, ki so 
sofinancirani s strani EU? ter 

2. na druge načine kot je (1) izmenjava športnikov, (2) kulturnikov, (3) uéencev10 
ter (4) z vljudnostnimi obiski na protokolarni ravni. Na občini izpostavljajo 
okrepitev sodelovanja s Sankt Peterburgom v letu 2010. Zavod Ruski mir, ki 
ima sedež v ruskem Sankt Peterburgu bo namreč v Mariboru ustanovil 
podružnico, kulturni zavod »Ruski dom«, ki bo hkrati deloval tudi kot 
predstavništvo kabineta guvernerke iz Sankt Peterburga (Lenič Šalamun 2011). 


Za boljšo predstavo, v nadaljevanju ponazarjamo aktivnosti Mestne občine Maribor, 
ki so bile s pobratenimi mesti izvedene v letu 2010 (glej Tabelo 3). Vsebina 
aktivnosti v tabeli kaže, da so bili vzroki srečanj zelo raznoliki. Ne glede na to, ali 
gre za delovni ali le za vljudnostni obisk, pa je v ozadju pogovor za dosego nekega 
cilja. 


? Evropski projekti, ki so sofinancirani s strani Evropske unije, so: Ecoprofit international, 
Vinsko kulturna pot nadvojvode Janeza od Gradca do Maribora, City network Graz - Maribor, 
chance4change (Lenič Šalamun 2011). 

10 Izmenjave potekajo med Mariborom ter Marburgom, Pueblom, Petangem in Kraljevim. Z 
Marburgom zaradi povezave med mestoma zelo dobro sodeluje Zveza prijateljev Mladine 
Maribor, ameriški Pueblo sodeluje z univerzo in bo povabil dva študenta ekonomije iz 
Maribora na študij v Ameriko, Petange pa je v lanskem letu gostil nogometni klub Železničar. 
Naslednje leto, ob dvajseti obletnici podpisa sporazuma o pobratenju s Petangeom, Maribor 
načrtuje tudi izmenjavo kulturnikov (Lenič Šalamun 2011). 

Tabela 3: Aktivnosti Mestne občine Maribor s pobratenimi mesti v letu 2010 


Pobrateno mesto Aktivnost 
Tiskovna konferenca z namenom predstavitve 
Gradec (Avstrija) projekta Chance4Change z graskim županom, 


srečanje županov partnerskih mest. 
Delovni obisk predstavnikov vlade Sankt 


Peterburga v Mariboru, ustanovitev Fundacije 
Sankt Peterburg (Rusija) Ruski Mir v Mariboru in ureditev prostorov, v 
katerih bo delovala fundacija in predstavništvo 
vlade Sankt Peterburga. 

Obisk župana z delegacijo, pogovori o sodelovanju 


Pee) na področju kulture in gospodarstva. 
Vljudnostni obisk predstavnikov mesta Marburg, 

Marburg (Nemčija) sodelovanje z Združenjem za otroško in mladinsko 
psihiatrijo. 

A Obisk podžupana glede dogovora o aktivnostih v 
zvezi z obletnico pobratenja mest. 

Pueblo (ZDA) Obisk delegacije z namenom povezovanja na 


področju izobraževanja. 
Vir: Mestna občina Maribor 2011. 


Na Mestni občini Maribor vidijo v pobratenjih veliko pozitivnih učinkov, hkrati pa 
se zavedajo tudi ovir in omejitev, ki jih prinašajo tovrstna povezovanja. Med 
največjimi doprinosi omenjajo kulturne in izobraževalne prednosti, izmenjavo 
oziroma prenos znanja in dobrih praks ter krepitev evropske identitete in 
spodbujanje medkulturnega dialoga. Posebej se izpostavljajo tudi izmenjave med 
šolami ter sodelovanje pri evropskih projektih. Kot primer prenosa dobre prakse 
omenjajo prenos izkušenj in znanja na področju ekološke učinkovitosti v podjetjih 
ter zmanjšanje njihovega vpliva na okolje. Praksa je bila prenesena iz avstrijskega 
Gradca, kjer so preko projekta Ecoprofit svoje znanje prenesli na druga mesta. V 
Sloveniji je sodelovalo 21 podjetij. V sklopu projekta je bilo izvedenih več tematskih 
delavnic, podjetja pa so ob koncu izdelala načrt gospodarjenja z odpadki. Kot 
omejitev pri pobratenjih na Mestni občini Maribor pa na drugi strani izpostavljajo, 
da še vedno nimajo vzpostavljene službe, ki bi skrbela samo in striktno za 
mednarodno sodelovanje in koordinacijo ter vzpostavitev kontaktov med 
institucijami v Mariboru in tujini. Vzpostavitev tovrstne institucije je načrtovana za 
leto 2012. Drugo težavo predstavlja neodzivnost s strani partnerskega mesta, razlog 
za to pa so predvsem jezikovne ovire (Lenič Šalamun 2011). 

Po izkušnjah iz mariborske občine je mednarodno sodelovanje občin na podlagi 
sporazumov o pobratenju navadno bolj večplastno kot pa sodelovanje na nekem 
projektu. Širi se lahko na številna področja, institucije in tudi na posameznike, hkrati 
pa je lahko sporazum o pobratenju med dvema mestoma tudi povod za sodelovanje 
pri evropskih projektih. Sporazum o pobratenju je tudi dlje časa trajajoča vez med 

partnerjema, saj se mednarodno sodelovanje na podlagi projekta v večini primerov 
ob koncu projekta konča. Pozitivna lastnost partnerstev je tudi ta, da je pri 
prijavljanju nekaterih projektov lažje vstopiti v mrežo partnerjev, če so že prej 
vzpostavljeni kontakti med institucijami in/ali lokalnimi oblastmi, saj je prijavljanje 
evropskih projektov in kasnejša implementacija lahko bolj uspešna (ibid.). 


V prihodnje imajo v Mariboru že pripravljeno okvirno vizijo kako izpopolniti 
sodelovanje s pobratenimi mesti. V letu 2012 želijo okrepiti sodelovanje na področju 
gospodarstva, kulture in šolstva. V ta namen načrtujejo vzpostaviti dodatne spletne 
strani na uradni strani mestne občine. Te spletne strani bodo namenjene predvsem 
partnerskim mestom, saj jim bodo na voljo pomembne informacije tako za občane 
kot tudi za podjetja in organizacije o pobratenem mestu. Poudarek bo na šolah, 
podjetjih, vladnih in nevladnih organizacijah ter na turističnih informacijah. Te 
strani na spletu bodo v slovenščini, podobno pa bodo pripravili tudi atraktivno 
predstavitev Maribora v nemškem in angleškem jeziku z vsemi koristnimi podatki za 
turiste, organizacije in šole. Partnerskim mestom bodo ponudili tudi prostor za 
objavo na njihovi spletni strani (ibid.). 


3 Sklepna razmišljanja 


V uvodnem delu članka smo si postavili dva temeljna cilja: (1) izpostaviti pomen 
mednarodnega sodelovanja mest na podlagi sporazumov o pobratenju ter (2) 
raziskati učinke tovrstnega sodelovanja na razvoj lokalnega okolja. Pri konceptu 
pobratenj gre za dogovor med lokalnimi skupnostmi iz različnih geografskih 
območij. V članku smo izpostavili tezo nekaterih teoretikov (Camagni in Nijkamp v 
Hočevar 1995), ki pravijo, da se posamezna mesta večinoma povezujejo s tistimi, ki 
so jim podobna glede na zgodovinske, demografske, gospodarske, geografske in 
druge značilnosti, kar se kaže tudi na primeru Mestne občine Maribor. Eden izmed 
razlogov za sklenitev sporazuma z ameriškim Pueblom je bil med drugim tudi ta, da 
tam živi kar nekaj slovenskih izseljencev in njihovih potomcev. Seveda pa 
partnerstva niso sklenjena le zaradi podobnosti med mestoma, pač pa morajo 
obstajati tudi drugi razlogi za sklenitev kot je na primer ugotovitev, ali s tovrstnim 
sodelovanjem lahko dosežejo neke skupne cilje. 


Pozitivni učinki pobratenj so pomembni za celotno lokalno skupnost in njene 
prebivalce. Ključni namen povezovanj je vzpostavljanje tesnih prijateljskih vezi, 
doseganje ciljev, spoznavanje novih kultur, izmenjava dobrih praks, reševanje 
globalnih problemov, itd. Nekateri teoretični nastavki govorijo o pomembnosti 
izmenjav (obiski prebivalcev določene lokalne skupnosti, programi izmenjav za 
učence, študente in upokojence). V Mestni občini Maribor posebej izpostavljajo 
izmenjave med šolami, pri čemer pa bi bilo potrebno ugotoviti tudi učinke tovrstnih 
izmenjav. Skladna s teoretskimi predpostavkami o predvidenih učinkih sklepanja 
partnerskih sporazumov in nekaterimi že opravljenimi študijami, je tudi ugotovitev 

Mestne občine Maribor, da so največji doprinosi pobratenj ravno na področju kulture 
in izobraževanja, prenosu znanja in dobrih praks. Kljub temu bi bilo potrebno v še 
večji meri spodbujati izmenjavo in prenos dobrih praks, ki imajo lahko v okviru 
pobratenj veliko pozitivnih učinkov (na primer prihranek na času in finančnih 
sredstvih). Mestna občina Maribor vidi v pobratenjih s tujimi mesti velik potencial 
za razvoj. Čeprav v večini poudarjajo prednosti in pozitivne učinke, pa je še bolj 
pomembno to, da se zavedajo težav in ovir ter težijo k odpravi le-teh. Sporazumov o 
pobratenju s svojimi enajstimi partnerji ne vidijo le kot nekaj, kar je samo sebi 
namen, temveč na pobratenja gledajo kot na orodje, ki jim odpira številne možnosti 
za doseganje ciljev, ki so v prvi vrsti pomembni za občino, hkrati pa je to priložnost 
za aktiviranje na različnih področjih tako doma kot v tujini. Glede na višino 
porabljenih finančnih sredstev, ki bremenijo predvsem občinski proračun, pa se 
pojavlja vprašanje, ali je povezovanje mest preko sporazumov o pobratenju res 
najbolj učinkovito orodje za doseganje skupnih ciljev, ali bi bilo potrebno v večji 
meri izkoristiti možnosti za sodelovanje pri mednarodnih projektih in kandidiranje 
za finančna sredstva Evropske unije. 

